Л.Н.Гумилев атындағы Еуразия ұлттық университеті

ӘОЖ 378 (73) – 057.875 Қолжазба құқығында

**АБДЫХАЛЫКОВА ЖАЗИРА ЕСЕНКЕЛДИЕВНА**

**АҚШ-тың жоғары білім беру жүйесіндегі студенттерге академиялық қолдау көрсетудің ерекшеліктері**

6D010300 – Педагогика және психология

Философия докторы (PhD)

ғылыми дәрежесін алу үшін дайындалған диссертация

Ғылыми кеңесшілер

педагогика ғылымдарының докторы,

профессор Қ.Қ. Шалғынбаева

Шетелдік ғылыми кеңесші

PhD, профессор Джейн Дженсен

(АҚШ, Кентукки университеті)

(Jane Jensen, University of Kentucky)

Қазақстан Республикасы

Астана, 2013

**МАЗМҰНЫ**

|  |  |
| --- | --- |
| **АНЫҚТАЛАМАР......................................................................................** | 3 |
| **БЕЛГІЛЕУЛЕР МЕН ҚЫСҚАРТУЛАР..............................................** | 5 |
| **КІРІСПЕ......................................................................................................** | 6 |
| **1 АҚШ-ТЫҢ ЖОҒАРЫ БІЛІМ БЕРУ ЖҮЙЕСІНДЕ СТУДЕНТТЕРГЕ АКАДЕМИЯЛЫҚ ҚОЛДАУ КӨРСЕТУДІҢ ТЕОРИЯЛЫҚ НЕГІЗДЕРІ......................................................................** | 14 |
| * 1. АҚШ-тың жоғары білім беру жүйесінде студенттерге қолдау   көрсету қызметтерінің тарихи тұрғыдан қалыптасуы............................... | 14 |
| 1.2 АҚШ-тың жоғары білім беру жүйесінде академиялық қолдау көрсету орталықтарының маман даярлаудағы рөлі................................... | 23 |
| * 1. АҚШ университеттеріндегі академиялық қолдау көрсету   орталықтарын ұйымдастырудағы озық тәжірибелері................................ | 40 |
| 1. **АҚШ-ТЫҢ ЖОҒАРЫ БІЛІМ БЕРУ ЖҮЙЕСІНДЕГІ**   **СТУДЕНТТЕРГЕ АКАДЕМИЯЛЫҚ ҚОЛДАУ КӨРСЕТУ КЕШЕНІН ҚР ЖОҒАРЫ ОҚУ ОРЫНДАРЫНДА ҚОЛДАНУДЫҢ МҮМКІНДІКТЕРІ......................................................** | 58 |
| 2.1 АҚШ университеттеріндегі академиялық қолдау көрсету бағдарламалары – студенттің жеке оқу траекториясын қалыптастырудың механизмдері ретінде................................................... | 58 |
| 2.2 ҚР және АҚШ жоғары оқу орындарындағы академиялық қолдау көрсету бағдарламарына салыстырмалы талдау........................................ | 79 |
| 2.3 Университет студенттеріне академиялық қолдау көрсетудің құрылымдық-теориялық моделі................................................................. | 93 |
| **3 СТУДЕНТТЕРГЕ АКАДЕМИЯЛЫҚ ҚОЛДАУ КӨРСЕТУ БАҒЫТЫНДАҒЫ АҚШ-ТЫҢ ТӘЖІРИБЕСІН ЕНДІРУДІҢ ӘДІСТЕМЕСІ.............................................................................................** | 103 |
| 3.1 Студенттерге академиялық қолдау көрсету моделін жүзеге асырудағы тәжірибелік-эксперименттік жұмыстары................................ | 103 |
| 3.2 Университет студенттеріне академиялық қолдау көрсетудің құрылымдық-теориялық моделін тәжірибеге ендірудің нәтижелері........ | 114 |
| 3.3 АҚШ–тың жоғары оқу орындарындағы студенттерге академиялық қолдау көрсету тәжірибесін ҚР университеттеріне ендіруге басшылыққа алатын теориялық – әдістемелік нұсқаулар......................... | 130 |
| **ҚОРЫТЫНДЫ...........................................................................................** | 138 |
| **ПАЙДАЛАНЫЛҒАН ӘДЕБИЕТТЕР ТІЗІМІ......................................** | 140 |
| **ҚОСЫМШАЛАР.......................................................................................** | 150 |

**АНЫҚТАМАЛАР**

Бұл диссертациялық жұмыста келесі анықтамаларға сілтемелер көрсетілген:

**Академиялық қолдау көрсету орталықтары (Academic Support Center)**- АҚШ университеттерінде студентке екі немесе одан да көп академиялық қолдау көрсету бағдарламаларын (эдвайзер, ментор, тьютор және т.б.) ұсынатын институционалды ұйымдасқан университеттік орталықтар жүйесі.

**Академиялық қолдау көрсету орталықтары -** кәсіби дайындалған мамандар арқылы ұйымдастырылған, професор-оқытушылардың іс-әрекетін жеңілдетуге, олардың студенттермен жеке-дара жұмыс жасау уақытын үнемдеуге әсерін тигізетін студент-оқытушы қарым-қатынасынан дербес ұйымдастырылған жеке университеттің білім беру құрылымы.

**Академиялық эдвайзер (Аcademic advising)** *-* АҚШ университеттеріндегі студенттің оқу-танымдық, жекетұлғалық, кәсіби мәселелеріне байланысты сұрақтарды шешуге мақсатты бағытталған студенттерге академиялық қолдау көрсету бағытының негізгі маманы.

**Білім алушыларға академиялық қолдау көрсету** **(Student Academic support)** -университеттік оқу бағдарламасын меңгеру барысында студенттің академиялық үлгеріміне, әлеуметтенуіне институционалды ұйымдасқан түрде әсер ету, олардың білімдегі қажеттіліктері мен мүмкіндіктерін ескере отырып, арнайы мамандар тарапынан кеңестер беру кешені.

**Бірінші курста бағыт-бағдар беру курстары (First Year Orientation Course) -** студентке қажетті әртүрлі университеттік ресурстарды дер кезінде білуге, оқу бағдарламасы аясында қойылған мақсаттарды қайта қарастыруға, бірінші курс білім алушыларын студенттік кезеңге бейімделуін жеңілдету үшін ұйымдастырылатын курстар жүйесі.

**Белсенді үлестірмелі материалдар (КҮМ) (Hand-оuts)** - білім алушының тақырыпты шығармашылықпен табысты меңгеру үшін оқу сабақтарында таратылатын көрнекі безендірілген материалдар (дәріс тезистері, сілтемелер, слайдтар, мысалдар, глоссарийлер, өз бетінше жұмыс істеуге арналған тапсырмалар);

**Кредит (Credit, Credit-hour)** – білім алушының/оқытушының оқу жұмысы көлемін өлшейтін сәйкестендірілген бірлігі;

**Кредиттік оқыту технологиясы** - білім алушы мен оқытушының оқу жұмысы көлемінің біріздендірілген өлшем бірлігі ретінде кредитті қолдану арқылы, білім алушының пәндерді таңдауы және реттілікпен оқуын дербес жоспарлауы негізінде оқыту.

**Модельдеу –** зерттелетін нысанның моделін оқу мен құруға бағытталған ғылыми зерттеу әдісі және көшірме, модель, құбылыс пен процесті құру, сызба, кесте, қысқа сөздік мінездемесі, суреттердің көмегімен оқылатын процестер мен құбылыстардың көрнекі бейнесі.

**Офис-регистратор** - білім алушылардың оқудағы жетістіктерінің барлық тарихын тіркеумен айналысатын және білімін бақылаудың барлық түрлерін және оның академиялық рейтингісіне есеп жасауды ұйымдастыруды қамтамасыз ететін академиялық қызмет.

**Студенттерге академиялық қолдау көрсету қызметтері (Student Academic Support Services) -** АҚШ университеттерінде студенттің, оқу бағдарламасын меңгеруге жүйелі, мақсатты әсер ететін институционалдық қызметтер (АҚК орталықтары, психологиялық кеңес беру орталықтары, академиялық эдвайзер, офис-регистратор және т.б.)

**Студенттің қатысуы (Student involvement)** - студенттің академиялық тәжірибесіне жіберген физикалық және психикалық энергиясының мөлшері.

**Студенттің академиялық жетістігі** **(Student Academic Success)** - білім алушының оқу бағдарламасының аясында белгілі бір академиялық жетістіктерге жетуі, университетті жоғары оқу үлгерімімен аяқтауы.

**Пэр-ментор (Peer-mentoring)**- жаңадан қабылданған білім алушылардың академиялық және әлеуметтік бейімделуі мен жетістігіне жетекшілік жасайтын, академиялық қолдау көрсету орталықтарымен ұйымдастырылатын, студент- студент қатынасындағы тәлімгерлік түрі.

**Пэр-тьютор (Peer-tutoring)** - академиялық қолдау көрсету орталықтарында орын алған білім алушылардың белгілі бір пән бойынша артта қалу мәселелерін шешу мақсатымен ұйымдастырылатын, колледж студенттері, инструкторлар, университет түлектері (graduate), магистранттар немесе докторанттар арқылы жүргізілетін қосымша сабақтар.

**Оқу пәнiне жазылу (Enrollment)** – академиялық эдвайзер нұсқауымен білім алушылардың оқу пәніне белгілі бір тәртіппен алдын ала жазу рәсімі;

**Тьютор** – студенттің нақты пәнді игеруі бойынша академиялық кеңесші рөлін атқаратын оқытушы.

**Тьюторлық жүйе (tutoring system)**- АҚШ университеттерінде, студенттердің пән бойынша білімін жетілдіруге бағытталған оқытушылардан басқа белгілі бір кеңесшілерге бекітудің университеттік жүйесі;

**Эдвайзер (Аdvisor)** - тиісті мамандық бойынша білім алушының академиялық тәлімгерінің қызметін атқаратын, оқу траекториясын таңдауына (жеке оқу жоспарының қалыптасуына) және оқу кезеңінде білім беру бағдарламаларын игеруіне ықпал ететін оқытушы;

**Элективтік пәндер** – белгіленген кредит шеңберінде және білім беру ұйымы енгізетін таңдау бойынша, білім алушылардың жеке дайындығын көрсететін әлеуметтiк-экономикалық дамытудың ерекшеліктерін және нақты өңірдің, жоғары оқу орындарында ғылыми мектеп пайда болатын қажеттiліктерін есепке алатын компонентке кiретiн оқу пәндерi.

**Dropout (шығып қалу)** –Америка университеттерінде оқу үлгеріміне байланысты студенттің университеттен шығып қалуын анықтайтын ұғым.

**In loco parentis (әкелік қамқор)** - АҚШ –тың оқыту-тәрбие үдерісінде 17-19 ғасырларда орын алған қатаң патерналистік тәртіп немесе “әкелік қамқор ” (in loco parentis) қағидасындағы авторитарлы жүйе.

**Retention (сақтап қалу)** – Америка университеттерінде студенттердің бір семестрден екінші семестрге көшу көрсеткішін белгілейтін ұғым.

**БЕЛГІЛЕУЛЕР МЕН ҚЫСҚАРТУЛАР**

**ҚР**- Қазақстан Республикасы

**АҚШ**- Америка құрамы штаттары

**АҚК-** академиялық қолдау көрсету

**ЖОО** – жоғары оқу орны

**IDEAL** - академиялық кедергілерді шешу технологиясы

**LLL**- өмір бойы білім алу (lifelong learning)

**КІРІСПЕ**

**Зерттеудің көкейкестілігі.** Қазіргі таңда, әлемдік білім беру үрдісіндегі қарқынды жүріп жатқан өзгерістерде бәсекеге қабілетті болу үшін, Қазақстанның жоғары білім беру бағыттары мен саясаты қайта қарастырылып, университеттерде шетел тәжірибелері қарқынды қолданылуда.

ҚР-да 2011-2020 жылдарда білім беруді дамытудың мемлекеттік бағдарламасында, «білім берудің қазақстандық жүйесі, жаһандық бәселекестіктен көріну үшін білім беру мазмұны және технологиясы саласында озық әлемдік тәжірибелерді қолдануды, жаңашыл біріктірілген ғылыми – білім беру құрылымдарды жасауды, білім беру қызметтерінде халықаралық ынтымақтастықты арттыруды мақсат етуіміз керек» - деп білімдегі басымдықтар анықталған [1]. Халықаралық білім кеңістігіне бетбұрыс жасаудың басты мақсаты - әлемдік стандарттармен сәйкес болатын қазақстандық білім сапасын қалыптастыру, нарық қоғамында оның бәсекелестігі мен тартымдылығын арттыру.

Әлемдік білім беру кеңістігіне ену үдерісі, Қазақстан Республикасының 1997 жылы, ТМД елдері арасында алғаш болып Лиссабон конвенциясына қосылуынан, қатысушы мемлекеттердің дипломдары мен біліктіліктерін тануға бағытталған жаңашыл үрдіске қадам басуынан көрінеді. Кейіннен, ҚР 2010 жылы Болон декларациясына қол қойған 47-ші мемлекет ретінде, жоғары оқу орындардың оқу-тәрбие үдерісі кредиттік оқыту технологиясына толық көшті.

Кредиттік оқыту технологиясы заман талаптарына сәйкес болашақ маманның жеке оқу траекториясын, жекетұлғалық және кәсіби дамуының бағытын құруға, өздігінен білім алу, оқу іс-әрекетінің дағдыларын дамытуға жағдай жасайтын жаңа оқу технологиясы. Осыған орай, студенттің жаңа білім беру үдерісіне интеграциялануына, бейімделуіне, жеке оқу траекториясын, дербес оқу іс-әрекетін ұйымдастыруға, оқу үдерісіне жауапкершілігін арттыруына қандай жағдай жасалуы қажет деген маңызды мәселелер туындайды. Маңызды басымдықтарды шешу үшін, білім алушыларды кредиттік оқыту технологиясының ерекшеліктеріне бейімдеу, олардың ақпараттық хабардарлығы мен академиялық сауаттылығын арттыру, жеке оқу траекториясын саналы түрде қалыптастыруды қажет етеді.

ҚР жоғары білім беру жүйесін реформалау мен жетілдірудегі кездесетін мәселелерді шешу үшін озық мемлекеттердің, соның ішінде АҚШ университеттеріндегі студенттің жекетұлғаға бағытталған оқыту ортасын қалыптастырудағы бірнеше ғасырлық тарихы бар озық тәжірибелерін, атап айтқанда университет студенттеріне академиялық қолдау көрсету бағытын (Student Academic Support Services) жан-жақты талдауды, оны бейімдеп тәжірибеге ендіруді қажет етеді. Себебі, Қазақстан мен АҚШ-тың жоғары білім беру жүйесінің әртүрлі салаларындағы өзгешеліктерге қарамастан, білім алушылардың қажеттіліктері мен мүмкіндіктерін ескеру тұрғысынан ұйымдастырылған, АҚШ-тың жоғары білім беру жүйесіндегі студенттерге академиялық қолдау көрсету кешені, өзінің ғасырлық тарихында дамып, сұрыпталып, әмбебеп әлемдік тәжірибеге айналып, басқа да елдер үшін қолдану мүмкіндігіне ие болып отыр.

Сонымен қатар, өткен кезеңнің саясатына байланысты, АҚШ-тың жоғары білім беру жүйесінің басым бағыттары, отандық, ресейлік ғылыми-зерттеу жұмыстарында, сыни-иделогиялық тұрғыдан анықталды. Бұл жағдайлар, АҚШ-тың жоғары білім беру жүйесін талдауда жаңашыл көзқарастарды қалыптастыруды қажет етеді.Осы бағыттағы АҚШ тәжірибесінің толыққанды зерттелуі мен қолдану мүмкіндіктерін анықтау жолдары, отандық жоғары оқу орындарындағы кредиттік оқыту технологиясы бойынша мамандар даярлаудың сапасын арттыруына жол ашады.

Зерттеу мәселесіне қатысты, АҚШ-тың жоғары оқу орындарындағы білім алушылардың жеке оқу траекториясын саналы қалыптастыруға мүмкіндік беретін студенттерге академиялық қолдау кешенінің мақсаты, міндеттері, университеттегі рөлі, бағдарламалары, көрсететін қызмет түрлері ерекше назар аудартады.

Диссертация тақырыбының зерттелу жағдайына келетін болсақ, АҚШ-тың жоғары білім беру мәселелерінің әртүрлі аспектілері А.К. Кусаинов [2], Д.А. Асильбеков [3], А.Б. Куспанов [4], Г.К. Досыбаева [5], Х.М. Рахимбек [6], К. Токтыбаева [6], С. И.Керимкулова [7] орта білім беру бойынша З.У. Кенесарина [8], А.О. Искакова [9] сияқты отандық ғалымдардың еңбектерінде зерделенген.

Әлемдік білім беру кеңістігінде бәсекелестікте болу мақсатында Қазақстанның жоғары білім беру жүйесінің реформасының басымдықтары, елбасы Н.Ә. Назарбаевтың [10], [11], [12] еңбектерінда көрініс тауып, оның негізгі бағыттарын шетел тәжірибесінен бейімдеп, университет практикасына енгізудің теориялық және ғылыми-қолданбалы бағыттарын жан-жақты, дәлелді зерттеген Н. Асанов [13], А.Атыханов [14], Ж.А. Кулекеев, Г.К. Ахметова , С.Б. Әбдіғаппарова, С.Р.Ибатуллин, Б.С. Әбдірәсілов, [15], С.Ә. Әбдіманапов, [16], Ж.Д. Дадабаев [17], А.А. Кусаинов [18] және басқа да ғалымдар кредиттік оқыту технологиясының негізгі ұғымдары мен ережелерін айқындап, оны жоғары мектеп практикасына ендірілуіне орасан үлес қосты. Аталған авторлар, жаңашыл жоғары мектеп тәжірибесінде, оқу уақытын ұтымды пайдалану, оқу үдерісінде жаңа педагогикалық технологиялар мен интерактивті әдістерді қолдану, оқыту сапасын арттыру сияқты мәселелерге ерекше мән бере отырып, студенттің оқу үдерісінде өзін-өзі ұйымдастыруы, кәсіби таңдау жасауы, жеке оқу траекториясын саналы қалыптастыруға қажетті университет тарапынан белгіленетін академиялық қолдау көрсету қызметтері мен бағдарламаларыг жетілдіруді, озық шетелдік тәжірибелерден бейімдеп қолданудың қажеттігін басып көрсетті.

АҚШ–тың жоғары беру жүйесінің негізгі үрдістері мен бағыттары ресейлік ғалымдар Ю.В. Ерастов [19], А.М. Белякин [20], М.С.Сунцова [21], Э. Ю. Каверина [22], О.В. Рузанова [23], А.В.Ширикова [24], М.В.Широкова [25], М.А.Серебрякова [26], М.В.Дюжакова [27], О.В. Кузнецова [28], Н.М. Лизунова [29] Г.В. Шевцова [30], болашақ мамандарды кәсіптік даярлаудың әртүрлі аспектілері Л.С. Дохикян [31], И.Н. Лазарева [32], А.М. Кадиров [33] Н.В.Малкова [34], Н.В.Гольцова [35], А.А. Хатюшина [36], М.Ш.Ракипова [37], Ж.О.Кузьминых [38], Д.Н.Сухиненко [39], О.В. Коренькова [40], Р.М.Роман [41], Н.И. Костина [42], Л.Е. Смалько [43] еңбектерінде көрініс тапқан.

АҚШ университеттеріндегі студенттерге академиялық қолдау көрсету бағытының тарихи тұрғыдан дамуын американдық ғалымдар F. Rudolph [44], J.R.Thelin [45,46], A.L. Rentz [47] маман даярлаудағы алатын рөлі V.Tinto [48], J. C Hurst & J.K.Jacobson [49], D.G.Creamer & E.G. Creamer [50], D.Hollowell [51], J. D. Finn & D. A.Rock [52], A.W. Astin,[53], K. Arnold, G.D. Kuh [54], M.Beede & D.Burnett [55] студенттің жеке оқу траекториясын қалыптастыруға әсер ететін бағдарламалары B.B. Crookston [56], T.O’Banion [57], S.H. Frost [58], W.R. Habley [59], S.Goodlad & B.Hirst [60], E.S.Reid [61], E.Pascarella & P. Terenzini [62], R. J. Light [63], D.Saunders [64] және т.б. еңбектерінде қарастырылған. Жоғарыда көрсетілген американдық ғалымдардың жұмыстары, зерттеу тақырыбының теориялық- концептуалдық негізін толық түсінуге мүмкіндік берді.

Отандық, ресейлік компаритивистер А.К. Кусаинов [65], Н.Анарбек [66], Ш. Йюрген [67], Т.Н. Щербакова [68], А. Н. Джуринский [69], Б.Л.Вульфсон [70], З.А. Малькова [71], В.А. Капранов [72] зерттеулері салыстырмалы педагогика бойынша зерттеу жүргізуге негіз болатын, әдіснамалық мәселелер мен жалпығылыми ережелерді анықтауға мүмкіндік берді.

Дегенмен, АҚШ-тың жоғары мектеп тәжірибесіндегі студенттерге жүйелілік тұрғысынан ұйымдастырылған академиялық қолдау көрсету бағытының отандық, ресейлік педагог-ғалымдарының еңбектерінде арнайы зерттеу нысанының болмауы тақырыптың өзектілігін арттыра түседі.

Жоғары оқу орындары студенттеріне университет жанында академиялық қолдау көрсетуді ұйымдастыру нақты теориялық және практикалық мәселе ретінде шетел тәжірибесін зерттеу қажеттілігі бүгінгі жоғары білім беру үдерісінің басым бағыттарына байланысты мамандардың кәсіби сапасына, дайындығына қоғам тарапынан қойылатын талаптарымен түсіндіріледі. Себебі, Қазақстан Республикасында жоғары білім беру жүйесінде болып жатқан түбегейлі өзгерістер студенттерді білім алу үдерісіне жауапты, субъекті тұлға ретінде қалыптастыруды маңызды, басты міндеттердің бірі ретінде қарауды талап етіп отыр.Бұл міндеттің жүзеге асырылуы жоғары оқу орындарындағы білім беру үдерісін жүйелі тәсілмен cтудент тұлғасына бағытталған оқыту технологиясы негізінде ұйымдастыруды көздейді.

Осы уақытқа дейінгі отандық, ресейлік ғалымдардың, Американың жоғары білім беру жүйесі бойынша ғылыми-зерттеу жұмыстары мен педагогикалық, психологиялық басылымдарына жасалған талдаудар, АҚШ-тың университеттерінде студенттерге академиялық қолдау көрсету орталықтары мен әртүрлі бағдарламаларының ұйымдастырылу ерекшеліктері жеке зерттеу объектісі ретінде ғылыми-тұрғыдан негізделмегенін айқындауға мүмкіндік туғызды. Бұл мәселелер:

- қазіргі жоғары білім беру жүйесінің маман даярлауға қойып отырған талаптарына сәйкес, студенттерге арнайы академиялық қолдау көрсетуді ұйымдастыру қажеттігі мен осы тұрғыда Америка жоғары мектебінің озық тәжірибесін қолдану мүмкіндіктерінің арнайы зерттелмеуі;

- жоғары оқу орындары студенттеріне академиялық қолдау көрсетуді ұйымдастыру қажеттілігімен оның теориялық-әдіснамалық тұрғыдан негізделмеуі;

-кредиттік оқыту технологиясында студенттің бейімделуіне, университет ортасына интеграциялануына, ішкі ресурстық потенциалын белсендіретін білім алушыларға арналған арнайы дамытушы оқу курстары мен бағдарламаларының, ғылыми, мерзімді, оқу және оқу-әдістемелік қорының жеткіліксіздігі;

- білім алушыларға академиялық колдау көрсету бағдарламаларын ұйымдастыруда негіз болатын шетел тәжірибесінен зерделеніп жасалған, өзіндік қазақстандық моделінің қажеттігі мен оны жүзеге асырудағы әдістемелік нұсқаулардың жоқтығы арасында қарама–қайшылықтардың бар екенін көрсетеді.

Осы анықталған қарама-қайшылықтарға байланысты зерттеу тақырыбын «АҚШ-тың жоғары білім беру жүйесінде студенттерге академиялық қолдау көрсетудің ерекшеліктері»деп таңдауымызға негіз болды.

Зерттеу нысаны: АҚШ-тың жоғары білім беру жүйесі

Зерттеу пәні: АҚШ-тың жоғары оқу орындарындағы студенттерге академиялық қолдау көрсету үдерісі

Зерттеу мақсаты: АҚШ - тың жоғары білім беру жүйесіндегі студенттерге академиялық қолдау көрсету бағытының теориясы мен тәжірибесіне жан-жақты талдау жасау, Қазақстанның ЖОО-да қолдануға мүмкіндік беретін ғылыми - теориялық нұсқаулар даярлау.

Зерттеу болжамы: егер,Америка университеттеріндегі студенттерге академиялық қолдау көрсету үдерісінің басым бағыттары теориялық- әдіснамалық тұрғыдан негізделіп, соның негізінде отандық жоғары білім беру жүйесінде студенттерге академиялық қолдау көрсетудің қазақстандық моделі жасалып, оны тәжірибеге ендіру арқылы ғылыми негізделген қорытындылар мен әдістемелік нұсқаулар даярланса, ондакредиттік оқыту технологиясындабілім алушылардың жеке оқу траекториясын саналы қалыптастыруға, өзіндік оқу іс-әрекетін ұйымдастыру мәселелерін жетілдіруге жағдай жасалады.

Зерттеудің қойылған мақсаты мен пәні, жасалынған болжамына сәйкес **міндеттері** анықталды:

* АҚШ-тың жоғары білім беру жүйесіндегі студенттерге академиялық қолдау көрсету қызметтерінің тарихи тұрғыдан қалыптасуын **анықтау;**
* Студенттерге академиялық қолдау көрсету орталықтарының маман даярлаудағы рөлі менозық бағдарламаларын **айқындау;**
* АҚШ тәжірибесі негізінде «Университет студенттеріне академиялық қолдау көрсетудің құрылымдық-теориялық моделін» **әзірлеу**және оның негізгі компоненттерінің (дамытушы академиялық эдвайзер, бағыт-бағдар курстары) тиімділігін тәжірибелі -эксперимент жүзінде **тексеру;**
* АҚШ–тың жоғары оқу орындарындағы студенттерге академиялық қолдау көрсету тәжірибесін ҚР университеттеріне ендіруге басшылыққа алатын ғылыми-теориялық, әдістемелік нұсқаулар **жасау.**

Жетекші идея. АҚШ-тың жоғары білім беру жүйесіндегі студенттерге академиялық қолдау көрсету бағытының тәжірибесін жан - жақты зерттеп, қайта пайымдау арқылы ҚР жоғары оқу орындарында қолдану мүмкіндіктерін анықтау,кредиттік оқыту технологиясында студенттерге жаңашыл академиялық қолдау көрсету бағдарламаларымен қамтамасыз етіп, білім алушылардың жеке оқу траекториясын саналы қалыптастыруға жағдай жасайды.

Зерттеудің теориялық және әдіснамалық негіздері болып жекетұлғаны қоғам дамуының, білім беру жүйесінің басты мақсаты деп танитын антропологиялық тәсілдері (М.Бубер, В. Дильтей, Э. Кассирер және т.б.); шетелдің білім беру саласындағы қалыптасқан нормаларды пайымдауға мүмкіндік беретін нақты-тарихи және мәдениеттанушылық тәсілдердің синтезі (Н.В. Блауберг, М.Н. Скаткин, Э.Г. Юдин және т.б.); жүйелілік тәсіл: (Н.Б. Блауберг, М.Н. Скаткин, Э.Г. Юдин және т.б.); таным теориялары, тұлғаға бағытталған оқыту теориясы, іс - әрекеттік теориялары: (Л.С. Выготский, В.В. Давыдов, А.Н. Леонтьев); оқытуды дараландырудың теориялық негіздері: (В.В. Давыдов, В.С. Ильин, А.А. Кирсанов); оқытудағы ынтымақтастық теориялары: (Г.Н. Волков, В.К. Дьяченко, Х.И. Леймитс); студенттің академиялық даму теориялары (А.Astin, V. Tinto, Е.T. Pascarella, Weidman ); сондай – ақ, АҚШ-тың жоғары білім беру жүйесінің маман даярлау аспектілерін зерттеген отандық, ресейлік ғалымдардың іргелі еңбектері; АҚШ студенттеріне академиялық қолдау көрсету қызметін ұйымдастыруға арналған американдық ғалым-педагогтардың ағылшын тіліндегі зерттеулері; шетелдік білім беру жүйесін салыстырмалы зерттеу жұмыстарын жүргізу бойынша ғалымдардың әдістемелік нұсқаулықтары, халықаралық Интернеттің тақырыпқа қатысты ақпараттық сайттары саналады.

Зерттеу көздері*:* Қазақстан Республикасының Ата Заңы, Қазақстан Республикасының Білім Заңы (2011), ҚР білім беруді дамытудың 2011-2020 жылдарға арналған бағдарламасы, кредиттік оқыту технологиясын ұйымдастыру бойынша ҚР-ның Білім және ғылым министрлігінде қабылданған құжаттар.

АҚШ-тың жоғары білім беру жүйесінің тарихы мен қазіргі жағдайын анықтауға арналған теориялық зерттеулері, университет жағдайында студентке академиялық қолдау көрсету үдерісіне бойынша арналған білім беру ұйымдарының қорытынды баяндамалары: American Decides (Primary Sources), Report of International Association for the Evaluation of Educational Achievement, Statistical Abstracts of the United States, Report of the National Center for Educational Statistics, Report of the National Council of Educational Opportunity Associations, Annual Survey Results of The National survey of Student Engagement, сонымен қатар ресми басылымдары: Journal of College Student Personnel, Review of Educational Research, Journal of Applied Psychology, Journal of College Student Development, Education Forum, Los Angeles Times, USA Today, CNN, The Washington Times, Harvard Business Review.

Зерттеу әдістері: зерттеу тақырыбы бойынша философиялық, психологиялық-педагогикалық, ғылыми-әдістемелік әдебиеттерді теориялық талдау; алынған ақпаратты болжау, салыстыру, үлгілеу әдісі, педагогикалық бақылау, сұхбаттасу, сауалнама жүргізу, рангілеу, педагогикалық эксперимент, зерттеу деректерін статистикалық өңдеудің математикалық әдістері.

Зерттеу кезеңдері мен ұйымдастырылуы

Бірінші кезеңде (2009-2010жж.) зерттеу проблемасы бойынша философиялық, психологиялық-педагогикалық, ғылыми-әдістемелік әдебиеттер іріктелді, теориялық тұрғыда талданды; қарама-қайшылықтары айқындалып, зерттеудің нысаны мен пәні, мақсаты мен міндеттері анықталды, ғылыми аппараты негізделді. АҚШ-тың жоғары білім беру жүйесінде студенттерге академиялық қолдау көрсету мәселелеріне арналған педагогикалық зерттеулер мен деректер жинақталып, жүйеленді. Сонымен қатар, АҚШ-тың жоғары білім беру жүйесіндегі зерттеу проблемасына байланысты келесі мәселелер зерттелді: университеттерде студент контингентін академиялық қолдау қызметтерімен қамтасыз ету (Student Academic Support Services), студенттерге академиялық қолдау көрсету орталықтарының (Academic Support Center) маман даярлаудағы мақсаты мен рөлі анықталды.

Екінші кезеңде (2010-2011 жж.) АҚШ-тың жоғары білім беру жүйесінде студенттерге академиялық қолдау көрсетуді қамтамасыз ететін орталықтардың басты бағдарларламаларына: академиялық эдвайзер (academic Advising), тьютор (per-tutor), пэр-ментор (per- mentor) бірінші курс студенттеріне арналған бағыт-бағдар беруші оқу пәндері (First Year Orientation Course) талдау жасалып, студенттің жеке оқу траекториясын қалыптастыруындағы рөлі анықталды; Кентукки университетінде өткен ізденушінің ғылыми-тағылымдамасының және университеттердің веб-сайттарын зерттеу нәтижесінінің негізінде, Қазақстан және АҚШ университеттерінде орын алған академиялық қолдау көрсету бағдарламаларына салыстырмалы талдау түрде жүргізіліп, «Университет студенттеріне академиялық қолдау көрсету кешенінің құрылымдық моделі» даярланды; оның негізгі компоненттерінің (дамытушы академиялық эдвайзер, бағыт-бағдар курстары) тиімділігі оқыту үдерісіне тәжірибелі- эксперимент ретінде ендірілді.

**Үшінші кезеңде (2012-2013 жж.)** зерттеу нәтижесі бойынша сандық және сапалық талдау жүргізілді; теориялық талдау, тәжірибелік – эксперимент нәтижелері бойынша алынған теориялық тұжырымдар жүйеленіп, жалпыланып, статистикалық өңдеу жұмыстары жүргізілді. АҚШ-тың жоғары білім беру жүйесіндегі студенттерге академиялық қолдау көрсету бағытындағы тәжірибесін қазақстандық кредиттік оқыту технологиясында қолдану мүмкіндіктері бойынша ғылыми-педагогикалық негізделген әдістемелік нұсқаулар жасалды. Қорытындылар тұжырымдалып, пайдаланылған әдебиеттер жүйеленіп, талап бойынша рәсімделді.

**Зерттеу базасы:** АҚШ университеттеріндегі студенттерге академиялық қолдау көрсету орталықтары, Кентукки университеті (University of Kentucky), Л.Н. Гумилев атындағы Еуразия Ұлттық Университеті.

**Зерттеудің ғылыми жаңалығы мен теориялық мәнділігі**

- АҚШ-тың жоғары білім беру жүйесіндегі студенттерге академиялық қолдау көрсету қызметтерінің қалыптасуы тарихи тұрғыдан **анықталды;**

*-* Студенттерге академиялық қолдау көрсету орталықтарының маман даярлаудағы рөлі мен озық бағдарламалары **айқындалды;**

*-* ҚР және АҚШ жоғары оқу орындарындағы академиялық қолдау көрсету бағдарламаларына салыстырмалы талдау **жасалынды;**

*-* АҚШ тәжірибесі негізінде Қазақстанның ЖОО-да кредиттік оқыту технологиясында қолдануға мүмкін болатын «Университет студенттеріне академиялық қолдау көрсету кешенінің құрылымдық моделі» **даярланды;**

*-* АҚШ –тың жоғары оқу орындарындағы студенттерге академиялық қолдау көрсету тәжірибесін ҚР университеттеріне ендіруге басшылыққа алатын теориялық – әдістемелік нұсқаулар жүйесі **негізделді.**

**Зерттеудің практикалық мәнділігі:**

- АҚШ –тың академиялық қолдау көрсету тәжірибесінен өңделіп, қазақстандық кредиттік оқыту жүйесіндегі студенттердің жеке оқу траекториясын қалыптастыруда кезіктіретін білім алушылардың академиялық кедергілерінің алдын-алу мақсатымен жасалған, 1 курс студенттеріне арналған«Университеттте білім алу стратегиясы» аттымодульдік бағдарламасы әзірленді.

- магистранттарға, докторанттарға, оқытушылар қауымына, эдвайзерлерге арналған «Университет эдвайзерлерінің академиялық кеңес беру қызметі» атты арнайы курс бағдарламасы жасалды.

- зерттеу нәтижелері кредиттік оқыту технологиясындағы оқыту үдерісін оңтайландыруға, жетілдіруге, осы бағыттағы жаңа зерттеулер жүргізуге негіз бола алады; шетелдік және салыстырмалы педагогика курстарының мазмұнын кеңейтуге, ЖОО-да мамандардың кәсіби біліктілігін жетілдіру, қайта даярлау институттарында пайдалануға болады.

**Зерттеу нәтижелерінің дәлелдігі мен негізділігі** теориялық-әдіснамалық және салыстырмалы-практикалық тұрғыдан дәлелденуінен, зерттеу мазмұнының ғылыми аппаратқа сәйкес келуімен, алынған нәтижелер мен тұжырымдамалардың тәжірибеге ендірілуімен, олардың тиімділігінің эксперимент жүзінде тексерілуімен қамтамасыз етіледі.

**Зерттеудің нәтижелерін сынақтан өткізу және ендіру** отандық, ТМД (Астана, Алматы, Караганды, Санкт-Петербург, Москва, Новокузнецк, Ульяновск) елдерінің халықаралық ғылыми-практикалық және шетелдік (Achievement of high education, Болгария, 2012; 2nd Cyprus International Conference on Educational Research, Кипр, 2013), конференцияларда, Қазақстан Республикасы Білім жəне ғылым министрлігінің білім жəне ғылым саласын бақылау комитеті ұсынған 5 ғылыми басылымда, Thomson Reuters, Scopus халықаралық базасына енген «World Applied Sciences Journal» рейтингті журналында, талқыланып, көрініс тапты, эксперимент барысында жүзеге асты. Л.Н. Гумилев атындағы Еуразия Ұлттық университетінің оқу тәжірибесіне ендірілді.

**Қорғауға ұсынылатын қағидалар:**

* АҚШ-тың жоғары білім беру жүйесіндегі студенттерге академиялық қолдау көрсету қызметтерінің тарихи тұрғыдан қалыптасуы;
* Студенттерге академиялық қолдау көрсету орталықтарының маман даярлаудағы рөлі,озық бағдарламалары;
* Университет студенттеріне академиялық қолдау көрсету кешенінің құрылымдық-теориялық моделі;
* АҚШ–тың жоғары оқу орындарындағы студенттерге академиялық қолдау көрсету тәжірибесін ҚР университеттеріне ендіруге басшылыққа алатын теориялық – әдістемелік нұсқаулар жүйесі.

**Диссертация құрылымы** зерттеудің қойылған міндеттерін біртіндеп шешу логикасына сәйкес құрылды, кіріспеден, үш бөлімнен, қорытындыдан, пайдаланылған әдебиеттер тізімінен, қосымшалардан тұрады.

**АҚШ-тың жоғары білім беру жүйесінде студенттердің академиялық қолдау көрсетудің теориялық негіздері** атты бірінші бөлімдезерттеу проблемасына жан-жақты теориялық талдау жасалып, Американың жоғары білім беру жүйесінде студенттерге қолдау көрсету қызметтерінің тарихи тұрғыдан қалыптасуының төрт кезеңі, қазіргі АҚШ саясатындағы жан-жақты тұлғаны қалыптастыру тұжырымдамалары, «академиялық қолдау көрсету» ұғымы, жоғары оқу орындарындағы академиялық қолдау көрсету орталықтарының маман даярлаудағы рөлі, ұйымдастыру моделдері, озық тәжірибелері анықталды.

**АҚШ-тың жоғары білім беру жүйесіндегі студенттерге академиялық қолдау көрсету кешенін ҚР жоғары оқу орындарында қолданудың мүмкіндіктері** атты екінші бөлімде АҚШ университеттеріндегі академиялық қолдау көрсету орталықтарының студенттің жеке оқу траекториясын қалыптастыруға әсер ететін негізгі бағдарламаларына: академиялық эдвайзер (academic Advising), пэр-тьютор (tutoring), пэр- ментор (peer-mentoring), бірінші курс студенттеріне бағыт-бағдар беруші курстары (First Year Orientation Course) талдау жүргізілді, ҚР және АҚШ жоғары оқу орындарындағы академиялық қолдау көрсету бағдарламаларына салыстырмалы талдау жасалып, ҚР университеттерінде қолдануға мүмкін болатын университет студенттеріне арналған академиялық қолдау көрсетудің құрылымдық-теориялық моделі әзірленді.

**Студенттерге академиялық қолдау көрсету бағытындағы АҚШ тәжірибесін ендірудің әдістемесі** атты үшінші бөлімде, университет студенттеріне академиялық қолдау көрсетудің құрылымдық-теориялық моделін тәжірибеге ендірудегі эксперимент нәтижелері мазмұндалды, АҚШ–тың жоғары оқу орындарындағы студенттерге академиялық қолдау көрсету тәжірибесін ҚР университеттеріне ендіруде басшылыққа алатын теориялық–әдістемелік нұсқаулар берілді.

**Қорытындыда** теориялық және практикалық зерттеу нәтижелері бойынша тиісті тұжырымдар және ұсыныстар, зерттеу мәселесінің келешегі көрсетілді.

**Қосымшада** зерттеу барысында академиялық қолдау көрсету моделін тәжірибеге енгізу үшін дайындаған авторлық бағдарламалар, диагностикалық материалдар, студенттерге, оқытушыларға ұсынылған сауалнамалар ұсынылған.

**1 АҚШ-ТЫҢ ЖОҒАРЫ БІЛІМ БЕРУ ЖҮЙЕСІНДЕ СТУДЕНТТЕРГЕ АКАДЕМИЯЛЫҚ ҚОЛДАУ КӨРСЕТУДІҢ ТЕОРИЯЛЫҚ НЕГІЗДЕРІ**

* 1. **АҚШ-тың жоғары білім беру жүйесінде студенттерге қолдау көрсету қызметтерінің тарихи тұрғыдан қалыптасуы**

Қазіргі кездегі университеттік білім беру жүйесінде болып жатқан өзгерістерді білім беру тарихы мен тәжірибесін ескермей қарастыру мүмкін емес. Зерттеу жұмысында нысанаға алып отырған, АҚШ-тың жоғары білім беру жүйесінің қалыптасуы мен бүгінгі жағдайы сол елдің мәдени-тұрмыстық жағдайы, экономикасымен байланысты. Ғасырлар бойы қалыптасқан уақыт тұғырындағы, студенттерге қолдау көрсетуге бағытталған қызмет түрлерінің дамуын тарихи тұрғыдан талдау, оның әрбір білім беру кезеңіндегі мақсатын, мәні мен құрылымын анықтауға, соның негізінде қазіргі таңдағы университетте алатын рөлін жете түсінуге мүмкіндік береді. АҚШ-тың жоғары білім беру саласындағы тарихшы-педагогы J.R.Thelin еңбектеріне сүйене отырып, АҚШ-тың университттік білім беру жүйесінде студенттерге академиялық қолдау көрсету қызметтерінің дамуын келесі негізгі кезеңдерін айқындадық:

1. кезең-Ағылшындарға отаршылдық кезеңінде алғашқы университеттердің қалыптасуы (1636- 1840)
2. кезең- Әралуандылық (Диверсификация) 1850- 1890 жж
3. кезең - Жаңашыл даму бағыты. 1900-1950жж
4. кезең- Жоғары білім беру жүйесінің жаһандануы. 1960- қазіргі уақыт [45, 18б.; 46, 5 б.]

**1 кезең. Ағылшындарға отаршылдық кезеңінде алғашқы университеттердің қалыптасуы.**Университет жанында арнайы студенттердің әлеуметтік және академиялық мәселелерімен айналысатын қызметтердің негізі 1636 жылы құрылған АҚШ-тың алғашқы жоғары оқу орындарының бірі - Гарвард университетінің қалыптасуымен байланысты. Осы уақытта «студенттерге қолдау көрсету», «студенттер ісімен айналысатын қызметтер» немесе «студенттерге академиялық қолдау көрсету» терминдері арнайы қолданылмаса да, факультет мүшелері, оқытушылар аудиториялық, аудиториядан тыс іс - шараларды ұйымдастырып, білім алушылардың қосалқы ата-аналарының рөлін атқарған. Гарвард, Йель, Уильям және Мэри университеттерінің профессор-оқытушылар құрамы студенттердің діни, интеллектуалдық, адамгершілік тәрбиесіне белсене атсалысып, академиялық кеңес беру үздіксіз жүргізіліп, олардың діни, ақыл-ой көзқарастарының қалыптасуына әсер етті.

Оқу-тәрбие үдерісіндегі қатаң тәртіп, патерналистік немесе “әкелік қамқор” (*in loco parentis*) қағидасындағы авторитарлы жүйеде болып, аудиториядан тыс іс-шаралар қатаң классикалық оқу пәнінің аясында жүргізілген. Мысалы, тарихшы-ғалым F.Rudolph өз зерттеулерінде, сол замандағы Американың колледждеріндегі оқу үдерісі оқу бағдарламасы, кітапхана, оқытушы-студент қарым-қатынасында жүзеге асқан деп бейнелей келіп, «студенттер қауымы арнайы кеңесшілерді, бақылауды, кәсіби бағыт- бағдарды, қосымша сабақтарды талап ететін жасөспірімдер ретінде қабылданды» - деп жазады [44,127 б.].

18 ғасырдың екінші жартысында университеттік жүйеде орын алған қатаң тәртіпке қарсылық білдіру ретінде студенттер әдеби кештер, пікірталас клубтарын, спорттық командалар ұйымдастырып, университет газеттері, брошюралар, қысқаша ескертпелер жариялады. Мысалы, 1776 жылы «Уильям және Мэри» университетінде «грек әрпі- Kappa Alpha» атауымен, Америка университеттерінде алғашқы студенттік ұйым құрылды. Студенттік ұйымдар басында әдеби пікірталас өткізу үшін жиналса, 1825 жылдарға қарай білім алушылар арасында бауырластық желі ретінде көптеген ЖОО-нда ашылды. Студенттер үшін бұл ұйымдар, кампустың (университет) бірсарынды өміріне өзгерістер мен жаңашыл идеяларға бастаушы болды. Грек алфавитінің әріптерін қолданып, бірнеше студенттік ұйымдардың желісі қалыптасып, бір- бірімен оқу үлгерімі бойынша үшін жарыстар ұйымдастырды. Студенттік ұйымдар арасында бәсекелестік академиялық жетістіктер бойынша көрінсе, кейіненн қоғамдық пайдалы іс-шаралар, әлеуметтік жобалар ұйымдастыру, студенттер арасында спорттық, ғылым салалары бойынша жарыстар жүргізуде де байқалды. АҚШ-тың жоғары білім беру тарихын зерттеуші, J.R.Thelin пікірінше, студенттердің күшімен, бастамашылығымен ұйымдастырылған аудиториядан тыс ұйымдар өзіндік өміршеңдігін, студенттер арасында сұранысқа иелігін дәлелдеп, басында оқытушы-профессорлар тарапынан тыйым салу, біртіндеп келісу, кейіннен ресми түрде қабылдауға мәжбүрледі [46, 115 б.].

18 ғасырдың соңындағы АҚШ университеттеріндегі студенттік наразылық қозғалыстарының басты себептері оқу әдістеріне, оқу пәндері, қатаң діни тәртіпке, студенттерге берілетін ас мәзіріне қанағаттанбаумен байланысты болды. Ал, 19 ғасырдың басында, Америка саясаткерлері, жоғары білім беру жүйесін, елдің әлеуметтік және экономикалық дамуының құралы ретінде қайта қарастырды. Жоғары білім беру жүйесі адамдардың жасы, жынысы, нәсіліне қарамастан барлық Америка азаматтарына ортақ ретінде танылып, бұрын соңды тәжірибеде болмаған, әйелдердің, афроамерикандықтардың университетте білім алуына жол ашылды.

Осы уақыт аралығында, элективті курстар жүйесінің тәжірибеге ендірілуі мен қалыптасуына бағыт бұрған, Гарвард және басқа да АҚШ-тың үздік жоғары оқу орындары, факультет мүшелерінен элективті пәндерді таңдауда бойынша студенттерге кеңес беруін талап етті. Осыдан, студенттерге оқу үдерісінде бағыт-бағдар беретін кадрлардың қажеттігі анықталды. Мысалы, 1841 жылы Охайо Кенион колледжінде (Kenyon College of Ohio) ресми түрде академиялық эдвайзерлер университет штатына енгізілді.

**2 кезең. Әралуандылық (Диверсификация) 1850- 1890 жж.** Жоғары білім беру жүйесінің тарихы, оның ішінде арнайы студенттер ісімен айналысатын кәсіби қызметтердің дамуының екінші кезеңі, Американың жоғары білім беру жүйесінің түбегейлі өзгеруіне әсер еткен бірнеше оқиғалармен байланысты болды.Солардың біріншісі, 1862 жылы АҚШ конгресі қабылдаған «Ұлы Морилл» (Morill act) актісі. Елдегі жаңа саясатқа сәйкес, біртұтас Америка ұлтының қалыптасуы (The formation of united American Nation), ұлттың интеллектуалды, адамгершілік қасиеттерін дамыту арқылы жүзеге асуы тиіс еді. Осы актіге сәйкес, АҚШ-тың әрбір штатында, жоғары оқу орындарының құрылысына, ондағы жаңашыл бағыттағы оқу-тәрбие үдерісін ұйымдастыруға 12 000 гектар жер тегін берілді. Кейіннен, бұл университеттер *«сыйға тартқан колледждер»* ( land- grant colleges) деп аталып кетті [46, 185б.].

«Ұлы Морилл» актісінің мақсаты ЖОО-н құру негізінде, қарапайым қоғамды жоғары біліммен қамтамасыз ету, Америка азаматтарын практикалық және кәсіби дағдыларға үйрету, ауыл шаруашылық, өнеркәсіп саласында жұмыс атқаратын инженер мамандарын дайындау, сол арқылы елдің экономикасын арттыруға оңтайлы жағдай жасау болды. Дегенмен, кейбір аймақтарда тұрғылықты халықтың аз болуы, азаматтардың жоғары білім алуға дайын еместігі мәселелерінен, студенттердің саны акт жоспарынан төмен болды.

Студенттер ісімен айналысатын қызметтердің дамуына әсер еткен екінші үлкен мәселе, 1885 жылы Еуропаның Берлин университетінің «ғылыми – зерттеу» моделінің негізінде Гарвард университетінің президенті Чарльз Элиоттың (Charles Eliot) оқу пәндерін таңдауға мүмкіндік беретін, ашық-құрылымды оқу жоспарының инновациялық жүйесімен академиялық қауымды таныстыруы еді. Элективті оқу жоспарының дамуы Чарльз Элиоттың осы жаңашыл, қазіргі уақытқа дейін әлемдік жоғары білім беру жүйесінде өміршеңдігін дәлелдеген қозғалысымен тығыз байланысты.

АҚШ-тың білім беру тарихын зерттеуші, педагог John R. Thellin [46, 215б.] пікірінше, бұл идея Американың басқа да университеттерінің, профессор- оқытушылар құрамымен, әкімшілік қызметтіндегі тұлғалармен жоғары деңгейде қабылданды. Біртіндеп басқа университеттерде өз тәжірибелеріне жаппай ендіріп, 19 ғасырдың соңында, Америка университеттерінің 50 %-ы элективті оқу жоспарын қолданды.

Америка университеттерінде студенттердің академиялық, әлеуметтік өмірін, оқытушылардың кәсіби іс-әрекетін қадағалайтын, әкімшілік қызметтер, студенттерге басшылық жасайтын академиялық штаттар, қызметтер ашылды. Мысалы, 1870 жылы Гарвард университетінің профессоры Ефрем Герни жоғары білім беру институттарындағы алғашқы декан болып сайланды.

Морилл актісінен кейінгі, студенттердің санының өсуі, Ч. Элиоттың реформасынан кейін оқыту үдерісін оқу курстарын таңдау тұрғысынан ұйымдастыру, элективті курстардың санын біршама кеңейтіп, жаңа келген студенттерге пәндерді таңдауға мүмкіндік беретін формалды академиялық эдвайзер тағайындау, ментор, тьютор сияқты академиялық қолдау көрсету бағдарламаларын ЖОО-ның білім беру саясатына байланысты қайта пайымдап, тәжірибеге ендіруге әсерін тигізді. Мысалы, 1876 жылы, Джон Хопкинс университетінде студенттер қауымының артуы, олардың қажеттіліктерінің әртүрлі болуы, оқу жоспарынан тыс әлеуметтік, академиялық іс-шаралардың дамуына байланысты факультет эдвайзерлерінің арнайы штаттары кеңейтілді.

Дегенмен, АҚШ-тың жоғары оқу орындарының оқу-тәрбие беру үрдісінің «ғылыми-зерттеу» моделіне көшуі бірнеше күтпеген, күрделі мәселелер туындатты. Профессорлар ғылыми-зерттеу жұмыстарына ғана назар аударып, отаршыл кезеңнен қалыптасқан студенттердің кәсіби қалыптасуына деген авторитарлық қарым-қатынасының орнына немқұрайлылық, либералдық қарым-қатынас келді. Осының салдарынан, студенттердің оқу үлгерімі мен университеттің мәдени-көпшілік, академиялық іс-шараларына қатысуы төмендеді. Осы мәселелердің алдын алу үшін, бірқатар университеттер стратегиялық жоспарлары мен бағдарламаларын әзірлей бастады. Мысалы, 1888 жылы Бостон университеті, бірінші курс студенттеріне арналған бағыт-бағдар беру курсын (freshman orientation course), жекелеген мамандықтардың басымдықтары мен оқу пәндерінің мазмұны бойынша академиялық кеңес беру бағдарламаларын енгізсе, оның ізінен, 1889 жылы Гарвард университеті осы тәжірибеге сүйене отырып, тек қана білім алушылармен жұмыс жасайтын академиялық *эдвайзер* бағдарламасын ендірді.

Осы өзгерістер, студенттерге академиялық қолдау көрсету қызметтерінің дамуының екінші кезеңіне алып келді. Элективті жүйенің қарқынды дамуы, студенттерге оқу пәндерін күштеп міндеттеуге қарсы философиялық, педагогикалық ойлар туындатып, жоғары білім беру жүйесін бір орталықтан ұйымдаспаған бағытына (децентрализация) көшуге, автономдық қағидаларды сақтауға әсер етті. Америка педагог-ғалымдарының арасында «білім алушылардың мамандану бағыттарының әртүрлі болуы қажет» идеясының жариялануының алғашқы кезеңі еді.

**3 кезең. Жаңашыл даму кезеңі. 1900-1950жж.**19 ғасырдың аяғы мен 20 басында болған АҚШ-тың экономикасындағы өнеркәсіп революциясының негізінде жоғары білім беру жүйесіне бөлінетін қаржы көлемі ұлғайды, жаңа миллионерлер қатары жалпы білім беру жүйесіне, кейіннен ғылыми-зерттеу жұмыстарына көп мөлшерде қаржы бөлді.

АҚШ ғалымдары W.N.Cowley, D.Williams [73] тарихи- педагогикалық еңбегінде, профессорлардың назары сабақ беруден ғылыми-зерттеу жұмыстарына жіберген қаржының нәтижесін көрсету, басылымдарға жариялануда болып, студенттермен қарым-қатынасы төмендегенін, ынтымақтастығы мен әрекеттестігінің әлсірегенін басып көрсетеді. Университеттің ұйымдастырушылық кемшіліктерінің орнын толтыру, білім алушылардың элективті курстарды дұрыс таңдауын қадағалау мақсатында әртүрлі университеттер студенттің жеке оқу траекториясы құруға, дербес білім алу мәселелерін, аудиториядан тыс білім алу уақытын ұйымдастыруға әсер ету мақсатттарымен академиялық эдвайзерлер штаттары, пән бойынша қосымша тьютор сабақтарын қарқынды тәжірибеге енгізді. Мысалы, 1906 жылы Колумбия университеті (Columbia University) барлық білім алушыларға арналған академиялық эдвайзер орталығын (Academic Advising Center) ашты.

АҚШ-тың жоғары білім беру жүйесінің сыншысы H.D. Sheldon, Американың 14 университетінің жылдық есеп беру баяндамаларына талдау жүргізе отырып, Германияның «ғылыми-зерттеу университеті» моделін толық ендіру салдарынан, студент-профессор арасындағы академиялық, жекетұлғалық әрекеттестіктің азайғанын сынға алды [74].

АҚШ ғалымдарының еңбектерін талдай келе, «жекетұлғаға бағытталған оқыту», «студентке бағытталған оқыту» қағидалары ғылыми негізделген, оны қолдану, білім алушылардың академиялық, қажеттіліктерін қанағаттандыру мәселелерімен түбегейлі айналысатын мамандарды даярлауға бет бұрған, студенттерге академиялық, әлеуметтік қолдау көрсету бағдарламаларының қарқынды дамуына әсер еткен, американдық жоғары білім беру жүйесінің «*жаңа толқыны»* деп айқындаймыз.

Тағы да бір ерекше мәселе, студенттер ісімен айналысатын арнайы кәсіби қызметкерлердің дайындалуы, кәсіби ассоциациялардың құрылуы. Мысалы, 1914 жылы Колумбия университетінің Білім беру колледжінде алғашқы рет «Әйелдер эдвайзері» (Woman Adviser) саласы бойынша кәсіби магистрлары дайындалды. Студенттер ісімен айналысатын мамандандырылған қызметтердің рөлі артып, кәсіби жолға қойылды. Оған 1910 жылы құрылған Америка офис-регистраторлар ассоциациясы (American Association of Collegiate Registrars), университеттік қабылдау комиссиясы ассоциациясы (American Association of Admission Oficcers), 1920 жылы колледж салауатты өмір салты ассоциациясы (American College Health Association), 1937 жылы ұлттық кәсіби бағыт бағдар-беру ассоциациясы (National Orientation Directors Association) сияқты, мамандарды біріктіруге, бір бірінің тәжірибесімен бөлісуге мүмкіндік беретін кәсіби қоғамдастықтардың қалыптасуы дәлел бола алады.

Студенттер ісімен айналысатын арнайы қызметтердің дамуына, оның өзектілігі мен мазмұндылығын айқындауға әсер еткен, 1937 жылы «Студенттер ісімен айналысатын қызметкерлердің ой-пікірі» *(The Student Personnel Point of View*) [75]атты тарихи бетбұрыстық мақаласының жарық көруі. Бұл мақала, Американың білім беру кеңесімен (American Council on Education) бекітілген, студенттермен жұмыс атқаратын университеттік кадрларының іс-әрекетін бірнеше жылдар зерттеудің нәтижесіндегі шарықтау шегі (кульминация) деуге де болады. Баяндамада, оқыту үдерісінде, студенттің жеке-дара ерекшеліктерін түсіну, олардың жастық, жыныстық, нәсілдік, мәдени т.б. мәселелеріне байланысты әр алуандылығын ескеру, оқытудың негізгі функцияларын жүйелеу мен студенттің дербес танымдық іс-әрекетін басқару үшін, жоғары оқу орындарының академиялық қолдау көрсету бағдарламаларын, студенттер ісімен айналысатын қызметтердің, орталықтардың қажеттігі басып көрсетілді. Баяндамаға сәйкес, студенттің қажеттіліктеріне бағытталған бағдарламалар мен қызметтер, әрбір университеттің жеке миссиясы мен мақсатына бағытталып, ұйымдастырылуы қажет. Маман даярлау тұжырымдамасы кеңейіп, дене, әлеуметтік, рухани, эмоционалдық, интеллектуалдық тұрғыдан жан-жақты дамыған жекетұлғаны қалыптастыру маңызды орынға қойылды. баяндамада көрсетілген білім беру қағидалары, 1937-1949 жылдар аралығында, студенттер ісімен айналысатын қызметтердің, ұйымдардың, арнайы орталықтардың ұйымдастырылу ерекшеліктері мен дамуына түбегейлі әсер етті.

Сонымен қатар, екінші дүниежүзілік соғысына қатысқан ер-азаматтар мен тылда еңбек еткен әйелдерге АҚШ-тың федералдық штатынан қаржы бөлініп, шәкіртақы тағайындалды. Жоғары білім алуға әлеуметтік-тұрмыстық жағдайы көтермейтін тұлғаларға мүмкіндік берілді. Университет студенттерінің контингенті оқу деңгейі, әлеуметтік жағдайы, нәсілдік қатынасы бойынша өзгерді. 1944 жылы қабылданған «Әскери қызметкерлерді қайта бейімдеу» (Servicemen's Readjustment Act) актісіне сәйкес 2.25 миллион соғыс ардагерлері универитетке қабылданды.Білім алудағы оқу үлгерімі мен дайындығы, оқу тәжірибесі әртүрлі студенттердің академиялық кедергілері мен қиындықтарын шешу мәселелері, эдвайзер, қосымша инструктор, тьютор қызметтерінің, дамытушы курстардың дамуына әсер етті. Мысалы, АҚШ ғалымы E.G. Williamson [76] өз зерттеулерінде, академиялық қолдау көрсетудің алғашқы кезеңдерінде, бұл қызметтер, студенттің дамуына емес, оның жеке оқу үдерісін, өмір сүру айналасын, діни-намым сенімдерін қадағалау болды, деп қорытындылаған.

Бұл уақытта, Америка білім беру жүйесі, федералдық штаттар деңгейінде заңнамалармен бекітілді. Оның қорытындысы ретінде 1958 жылғы «Ұлттық Білім беру саласын қорғау» заңы (National Defence Education Act of 1958) [77] қабылданып, студенттерге білім алу несиелеріне, аспиранттарға ғылыми-зерттеу жұмыстарын жасауға, шет тілдерін меңгеруге, кәсіби-техникалық білім алуға, мұғалімдерді дайындауға қаржылық жағдай жасалды.

**4 кезең. Жоғары білім беру жүйесінің жаһандануы. 1960-XXI ғасырдың басы.**Студенттерге академиялық мәселелеріне басшылық жасайтын қызметтердің дамуына маңызды оқиғалар әсер етті. Олардың ішінде, 1964 жылы АҚШ-та, үкіметтің «кедейлікпен күрес» бағдарламасының маңызды бір бөлігі ретіндегі, «Экономикалық мүмкіндік» заңының (Economic Opportunity Act) қабылдануы. Соған сәйкес, 20 ғасырдың 60-80 жылдары федералдық үкіметпен жүргізілген «Жоғарыға жылжыту» (Upward Bound) [78] білім беру бағдарламасы жүзеге асырылып, әлеуметтік жағдайы төмен, кедей отбасынан шыққан, дарынды, шалғайдағы елдімекендердегі, мүгедек балаларға жоғары білім алуға материалдық-қаржылық, академиялық көмек көрсетілді, университеттік бағдарламаны орындауға жағдай жасалды. «Трио» бағдарламасы «жоғары білімді тұлға – экономикалық дамудың капиталы» теориясына сүйеніп жасалды [79].

Трио жобасының басым бағдарламаларының бірі – әлеуметтік жағдайы төмен студенттерге академиялық және әлеуметтік қолдау көрсету қызметтерін, бағдарламаларын ұйымдастыру болды. Яғни, бағдарлама тек қана студенттерге шәкіртақы тағайындап қана қоймай, олардың білім алу мотивациясын, болашақ кәсіби қалыптасуын анықтауға, академиялық жетістікке жетелейтін *«Өз уақытын басқару», «Сәттілікке жету жолы», «Ақылдылыққа жетелейтін семинар», «Университетте білім алу стратегиясы»* сияқты ата-анасы бұрын соңды жоғары білімге қолы жетпеген кедей отбасының балаларына дамытушы, бағыт-бағдар беруші курстарын ұйымдастырды, қиындық туғызған пәндер бойынша қосымша тьютор сабақтарын жүргізді, арнайы осы топтағы студенттермен жұмыс жасайтын эдвайзер, ментор, тьютор сияқты академиялық қолдау қызметкерлерін бекітті. Сонымен қатар, олардың жатақханада тұру, университетте дос табу, академиялық ортада қарым–қатынас жасау т.б. мәселелері бойынша психологиялық кеңестер жүргізіп тұрды. Трио бағдарламасы, университетте тек қана кедей отбасынан ғана емес, барлық білім алушыларға қатысты АҚК (ары қарай академиялық қолдау көрсету) бағдарламаларының дамуына да үлкен әсер етті.

АҚШ–тың көрнекті білім беру қызметкерлерінің бірі, G.M.Mardsen «Америка университетінің жүрегі» (The Soul of the American University) атты мақаласында Трио бағдарламасының аясында университеттер, әлеуметтік аз қамтылған, білім алу мүмкіндіктері мен оқу дағдылары төмен студенттерді қабылдап, АҚК орталықтарын үлкен масштабтарда ұйымдастырды» - деп тұжырымдады [80]. 1970 жылы Карнеги Комиссиясының *«Білім алуға мүмкіндік: жоғары білім алуды қамтамасыз ететін бағдарламалар жүйесі»* атты мақаласынан кейін, академиялық қолдау көрсету қызметтері (Student Academic Services), жоғары білім алу үшін тең мүмкіндікті қамтамасыз ететін ұлттық білім беру міндеттемелерінің біріне айналды [81].

Жоғары білім алуға студенттердің қажеттіліктері арттып, 50-60 жылдары ЖОО-на қабылданған білім алушылардың саны 41% өсті. Осыған байланысты білім алушылардың кәсіби дамуы мен әлеуметтену мәселелері, студент пен университеттің қарым-қатынасы бойынша ғылыми-тәжірибелік зерттеулер, теориялар қалыптаса бастады.

АҚШ ғалымы Rentz [47, 123 б.] пікірінше, 1970 жылдары университеттер маман даярлаудағы өздерінің миссиясы мен мақсаттарын қайта қарастырып, экономикалық дағдарыс уақытындағы тәжірибеге бағытталған оқу пәндері мен мамандану бағыттарын әзірлеп, студентті университет қабырғасында сақтап қалу (retention) бағдарламаларын кеңейткен. Соған байланысты, 1970 жылдары АҚШ-та қаржылық жағдайы төмен, әлеуметтік аз қамтылған, академиялық дайындығы төмен, этникалық аз ұлттар өкілі, мүмкіндіктері шектелген, жасы шамасы студенттік кезеңнен жоғары, шетелден келген студенттердің саны өсіп, оларды университет қабырғасында сақтап қалу үшін (retention), жеке-дара кеңес беру, оқытудың жекетұлғаға бағытталған, гуманистік технологияларын қолдануды қажет етті. Академиялық эдвайзерлер студентті АҚК элементтерімен байланыстырушы маманы деп танылды.

1970-80 жж. АҚК қызметтеріне деген жоғары сұраныс, факультет немесе университет деңгейінде арнайы эдвайзер, ментор, пәндер бойынша тьюторлардан, сыни тұрғыдан академиялық оқу-жазу курстарынан тұратын орталықтарын ашуға, олардың қызметін орталықтан басқаруға, үйлестіруге әкелді. Жоғарыда қарастырылған студенттерге «әкелік қамқор» (in loco parentis) тұрғысынан қарау түбегейлі жойылып, студенттер ісімен айналысатын арнайы кәсіби қызметтердің бағыттаушы, тәрбиеші ретіндегі рөлі арта түсті. Студенттер институционалдық басқару ісіне атсалысып, олардың оқу жоспарын құру, АҚК бағдарламалары, жатақхана, кітапхана мәселелері, мәдени-көпшілік ұйымдарда шешім қабылдауда көзқарастары есепке алынды.

Жоғары білім беру жүйесінің құрылымының студенттің қажеттіліктерін ескере отырып кеңеюі, мамандандырылған қабылдау комиссиясы, қаржылық көмек көрсету орталығы, пәндерге тіркелу офис-регистраторлары, жатақхана, жеке-дара және академиялық кеңесшілер, бағыт-бағдар беруші курстар, студентке академиялық және әлеуметтік қолдау көрсету бағдарламалары, орталықтарын дамуына әкелді. Университеттердің саяси бағыты бойынша, білім алушылармен жұмыс істейтін кадрлар, студенттің даму теорияларын, психологиялық бейнесін, мәдени-әлеуметтік, ұлттық, жас және жыныс ерекшеліктерін ескеріп, оның дамуына әсер ете алатын *«студентті дамытушы»*, *«жоғары білім беру жүйесіндегі кеңесші»* кәсіби мамандар ретінде қарастырыла бастады.

ЖОО-да академиялық эдвайзер, тьютор, ментор (тәлімгер) қызметтерінің іс-әрекетін дамытуға, оңтайландыруға бағытталған арнайы ғылыми-тәжірибелік зерттеу жұмыстары жүргізілді. Мысалы, 1972 жылы АҚШ-тың білім беру саласындағы профессорлары B. Crookston [56, 12-17 б.] және Т. O'Banion [57, 62-69 б.] академиялық эдвайзерлердің қызметінің бет-бейнесін түбегейлі өзгеріске ұшыратқан, «студент тұлғасын дамытушы эдвайзер» моделін академиялық қауымға ұсынды. Бұл модель академиялық эдвайзерлерді кәсібилендіруге, студентті басқа студенттік қызметтермен байланыстырушы, жауапты маман тұрғысынан қарастыруға мүмкіндік берді.

Академиялық эдвайзерлер АҚШ педагогикасының маңызды кәсіби тұлғасына айналып, оның іс-әрекетін жетілдіру мақсатымен ұйымдар да ашылды. Солардың ішінде ең маңыздысына, Ұлттық Академиялық Эдвайзерлер Ассоциациясы (National Academic Advising Association-Nacada) жатады. Жетекші ұйым, АҚШ-та 1979 жылы өткізілген алғашқы эдвайзерлердің конференциясының шешімінің негізінде жұмысын бастап, 1981 жылы Накада журналын «Nacada Journal» жариялады [82].

1990-2010 аралығында ЖОО –ға түсушілердің саны шетел, әсіресе Қытай студенттерінің басымдығынан 80-ші жылдармен салыстырған үш есеге өсті. Білім беруді гуманизациялауды ақпараттық технологиялар негізінде қайта қарастырылған еңбектер жарық көрді. Әртүрлі студенттің кәсіби дамуы мен академиялық жетістігін көздеген орталықтар ашылды. АҚШ университеттері студенттердің білім алуына, дербес орындайтын өздік жұмыстарына немқұрайлылықпен қарау, білім сапасының төмендеуіне, АҚШ-тың жоғары білімі туралы әлеуметтік, әлемдік көзқарастың өзгеруіне, соның нәтижесінде жоғары білім беру институттарына деген сұраныстың азаюына әкелетінін жауапкершілікпен мойындады.

21 ғасырдың басында, академиялық қолдау көрсету орталықтарының басты функцияларының біріне «студенттің академиялық жетістігін жарнамалау», білім алушылар арасында «студенттің академиялық жетістігі» ұғымын тарату (Student Academic Success), соның негізінде білім алушылардың өзбетімен білімін алу үдерісін барынша жекедараландыру саясаты көзделді. АҚШ-тың білім беру жүйесінде «әрбір білім алушының академиялық жетістігі» студенттің де, университеттің де басты мақсатына айналды

Соған байланысты, қазіргі АҚШ шындығында, ұлттық деңгейде барлық университеттерді қамтуға бағытталған «Студент уақытының жұмсалу сауалнамасы» (National Survey of Student engagement) жүргізіліп отырады [83]. Оның басты мақсаты: білім алушылардың университеттің ұсынып отырған білім беру бағдарламаларымен қанағаттану деңгейін анықтау, олардың аудиториялық және аудиториядан тыс іс-шараларға жіберген уақытын өлшеу, салыстыру, соның негізінде әрбір университеттің білім алушылардың аудиториялық және аудиториядан тыс уақытын ұйымдастыру ерекшеліктерін айқындау, олардың оқыған курстары мен әдебиеттерінің саны, оқу үлгерімі, қоғамдық іс-шараларға қатысуы, басқа студенттермен, оқытушылармен қарым-қатынасына негізделген рейтинг жасау. «Студент уақытының жұмсалу сауалнамасы» (National Survey of Student engagement) алғашқы рет 1999 жылы пилоттық түрде жүргізілсе, 2013 жылы оған 620 университеттің 1,6 миллион студенті қатыстырылған.

21 ғасырдың бас кезінде, студенттің академиялық жетістігінің себептері, оған кері әсерін тигізетін факторлар арнайы эксперимент барысында зерттеле басталды. Алғаш рет, студенттің академиялық жетістігінің себептерін ғылыми-концептуалдық тұрғыдан қарастырылды. Білім алушылармен тікелей қарым- қатынас жасайтын университеттік құрылымдар, соның ішінде академиялық қолдау көрсету орталықтарының (Academic Support Center) іс-әрекеттері, студенттің даму теорияларына негізделіп, ұйымдастырылды. Солардың ішіндегі ең танымалдарына, A. W. Astin «Студенттің қоғамдық белсенділігі» (Student involvement: A developmental theory for higher education) [84], V. Tinto «Студенттің университеттен шығып қалу себептері» (Dropout from higher education: A theoretical synthesis of recent research) [85] сияқты зерттеулерін жатқыза аламыз.

Зерттеу нысанасына алып отырған Америка жоғары оқу орындарының 25 пайызы студенттерге академиялық қолдау көрсету орталықтарын федералдық үкіметтің грантының негізінде ТРИО бағдарламасы бойынша ұйымдастырса, қалғандары университеттік бюджет негізінде жүзеге асыруда. Себебі, абитуриенттердің, оқу барысындағы академиялық кедергілерді жеңуге, олардың оқу дағдыларын дамытуға мүмкіндік беретін академиялық қолдау көрсету бағдарламалары мен орталықтарын, университетті таңдаудағы басты критерийі ретінде қарастырылады.

Американың жоғары білім беру жүйесінде студенттерге академиялық қолдау көрсету қызметтерінің тарихи тұрғыдан қалыптасуына жан-жақты талдау жасаудан, әрбір уақыт кезеңінде студенттерге арналған академиялық қолдау көрсету қызметтерінің жоғары білім беру жүйесінің саяси бағыттары мен өзгерістеріне байланысты өзіндік рөлі мен ерекшеліктерінің орын алғаны айқындалды. Ол өз кезегінде, зерттеуге алып отырған мәселенің қазіргі АҚШ университеттеріндегі ерекшеліктері мен басымдықтарын анықтауға, толыққанды теориялық-концептуалдық негізін толық түсінуге мүмкіндік береді деп қорытындылаймыз.

Келесі бөлімде қазіргі АҚШ университеттеріндегі студенттерге академиялық қолдау көрсету ұғымының мәнін, ұйымдастырылу қағидаларын анықтау, бұл бағыттың бағдарламаларын біріктіретін арнайы орталықтардың жоғары білім беру жүйесінде алатын рөлін, студенттер тарапынан жоғары сұранысқа ие болу себептерін айқындау мәселелері мазмұндалады.

**1.2 АҚШ–тың жоғары білім беру жүйесінде академиялық қолдау көрсету орталықтарының маман даярлаудағы рөлі**

АҚШ университеттерінде ғасырлар бойы дамып, қалыптасқан, «академиялық қолдау көрсету» ұғымын, оны жүзеге асыратын орталықтарды қарастырмас бұрын, осы мәселенің себеп-салдарын жете түсінуге мүмкіндік беретін, АҚШ-тың жоғары білім беру жүйесінің маман даярлаудағы мақсатын, жаһандану уақытындағы жоғары білім беру саясатынының маңызды бағыттарын анықтауымыз қажет. Бұл мәселеге қатысты, американ ғалымы Harvard Bowen студентке бағытталған оқыту, гуманистік қағидаларына сүйене отырып, теориялық негіздеген, «*АҚШ-тың жоғары білім беру жүйесінің маман даярлаудағы мақсаты»* тұжырымдамасын басшылыққа алдық [86].

H.Bowen жоғары білім беру жүйесінің мақсатын, студенттің университеттік білім алу барысында қалыптасатын, жалпы, кәсіби оқу көрсеткіштері мен дағдыларын бейнелеу арқылы анықтады. 1977 жылы H. Bowen, АҚШ жоғары білім беру жүйесінің мақсаты, қоғамның бәсекелестік үдерісімен ұштасып, студент тұлғасының жан-жақты әлеуетін дамытумен байланысты болуы қажет деп тұжырымдады. Студенттің академиялық жетістігінің теориясының негізін қалаушы, американ ғалымы V. Тinto өз зерттеулерінде, H.Bowen тұжырымдамасы, АҚШ-тың университеттерінде студенттің когнитивті, эмоционалдық және адамгершілік дағдыларын дамыту мақсатында академиялық қолдау көрсету орталықтарының кең таралуына, сұраныста болуына, Америка университетінің маңызды құрылымы ретінде қалыптасуына әсер етті деп тұжырымдайды [87]. Бұл мәселелер, H.Bowen ұсынған «АҚШ-тың жоғары білім беру жүйесіндегі маман даярлаудағы» тұжырымдамасын жан-жақты талдау жасауды қажет етеді.

H. Bowen тұжырымдамасының негізгі тұстарын қарастырсақ, ол студенттің *когнитивті, эмоционалдық, адамгершілік (мораль) дағдылары мен практикалық құзіреттіліктерінің*көрсеткіштерін айқындаған. Мысалы, *студенттің когнитивті дағдыларына:* *вербалдық,* (теориялық, практикалық тұрғыда ғылым түрлері бойынша академиялық жазу, сөйлеу мүмкіндіктері, шет тілдерін меңгеру); *сандық* (статистикалық анализ жасау, математиканың, бухгалтерлік есептің негізгі ұғымдарын түсіну); *өмір бойы білім алу* ( Lifelong learning - LLL) - (оқуға деген махаббат, тұрақталған интелектуалдық қызығушылықтар, оқу дағдыларына үйрену) дағдыларын, *студенттің эмоционалдық, адамгершілік (мораль) дағдыларының көрсеткіштеріне: тұлғаның өзін-өзі тануы* (тұлғалық құндылықтары, қызығушылықтары, құштарлықтары мен қабілеттерін, әлсіз тұстарын айқындай алуы, жекетұлғалық сәйкестенуі мен бірегейлігін тануы); *психологиялық тұрақтылық* (эмоцияларын конструктивті көрсете білуі, эмоционалды тұрақтылық, қауіпсіздікті сезінуі, өз–өзіне сенімділік, шешім қабылдағыштық, өзін-өзі және басқаларды қабылдай алуы); *адамды түсіне білуі* (аяушылық көрсету, кішіпейілділік, біреудің қайғысына ортақ болу, сыйластық, шыдамдылық, тұлғалармен қарым-қатынас жасай білуі) жатқызса, *«практикалық құзіреттіліктер» санатына: мақсатқа жету қажеттілігі* (орындау мотивациясы, бастамашылық (инициатива), өзін-өзі ұйымдастыра алуы); *болашаққа бағдарлық* (аса мұқияттылықпен жоспарлау, аса қауіпті шешімдер қабылдауда саналы болу, болашақ кәсіби мақсаттарын айқындау, жоспарлау), *бейімделу* (өзгерістерге ашықтық, жаңа идеяларға шыдамдылық, өз-өзіне жауапкершілік ала білуі, тәжірибеде үйрену қабілеттілігі ); *көшбасшылық* (басқа адамдардың сенімінен шыға білуі, жауапкершілік ала білуі, ұйымдастырушылық қасиеттер); *денсаулық* (физикалық, психикалық жай-күйін сақтаудың негізгі қағидаларын түсінуі ) және т.б. жатқызды [86, 55-59 б.].

Университеттік ортада студент тұлғасын тәрбиелеу мақсаттарын қарастырудан, АҚШ-тың жоғары білім беру жүйесінде білім алушыларға тек қана кәсіби білімдерді ғана беріп қана қоймай, эмоционалды, дене, әлеуметтік, адамгершілік, рухани, интеллектуалдық жағынан дамыған, жан-жақты тұлғаны қалыптастыру идеясының 20 ғасырдың 70 жылдарынан орын алғаны байқалады. АҚШ университеттері алғашындаH.Bowenкейінен B.Magolda [88] тұжырымдамаларына сүйене отырып, студенттің жоғары білім алу үдерісінде қалыптасатын құзіреттіліктер жүйесін қалыптастыруға әсер ететін әртүрлі академиялық қолдау көрсету қызметтері мен орталықтарын дамытуды көздеді.

Демек, жоғарыдағы тұжырымдамаларға талдау жасай келе, АҚШ университеттері тек қана кәсіби білікті мамандарды ғана емес, нарықтық қоғамның талаптарына төтеп беретін, бәсекеге қабілетті жекетұлғаны қалыптастыруды мақсат етеді деп тұжырымдаймыз.

Мәселен, Американың жоғары білім беру ассоциациясы (American Association for Higher Education), Студенттік кадрлар әкімшілігінің Ұлттық Ассоциациясы (National Association of Student Personnel Administrators) сияқты беделді ұйымдардың құжаттары, «университеттік оқыту-ұзақ мерзімді, тұлғаның тәжірибесіне негізделе отырып, жан-жақты дамыған, білімді тұлғаны қалыптастыруға бағытталған куммулиятивті, оның қазіргі жағдайы мен болашағына әсер ететін үдеріс» қорытындылайды [89]. АҚШ-тың ғылыми-педагогикалық әдебиеттерінде, «тұтас» немесе жанжақты тұлғаны (whole person) қалыптастыру ұғымы үш маңызды постулатқа сүйенеді. *Біріншіден,* студенттер университеттің білім беру сапасын еңбек нарығында дәлелдейтін, оқудан белгілі бір жекедара академиялық, әлеуметтік тәжірибе алатын, күрделі, бірегей тұлғалар. Сапалы білім беру үдерісі, студенттердің жекетұлғалық қажеттіліктері мен ерекшеліктеріне гуманистік педагогика тұрғысынан қарап, басқару құрылымы мен оқыту әдістерді, аудиториядан тыс іс-шараларды түрлендіруді қажет етеді. *Екіншіден,* оқу үдерісінің негізі, кәсіби бағытта, әлеуметтік «ағзалар» ретінде басқалармен қарым-қатынас жасау арқылы, белгілі бір университеттің білім сапасын көрсететін студенттік тұлғалармен жүзеге асады. *Үшіншіден*, ЖОО-ның академиялық, әлеуметтік және физикалық ортасы - студенттің кәсіби қалыптасуына, жүріс-тұрысына, қызығушылық-тарына, әлеуметтенуіне маңызды әсер етеді. Соған сәйкес, аудиториялық сабақтар, аудиториядан тыс іс-шаралар, студенттермен, факультет оқытушылары мен АҚК орталықтарының мамандарымен қарым-қатынасқа түсу үдерісі, студенттің, өзіндік оқу үдерісін жетілдіруі немесе кедергі келтіруі мүмкін.

Ал, студенттерге академиялық қолдау көрсету бағытына қатысты, АҚШ-тың жоғары білім беру саясатында, бірдей мәмілеге келе алмай отырған, бірнеше ұстанымдар мен бағыттар да бар. Мысалы, АҚШ білім беру саясаткерлері, педагог-ғалымдары келесі тұжырымдамаларды ұсынады:

1. Американың жаңа жаһандық экономикаға көшуіне байланысты білім беру сапасын қайта қарастырып, арттыруы қажет [90].
2. АҚШ-тың жоғары білім беру жүйесі, кез келген мемлекеттің еңбек нарығында бәсекелестіктен табылатын, жаһандық көшбасшы мамандарды дайындау қажет [49, 123 б.].
3. Білім алушылар, 21 ғасырдың өмір сүру режимі мен еңбек нарығында бәсекелестікте болуы үшін, жүйелі кәсіби, жекетұлғалық, әлеуметтік дайындықты қажет етеді [91].
4. Студенттің оқу үдерісін тиімділеудің негізгі механизмдерінің біріне АҚК орталықтары, бағдарламалары жатады, олардың студенттің тағдырына әсерін мойындауымыз қажет [92].

АҚШ-тың жоғары білім беру жүйесінде, студенттің оқу үдерісін оңтайландыру кешенін айқындау мақсатында, «студенттерге *академиялық қолдау көрсету» (student academic support)* термині қолданылады. Университеттік АҚК бағыты, студенттердің кәсіби, жекетұлғалық қалыптасуынақа жетті, қосымша оқыту ортасымен қамтамасыз ету ғана емес, оның жекетұлғалық, кәсіби қажеттіліктері мен мүмкіндіктерін айқындау, болашақ маман ретінде қалыптасуына әсер ету, пән бойынша артта қалушылармен жеке-дара жұмыс жасау, кемшіліктерді түзету, оқу дағдыларын дамыту, білім алу мотивациясын арттыру, оқу уақытын сауатты қолдануға үйрету, эссе және т.б. ғылыми іс-әрекеттің өнімдерін орындауды жетілдіретін кешенді қызметтерден, орталықтардан тұрады. Дегенмен, АҚК орталықтары, студенттің тек оқу мәселелерін ғана емес, сонымен қатар, әлеуметтік, қаржылық, т.б. сұрақтарына да бағытталған. Мәселен ғалым A.Astin, *«Студенттің университеттен шығып кету себептері»* атты классикалық еңбегінде, білім алушылардың әлеуметтік, жекетұлғалық сұрақтарын дер кезінде шеше алмауынан, «оқуды тастап кету» жағдайларының көп кездескенін дәлелденген [93]. Сол себептен, қазіргі білім беру үдерісінің жаһандану жағдайында, осындай бағыттағы зерттеу жұмыстарының нәтижелерін ескере отырып, АҚШ-тың АҚК орталықтары, қызметтері, студенттің университетті жоғары оқу үлгерімімен, жан-жақты тәжірибемен аяқтауы үшін, осы мәселенің барлық құрамдас бөліктері мен салаларын қарастыруға бағыттайды.

Шын мәнінде, АҚШ-тың жоғары білім беру жүйесінде студенттерге академиялық қолдау көрсету саласын айқындау, сырт көзбен қарағаннан күрделілек. Көптеген АҚШ-тың білім беру саласындағы зерттеушілері, педагог -ғалымдары үшін, бұл терминді қолдану, белгілі бір ғылым саласын меңгеруде академиялық тұрғыдан көмек көрсететін, студенттердің оқу іс-әрекетінің дағдыларын дамытатын, қосымша бағыт-бағдар беруші курстар, негізгі, күрделі оқу пәндері бойынша жүргізілетін тьютор сабақтары, ағылшын немесе математика, жазу курстары, академиялық эдвайзер, ментор қызметтерімен байланысты деп тұжырымдаса, екіншілері, академиялық қолдау көрсету қызметтерінің ауқымын кеңейтіп, оған әртүрлі студенттік жобалар, қаржылық көмек көрсету, психологиялық кеңес алу, тұлғааралық, ұлтаралық қарым-қатынасты жетілдіру, көшбасшылық курстарын, қорыта келе, университеттегі студенттің академиялық жетістігіне әсер ететін қызметтер мен іс-шараларды жатқызады.

Ендігі кезекте, студенттерге академиялық қолдау көрсету бағытына қатысты американдық педагог ғалымдардың ой тұжырымдарын қарастырайық. Жоғары білім беру жүйесінде студенттердің оқу үлгерімін арттыру мәселелерін қарастырған ғалымдар Y.Gullat, W.Jan өз зерттеулерінде, АҚШ-тың университеттері, студенттердің академиялық мәселелеріне жағымды әсер ету үшін АҚК орталықтарын ұйымдастырады. Оның академиялық эдвайзер, тьютор, ментор, қосымша инструктор, психологиялық кеңес, оқу дағдыларын дамыту сияқты негізгі бағдарламалары, кампус қауымдастығының әртүрлі мүшелелеріне сапалы, позитивті тәжірибе алуына бағытталған деп тұжырымдайды [94].

W.R. Habley мақаласында, АҚК орталықтары студенттердің «білім алушы» ретінде көзқарасын жетілдіру, өзіндік белсенділігін арттыруға жетелейтін маңызды механизм деп қорытындылады [95].

Ал, ғалым A. Astin, зерттеулері, студентті маман ретінде қалыптастыру, барлық білім беру жүйесінің басты мақсаты деген идеяны ескере отырып, АҚК орталықтарының басты функцияларына. студентті университеттік іс- шараларға белсенде қатыстыру арқылы, білім алу тәжірибесін барынша арттыруға жағдай жасау деп қарастырды [93, 211 б.].

Американдық педагог-ғалымдар D.Cooper, M. A.Healy, J. Simpson, сапалы ұйымдастырылған АҚК орталықтары, студенттің оқу үлгерімін жетілдіру үшін, университеттік құрылымдармен жұмыс атқару, білім алушылардың күнделікті оқу жоспарымен тығыз қарым-қатынас жасауға білікті мамандарды тарту, жеке-дара, қосымша сабақтар, кеңестер жүргізу белгілерімен анықталады деп қорытындылай келе, сапалы АҚК орталықтарын ұйымдастыру мұқияттылықпен жоспарлауды, арнайы мамандарды,жұмыс нәтижесін үнемі бағалауды, күш- жігерді қажет етеді деген нұсқаулар береді [96].

Ал, M.Thorpe [97] американдық ЖОО-да, АҚК орталықтары жоғары ұйымдасқан, сапалы қосымша оқыту ортасы деген тұжырымдамаға келсе, F.Rasmussen, E.Skinner [98] зерттеу жұмысында, АҚШ–тың ЖОО-да орын алған АҚК орталықтары, студенттің оқу үлгерімі мен әлеуметтік бейімделуіне жағымды әсер ететін, жалпы білім алу дағдыларын, сыни тұрғыдан ойлау, жазу дағдыларын дамытуға бағытталған бағдарламалардан тұрады деп анықтады.

«Студенттің оқу-танымдық белсенділігі - оның академиялық жетістігінің негізгі факторы» атты зерттеудің авторы John Bean, академиялық қолдау көрсету, көбіне аудиториялық сабақтан тыс жүргізілетін білім алушының когнитивті дамуына әсер ететін механизмдер кешені, деп анықтады [99] .

Американың білім беру саласындағы көрнекті ғалымдары, H.Boylan және L.Bliss [100] жоғары деңгейде ұйымдасқан, АҚК орталықтары, студентті университетте сақтап қалуға (retention), академиялық жетістігіне жетелейтін, дамыта оқытудың негізгі компоненті деген қорытындыға келді.

Ал, АҚШ білім беру қызметкерлері, A. McMurray және D. Sorrells зерттеулері, аудиториялық сабақтар (дәріс, семинар) мен АҚК орталықтары, АҚШ–тың университеттік білім беру сапасын арттырудың негізгі механизмі болатынын дәлелдеді [101].

K.Andrepont-Warren зерттеулері, АҚК орталықтарының негізгі бағдарламаларына, инструктор, тьютор сабақтары, оқу дағдылары семинарлары, мәдени, әлеуметтік іс-шаралар, кәсіби эдвайзерлер, студент-студент (пэр) дамытушы сыныптарын жатқызған. Автор шын мәнінде, жүйелі түрде студентке кәсіби кеңестер беру, оның өмірлік, кәсіби мақсаттарын анықтауға, оны жүзеге асыру қадамдарына жетелеуге мүмкіндік беретін, дамытушы үдеріс деп қорытындылады [102].

Білім беру жүйесіндегі халықаралық стандарттарды классификациялау ұйымының (International Standard Classification of Education (ISCED) анықтамасына сәйкес академиялық қолдау көрсету-студенттердің оқу бағдарламаларын меңгеруіне жауапты болатын барлық қызметкерлердің іс-әрекеттері деп жүйеленіп, оған, білім беру ұйымындағы барлық академиялық қызметкерлер іс-әрекеттері жатады деп тұжырым жасаған [103].

Зерттеу тақырыбына қатысты, бірқатар ғалымдардың ғылыми-педагогикалық еңбектерін қарастыру негізінде, АҚШ университеттеріндегі академиялық қолдау көрсету орталықтары - білім алушылардың академиялық, әлеуметтік тәжірибелерін арттыруға, жетілдіруге ықпал ететін, олардың жеке оқу траекториясын қалыптастыруға әсер ететін, маңызды қосымша білім беру ортасы екенін анықтай келе, *«білім алушыларға академиялық қолдау көрсету- студенттің университеттік оқу бағдарламасын меңгеру барысында академиялық үлгеріміне, әлеуметтенуіне институционалды ұйымдасқан түрде әсер ету, олардың білімдегі қажеттіліктері мен мүмкіндіктерін ескере отырып, арнайы мамандар тарапынан кеңестер беру кешені» тұжырымында*

*авторлық анықтама береміз.*

*Сонымен бірге, американдық ғалымдардың еңбектеріне теориялық талдау жүргізу, АҚШ-тың педагогикалық ғылымында, АҚК орталықтарының негізгі мақсаттары мен іс-әрекеттерін айқындауға, нақтылауға мүмкіндік берді:*

* студенттің білім алу мақсатын анықтау;
* оқу пәндерінің мазмұнын нақтылауға, мәнін түсінуге көмектесу;
* студенттің өздік жұмыстары мен ғылыми-зерттеу жобаларын орындауға жетекшілік жасау;
* оқу шарттары мен келісімдерін орнату;
* арнайы оқу пәндері немесе тақырыптары бойынша қосымша жеке-дара сабақтар өткізу;
* студенттік өмірге бейімдеу;
* студенттердің оқу-танымдық, әлеуметтік дағдыларын дамыту.

Бұл қызметтердің топтастыру мәселесінің әртүрлі болғанымен, АҚШ-тың жоғары білім беру жүйесінде студентке бағытталған оқыту ортасын қалыптастыруда шешуші факторы болып, білім алушылардың оқу тәжірибесі мен оқу сапасын арттыруға тікелей әсер ететін маңызды құрал екенін анықтаймыз.

*АҚШ университеттерінде, академиялық қолдау көрсету орталықтары кәсіби дайындалған мамандар арқылы ұйымдастырылған, професор-оқытушылардың іс-әрекетін жеңілдетуге, олардың студенттермен жеке-дара жұмыс жасаудағы уақытын үнемдеуге әсерін тигізетін студент-оқытушы қарым-қатынасынан дербес ұйымдастырылған, университеттің жеке білім беру құрылымы деп те тұжырымдауға болады*.

Соған байланысты, неліктен АҚШ-тың жоғары білім беру жүйесінде АҚК орталықтарының студенттер тарапынан сұраныста болуының себебі неде? деген сұрақ туындайды. Әрине, ол мәселені, университеттік оқыту – тәрбие үдерісінің басты ерекшеліктерінен анықтауымыз қажет.

Осы мәселеге қатысты ғалым, V.Тinto «Білім беру ортасының студенттің жетістігіне әсері» (The impact of learning communities on student success) [87, 134-139 б.] еңбегінде, АҚК орталықтарының университет ортасында өзіндік өміршеңдігінің екі себебін анықтайды: біріншісі, *студенттің білімін қадағалауда қатаң талаптардың қойылуы;* екіншісі, *оқыту үдерісінің жекедаралануы.*

*Студенттің білімін бағалауда қойылатын қатаң талаптар мәселесін қарастырсақ,* АҚШ университеттерінде білім сапасы үнемі қадағаланып отырады, ағымдық бақылаудың нәтижесі, қорытынды бағалауға әсер етеді. Студенттің аудиториядан тыс орындайтын өздік жұмыстарына көп көңіл бөлінеді. Дәріс, семинар, практикалық сабақтарына қатысу үшін, студент дербес оқу-танымдық іс-әрекет нәтижесінде көп мөлшерде, пәнге қатысты әдебиеттерді оқып, меңгеруі тиіс. Студент, профессордың дәріс сабағына дайындалмаса, пікірталастарға қатыса алмайды. Баға қою барысында пікірталастарға, семинарларға қатысу, семестр бойы қорытынды тест, ғылыми-зерттеу жұмыстарының нәтижелері әсер етеді. Студенттің өздік жұмыстары плагиат бағдарламасына тексеріліп, ал ондай жағдайлар кездессе, білім алушының алдыңғы академиялық жетістіктерін есептеусіз, университеттен шығаруға дейін алып келетін қатаң жазалар, ескертпелер жүргізіледі. Мысалы, Стэндфорд университетінде, плагиат мәселелерін алдын-алу үшін студенттерден «ар-намыс кодексіне» қол қоюын талап етіледі. Дәріс сабақтарына студенттер профессордың электрондық пошта арқылы жіберген материалымен алдын ала танысып, қиындық туғызған сұрақтарын белгілеп келеді. Ал дәріс сабақтары осы мәселелерге профессордың жауап беруі, студенттермен бірігіп талдау бойынша жүргізіледі.

Әрине, білім беру сапасы бірнеше факторлармен анықталатын күрделі мәселе. АҚШ университеттерінде, білім беру сапасы профессор-оқытушы құрамының деңгейімен, студенттік контингенттің білімділігімен, студенттерге, абитуриенттерге қойылатын талаптары, оқу үдерісінің электрондық бағдарламалармен қамтамасыз етілуі, материалды-техникалық база және т.б. критерийлермен анықталады. Білім беру сапасын жетілдіру бағытында оқытушы жұмысының тиімділігіне қойылатын талаптардың критерийлерде жоғары. Мысалы, Кентукки университетінің «Академиялық жетілдіруді зерттеу» орталығының білім алушылармен, оқытушылармен жүргізген сауалнамасына сәйкес, оқытушылардың келесі кәсіби сапаларын айқындаған:

* пәнді немесе курсты оқытуды ғылыми-концептуалдық тұрғыдан ұйымдастыру;
* студенттермен позитивті қарым-қатынас жасау дағдысы;
* пәнді, оны оқыту әдістемесін білуі, студенттердің білімін бағалаудағы объективтілігі;
* оқытудың инновациялық әдістерін білуі;
* ақпараттық технологияларды қолдана білуі.

Қатаң оқу талаптарына төтеп бере алмаған, бәсекелестіктен көріне алмаған студенттер университтен шығып кетуіне тура келеді. Студентті, білім беру саласының «тұтынушысы» деп санайтын АҚШ университеттері үшін, бұл жағымды мәселе емес. Яғни, университетті оқу үлгеріміне байланысты «тастап кеткен» әрбір студент, университеттің қаржылық-материалдық жағдайына кері әсерін тигізеді деген ұстаным бар. Сондықтан, АҚК орталықтары арқылы, студенттерге оқу-танымдық іс-әрекетін басқару, ұйымдастыру, жеке оқу траекториясын құрастыру үшін, пәнді игеруге қойылатын қатаң талаптарға қажетті әртүрлі оқу дағдыларын дамыту курстары, күрделі пәндерді меңгеруге қажетті тьютор сабақтары және т.б. белсенді ұйымдастырылады [104]. Бұл жағдайда, орталықтың мамандары, студенттің білімін «толықтырушы», «түзетуші», «жетілдіруші», «қолдаушы» т.б. қосымша педагогтар рөлдерін атқарады деп тұжырымдауға да болады. Осы жағдайда, АҚШ университеттері, студенттердің оқу пәндерін меңгеруге қатаң талаптар қоя отырып, оны орындауға қажетті механизмдерді де қарастырғанын басып айтқан жөн.

*Екіншісі, студенттердің АҚК орталықтарына сұраныс туғызатын ерекшелігі – оқыту-тәрбие үдерісінің жекедаралануы (индивидуализация).*

Америка университеттерінде белгілі бір мамандықты таңдау бойынша студенттер қауымынан құралған «академиялық топ» ұғымы жоқ. Студенттік топ, белгілі бір уақытта, аудиториялық сабақта ғана бірігіп жұмыс атқаратын білім алушылар. Әрбір студент, өзіндік жеке оқу жоспары бойынша, оқу пәндеріне жазылып (Enrollment), оқу іс-әрекетін ұйымдастырады, дәріс, семинар сабақтарына қатысады.

Алғаш рет АҚШ-та тәжірибеге ендіріліп, қалыптасқан кредиттік оқыту технологиясында, студенттер жеке оқу жоспары, бойынша оқу траекториясын құрастырады. АҚШ университеттерінде әрбір оқу пәні, оның күрделілігі, көлеміне байланысты өткізілетін дәріс, семинар, лабораториялық сабақтардың, студентке берілетін өздік жұмыстардың санына байланысты кредит санымен (credit hours) айқындалады.

АҚШ-тың жоғары білім беру жүйесіндегі, кредиттік оқыту технологиясында, студенттің оқу іс-әрекетін жекедараландыру келесі мәселелерден көре аламыз: әрбір семестрде студенттің меңгеретін пәндерді таңдау құқығы; студентке ыңғайлы семестрлік оқу кестесінің құрастырылуы; жалпы білім беру, мамандық бойынша оқу пәндерін таңдау құқығы; университетаралық кредиттердің аударудың жеңілдігі; студенттің белгілі бір кредиттер санын жинағаннан кейін, білім алуын тоқтатып, кейіннен жалғастыра алуы. Университеттер арасындағы кредиттердің салыстыруы мен көшірілу жеңілдігі, жұмыс берушілер мен нарықтық қоғамның талаптары жауап беретін оқу бағдарламасын қалыптастыруға мүмкіндік береді. Осындай студентке берілген білім беру мүмкіндіктерінде, оның оқу-танымдық іс–әрекетін тиімді ұйымдастыру мәселелерін шешуде, АҚК орталықтарының маңыздылығы арта түседі.

Американың барлық білім беру жүйесі демократиялық қоғамның толыққанды азаматын тәрбиелеу, тұлғаның жекедара қабілеттерін мен дүниетанымын қолдауға бағытталған. Әрбір ЖОО-ны, студентті қабылдаудан, оқуды аяқтағанға дейін қаржылық көмек, кеңес беру, болашақ мамандығын жоспарлау т.б. сияқты психологиялық және академиялық, әлеуметтік кедергілердің алдын алуға тырысады. Соған сәйкес, АҚК орталықтарының келесі негізгі университеттік міндеттерін айқындадық:

1. Студенттердің оқу дағдылары мен іскерліктерін дамыту
2. Студенттің академиялық жетістігін жарнамалау;
3. Семестрден семестрге, курстан курсқа көшкен студенттердің санын арттыру;
4. Бірінші курс білім алушыларын университеттік өмірге бейімдеу және т.б.

Дегенмен, АҚШ университеттері жеке автономиялық мекеме болғандықтан, АҚК орталықтарының мақсаты, университеттің миссиясы мен саясатына, даму бағытына, ұстанымдары мен ерекшеліктеріне, студенттердің контингенттеріне қарай айқындалатынын атап кеткен жөн. Мысалы, Пенсильвания мемлекеттік университетінде, АҚК орталығының міндеттеріне, студенттерге, мамандандырылған пәндері бойынша эссе, ғылыми жұмыстар жазу, немесе нақты ғылымдар бойынша білімдерін жеткілікті деңгейге дейін көмек көрсету; студентке қажетті оқу дағдыларын дамыту, академиялық жетістікке бағыттайтын студент-cтудент арасындағы қарым-қатынасты нығайту деп айқындаса, Карлетон колледжіндегі АҚК орталығының миссиясы барлық студенттердің оқуға деген мотивациясы мен құштарлығын топтық, жеке-дара тьюторлық сабақтар, курстар арқылы арттыру, сыни тұрғыдан ойлау қабілеттерін дамыту деп қарастырады. Бұдан, әрбір университет автономиялық қағидаға сәйкес, АҚК бағдарламалары мен орталықтарын студенттердің қажеттіліктеріне мен университеттің миссиясына қарай ұйымдастыратынын айқындаймыз.

Бірінші бөлімде анықтағандай, студентке АҚК бағдарламалары, алғашында АҚШ-тың жоғары білім беру жүйесінде «қауіп-қатер» тобындағы студенттерге университетті аяқтау мүмкіндігін беру үшін ұйымдастырылса, қазіргі таңда, бұл қызметтердің рөлі қайта қарастырылып, студентті белсенді білім алушы ретінде қалыптастыру, студенттің субъектік позициясын арттыру, жаңа бағыттағы бәсекелестік орнатуға бағытталған. Америка тәжірибесінде тек қана бакалавр және магистрларды дайындайтын АҚШ университеттері (comprehensive university) осы бағыттағы бағдарламалар арқылы студенттің ғылыми-зерттеу жұмысының белсендіру, оқыту сапасын арттыру, университетті аяқтаған түлектердің саны мен сапасын арттыру нәтижесінде, федералдық штат деңгейінде қаржылық грант ұтып алып, немесе университетті жетістікпен аяқтаған миллионер немесе тұрмыс жағдайы жоғары түлектерін қайырымдылық шараларына тарту арқылы өздерінің рейтингтерін көтеріп, ғылыми–зерттеу университет статусына дейін жеткен мысалдар да бар. Яғни, АҚШ университеттерінде, студенттердің жеке оқу траекториясын құруға институционалдық тұрғыдан әсер ету, оның оқу мотивациясын белсендіру мәселелері студентке болашақ кәсіби, өмірлік тәжірибесіне қажетті білім, білік, дағдылар жүйесін толық меңгеруге ықпал етуі, университеттің де, сол жоғары оқу орнын аяқтаған студенттің де жарқын болашағымен, имиджімен тығыз байланысты маңызды мәселе ретінде қарастырылады.

Индустриалдық құрылымнан, постиндустриалдық нарықтық қоғам қатынасында, жоғары білімді тұлғалар санының артуы, оларды білімі бойынша дифференциациялауды қажет етеді. АҚШ-тың жоғары білім беру жүйесіндегі университеттер мен колледждер, білім алушылардың оқу жетістігін жетілдіру мен жаңа білімдердін қалыптастыруды мақсат еткен «ақиқат» (трюизм заңына сәйкес келеді. Соған сәйкес, АҚШ-тың жоғары білім беру институттары үш негізгі бағытты ұстанады: жекетұлғаға бағытталған оқыту үдерісі, ғылыми-зерттеу жұмыстары, қоғамдық қызметтер. B.Magolda [88,90-103б.] тұжырымдамасына сәйкес, жоғары білім беру институттары осы функциялардың бір бағытына негізделе отырып, өзінің институционалдық саясатын қалыптастырады. Сондықтан, АҚШ-та, сонымен қатар, Болон үрдісіне енген елдерде де студентке бағытталған оқыту қағидасын ескере отырып бакалавриат дәрежесіне ерекше мән берілуде.

Студентке бағытталған білім беру - тұлғаның қайталанбас жекедаралығын дамыта отырып, өзін-өзі айқындауға, қажеттіліктері мен педагогикалық іс-әрекеттің әдіснамалық бағыт-бағдары. Бұл білім беру қағидасы, АҚШ-та 20 ғасырдың 60-70 жылдарында А. Маслоу, К. Роджерс және т.б. көрнекті өкілдерінің еңбектерінде қарқынды қарастырылды. «Гуманистік білім беру», «жекетұлғаға бағытталған оқыту» деген синонимдес атаулары бар.

АҚШ университеттерінде, студентке бағытталған оқыту үдерісін ұйымдастыруда студенттің жасерекшелік, физиологиялық, психологиялық, интеллектуалдық ерекшеліктері, білім алушыға қажетті оқу бағдарламасының күрделілігінің әртүрлі деңгейіне бағытталған білім алу қажеттілігі; әрбір студентке бірегей индивид ретінде қарым-қатынас орнату мәселелері ескеріледі. Мысалы, АҚШ ғалымдары G.D.Кuh және N. Vesper, пікірінше, студентке бағытталған білім беру ортасын ұйымдастыру үшін, профессор-оқытушы құрамы мен АҚК мамандарының қарым-қатынасы жүйелі жүргізіліп, студенттің аудиториялық және аудиториядан тыс оқу-танымдық іс-әрекетін тиімді ұйымдастырылуына әсер етуі қажет. Факультеттер мен АҚК орталықтары арасындағы әріптестік қарым-қатынастар, білім беру сапасын арттыру бойынша міндеттерді ескере отырып, әрбір студенттің қысқа мерзімді жетістіктерін көтермелеп отырады [105].

АҚШ университеттерінің академиялық қолдау көрсету орталықтарының маңызды міндеттерінің біріне, білім алушылар арасында студенттің академиялық жетістігі (Student Academic Success) ұғымын дамыту немесе жарнамалау, семестрден семестрге көшкен студенттердің санын арттыруға әсер ету мәселелерінің жататынын жоғарыда атап көрсеттік. Бұл мәселелер, бір-бірімен тығыз байланысты. Себебі оқу үлгерімі жоғары студенттің семестрден семестрге көшуі, университетті аяқтау мүмкіндігі де жоғары болады.

Жаһандану жағдайында, студенттің *«академиялық жетістігі»* идеясы, АҚШ-тың жоғары білім беру жүйесінің философиялық негізі, миссиясына айналған деуге болады. АҚШ зерттеушілерінің пікірі бойынша, «студенттің жетістігі» ұғымы, ғылыми-ақпараттық прогрестің, жаһандану үрдісінің негізінде күрделеніп, өзгеріске ұшырады, қазіргі жастар қоғамда өз орнын табу үшін тек қана өз мамандығын жете білу жеткілікті емес деп тұжырымдайды. 21 ғасырдың студенттері мамандық бойынша білімдер жүйесімен қоса, қажетті ақпаратты талдау, жалпылау, бағалау, оны табу, қолдана білу, әртүрлі жағдайлардың алдын болжау, қоршаған ортаға бейімделу, басқа адамдармен қарым-қатынасқа түсе білу қабілеттерімен қарулануы тиіс. Мысалы, АҚШ әлеуметтанушысы, Caren Kelley-Hall [106] жүргізген сауалнамасында, ЖОО-дағы *«студенттің жетістігі»* ұғымы келесі белгілермен анықталады деп қорытындылады: университетті аяқтағаннан кейін, қойған мақсаттарына сәйкес жұмыс табу, кәсіппен айналысу; өмірлік міндеттердің тепе-теңдігін орната білу; университетті аяқтау; оқу дағдыларын дамыту; академиялық мүмкіндіктерін сынақтан өткізу; көшбасшылық қасиеттерді меңгеру. Әрине бұл мәселелердің АҚШ-тың еңбек нарығындағы жұмыскерлерге деген қатаң талаптармен, бәсекелестікпен түсіндіріледі. Дегенмен, АҚШ педагог-ғалымдары, студент жетістігінің индикаторы - білім алушының оқу бағдарламасының аясында белгілі бір академиялық жетістіктерге жетуі, университетті жоғары оқу үлгерімімен аяқтауы деген тұжырымды ұстанады.

*Академиялық қолдау көрсету орталықтарының келесі маңызды міндеттеріне, бір семестрден екінші семестрге көшкен білім алушылардың санын арттыру жатады.* АҚШ педагогикасында, студенттерге қатысты «сақтап қалу» - «retention» ұғымы қолданылады. Педагогикалық тұрғыда, студентті «бір семестрден екінші семестрге көшіру» немесе «университет қабырғасында сақтап қалу» сөз тіркестерімен мағыналас келеді. Бұл термин, әсіресе АҚШ-тың университеттерінде қауіп-қатер (риск) тобындағы студенттерге жиі қолданылады. Олардың білім алу мотивациясын арттыруға, жеке оқу траекториясын құруға, әртүрлі пәндерді меңгерудегі қиыншылықтарды түзетуге, жетілдіруге, жекетұлғалық мәселелерін шешуге арналған кешенді «сақтап қалу» бағдарламалары ұйымдастырылады. Студенттің оқу үлгерімі мен курстан курсқа көшу тұрақтылығына кері әсер ететін негізгі мәселелерге пән бойынша білімінің, оқу мотивациясының, оқу дағдылары, сыни тұрғыдан ойлау, жазу шеберлігінің төмен болуы, әртүрлі жекетұлғалық проблемалары және т.б. жатады. АҚК орталықтарына университет ортасының ерекшеліктері туралы ақпараты жеткіліксіз, университетке қаржы және жеке тұлғалық мәселелерімен келген студенттерде қатысады. № 1 кесте, АҚШ университеттерінде АҚК орталықтарына қатысатын студенттердің басты мәселелер тобын бейнелейді:

Кесте 1 - АҚК орталықтарына қатысатын студенттердің басты мәселелері

|  |  |
| --- | --- |
| Мәселелер түрлері | Іс-әрекет мазмұны |
| Жалпы білім деңгейінің төмендігі | АҚК орталықтарында тьютор іздестірген студенттердің басым көпшілігі, университет деңгейі қажет ететін белгілі бір академиялық стандартқа дайындайтын курстарға қатыса алмаған студенттер. Орта мектепті, әлеуметтік жағдайының төмен болуына байланысты жұмыс істеп, оқуын аяқтауға мәжбүр болған білім алушылардың академиялық дайындығы төмен болып келеді. Осындай санаттағы студенттер, оқу үлгерімін арттыру үшін, қосымша, тьютор немесе нұсқаушылардан сабақ алуы қажетті. |
| 1 | 2 |
| Оқу дағдысының аздығы | Бұл мәселені шешу үшін АҚК орталықтары оқу дағдыларын арттыру, студент уақытын үнемдеу, дәріс ескертпелерін жазу, тестке жауап беру дағдыларын арттыру семинарларын, мақсат қоя білу және т.б. курстарын өткізеді. |
| Жазу, сыни тұрғыдан оқу және жазу дағдыларының төмен болуы | Оқытушының сілтемесі/жолдауы және тьютордың бағалауына негізделген ғылыми әдебиеттерді оқу тәртібі, мақаланың негізгі түйінін анықтау, эссе жазу үшін қандай әдебиеттерді оқу керек мәселелері бойынша студенттер, тьютор кеңесін қажет етеді. Ресми дәйектерге сәйкес, 65% АҚШ студенттері осы салады біліктілігін арттыруды қажет етеді. |
| Анализ жасау дағдыларын арттыруды қажет ететін студенттер | Математика оқытушыларымен жүргізілген сауалнамаларға сәйкес, Студенттердің бұл бағыттағы басты әлсіздігі, ақпаратты талдау және оның шешімін табу бойынша жүйелі әрекет ете алму қабілетсіздігі. Академиялық мәселелерді талдау арқылы шешімін табу, бірнеше байланыстардан ортақ жауапты табу дағдылары бойынша студенттер қосымша тьюторларды, нұсқаушыларды қажет етеді. |
| Оқу мотивациясының төмендегі | Мақсатқа жету үшін барлық күш жігерін салу, тез арада өз нәтижесінін бермейтіні көптеген студенттерді қанағаттандырмайды, кейіннен олардың оқу мотивациясы төмендейді. Осы топтағы студенттер эдвайзерлерді, тьютор, ментор қызметкерлерін қажет етеді. |
| Студенттердің жеке тұлғалық мәселелері | Студенттер колледж талаптары мен жеке басының мәселелерін тепе-теңдікте ұстай алмауына байланысты университеттен шығып кетеді. Осы топтағы студенттер кеңесші, ментор, психолог мамандарын қажет етеді. |

1- кестенің жалғасы

|  |  |
| --- | --- |
| 1 | 2 |
| Студенттердің жеке қаржысын басқара алмау мәселелері | Білім алуда экономикалық кедергілер деңгейін азайту үшін, студенттерге қаржыны үнемдеу, басқару бойынша ақпараттар береді. Тұрмыс деңгейі төмен отбасынан келген студенттер, қаржы мәселесі бойынша отбасында ақыл-кеңестер ала алмайды, сондықтанда, өмір сүру дағдылары, қаржыны басқару бойынша семинарларға қатысу, эдвайзерлердің кеңесін қажет етеді деп қарастырылады. |
| Университеттің ерекшеліктері мен талаптарымен бейтаныс  студенттер | АҚШ-тың университеттеріне тест құжаттарын тапсырған студенттердің 78.1% отбасында алғашқы буын студенттері (студенты в первом поколений). Соған байланысты, университет жайлы өз тәжірибесін бөлісетін тұлғаларды қажет етеді. Колледжде өмір сүру мәдениетіне ауысу үшін кеңесшілер мен менторлардың қызметі қажет. Бұл категорияға барлық бірінші курс студенттері жатады. |

Зерттеу нысанасы ретінде қарастырылып отырған, Америка университеттерінде студенттер 1-2 курс бойы базалық білімдерді меңгеріп, болашақ мамандығы бойынша таңдау жасауды, жалпы университеттік курстарды меңгеруден кейін шешеді. Базалық пәндерді меңгеруде студенттердің негізгі функцияларына, әртүрлі білім саласынан түсініктер мен ұғымдарды қалыптастыру, пәндердің арасындағы байланысты түсіну негізінде болашақ мамандығын айқындау жатады. Осы жағдайда, АҚК орталықтарының басты бағдарламалары эдвайзерлер, менторлар студентті университетке жылдам бейімдеуге, болашақ кәсіби өзін-өзі анықтауына, оқу жоспарын, оқу кестесін ұйымдастыруға белсенді атсалысады. АҚК орталықтары, студенттерді университет қоғамдастығының белсенді қатысушылары және мүшесі ретінде қарастырып, қажетті бағдарламалар арқылы, олардың білім алу мүмкіндіктеріне әсер етуі тиіс.

АҚШ-тың АҚК орталықтарының веб-сайттарын интернет желісі арқылы тікелей қарастыру, оның басты құндылықтары:

- әрбір студент әртүрлі жолмен, әдіспен, жылдамдықпен оқуға қабілетті;

- әрбір студенттің жеке-дара қабілеттері мен қажеттіліктері бар;

- әрбір студент академиялық қауымдастықтың белсенді мүшесі ретінде сезінуі тиіс;

- әр студенттің білім алу құқығы бар;

- әрбір студент өзіндік мәдени, әлеуметтік, ұлттық тәжірибесімен келіп, оған сыйластықпен қарауды қажет етеді;

-әрбір студент білім беру бағдарламаларына қатысуға құқылы;

- студенттің оқу жоспарын құрастыруға қатысатын қызметкерлердің саны студенттің көздеген мақсаты мен оқу жоспарының күрделілігіне байланысты артуы мүмкін, деген негізгі тұжырымдамалардан құрылған, деп анықтауға мүмкіндік берді.

C.Vivian [107] зерттеулерінде, студенттерге АҚК орталықтарының стратегияларының бірі - «ортақ мақсатты көздеген білім алу қауымын қалыптастыру» - деп тұжырымдады. АҚК орталықтары, академиялық бағыттылығы бойынша, студенттерді қосымша бірдей курстарға біріктіріп, белгілі бір білім алу қауымдастық сезімін қалыптастыруға тырысады. Мұндай жағдайда, студент басқа студенттерде де кездесетін идентивті проблемалар болатынын анықтап, жалғызсырау, өз-өзіне сенбеушілік сезімдері төмендейді, топта жұмыс атқарады, бір-бірінің мәселелерімен бөліседі.

Сонымен қатар, АҚШ университеттерінде студенттер, оқу үлгерімінің көрсеткіштері бойынша, жоғары, орта, төмен санаттағы болып ажыратылып, олардың деңгейіне қажетті АҚК бағдарламаларының мазмұны анықталып, білім алушыларды «жетілдіру» бағытында, қосымша оқу іс-әрекеті ұйымдастырылады. Мысалы, Флорида университетіндегі (Florida State University) АҚК орталықтары, студенттің білім алу мотивациясы, оқу көрсеткіштері, оқу дағдылары, дербес уақытын ұйымдастыру критерийлері, оқуға дайындығы бойынша жоғары, орташа, төмен деп анықтап, әр топқа қажетті өзіндік бағдарламаларын ұйымдастыруда. Бұл бағыт бойынша, Университеттің тәжірибесі №2 кестеде берілген.

Кесте 2 - Флорида университетінде білім алушылардың оқу көрсеткіштерінің деңгейі бойынша АҚК бағдарламаларының ұсынылуы

|  |  |  |  |
| --- | --- | --- | --- |
| Студенттің оқу дайындығының өлшемдері | Жоғары дайындық  -Ақпарат беру  (дербес білім алуға негізделеді) | Орташа дайындық-  Жетілдіру  ( АҚК мамандарының көмегі қажет) | Төмен дайындық-  Қалыпқа келтіру  (кешенді ұйымдасқа АҚК мамандарының көмегі қажет ) |
| 1 | 2 | 3 | 4 |
| Білім саласы  Оқу жоспары  Білім алу ортасы  Мүмкіндіктерін бағалауы  Мамандық бойынша ақпарат | Күрделі оқу пәндеріне жазу. Коллоквиум. Онлайн сабақтары  Академиялық алмасу бойынша шетелге жіберу.Университет бойынша виртуалдық турлар.  Мамандық таңдаудағы онлайн курстары. Мультимедиялық презентациялар. Әртүрлі тағылымдамалар өту | Арнайы оқу сессиялары, практикалық сабақтар.  Фрешмен (1 курс студенттеріне) семинарлар мен курстар.  Онлайн курстар. Карьера орталығынан семинарлардан өту. Жұмыс іздеу, өндірістік курстары мен тағылымдарын жағдайын талдау | Колледжге дайындық курстарынан өту  Бірінші курс студенттеріне арналған оқу дағдыларын қалыптастыру курстары  Арнайы қабілеттерін бағалау тесттері.  Карьера орталығында жеке-дара кеңес алу |

2- кестенің жалғасы

|  |  |  |  |
| --- | --- | --- | --- |
| 1 | 2 | 3 | 4 |
| Оқу дағдылары  Академиялық оқу дағдылары  Қиындықтарға төтеп беруі, шешімдер қабылдауы  Іс - әрекетін реттеуі, басқаруы  Әлеуметтік/ тұлғааралық/ қаржылық басқару | Дербес білім алу, кафедраның ғылыми жобаларына қатысу.  Пәнге, белгілі бір тақырыпқа негізделген мәселені шешу бойынша әдебиеттер беру  Оқу дағдылары, уақытты басқару бойынша видео/ CD курстары  Басқару түрлері бойынша видео/ CD курстары | Оқу, жазу орталықтары, математика,  лабораториялары, тестке дайындалу семинарлары  Кеңес алу орталықтарынан (стресс, үрей) курстар алу, пэр-білім алу бағдарламалары: ментор, тьютор  Оқу дағдылары курстары, эдвайзер.Топтық, курстық жобалар  Қаржылық көмек практикалық сабақтарына қатысу | «Сақтау» орталықтары. Жазу, сыни тұрғыдан оқу, математика курстары. Қосымша тьютор сабақтарына қатысу. Ментормен кездесу. Топта кеңес алу.  Пэр –студенттен білім алу бағдарламалары  Топта кеңес алу  Қаржылық көмек көрсету қызметкерлерінен жеке дара кеңес алу. |
| Іс-әрекеттік  Өзіндік тиімділік (самоэффективность) және локус-бақылау | Күрделі оқу пәндері, профессор-оқытушы құрамының зерттеулеріне қатысу, көшбасшылық мүмкіндіктері, волонтер, академиялық қолдау көрсету қызметтеріне қатысу: пэр-ментор, пэр-тьютор | Қысқа мерзімді өзін-өзі бағалау курстарына қатысу | Когнитивті, іс әрекеттік техникаларды қолдану арқылы жеке кеңес алу.  Ментор қызметі (тәлімгер) |

Кестеден байқағанымыздай, жоғары дайындықпен келген студенттермен Флорида университетінің АҚК мамандарының әрекеттестігінде, *ақпарат беруші* *позициясы ұсталады*, оның дербес білім алу үдерісін *жандандыру* көзделеді. Жоғары дайындықпен келген білім алушылардың жеке оқу жоспарының аясында, концептуалдық білімдерді қажет ететін күрделі пәндерге жазылу, академиялық ұтқырлық бағдардамасы бойынша, шетел университеттерінда тағылымдамадан өту, білім алу, іс-тәжірибелерге жіберсе, ал оқу дағдыларын, оқу іс-әрекетін дамыту, әлеуметтік, тұлғааралық, қаржылық басқару мәселелері бойынша CD/видео курстары *онлайн түрде* жүргізіледі. Сонымен қатар, АҚК орталықтары интеллектуалды, дарынды студенттерді, профессор-оқытушылардың ғылыми-зерттеу жобаларына қатыстыруға, студенттік ұйымдарда басқарушы тұғырлардан көрінуге, басқаларға пэр-ментор (тәлімгер), артта қалған студенттерге қосымша сабақ беретін пэр-тьютор (репетитор) т.с.с. жауапты рөлдерді орындауын қадағалайды. Университеттің саясаты бойынша, студенттің әртүрлі іс-шараларға қатысу белсенділігі жоғары болса, болашақ мамандығына қажетті көшбасшылық, тұлғаралық қарым-қатынас жасау, өзін-өзі көрсете білу қасиеттері дамиды. Білім алушының танымдық деңгейінің көрсеткіші, өзін-өзі реттеу, өзін-өзі ұйымдастыру, өзін-өзі тәрбиелеу т.б. маңызды сапалармен анықталады. АҚК орталықтарының баяндамасы бойынша, студенттердің басым көпшілігі, білім алудың алдыңғы жылдарында орташа дайындықта болады. Бұл жағдайда, АҚК қызметкерлерінің әрекеттесуі, қысқа мерзімді бетпе-бет кездесулер кешені арқылы, *жетілдіру ұстанымында* болады. АҚК орталықтарының мақсаты, студенттің «сыни тұрғыдан ойлау», «шығармашылық ойлау», «дербестік», «белсенділік» қасиеттерін жетелеу. Студенттің интеллектуалдық, жекетұлғалық дамуына әсер ететін бірінші курс студенттеріне арналған оқу курстарына, сыни тұрғыдан жазу (эссе, зерттеу жұмысы) семинарларына, математика лабораториялары, тестке дайындалу семинарларына қатысады. Кеңес алу орталықтарынан арнайы стресс, үрей, қорқыныш т.б. тақырыптарына арналған психологиялық семинарлардан өтіп, олармен бетпе-бет, немесе онлайн түрінде жұмыс істейтін жоғары курс студенттері тарапынан пэр–ментор, пэр-тьюторларды бекітеді. Бұл деңгейдегі студенттердің қажеттіліктеріне бағытталған, оқу дағдыларын дамытуға әсер ету арқылы, оқу ортасына тез бейімдеуге, бағыт-бағдар беру маңызды деп есептеледі.

Оқу дайындығы төмен білім алушылармен, АҚК персоналдарының іс-әрекетті *кешенді түрде әсер ету*, олардың әлеуетін дамыту ұстанымында болады. Жоғарыда айтылғандай, бұл санаттағы білім алушылар академиялық, әлеуметтік, мамандық таңдау қиындықтары, көбіне қаржылық мәселелерге байланысты. Бұл топтағы білім алушылар мүгедек, әлеуметтік жағдайы төмен, ата-анасының университеттік білімі жоқ, шалғайдағы аймақтардан болып ажыратылып, қауіп-қатер (риск) тобында саналады. АҚК орталықтарының мақсаты, университетте студенттерді «сақтап қалу», олардың оқу үлгерімін арттыру, кешенді бетпе-бет әрекеттесу арқылы, университетті аяқтауға көмектесу, бағыттау, жан-жақты әсер ету. Бұл жағдайда, АҚК орталықтарының қызметкерлері, білім алушылардың екінші «ата-анасына» айналады деуге де болады.Оқу жылы басталмас бұрын, осы топтағы студенттердің арнайы қажеттіліктеріне бағытталған «жазғы лагерь» (summer camp), «жазғы бағыт-бағдар беру» (summer orientation course) курстары өткізіліп, онда әрбір факультеттің, мамандықтың талаптары, ерекшеліктерімен таныстыруға, студенттің университеттік білім алуға қызығушылығын арттыруға бағытталған қызықты ойындар, тренингтер, семинарлар өткізіледі. Көбіне, мұндай іс-шаралар, толықтай АҚК орталықтарының мамандарымен ұйымдастырылып, ал профессор-оқытушылар қауымы, өздерінің студенттік жылдарындағы жағымды, әртүрлі қызықты оқиғаларын, күрделі мәселелерін баяндауға, немесе әртүрлі тақырыпта курстар өткізуге шақырылады. Студенттерге, олардың ата-аналарына, оқу жылы басталмас бұрын, назар аударатын басты мәселелер тізімі: қажетті болатын АҚК орталықтарының бағдарламалары, курстары, университет, факультет, жатақхана, әртүрлі секциялар туралы ақпараттар электронды пошта арқылы жіберіледі. Академиялық эдвайзерлер, апта сайын білім алушыларды жеке-дара кездесулерге шақырып, үнемі бақылауда ұстайды. Сонымен қатар, арнайы университеттің «Сақтап қалу» (Retention Center) орталығында пәндер бойынша қосымша тьютор сабақтары жүргізіліп, менторлар тағайындалады. Студенттер психологиялық денсаулық, салауатты өмір салты, стресс, оқу мотивациясы, тайм-менеджмент, жоспарлау тақырыптарына АҚК орталықтарымен дайындаған курстар кешеніне қатысады. Осындай, жүйелі және мақсатты ұйымдасқан АҚК қызметі негізінде, студенттердің оқу үлгерімі, соның негізінде университетті аяқтау мүмкіндігі де артта түседі.

Флорида университетінде студенттің оқу көрсеткіштерінің деңгейі бойынша АҚК бағдарламаларының ұсынылу мәселесін жан-жақты талдау, оқу үлгерімі мен әлеуметтік бейімделуіне кері әсерін тигізетін, білім алушылардың нақты қажеттіліктері мен әлсіз тұстарын ерте айқындау, АҚШ-тың жоғары білім беру жүйесіндегі маңызды бағытқа айналғанын анықтауға мүмкіндік берді.

АҚШ президенті Б. Обама, білім беруді дамыту бағдарламасы аясында, 2020 жылға дейін университетті аяқтаған студенттердің саны бойынша әлемдегі көшбасшы мемлекет болуымыз керек деп мақсатты қадам жасады [108]. Соған сәйкес, АҚК орталықтары өз жұмысын қарқындатып, федералдық штат қазынасынан бәсекелестіктен көрінген университетттерге қаржы бөлінуде. Яғни, университетті жоғары нәтижемен, белгілі бір көрсеткіштермен аяқтаған студенттердің санының жоғары болуы, университеттің рейтингісін анықтаудағы негізгі критерийлердің бірі ретінде қабылданады. Сондықтанда, жоғары оқу көрсеткіштерімен көзге түскен, немесе қауіп-қатер тобындағы, шетелден келген студенттермен де тығыз әрекеттесуі қажетті, қазіргі АҚШ экономикасы мен білім беру саясатындағы маңызды үдеріс.

Студенттердің академиялық қажеттіліктері мен кедергілері семестр сайын өзгеріп отыруы шартты құбылыс. Соған сәйкес, АҚК орталықтарының персоналдары мен координаторлары, әрбір білім алушының интеллектуалды, жекетұлғалық даму жоспарын қайта қарастырып, семестр сайын өзгерістер мен толықтырулар ендіріп отырады. Бұл мәселе, студентке қажетті, дер кезінде қызмет көрсетуін қамтамасыз етеді, оның белсенділігі мен бағдарламаларға қатысуын қадағалайды. Білім алушылардың оқу үлгеріміне мониторинг жүргізіліп, соңында, белгілі бір бағдарламаны, оның оқу үлгеріміне әсері, персоналдар жайында қалыптасқан көзқарастар сауалнама нәтижесімен қорытындылады.

Көптеген АҚШ колледждері мен университеттері, студенттің өзіндік білім алуын ұйымдастыратын оқыту ортасын қарастырған. Мысалы Кентукки университетінің «Академиялық жетілдіру» орталығында, *«дербес білім алу»* территориясы (self-study zone) қарастырылған. Онда, оқушылардың білім алу мотивациясын арттыру үшін *«біз сендерге сенеміз», «белсенді білім алушылардың қатарына қосыл», «академиялық мүмкіндікті жіберме», «қоғамның бәсекеге қабілетті мүшесіне айнал»* т.б. сияқты лозунгтар, плакаттар ілінген. Сонымен қатар, орталық мамандары тьютор сабақтарын, әртүрлі студенттердің білім алу мотивациясын арттыруға бағытталған семинарлар, курстар ұйымдастырады.

Академиялық кедергілер мен қиындықтардың алдын алумен қоса, АҚК орталықтарының басты міндеттеріне, студенттердің әлеуметтік бейімделуіне жағымды әсер ету мәселесі де жатады. Университет ерекшеліктеріне дер кезінде бейімделу, студенттің қазіргі және болашақтағы жетістіктері мен оқу үлгеріміне әсер ететіні педагог қауымына белгілі жайт. Студенттің іс-әрекеті күрделеніп, жаңа қарым-қатынастар жүйесінде (стереотип, құндылықтар, қызығушылықтар, әдеттер) әрекеттеседі. Педагог-ғалымдар, әлеуметтік психогендік бейімделмеу, студенттің оқу үлгерімі мен жұмысқа деген қабілетін төмендетіп, сабақтарды қалдыру, оқу-тәрбие үдерісінің стресстік жағдайларына төзімсіз болуының бірден-бір жағымсыз факторы екенін анықтаған. Осы мәселелердің алдын-алу мақсатында, АҚК орталықтарында бірінші, екінші курс студенттеріне, магистранттарына арналған арнайы семинарлар, курстар өткізіледі, онда білім алушылардың деңгейіне байланысты, жаңа білім беру ортасының, миссиясы, оқыту-тәрбие үдерісінің ерекшеліктері, *кампус саясатына* қатысты академиялық әділдік (academic honesty), плагиат ережелері, баға қою жүйесі, академиялық сынаушы мерзім, курстарға тіркелу, жеке байланыстарды орнату маңыздылығы, қаржылық көмек процедуралары, дәрігерлік қызметтер, оқытушылардың студентке үміт арту мәселелері, академиялық эдвайзердің рөлі, негізгі мамандану саласын таңдау үдерісі, жеке оқу мақсатын қоюдың маңыздылығы, академиялық көмек алу (ментор, тьютор және т.б.), *кампус өміріне, қоғамдық іс шараларға қатысты* волонтер болу, кампустың мәдени іс -шараларына қатысу, *басқа студенттермен байланыс жасауға қатысты* аудиториядағы студенттерді танып-білу, жаңа адамдармен танысу, жақын достық қарым - қатынас орнату, тұлғааралық коммуникация жасау, *салауатты өмір салтын ұстануға қатысты* университетте дұрыс тамақтану, спорт секцияларына қатысу, ішімдік, шылым шегу, есірткі зияны туралы ақпараттар жүйесі ұсынылады. Сонымен қатар, эдвайзер, менторларда студенттермен жеке-дара кеңес беріп, психологиялық бейімделе алмау сияқты күрделі жағдайларда арнайы психолог мамандарына бағыттайды.

Бөлімде АҚШ-тың жоғары білім беру жүйесінде, «АҚШ-тың жоғары білім беру жүйесінде маман даярлау» тұжырымдамасын басшылыққа ала отырып, академиялық қолдау көрсету ұғымының мәні, жан-жақты қарастырылды, АҚК орталықтарына сұраныс туғызатын оқу-тәрбие үдерісінің ерекшеліктері анықталды, АҚК орталықтарының негізгі мақсаты мен міндеттері талданды деп қорытындылаймыз. Бұл мәселелер, студенттің таңдаған оқу бағдарламасын меңгеруінде жеке оқу траекториясын қалыптастыруға барынша жағдай жасау, ол үшін арнайы академиялық қолдау көрсету орталықтарымен, факультет қызметкерлері, оқытушы-профессор тарапынан жан-жақты көмек көрсету АҚШ университетінің басты миссиясына айналғанын айқындауға мүмкіндік берді.

**1.3 АҚШ университеттеріндегі академиялық қолдау көрсету орталықтарын ұйымдастырудағы озық тәжірибелер**

АҚШ университеттеріндегі АҚК орталықтары, өзіндік ұйымдастыру күрделілігімен, институционалды маңызды стратегиялық бағыттарымен ерекшеленетін, оқу-тәрбие үдерісінің ажырамас бөлігіне айналған. Бұл бөлімде, АҚК орталықтарын ұйымдастыру моделдерін, АҚШ университеттерінде қалыптасқан озық тәжірибелерін қарастыру арқылы, білім алушылардың дербес оқу-танымдық жетілдіру ортасын ұйымдастыру ерекшеліктері анықталды.

АҚШ университеттерінде, АҚК орталықтарын ұйымдастыру бойынша, ортақ «универсалды» моделі жоқтың қасы, әрбір білім беру ұйымы өзіне қажетті бағдарламаларын таңдау негізінде, жүзеге асыратынын атап кеткен жөн. АҚК орталықтарының тәжірибесі мен теориясын талдау, оның АҚШ ЖОО-да қалыптасқан негізгі алты моделін анықтауға мүмкіндік берді:

**1. Факульттеттік моделі (Faculty only Model) -** әрбір студент факультет тарапынан академиялық эдвайзер, пән бойынша қосымша кеңес беретін тьюторлармен қамтамасыз етіледі. Студент мамандану бағыты бойынша факультеттің кеңесшісіне жазылады. Егер, студент мамандану бағытын таңдамаған жағдайда, жалпы кеңес беретін эдвайзерге бекітіледі. Модельге сәйкес студенттерге АҚК факультет тарапынан ғана жүргізіледі (сурет 1).

**Студент**

**Факультет**

Сурет 1- АҚК орталықтарын ұйымдастырудың факультеттік моделі

**2. Қосымша моделі (Supplementary Model)** - оның басты ерекшелігі, студент факультет қызметкерлері тарапынан академиялық кеңесшіге бекітіліп, сол арқылы университеттің АҚК орталығымен байланыс жасайды. Академиялық кеңесші студентке оқудағы қажеттіліктерін анықтауға көмектесіп, оқу-танымдық, әлеуметтік дағдыларын дамытуға арналған бағдарламаларға жазады. Орталықтың мамандары, факультет кеңесшілеріне семинар, тренингтер ұйымдастырып, қажетті, ақпараттық ресурстармен, оқу-әдістемелік құралдармен қамтамасыз етеді (сурет 2).

**Студент**

**АҚК орталығы**

**Факультет**

Сурет 2 - АҚК орталықтарын ұйымдастырудың қосымша моделі

**3.Бөлшектенуші модель (Split Model)** – студенттерге АҚК міндеттері, факультет оқытушылары мен орталықтың мамандары арасында бөлінеді. Яғни, АҚК орталығы тек университетте академиялық дайындығы төмен, оқу дағдылары жеткілікті қалыптаспаған, немесе университетке бейімделе алмай жүрген «қауіп-қатер» тобындағы студенттермен жұмыс жүргізеді. Ал, басқа студенттермен факультет кеңесшілері жұмыс атқарады.

**Факультет**

**АҚК орталығы**

**Факультет**

Сурет 3- Студенттерге академиялық қолдау көрсетуді ұйымдастырудың бөлшектенуші моделі

**4. Дуалдық модель (Dual Model) –** білім алушылардың АҚК орталығы және факульт тарапынан да эдвайзерлері, тьюторлары болады. Біріншісі, университеттің жалпы талаптары, саясаты, жүріс-тұрыс ережелері бойынша кеңес берсе, екіншісі, элективті пәндерді таңдау, академиялық мәселелер бойынша нақты проблемаларды шешуге әсер етеді. Сонымен қатар, орталықта және факультетте, қызметкерлер студенттерге байланысты күрделі жағдаяттарды шешуге атсалысатын, қолдау көрсететін супервизорлармен (жетекші) қамтамасыз етіледі.

**Факультет**

**АҚК орталығы**

Сурет № 4 Студенттерге академиялық қолдау көрсетуді ұйымдастырудың дуалдық моделі

1. **Барлық студенттерді қамтуға мақсатталған модель (Total IntakeModel)** – бұл модельге сәйкес АҚК орталығы белгілі бір уақытқа дейін (мысалы: негізгі мамандануын таңдау, оқу қажеттіліктерін қанағаттандыру,) барлық студенттерге кеңес береді. Кейін, студенттер факультеттің академиялық кеңесшілеріне бекітіледі.

**АҚК орталықтары**

**Факультет**

Сурет 5 - Студенттерге академиялық қолдау көрсетуді ұйымдастырудың барлық студенттерді қамтуға мақсатталған моделі

1. **Қосымша элементтерді қажет етпейтін модель (Self-Contained Model) –** бұл модельге сай студенттерге АҚК жұмыстары, институционалды ұйымдасқан орталықтар арқылы жүзеге асады. Факультеттің профессор-оқытушылары, тек қана дәріс, семинар сабақтарын жүргізеді.

**АҚК орталығы**

Сурет № 6 Студенттерге академиялық қолдау көрсетуді ұйымдастыруда қосымша элементтерді қажет етпейтін модел түрі.

СтуденттергеАкадемиялық Қолдау көрсетудің жаһандық одағы (The Global Community of Academic Support of student), Студенттердің ісі жөніндегі Европа кеңесі (European Council for Student Affairs), Европадағы студенттерге арналған ұйымдарды салыстыру (Comparison of the Student Service Organizations in Europe) сияқты беделді білім беру ұйымдарының есебіне сәйкес, университеттің АҚК моделін таңдауы, оның қаржылық мүмкіндіктері, студенттердің контингенттері мен университеттік құрылымдарына байланысты.

Зерттеуде біз АҚК-дің қосымша **(Supplementary Model)** моделін ұстанамыз. Оған сәйкес факультеттің кеңесшілері, эдвайзерлері, тьюторлары студенттің оқу барысындағы қиындықтары мен кемшіліктерін шешуге атсалысады, сонымен қатар, әрекеттесу субъектілері қосымша ақпарат немесе кеңес алу үшін университеттің барлық факультеттеріне ортақ, АҚК орталығына жүгіне алады. Студенттермен жұмыс факультеттің кеңесшілері арқылы өткізіліп, орталық қызметкерлері қажетті материалдар, оқу-әдістемелік кешен, біліктілікті арттыру семинарлары мен дәрістерін жүргізеді, олардың жұмысының нәтижелілігін бағалайды. D.S. Crockett [104, 59-70б.] зерттеулеріне сүйене отырып, студенттің кәсіби дамуына, кредиттік оқыту технологиясының студентке қоятын басты талаптарының бірі - өзіндік білім алу дағдыларына, дербес білім алу траекториясын жасауға жағдай жасайтын академиялық қолдау көрсетудің *қосымша моделі болады деп нақтылаймыз.* Факультет қызметкерлері оқу үдерісінде, студенттің оқу нәтижесіне, кәсіби қалыптасуына тікелей жауапты болады. Факультет кеңесшілері оқу үдерісінің ерекшеліктері, оқу пәндерінің мүмкіндіктері, университет саясаты, оқу кестесі және т.б. сияқты маңызды ақпаратттарға ие болады. Ғалым, D.S. Crockett АҚШ университеттерінің басым көпшілігі осы моделді ұстанатынын анықтады. Мысалы, АҚШ-тың Ганнон университетінде (Gannon University) барлық студентке академиялық қолдау көрсетудің компоненттерін (эдвайзер, тьютор, ментор, дамыту курстары, кәсіби бағыт бағдар беру курстары) біріктіретін, барлық университеттің факультеттеріне ортақ «Студенттің жетістігі» (Student Success Center) орталығы жұмыс атқарады. Сонымен қатар, әрбір факультеттің қызметкерлері студентке эдвайзер, тьютор, немесе ментор болып тағайындалады, студент, екі жақты академиялық қолдау қызметкерлерімен қамтамасыз етіледі.

Біз зерттеу барысында, АҚШ-тың Университет пен колледждерді жоспарлау қауымдастығының (Society for College and University Planning) әртүрлі АҚК орталықтарының негізгі ерекшеліктеріне жан-жақты зерттеу жүргізу барысында, жазылған еңбектеріне сүйене отырып, осы бағыттағы ең үздік тәжірибені анықтайтын критерийлерді айқындадық:

- қайта құрастыру, жетілдіру үдерісімен айналысады;

- барлық бағдарламаларды бір орталыққа біріктіретін консолидациялық қызметі бар;

- ұйымдастыру моделінің сәйкестігіне бағалау жүргізеді;

- орталық қызметкерлерінің біліктілін арттырады;

- ақпараттар мен үдерістерді біріктіруге мүмкіндік беретін веб-жүйелерін қолданады [55, 147-156 б.; 109].

Студентке АҚК орталықтарының жоғарыдағы критерийлерінің негізінде, үздік тәжірибелері университеттер төмендегі кестеде көрсетілген.

Кесте 3 - АҚК орталықтарын ұйымдастырудағы үздік тәжірибелері жоғары оқу орындар

|  |  |  |
| --- | --- | --- |
| Моделі | Жоғары оқу орындары | Басшылыққа алған тұжырымдамалары |
| 1 | 2 | 3 |
| Бірнеше қызметтер мен бағдарламаларды бір орталыққа біріктіру | Boston college  Carnegie Mellon Fordham University  James Madison University  Johnson County CC  Purdue University Calumel  Seton Hall University  Tufts University  University of Delaware  University of Minnesota  Twin Cities University of North Carolina at Greensboro | Студентке қызмет көрсету орталығы  Студентке қызмет көрсету орталығы  Студенттің академиялық жетістігі орталығы  Бейімдеу және жетілдіру орталығы  Қоңырау шалу (Сall center) орталығы  Студенттік қызметтер орт.  Студентке бір орталықтан қызмет көрсету (One- Stop Student Center) |

3- кестенің жалғасы

|  |  |  |
| --- | --- | --- |
| 1 | 2 | 3 |
| Веб жүйесіне негіздеу  (интеграциялану) | Boston College  Brigham Young University  Indiana University  Kansas State University  Kent State University  Louisiana State University  Regis University  University of British  Columbia  University of Buffalo  University of California | Онлайн курстары  Веб жүйесіне негізделген студенттік қызметттер  Академиялық ақпараттарды басқару порталдары  Онлайн-Эдвайзер  Веб-Эдвайзер  Студенттің электронды портфолиосы |

Ендігі кезекте, жоғарыда көрсетілген университеттердің академиялық қолдау көрсету орталықтарының модельдері мен басшылыққа алған тұжырымдамаларына, олардың жаңашыл іс-әрекетіне талдау жасалады.

1. *Д.Мэдисон университеті (James Madison University)* студенттердің оқу-танымдық іс-әрекетін ұйымдастыруды жетілдіру үшін, АҚК орталықтарының әртүрлі озық тәжірибелеріне сүйене отырып, қайта құру реформаларын жүзеге асырды. Университеттік қалашықтағы АҚК орталықтары мен қызметтерінің іс-әрекеті, білім беру мақсатын орындауға, студенттің маман, жекетұлға ретінде қалыптасуына, бірігіп әсер етуге бағытталған. Дж.Мэдисон университетіндегі «Студенттің академиялық жетістігі» (student academic success) моделі тиімді жүзеге асу үшін, студентпен жұмыс жасайтын қызмекерлер өз жұмыстарында келесі ұстанымдарды ескереді:

1. *Оқыту үдерісі:* Студенттерді білім алудың өтпелі кезеңдерінде, жауапкершілікпен шешім қабылдауға жағдай жасайтын, мамандармен, АҚК бағдарламаларымен қамтамасыз ету, белсенді қатыстыру.
2. *Қызмет көрсету:* АҚК орталықтарын, барлық студенттерге қолжетімді ету, олардың білім алудағы қарама- қайшылықтары мен кедергілерінің алдын-алу.
3. *Ыңғайлылық:* Университтің барлық АҚК бағдарламаларын орталықтандыру арқылы, студенттердің оқу-танымдық іс-әрекетін кампус территориясында, тиімді етіп ұйымдастыру.
4. *Кеңес беру:* студенттің білім алу қажеттіліктері мен мүмкіндіктеріне негізделген, қажетті ақпаратпен, бағыттармен, ұсыныстармен қамтамасыз ету.
5. *Уақыт:* АҚК орталықтарын біріктіру арқылы, студенттер мен университет мамандарының уақытын үнемдеу, тиімді қолдануға жағдай жасау.

Сонымен қатар, бұл университетте студенттің академиялық жетістігіне әсер ететін негізгі факторы, тиімді білім беру ортасын қалыптастыру үшін, 3 стратегиялық бағыт жасалған. Біріншісі, *«жетілдіру»*, яғни, орталықтарды ету, стратегиялық қайта құрастырулар жасау, сол арқылы АҚК орталықтарының функцияналдық міндеттерін кеңейту. Екіншісі, *«үдерістерді жетілдіру»,* АҚК орталықтарының кәсіби іс-әрекеттеріне талдау жасау, барлық университеттің құрамдас бөліктеріне тиімді, ұтымды ететіндей өзгертулер енгізу. Соңғысы, *«өнімділікті жетілдіру»* жалпы оқу- тәрбие үдерісінің сапасын арттыруға әсер ету, АҚК мамандарының кәсіби іс-әрекетін жетілдіру, , педагогикалық жобалау, студенттердің оқу мотивациясы мен жауапкершілігін арттыруға педагогикалық тұрғыдан әсер ету. АҚК орталықтарының әкімшілігі, студенттің академиялық жетістігіне заман талаптарына сай әсер ету үшін, ұсынылған бағдарламалардың мүмкіндіктерін үнемі бағалап отырады, жаңашыл әдістерді ендіру бойынша дәріс, семинарлар жүргізіп, мамандардың біліктілігін арттырып отырады.

2. *Пурдю Калюмет университеті (Purdue Calumet University).* Қазіргі жоғары білім беру жаһандану үдерісі жағдайында, АҚШ-тың көптеген үздік университеттерінің ортақ мақсаттарының бірі, АҚК орталықтарын модернизациялау, бірнеше функционалдық қызметтерді бір орталыққа біріктіру. Оған дәлел ретінде, Пурдю Калюмет (Purdue Calumet) университетінде АҚК орталықтарын қайта құрастыру және интеграциялау саясатын мысалға ала аламыз. АҚК орталықтарының басты мақсаты, студенттердің оқу-танымдық үдерісін жеңілдету, олардың білім алу мақсаттарын анықтау, студенттермен профессор–оқытушы құрамының позитивті қарым-қатынас жасауына әсер ету. Мәселен, Оқу пәнiне жазылу орталығына (Enrollment Services Center ) – білім алушылардың оқу пәніне белгілі бір тәртіппен алдын ала жазу рәсімі бойынша жан-жақты ақпарат беру, қаржылық көмек көрсету, психологиялық кеңес беру, академиялық қолдау көрсету орталықтары топтастырылып, студентке қажетті ақпараттардың, «бір терезеден» көрінуіне жағдай жасау (кесте 4). Сонымен қатар, орталықта жұмыс атқаратын мамандар, студенттердің әртүрлі сұрақтарына жауап беру үшін кросс- тренингтерден өтіп тұрады [110].

Кесте 4 - Пурдю Калюмет (Purdue Calumet) университетінің АҚК орталықтарын біріктірудегі жетістіктері

|  |  |  |
| --- | --- | --- |
| Орталықтандыру  ерекшеліктері | Енгізу нұсқасы | Пікір, талдау жасау |
| 1 | 2 | 3 |
| Үдеріс/Саясат | Топтастыру процедурасы | Қарама-қайшылылықты пікірлердің алдын-алу, әртүрлі департаменттер мен орталықтардан алған ақпараттар, университет ұстанымдары, тәжірибелері, идеялары туралы бірізділік пен байланыстылықты қамтамасыз ету. |
| Ұйымдастыру | Ұйымдастыру процедуралары | Студенттерге қолдау көрсететін департаменттер мен орталықтардың арасындағы үйлеспеушілік, олардың ұйымдастырушылық құрылымдары, ерекшеліктері мен шекараларына байланысты қандайда бір кедергілер келтіретіні ескеріледі . |

4-кестенің жалғасы

|  |  |  |
| --- | --- | --- |
| 1 | 2 | 3 |
|  | Мамандарды кросс-дайындықтан өткізу | АҚК мамандары, функционалдық кәсіби іс-әрекеттерінен тыс, студенттермен қойылатын әртүрлі сұрақтарға жауап беруді қамтамасыз етеді. |
| Құралдар | Біріктірілген орталықтар (One-stop centers) | Академиялық немесе әлеуметтік, қаржылық көмек көрсететін орталықтарын студенттердің уақыттын үнемдеу, бірігіп жұмыс істеу мақсатында орталықтандырылған жүйесі жасалған. |
| Технология | Біріктірілген ақпараттық жүйелер мен порталдар | Университет сайтындағы әртүрлі бөлімдердегі, студентке қажетті ақпараттық мәліметтердің «бір терезеден» көрінуін қамтамасыз етілген. |

*Топтастыру процедурасы.* Студенттерге әртүрлі департаменттер мен орталықтардан берілетін ақпарат пен университет саясатының арасындағы үйлесімділікті, тәжірибені біріктіру жолын талдау, студенттерде жиі кездесетін қарама-қайшылықтарды айқындау.

*Қайта құру (реструктуризация).* Студенттерге қолдау көрсететін орталықтардың жұмысын басқаруды жеңілдету үшін, барлық бірліктерді бір менеджердің басқаруына жағдай жасау.

*Қызметкерлерді кросс-дайындықтан өткізу.* Қызметкерлерді жұмыс орнынан босатпай біліктілігін арттыру, әртүрлі студентке қажетті ресурстар мен ақпараттарды білуге, әртүрлі тақырыптағы сұрақтарға жауап беруге мүмкіндік беру. Сонымен қатар, кросс-дайындық, мамандардың білім алушыларға бұрыс, ақпарат беріп, соның нәтижесінде,олардың бір бөлімшеден, екінші бөлімшеге пайдасыз, «шапқылап жүру» құбылыстарының алдын алады.

*Біріктірілген орталықтар (One-stop centers)* Басты мақсаты, бірнеше функциялар атқаратын студенттік қызметтерді орталықтандыру арқылы, олардың уақытын үнемдеу. Сонымен қатар, біріктірілген орталықтар, білім алушыларға қажетті, немесе студенттің жекебасының ерекшеліктері туралы ақпараттарды тез жинақтауға мүмкіндік береді.

*Біріктірілген ақпараттық жүйелер.* Мұндай веб-порталдар, бірінші жағынан, студент туралы ақпараттар базасын, профессор-оқытушы құрамымен, басқа да қызметкерлермен тез табуға әсер етсе, екінші жағынан, студентке қажетті барлық мәселелердің жүйелі ұйымдастырылған бір «терезеден» көрінуіне жағдай жасайды. Мысалы, онда студенттің өмірбаяны, ата-анасы туралы ақпарат, әр семестрде өткен оқу пәндері, GPA- оқу үлгерімінің ортақ балы, қатысатын үйірмелері мен секциялары, академиялық эдвайзерінің пікірі, мекен-жайы және т.б. ақпараттар берілген. Мұндай жағдайда, веб- порталдың ақпараттық базасының үнемі жаңарып тұруы маңызды.

Пурдю Калюмет (Purdue Calumet) университетінің студентке қолдау көрсететін әртүрлі орталықтарды интеграциялау тәжірибесіне талдау жасау, әртүрлі қызметтерді біріктіру арқылы студенттің уақытын үнемдеу, академиялық немесе әлеуметтік, қаржылық көмек көрсететін орталықтардың бірігіп жұмыс атқаратын орталықтандырылған жүйесін құрастыру міндеттерінің орын алғанын анықтауға мүмкіндік береді.

*3. АҚШ–тың Тафтс университетінің (Tufts University)* студентке АҚК орталықтарын қайта құрастыру, интеграциялау тәжірибесі, үш мақсатты ұстанымымен біздің назарымызды аудартты. *Біріншісі,* АҚК орталықтарын біріктіру арқылы студентке бағытталған білім беру айналасын қалыптастыру. Ол академиялық қауымдастықтың қарым-қатынас әрекеттестігіне негізделген, жоғары ұйымдастырылған бакалавриат, магистратура білімгерлеріне арналған бағдарламаларын жасауға мүмкіндік береді. *Екінші мақсат,* студентке бағытталған қызметтердің пайдалылығын арттыруға әсер ететін физикалық, электрондық ортаны қалыптастыру. *Үшіншісі,* студенттерді қызығушылықтары мен білім алу қажеттіліктеріне сай, адамгершілік қатынастар мен ақпараттық технологияларды біріктіре отырып, білім алушылармен қарым-қатынас жасауды кәсібилендіру, оңтайландыру. Университеттің АҚК орталығының директоры, К. Дилонның пікірінше, қоғамдағы сұраныс пен студенттің қажеттіліктерін зерттеп, оған бәсекелестіктен жауап беретін білім ортасын құрастыруды жалғастыру үнемі жүргізілуі қажет. Университетте қайта құрылған «Студентке қызмет көрсету» орталығы бірнеше қызметтерді біріктіріп, студенттер мен оқытушыларға пайдалы кеңес беруді дамытуда. Студентке қатысты барлық жекетұлғалық, академиялық және қаржылық ақпаратты, «Студент портфолиосы» атты университеттік сайтында орналасқан веб-портал жүйесі арқылы «бір терезеден» көруге жағдай жасалған.

*4. Джонсон Коммюнити Колледжінде (Johnson County Community College)* АҚК орталықтарын қайта құрудағы, «студенттің ой-пікірін ескеру» қағидасымен біздің назарымызды аудартты.Академиялық қолдау көрсету орталығының жаңа жүйесін қайта құруда 750-ден астам, университет қызметкерлерінен, студенттер және профессорлармен сауалнама жүргізіліп, онда үш маңызды сұрақ қарастырылды: «АҚК орталықтарын ұйымдастыруда нені бағалаймыз?», «қалыптасқан жағымды құндылықтар мен тәжірибелерді қайта қарастыруда нені өзгертуіміз қажет?» «академиялық қауымдастыққа пайдалы қолдау көрсету үдерістері мен процедуралары қалай жүзеге асуы қажет?» Респонденттердің жауаптарына талдау жүргізу негізінде, «Студенттің академиялық жетістігі» (Student Academic Success) орталығы құрылды. Орталықтың мақсаты, білім алушыларды ынталандыру, олардың академиялық, жекетұлғалық сұрақтарын қанағаттандыру, жеке оқу траекториясын жоспарлауға белсенді атсалысатын, білім алу субъектілерін қалыптастыру. Орталық мамандары, студенттік жас кезеңнің ерекшеліктерін, орталық бағдарламаларының мақсатын жете түсінуге ықпал ететін 240 сағаттан тұратын біліктілікті арттыру курстарын аяқтаған. Университеттегі студентке АҚК орталығы «Өмір жолы» (LIFELINES) моделі деп те аталады (сурет 7). Оның басты идеясы, студенттің оқу танымдық іс- әрекетін күнделікті өмірде, университеттік іс-шараларда, білім алу бағдарламаларында, мамандықта меңгеруде жалғастырып, жетілдіріп отыру [111].

***Өмірмен интеграциялау***

***Өмір/ Білім алу/ Мамандық триадасын жоспарлау***

***Бағалауға негізделген зерттеу***

***Оқу жоспарына баса назар аудару***

***Оқу бағдарла-маларына***

***тіркелу***

Сурет 7 Джонсон Коммюнити Колледжінің «Өмір жолы» (LIFELINES) моделі

1. *. АҚШ-тың Делауэре Университетінде (University of Delaware)* 1991 жылы студенттермен жұмыс атқаратын әртүрлі қызметтер, кеңейтілген бір орталық ретінде ұйымдастырды. Оған, офис–регистратор, қаржылық көмек қызметі, психологиялық кеңес беру, академиялық эдвайзер, дамытушы курстар, карьералық бағыт-бағдар беру курстары, пэр-тьютор, пэр-ментор бағдарламалары және т.б. кірді. Сондықтанда, орталықтың мамандарына, әртүрлі бағыттағы күнделікті сұрақтарға жауап беру әдіс-тәсілдері үйретілді. Біріктірілген орталықтардың іс-әрекетінде (One-stop centers), кадрлардың студенттермен қарым қатынас орнату деңгейі маңызды компонент. Сондықтан, кадрлардың стресске тұрақтылығын, студенттермен жұмыс жасауда жауапкершілігін арттыру үшін, позитивті қарым қатынас жасау дағдыларымен қамтамасыз ету мақсатты түрде жүргізіліп тұрады. Соңғы кезде университетте *«универсал кадр»* термині қолданылуда. Универсал кадрлар, өздерін ақпараттың қайнар көзі ретінде қарастырып, біріктірілген орталыққа келген студенттерге қаржылық көмек, психологиялық көмек, тьютор, ментор курстарына жазылу және т.б. сұрақтарына жауап беруі тиіс.

*Ақпараттық технологиялардың білім беру үдерісінің әртүрлі саласында қолданатын жаһандану ғасырының куәсі болып отырмыз. АҚШ университеттерінде, АҚК қызметтерінде веб-порталдарды қолдану соңғы онжылдықта қарқынды дамуда.*

АҚШ ғалымдары АҚШ университеттері студентке қажетті ақпараттарды университет сайтында жариялау модернизациялауын, төрт бағыттын айқындайды.

*1буын-ақпарат көзі.* Бұл деңгейде, берілген мәліметтердің терминологиясы мен құрылымы ішкі институционалдық көзқараспен ұйымдастырылып, ақпарат шанабы (бункер) ретінде студентке тек қана пассивті оқырман болуға мүмкіндік береді. Мұндай сайттар, келесі ақпараттарды біріктіруі мүмкін: университетке *қабылдау* (шәкіртақылар, қаржылық көмек көрсету, жатақхана, бағыт бағдар беру курстары); *академиялық мәселелер* (академиялық күнтізбе, оқу курстары, қашықтықтан білім алу, академиялық эдвайзерлер, курстарға жазылу тәртібі т.б., АҚК орталықтарының ұсынатын бағдарламалары); *факультеттер мен кафедралар жаңалықтары* (әртүрлі іс-шаралар жоспары, күнделікті жаңалықтар,күнтізбелер, профессорлар туралы ақпарат); *басқа да қызметтер мен ұйымдар* (кампус офистері, студенттік ұйымдар, университет саясаты және т.б.)

*2 буын- мазмұнды ақпарат.* Бұл деңгейде ақпарат клиентке (студент) бағытталған сегментте, ішкі академиялық тілмен, институционалдық ерекшелікпен ұйымдастырылады. Бір ақпаратты, бірнеше жүйелерден көруге мүмкіндік бар. Мысалы, *болашақ студенттерге* (қабылдау тәртібі, бағыт-бағдар беру курстары, кампусты аралау кестесі, т.б.) *студенттерге арналған* (курстарға жазылу, қаржылық көмек, жатақхана, академиялық эдвайзер), *ата-аналарға* (кампустағы қауіпсіздік мәселелері, кампусты аралау кестелері, оқу құны т.б.), *университет түлектері мен достарына* ( басқару үкіметі, күнтізбе, іс шаралар, қайырымдылық көрсету шаралары), *профессор-оқытушы құрамына* (оқыту мәселелері, зерттеу, академиялық эдвайзер, қолдау көрсету қызметтері), қолдау көрсету персоналдары (профессор, т.б. университет қызметкерлері туралы мәліметтер, әртүрлі студенттер ісімен айналысатын орталықтар мен ұйымдар)

*3 буын - веб-порталдар.* Бұл деңгейде ақпараттар студенттің жекедара қажеттіліктері мен басымдықтарының айналасында ұйымдастырылған. Студенттер өздерінің жеке студенттік номерімен (ID) сайт жүйесіне кіріп, қажетті ақпараттарды ала алады. Бұл деңгейдегі веб-порталдардың ерекшеліктеріне, ақпаратты тұтынушының (студент) нақты талаптарына сәйкестендіру, бейімдеу (customization), нақты пайдаланушының қажеттіліктеріне сай ұйымдастыру (personalization) мәселелері жатады.

*4 буын - жоғары байланыс және технологиялар.* Ақпарат тек қана жекедара мәнерде ұйымдастырылып, студент пен АҚК орталықтарының қарым- қатынасы тек материалдық тәжірибеде емес, тікелей, жанама қарым-қатынасқа түсуге, студент пен АҚК мамандарының, қарым-қатынас жасауын эмоционалдық деңгейде жеңілдетеді.

Бұл буындағы веб-қызметтеріне, интернет арқылы жүргізілетін, Вригхам университетінде бірінші курс студенттеріне академиялық кеңес беру (Brigham Young University freshman adviser), Миннесота Университетдегі қаржылық көмек көрсетуді бағалау- (University of Minnesota financial aid estimator), Сетон Холл университетіндегі, қоңырау шалу арқылы жүзеге асатын қолдау көрсету орталығы- (Seton Hall University Call Support Center) сияқты әртүрлі веб- порталдар арқылы жүзеге асатын АҚК бағдарламаларын айта аламыз. Бұл веб-бағдарламалары, университет пен білім алушылардың, шынайы режимде әрекеттесуіне мүмкіндік береді.

Қазіргі таңда жаңа технологиялардың білім беру үдерісінде қолданудың қарқынды дамуы жағдайында, АҚШ университеттерінде студенттерге академиялық қолдау көрсету ретінде *«Қоңырау шалу орталығы»* (Call Center) бағдарламасы тәжірибеге ендірілуде. Бағдарлама оқытуды студентке бағытталған қағида тұрғысынан ұйымдастыруды ескере отырып, веб-порталға түскен студенттердің әртүрлі сұрақтарына «ақылды» ұйымдасқан портал және «универсал» қолдау көрсету мамандары арқылы, студенттердің әлеуметтік, жекетұлғалық, академиялық сұрақтарына тәулік бойы жауап алу мүмкіндігі бар. Бұл портал көбіне, шет елді мекендерде тұратын, белгілі бір жағдаяттарға тап болған, шетелге іс- сапарға кеткен т.б. суденттер үшін өте пайдалы.

*Ақпараттық технологияларды академиялық қолдау көрсету бағдарламаларында қолданудың жаңашыл бағыты ретінде,* Бригам Янг университетіндегі (Brigham young university)*, веб-порталға негізделген эдвайзер бағдарламасын (web-based advising) қарастыра аламыз.* Бағдарламаның мақсаты бірінші курс студенттеріне университет туралы «жағымды бейне» қалыптастыру арқылы, білім алу мақсаттарын айқындауға, жоспарлауға әсер ету. Веб-эдвайзер, студенттің өмірбаянына негізделген академиялық мәселелер бойынша онлайн режимде бес кездесу жүргізеді, университетке өту мен бейімделу кезеңіне жағымды әсер етеді. Онлайн режимдегі, академиялық эдвайзер жүйесі, бағыт-бағдар беру курсымен студенттің қосымша білім алу жоспарына еніп, студентпен бірінші семестр барысында аяқталады. Онда, университеттік білім берудің ерекшеліктері, ондағы негізгі ұғымдардың мәні оқу пәндерінің ерекшеліктері мен мазмұны, бағыттары, негізгі және қосалқы мамандану, студент уақытын жоспарлау және т.б. маңызды мәселелер бойынша ақпараттар беріледі. Орталықтан басқарылған жүйе, бірінші курс студенттерінің міндетті қосымша білім алу іс-әрекеті ретінде, студенттің дербес шешім қабылдауына, жеке-дара оқу траекториясын қалыптастыруға нұсқаулықтар мен құралдармен қамтамасыз етеді.

Қорыта келе, университеттік білім беру жүйесінде, сапалы АҚК орталықтарымен қамтамасыз ету, студенттердің академиялық жетістігін жетілдіру, университеттерді бәсекеге қабілетті етудің, университет пен білім алушылардың қарым-қатынасын дамытудың маңызды инструменті екенін анықтадық. Бұл қызметтердің ұйымдастырылуы білім беру ұйымының миссиясы мен құндылықтары байланысты болатыны байқалады. Студентке АҚК орталықтарының ұйымдастырудың нақты американдық моделі жоқтың қасы, дегенмен әр университет өздерінің басымдықтарына, бағыттарына қарай ұйымдастыратынын айқындадық. АҚШ-тың шағын либералдық университеттері бетпе-бет қарым-қатынасқа негізделген, біріктірілген қолдау көрсету орталықтарын ұйымдастырса, бірнеше салалы қоғамдық университеттер студентке қолдау көрсетуді жоғары технологиялар арқылы жүргізуде. Қандай жағдайда да, АҚК орталықтарының, студенттің көзқарастары мен қажеттіліктеріне, тәжірибесіне негізделіп ұйымдастырылатынын айтып кеткен жөн.

Жоғарыдағы АҚШ университеттерінің АҚК орталықтарының іс әрекетінің ерекшеліктерін жан-жақты талдау, ондағы мамандардың студенттермен қарым-қатынас жасауын, төмендегі іс-әрекеттік модельдерге сүйеніп жүзеге асыратынын анықтауға мүмкіндік берді:

1. *«Студенттің ой-пікірін қабылдау» (taking student perspective model) моделі*. Бұл моделге сәйкес, оқу-тәрбие үдерісін дербес, ішкі ұйымдастырылған жүйе ретінде қабылдап қана қоймай, білім алушылардың әртүрлі қажеттіліктері мен жан дүниесін жете сезіну үшін, әкімшілік қызметкерлерін, профессор-оқытушы құрамымен «студенттік кезеңді бастан кешіру» сияқты іс-шаралар кешені өткізіледі. Оның басты идеясы, мамандардың студенттік кезеңнің барлық ерекшеліктерін қайтадан сезіндіру арқылы, маңызды шешімдер қабылдауда, студенттің қызығушылықтарын ескеру. Кейбір университеттер, оқу үдерісін жоспарлауда, әртүрлі құрылымдық өзгерістер жасауда студенттер кеңесін қатыстырады.
2. «Ж*екетұлғаға бағытталған немесе студентке бағытталған» (student-centred model)* моделі. Жалпы университеттердің құрылымы, ондағы оқыту-тәрбие үдерісі, басқа да қызметтер, веб-сайттардың ұйымдастырылуы студентті «басты клиент» ретінде қабылдайды. Бұл қызметтер, «клиент» үшін ыңғайлы, қол жетімді, бірізді, кешендік тұрғыдан ұйымдастырылуы қажет. Бұл моделдің басты идеясы, білім алушының жоғары білім алуы мен мансаптық (карьера) мақсатына жету үшін оның жекетұлғалық қажеттіліктері мен қызығушылықтарын ескеруде.
3. *«Студенттің тәжірибесін тиімділеу» (improving the student experience)* моделі. Көптеген АҚШ университеттеріндегі АҚК орталықтары студенттердің оқу тәжірибесін тиімділеу үшін сауда-саттық (коммерция) ұйымдардың іс- әрекетінің философиясы мен әдістерін меңгеріп, бейімдеп, қолдануда. Студенттер қауымы «тұтынушы», ал университетті аяқтаған студенттер саны «дайын өнім» ретінде қабылданады. Сондықтанда, АҚК орталықтарының мақсаты, семестрден семестрге көшкен студенттердің санын арттыру болады. Қазіргі таңда, АҚШ-тағы ең үздік университеттерді бағалауда, бітірген түлектердің саны, және олардың оқу үлгерімі басты көрсеткішке айналып отыр.
4. *Меншіктегі іс моделі*. Студентке академиялық қолдау көрсету саласының ұйымдастыруды концептуалдық тұрғыдан өзгерткен *моделі*. Студенттің әртүрлі академиялық және жекетұлғалық мәселелері, орталық қызметкерлерінің *«меншіктегі ісі»* ретінде қабылданады. Академиялық ортада, студенттердің сұрақтары, қиыншылықтары университет қызметкерлерінің жекебасының ісі ретінде аса жауапкершілікпен ұйымдастырылып, олардың «менің міндетімдегі жұмыс емес» сияқты ой-пікірлерін, ұстанымдарын жоюға бағытталған.

Берілген моделдерді талдаудан, академиялық қолдау көрсету, тек қана студенттің академиялық үлгеріміне әсер етіп қана қоймай, жалпы олардың университеттік өмірге бейімделуіне, әр алуан тәжірибе жинауына, қажетті байланыстар орнатуының басты механизмі екенін анықтаймыз. Оған қоса, бұл орталықтардың жалпы академиялық ортаны, климатты оңтайландыруға үлкен әсері бар екені байқалады.

Америка жоғары Білім беру Ассоциациясы (American Association for higher Education), Америка Колледж қызметкерлері Ассоциациясы (American College Personnel Association), Ұлттық Студенттер ісімен айналысатын басшылар одағының (National Association of Student Personnel Administrators) құжаттарына сәйкес [112], университеттер келесі сұрақтарға жауап іздеу арқылы, әрбір студентке академиялық қолдау көрсетуге бағытталған іс-әрекетін жүзеге асыруы қажет:

1. Студенттердің университеттік білім алуға дайындығы қандай деңгейде және олар қандай академиялық қолдау көрсету бағдарламаларыy қажет етеді?
2. Білім алудың қай кезеңінде студенттер қиыншылықтарға кезігеді?
3. Академиялық қолдау көрсету орталықтары, студенттің тұлғалық, кәсіби дамуына, университетті жоғары оқу үлгерімімен аяқтауына қалай әсер етуі тиіс?
4. Университет саясатындағы «студенттің қажеттілігіне бағытталған оқыту үдерісі» ұғымын қалай айқындалған?
5. Студенттердің академиялық қолдау көрсету бағдарламаларына қатысу сапасы мен саны қалай анықталады, бағаланады?
6. Студенттер тарапынан, сұранысқа қандай бағдарламалар ие?
7. Студенттік мамандарды дайындау, біліктілігін арттыру, мотивациялау шаралары қалай жүзеге асуы тиіс?

Американдық педагог-ғалымдар, J.N.Gardner және G.Vander Veer [113] факультеттер мен студенттік қызметтердің бірлесе отырып жұмыс атқару арқылы студенттің академиялық жетістігіне әсер етудің негізгі шарттарын айқындады:

1. студенттің жетістігі мен оқу үлгерімін институционалдық құндылық ретінде қарастыру, ұғымның университеттің басым-бағыттары мен мақсаттын айқындау өлшеуішіне айналуы.
2. университеттің миссиясы мен құндылықтарына сай, тұтас оқу-тәрбие ортасын ұйымдастыру арқылы, білім алушылардың аудиториялық және аудиториядан тыс өздігінен білім алу тәжірибесін жетілдіру;
3. күнделікті институционалдық әрекеттестікте қолданылатын терминдер мен ұғымдарды ортақтандыру;
4. ұтымды білім беру технологиялары мен тәжірибелерін қолдану, студент-оқытушы қарым-қатынасын жиілету, студенттер арасында өздігінен білім алудағы тығыз әрекеттестікті орнату, белсенді оқыту технологияларын қолдану, оперативті кері байланыс орнату;
5. студенттік тәжірибеге қатысты ақпаратты жүйелеу, дер кезінде жеткізу, үнемі қолданыста, сұраныста болуын қадағалау;
6. инновация мен өзгерістерге, жаңашылдыққа әкімшілік пен кадрлардың дайын болуы, «жылы» қабылдауы;
7. студенттің өздігінен білім алуын ынталандыру арқылы оқу үлгерімі бойынша жалпы университеттік жоғары көрсеткіштерге жету.

Осыған сәйкес, АҚШ–тың жоғары оқу орындарында студенттің академиялық жетістігіне әсер ететін сұрақтарды, мәселелерді шешу үшін әртүрлі саладағы университеттің қызметкерлерімен тығыз қарым-қатынаста болуы маңызды шарт. АҚК орталықтарының университеттік қауымдастықтың төмендегі құрылымдарымен жақын әрекеттестікте болуы маңызды:

*1.Пән оқытушысы мен Академиялық қолдау қызметтері арасындағы ынтымақтастығы (Collaboration Between Classroom Instructors and Academic Support Services).* АҚШ-тың жоғары білім беру жүйесінде, студенттің академиялық жетістігіне тек қана оқу жоспары, оқу бағдарламалары мен пән оқытушының дәріс, семинар сабақтарын өткізу барысында көрінетін кәсіби іс-әрекетінің сапасы ғана емес, студентке оқу пәні, университеттік орта ұсынатын мүмкіндіктерді меңгеруге әсер ететін академиялық, әлеуметтік қолдау көрсететін қызметтерінің, орталықтардың сапалы ұйымдастырылуы да маңызды. АҚШ ғалымдарының пікірінше, факультеттің профессор-оқытушы құрамының, қосалқы академиялық қолдау көрсету орталықтарымен әрекеттестігі мен ынтымақтастығы, студенттің комбинаторлық, синергетикалық білімді меңгеру нәтижесіне әсер етіп, жеке оқу траекториясының сапалы ұйымдастырылуына жағдай жасайды.

Оқытушылар мен академиялық қолдау көрсету орталықтарының кәсіби қызметкерлерінің байланыстылығы, студенттің нақты пән бойынша артта қалу жағдайларын, периферийлық, маргиналдық құбылыстан, барлық академиялық қауымдастыққа ортақ мәселеге айналдырады, соның нәтижесінде профессор-оқытушы құрамының жеке студентпен жұмыс жасау іс-әрекетін үнемдейді. Қосымша тьютор сабақтары, белгілі бір пән профессорының құрастырған силлабусы бойынша жүргізіледі. Американың академиялық қолдау көрсету орталықтарының ұлттық бағалау баяндамасында, бұл бағыттың сапасы, «студенттің өмірін орталықтан ұйымдастыратын» кәсіби қызметке айналуымен бағаланады деп айқындалған.

*Студенттердің ісімен айналысатын қызметтер мен академиялық қолдау көрсету орталықтарының ынтымақтастығы.* АҚШ-тың педагогтарының пікірінше, академиялық жетістік когнитивті факторларға ғана тәуелді емес, сонымен қатар студенттің әлеуметтік бейімделуі, эмоционалды тұрақтылығы мен жекетұлғалық саулығымен де байланысты. АҚШ университеттері «жан-жақты» дамыған жекетұлғаны (whole person) қалыптастыруды мақсат етеді. Сондықтан, студенттің жетістігіне әсер ететін академиялық және академиялық емес факторлардың спектрін шешуде маңызды. АҚШ ғалымдарының зерттеулерінде, академиялық, когнитивті мәселелерді жетілдіруге ғана арналған біржақты қолдау көрсету бағдарламаларынан, студенттің әлеуметтік, академиялық, мәдени мәселелерін біріктірген, интегративті курстардың ұтымды екені дәлелденген [93,125б.; 107,27б.]. Сондықтан, АҚК орталықтарының функцияларына, студенттің бос уақытын ұйымдастыру үшін, әртүрлі спорт түрлері, мәдени-шығармашылық курстарына жазу да жатады.

*Студент-студент қарым-қатынасында коллегиалдық академиялық ынтымақтастығы.* Академиялық қолдау көрсету орталықтарында студентке, оқу үлгерімі жоғары студент тарапынан өткізілетін бағдарламалар да қарастырылған. Оларға пэр-тьютор (peer-tutoring), пэр-ментор (peer-mentoring), коллегиалдық дайындалу ортасы (peer study groups) жатады. Ағылшын тілінен аударған «peer»- пэр «тең», «бір позицияда» деген мағынады білдіреді. Көбіне, «оқытушы» позициясындағы студент, пән бойынша академиялық жоғары көрсеткіштер көрсеткен, профессорден жағымды пікірнама алған жоғары курс студенттері.

Тәжірибелі педагог ғалымдар H. Boylan & L Bliss еңбектерінде жоғары ұйымдастырылған, студент-студент әрекеттестігіндегі коллегиалдық бағдарламалар, студентті университетте сақтап қалу (retention) мен академиялық жетістігіне жетелейтін дамыта оқытудың негізгі компоненті деп анықталған [100, 3б.]. АҚШ ғалымдары, студент-студент қарым-қатынасындағы коллегиалдық бағдарламалардың негізгі төрт басымдықтарын анықтады:

1. бір-біріне жәрдемдесуге негізделген адамгершілік, толеранттылық қарым-қатынасты қалыптастыру;

2. университеттің академиялық қолдау көрсету ресурстарын сараптау;

3. оқытуды жетілдіру стратегиясын дамыту;

4. студент пен студент арасындағы жағымды тәжірибе алмасу, АҚК орталықтарының рөлінің арттыру.

АҚШ–тың жоғары білім беру жүйесі, қазіргі нарықтық кезеңнің өзгерістеріне төтеп бере алатын, өзіндік тәуелсіз саясатымен, әралуандылығымен ерекшеленетін университеттерден тұрады. АҚШ жоғары білім беру жүйесін шетелден келген студенттер арқылы көпұлттандыру саясатында үлкен жетістерге жеткенін айтып кеткен жөн. Халықаралық, жергілікті студенттердің, әралуандылығын ескере отырып, оларға ыңғайлы жеке оқу траекториясын қалыптастыруға академиялық қолдау көрсету орталықтарының әсерінің зор екені анықталды. Дегенмен, АҚК орталықтары білім беру жүйесіндегі қаржылық дағдарыстарға байланысты, университеттік, өзіндік ресурстар арқылы қаржыландырып, студенттің оқу үлгеріміне деген нәтижелілігін жыл сайын дәлелдеп отыруға тура келеді. Мысалы, Кентукки университетінінің Академиялық жетілдіру орталығы (The Study of Academic Enhancement) университет әкімшілігіне семестр сайын студенттер тарапынан сұраныс, бағдарламалардың білім алушылардың оқу үлгеріміне, бейімделуіне әсері туралы қорытынды есеп беруі тиіс.

АҚШ ғалымдарының зерттеу жұмыстарына жүйелі теориялық талдау жүргізу, АҚК орталықтарының веб-сайттарын тікелей интернет желісі арқылы қарастыру мүмкіндігі, онда жүргізілетін келесі семинар, практикалық сабақтардың студенттердің оқу үлгерімі мен университеттік өмірге бейімделуіне маңызды әсері бар екендігін айқындатты. 5-ші кестеде семинарлар кешешінің студент үшін маңыздылығы дәрежелік ранг түрінде берілген.

Кесте 5 АҚК орталықтарындағы студенттерге арналған семинарлар кешені

|  |  |  |
| --- | --- | --- |
| Белсенді семинар/іс шаралардың түрі | Ран-гісі | Студенттердің қалыптасқан ой-пікірлері |
| Мамандық таңдау семинарлары  (Career Workshop) | 1 | Таңдаған мамандықтың еңбек нарығындағы жағдайы, кәсіби байланыстар жасау, резюме құрастыру сияқты маңызды ақпараттар береді. Студенттің университетте негізгі, қосалқы (major, minor) мамандануы бойынша шешім қабылдауына әсер етеді. |
| Бағыт-бағдар беру іс шаралары  (Student Support  Services Orientation) | 2 | Студентке қажетті әртүрлі университеттік ресурстарды дер кезінде білуге, оқу бағдарламасы аясында қойылған мақсаттарды қайта қарастыруға, студенттікке өтпелі кезеңде академиялық қоғамның маңызды бір мүшесі ретінде сезінуіне әсер етеді. |
| Түскі ас/ Бродвей ойындары  (Dinner/Broadway  Play) | 3 | Бродвей ойындары, аудиториялық сабақтардан тыс уақытта, жаңа достар табуға, қажетті жаңа байланыстар орнатуға, студенттің әлеуметтенуіне көптеген мүмкіндіктер береді. |
| Стресстік жағдайларда көмек көрсету семинарлары  (Stress Relief  Workshop) | 4 | Семинар барысында алған ақпараттар студенттің әлеуметтік, академиялық қиыншылықтар барысында стресске қарсы тұруға, алдын-алуға, емтихан, сынақтарға дайындалу барысында пайдалы. |
| Тестке дайындалу семинарлары  (Test Preparation  Workshops) | 5 | Тестке дайындалу техникасы мен әдістерін меңгертеді |
| Оқу дағдыларын дамыту семинары  (College Skills  Workshop) | 6 | Білім алушының дербес оқу стилін анықтауда, сыни тұрғыдан оқу, жазу, дағдыларын қалыптастыруда, күнделікті оқу режимін құрастыруда жағымды әсер етеді. |
| Плагиат семинарлары  (Plagiarism Workshop) | 7 | Гуманитарлық пәндер бойынша зерттеу жұмыстарын жазуда әртүрлі плагиат түрлерін алдын алуға, студенттің белсенді оқу позициясын қалыптастыруға әсер етеді. |
| Әртүрлі іс- шаралар  Diversity Workshops | 8 | Әртүрлі семинарлар студенттің күнделікті тұрмыстық жағдайына байланысты ақпараттар, пайдалы кеңестер беріп, жатақханада тұру тәртібі, салауатты өмір салтын ұстануға әсер етеді. |

Кестеден, мамандық бойынша кеңес беру семинарларының студенттердің көзқарастары бойынша, бірінші рангте екені байқалады. АҚШ-тың жоғары білім беру жүйесінде, студенттердің мамандық таңдауы екінші курстан кейін анықталатынын ескере отырып, бұл семинарлар 1-2 курс білім алушылары және бітіруші түлектермен де жүргізіледі, студенттің кәсіби өзін-өзі анықтауына, мамандығы бойынша маңызды шешімдер қабылдауына үлкен әсер етеді. Бағыт-бағдар беру іс-шаралары, университеттік оқу дағдылары, тестке дайындық т.б. семинарлары кәсіби мамандармен жүйелі өткізіліп, студенттің жеке оқу траекториясын қалыптастырудағы келеңсіз жағдайлардың алдын-алуға бағытталғанын анықтадық. Семинарлар тақырыбы студенттің әртүрлі әлеуметтік, жекетұлғалық, академиялық, қарым-қатынастық мәселелеріне бағытталып, студенттің бейімделу үдерісінде өзектілігімен көзге түседі.

Сонымен бірге, кредиттік оқыту технологиясында білім алушылардың жеке оқу траекториясын саналы қалыптастыру мәселесіне жағымды жағдай мақсатымен, ҚР университеттеріне бейімдеп тәжірибеге қолдану үшін, АҚШ тың жоғары оқу орындарында академиялық қолдау көрсету орталықтарының уақыт талабында бәсекелестіктен көрінетін озық бағдарламаларын айқындалды. АҚШ ғалымдарының зерттеу жұмыстарын талдау жасау келе, келесі АҚК бағдарламаларының студенттер арасында жоғары сұранысқа ие болатынын анықтадық (кесте 6):

Кесте 6 Университет ортасында сұранысқа ие АҚК бағдарламалары

|  |  |
| --- | --- |
| Озық тәжірибелі академиялық қолдау көрсету бағдарламалары | Мазмұны, әсері |
| 1 | 2 |
| *Академиялық Эдвайзер* | Студенттің жеке оқу траекториясын қалыптастыруда маңызды іс әрекеттерді жүзеге асырады:   1. білім алушылардың өмірлік мақсаттарын зерттейді;   2) мамандық бағытындағы мақсаттарын анықтайды;  3) негізгі және қосалқы мамандану саласын іріктейді;  4) семестр сайын оқу курстарын жоспарлайды;  5) студенттің сабақ кестесін құрастырады.  Эдвайзерлердің қызметіндегі ынтымақтастық қағидасы студенттің ішкі оқу мотивациясын арттырады. |
| *Тьютор* | Тьютор, қиындық туғызатын курс тақырыптары бойынша қосымша сабақтар жүргізеді. Студенттерді оқытушы-профессор құрамынан басқа пән бойынша белгілі бір нұсқаушыларды бекітудің университеттік жүйесі; шағын топта немесе жеке-дара кеңесші- оқытушының басшылығымен жүргізілетін интенсивті сабақтар. |

1. – кестенің жалғасы

|  |  |
| --- | --- |
| 1 | 2 |
| Ментор | Ментор – студентке бекітілген тәлімгер. Студенттерге арналған ментор бағдарламасының үш негізгі мақсатына, университетке жаңа түскен студенттердің жатсыну сезімдерін азайту, студенттерге оқытушы - профессор құрамымен формалды емес әлеуметтік байланыс құруға мүмкіндік беру, студенттердің академиялық жетістігі мен университеттерді бітірушілердің санын арттыру жатады. |
| Бірінші курс студенттеріне арналған «Оқуда жетістікке жету» курстары | Бұл курстар студенттің академиялық жетістігін жетілдіру концепциясы мен идеясына негізделіп, студенттің оқу дағдыларын, білім алуға деген ішкі және сыртқы мотивациясын арттыруға байланысты да дәрістер, практикалық сабақтардан тұрады. |

Кестеде берілген бағдарламалар жүйесі, АҚШ-тың университеттеріндегі «Академиялық қолдау көрсету» орталықтарының басым көпшілігінде орын алғанын айтып кеткен жөн. Бұл бағдарламалар, студентке бағытталған оқыту ортасын қалыптастыру қағидасына негізделе отырып ұйымдастырылады, осы бағыттаға үздік тәжірибелер қатарына жатады. Бағдарламалар, студент-студент, студент-кәсіби персоналдар қарым-қатынасында ұйымдастырылуы мүмкін. Мысалы, Кентукки университеттерінде жаңадан қабылданған бірінші, екінші курст студенттеріне тьютор немесе ментор қызметі, жоғары курс студенттері тарабынан ұйымдастырылады, АҚК орталығының қызметкерлерімен қадағаланып отырады.

Келесі бөлімде, ҚР университеттеріндегі кредиттік оқыту технологиясына бейімдеп, студенттердің жеке оқу траекториясы мен белсенді оқу ұстанымдарын қалыптастыру мақсатында АҚШ университттерінде академиялық қолдау көрсету орталықтарының озық бағдарламаларының мәні, мазмұны, университеттерде ұйымдастырылу ерекшеліктері анықталып, қарастырылады.

**2 АҚШ-ТЫҢ ЖОҒАРЫ БІЛІМ БЕРУ ЖҮЙЕСІНДЕГІ СТУДЕНТТЕРГЕ АКАДЕМИЯЛЫҚ КӨРСЕТУ КЕШЕНІН ҚР ЖОҒАРЫ ОҚУ ОРЫНДАРЫНДА ҚОЛДАНУДЫҢ МҮМКІНДІКТЕРІ**

**2.1 АҚШ университеттеріндегі академиялық қолдау көрсету бағдарламалары – студенттің жеке оқу траекториясын қалыптастырудың механизмдері ретінде**

АҚШ университеттеріндегі АҚК орталықтары, оқу-тәрбие үдерісінің сапасын арттырудың, оңтайландырудың, студенттің жеке оқу траекториясы мен білім алушы ретіндегі белсенділігін қалыптастырудың бірден бір механизмі ретінде қарастырылады. ҚР университеттеріне бейімдеп тәжірибеге қолдану мақсатында, жоғарыдағы бөлімде айқындалған, АҚК орталықтарының уақыт талабында бәсекелестіктен көрінетін, озық бағдарламаларының мәнін, ұйымдастырылу ерекшеліктерін, университеттің оқу-тәрбие үдерісінде алатын орнын, студент, оқытушылар үшін маңыздылығын, қажеттілігін анықтауды міндет еттік. Себебі, ҚР кредиттік оқыту технологиясына көшу нәтижесі ретінде, еліміздің ЖОО-да эдвайзер, тьютор сияқты қызметтер ендірілуде. Бұл бағдарламаларды АҚШ тәжірибесінің негізінде жан-жақты талдау, студентке академиялық қолдау көрсету үдерісінің қазақстандық моделін негіздеуге мүмкіндік береді деп тұжырымдаймыз. Осы орайда, академиялық эдвайзер, тьютор, ментор бағдарламаларына, бірінші курс білімгерлеріне арналған бағыт-бағдар беруші курстарына жан-жақты теориялық талдау жүргізілді.

1. *Академиялық эдвайзер (Academic Advisor) бағдарламасы.*

*1.1 АҚШ университеттеріндегі эдвайзерлер іс-әрекетінің басым бағыттары.* АҚШ университеттеріндегі академиялық эдвайзер бағдарламасы, 19 ғасырдың аяғында, Чарльз Элиоттың (Charles Eliot) оқу пәндерін таңдауға мүмкіндік беретін, ашық-құрылымды оқу жоспарының инновациялық жүйесін енгізуімен қарқынды тәжірибеге енгізілді. Дегенмен, 1972 жылы АҚШ ғалымдары B.B. Crookston және Т.O’Банион академиялық эдвайзерлердің, студенттің тек қана оқу пәндерін таңдау іс-әрекетінің бет-бейнесін түбегейлі өзгеріске ұшыратқан, «дамытушы» (developmental) эдвайзер моделін көпшілік академиялық қауымға таныстырды. Ұсынылған модельдер академиялық эдвайзерлердің кеңес беру үдерісін кәсібилендіруге, оны студенттің дамуы мен кәсіби қалыптасуына жауапты маман тұрғысынан қарастыруға мүмкіндік берді.

Т.O’Банион өзінің «Академиялық эдвайзер моделі»(An academic advising model) атты классикалық мақаласында «дамытушы» эдвайзердің моделін теориялық тұрғыдан негіздеп, оның жоғары оқу орындарындағы кәсіби іс-әрекетінің келесі бес өлшемін (the dimensions of the process of academic advising):

1.білім алушылардың өмірлік мақсаттарын зерттеу;

2. мамандық бойынша (карьералық) мақсаттарын анықтау;

3. негізгі (major) және қосалқы (minor) мамандандыруды іріктеу;

4. оқу курстарын жоспарлау;

5.студенттің сабақ кестесін құру ажыратып, оның академиялық кеңес беру үдерісінің үш бағытын:

1. студенттің құзіреттілігін дамыту (competence);

2. автономиялығын дамыту (autonomy);

3. студенттің белсенділігін (purpose) дамыту айқындады [57,63-64б.].

Ондаған жылдар өтсе де, Т. О’Баньон ұсынған академиялық эдвайзердің теориялық моделіне сүйеніп, әрбір университет өзіндік эдвайзер қызметін ұйымдастыратынын айтып кеткен жөн.

Эдвайзердің ең басты міндеті - академиялық кеңес беру болғандықтан, біздің зертеулеріміздегі «академиялық кеңес беру» термині тікелей эдвайзердің іс-әрекетіне қатысты болатынын айтып кету маңызды. Осылайша, студент пен эдвайзердің қарым-қатынасында гуманистік педагогиканың элементтерінің орын алғанын аңғарамыз. АҚШ педагогикасының мақсаты, әрбір жекетұлғаға деген сыйластық, оны жан-жақты дамытуға жағдай жасау [114].

АҚШ-тың, жоғары білім беру жүйесінің үрдісін, қазіргі білім беру стандарттарына қойылатын талаптардың өзгеруін, жаңа әлемдегі студенттердің тұлғалық қасиеттерін, қазіргі әлеуметтік мәдени жағдаяттардың ерекшеліктерін талдау, академиялық кеңес беру үдерісінің ішкі қарым-қатынастарын анықтауға мүмкіндік берді (сурет 8).

**Субъект (S2) –** **академиялық эдвайзер:**рефлексивті, дербес білім алуды жетілдіретін кеңесші;

академиялық эдвайзерлердің тобы

(S2-S2);

Академиялық эдвайзерлердің серіктестері (партнер)

(S2,S2, S2 …)

**Объект (О) –**

**академиялық кеңес берудің мазмұны:**

студенттің жеке дара білім алу траекториясын жүзеге асыру барысында кезіктірген академиялық қиындықтарды шағымдарды шешу

**Субъект (S1)-студент**

белсенді,дербес,

жеке-дара оқу траекториясын жауапкершілікпен жүзеге асырушы, жобалаушы;

академиялық кедергілерін шешуші студент;

студенттер тобы

(S1-S1-S1…)

Cурет 8 - Академиялық кеңес беру субъектілерінің негізгі қарым - қатынастары

S2 – оқыту үрдісінде студенттің қажеттіліктеріне бағыт – бағдар; студенттің өмірлік және кәсіби жоспарларын талқылау, нақтылау; студенттің академиялық мүмкіндіктерін айқындау; студенттің мүддесін қорғау; проблемаларды шешуге көмектесу; студенттің тәжірибесін қайта қарастыру.Университет тарапынан студенттің кәсіби дамуына жағдай жасау үшін ұсынылған барлық академиялық құралдар мен ресурстарды қолдануға әсер ету.

S2-S1 - студенттердің академиялық қиындықтарын шешу және білім алу көрсеткіштерінің нәтижесін анықтау, білім алушының жеке оқу траекториясын жобалауда көрініс табады.

S2, S2, S2 …- S1 – бұл байланыстардың жүзеге асуы академиялық эдвайзерлермен бірге жұмыс атқаратын, АҚК орталықтары (тьютор, ментор, дамытушы курстары бағдарламалары), оқытушы-профессор құрамы, басқа да университеттің қызметкерлерімен іскерлік қарым-қатынас орнату арқылы, студенттің кәсіби дамуына ұжымдық әсер етуде байқалады.

S2-S2 - академиялық эдвайзердің білімін дамыту, өз қызметіне педагогикалық рефлексия жүргізуде әріптестерімен қарым-қатынас жасауға дайындығынан көрінеді.

Қазіргі таңда, АҚШ университеттерінің академиялық қолдау көрсету ресурстары арқылы студенттерді «сақтап қалу», оқу үлгерімі, білім беру сапасы, ғылыми көрсеткіштер, бойынша салыстырмалы университетаралық көрсеткіштерде, жоғары нәтижеге қол жеткізу мәселелеріне байланысты, Т O’Banion ғылыми негіздеген эдвайзердің «дамытушы» моделінің ауқымы кеңіп, жоғары білім беру жүйесінде академиялық эдвайзерлердің қосымша іс –әрекетіне *«ақпаратты жеткізуші», «бағыттаушы тұлға»*, «*тәлімгер» функциялары* енгізілді.

*«Ақпаратты жеткізуші»* функциясы студенттің қызығушылығы, құндылықтары, мамандануы (специализация) бойынша әртүрлі болып, студенттің тұлғалық, кәсіби көзқарастарына сай жекетұлғаға бағытталған оқыту арқылы жүзеге асады.Оған қоса, студенттің қажеттіліктері мен мақсаттарын, психикалық, эмоционалдық, іс - әрекеттік ерекшеліктерін анықтау, студенттің дамуына араласу стратегиясын жасау жатады. *«Бағыттаушы тұлға»* ретіндегі функциясы кәсіби бағыт–бағдар беру, оқу дағдылары, жекетұлғалық қарым-қатынастан туындайтын дау-дамайлы жағдайларды шешу туралы ақпаратты білу жауаптылығымен түсіндіріледі. «*Тәлімгер» функциясына* студентті ынталандыру, қолдау, оның жеке басын сыйлау, студенттің өзі туралы берген ақпаратты құпия түрде сақтау және т.б. жатады. Мұнда, эдвайзерлердің, студенттерге кампус өмірі туралы қосымша кеңес беруден бас тартатын оқытушылардың рөлін алмастыратыны белгілі болды.

Зерттеу барысында, біз эдвайзердің академиялық кеңес беру іс-әрекетінің нәтижелік көрсеткішіне қатысты бір топ американдық авторлардың көзқарастарын қарастырдық. Мысалы, АҚШ ғалымы A.G. Reinarz академиялық эдвайзерлердің қызметінің мәнін толық қарастыру нәтижесінде, «академиялық кеңес беру үдерісі - студент пен эдвайзер арасындағы сенімді қарым-қатынас негізінде, университеттің ресурстары мен АҚК орталықтарының бағдарламаларын ұтымды қолдану арқылы, студенттің академиялық, кәсіби, жекетұлғалық мақсаттарына жетуге көмектесетін үздіксіз, жүйелі үдеріс»- деген анықтама берді [115].

Академиялық эдвайзер моделінің негізін қалаушы ғалым, B.B. Croukston [56, 14б.] «жоғары білім, білім алушыларға өмірде өзін-өзі анықтауға, мақсаттарын жүзеге асыруға мүмкіндік береді, ал ондағы эдвайзердің кеңес беру іс-әрекетін, студенттің дамуына әсер ететін оқыту үдерісі, ал эдвайзерді оқытушы»- деп қарастырса, ғалым S. Frost [58, 167 б.] зерттеу барысында «эдвайзердің басты мақсаты – білім алушының дербес оқу танымдық іс-әрекеті мен шешім қабылдай алуына ықпал ету» - деп қорытындылады.

АҚШ-тың педагогика ғылымында, академиялық эдвайзер ұғымына, оның негізгі міндеттеріне, функцияларына әртүрлі анықтамалар, теориялық тұжырымдамалар берілген. Мысалы, тәжірибелі педагог M.C. King «академиялық эдвайзерлер қызметі – студентті, психологиялық немесе академиялық кеңес беру, қаржылық көмек, тьютор, ментор сияқты басқа бағдарламалармен байланыстырушы «орталық шеңбер» -деп анықтады [116]. Бұдан, АҚШ-тың жоғары білім беру жүйесінде, эдвайзерлердің білім алушының университеттің академиялық және әлеуметтік жүйесінің ерекшеліктеріне бейімделуінде, маман ретінде қалыптасуында шешуші рөл атқаратынын байқалады.

Заманауи американдық әдебиеттерге сәйкес, білім алушылар академиялық эдвайзерлерді, студенттің *білім алу тәжірибесінің маңызды компоненті, оқыту-тәрбие үдерісінің сапасын жетілдіруші* деп те қабылдайтын ұстанымдар да бар.Мысалы, B.B. Chickering [117], академиялық эдвайзерлердің фундаменталды мақсаты, студенттің өмір бойы білім алуы (LLL-lifelong learning) мен жекетұлғалық дамуының жетекшісі болу десе , W.R. Habley [59,88 б.] студенттің білім беру ортасына деген үміті мен, сол үміттің орындалуы арасындағы «делдал» деп айқындайды.

Академиялық эдвайзер қызметінің тиімділігі жөнінде, американдық ғалымдар, бірқатар теориялық тұжырымдамалар да жасаған. Мысалы, С. Self [118] өзіндік зерттеу жүргізу барысында, «егер, эдвайзерлер университет ұсынған білім алу мүмкіндіктері мен студенттің оқу үрдісін жетілдіруінің арасындағы байланыстырушы құрал деп шешім қабылдасақ, онда кеңес берудің мазмұны осы мақсатқа сай болу керек» - деп қорытындылайды.

Кейбір АҚШ – ғалымдары, эдвайзерлерді оқытушылар санатында да қабылдайды. Мысалы, D.Appleby [119] академиялық эдвайзерлер мен оқыту үрдісінің арасындағы байланыстылықты орнатты. ЖОО-да оларды арнайы дайындау, біліктілігін үнемі арттыру, студенттің даму теориялары бойынша білімдерін жетілдіріп отыру, сапалы академиялық кеңес берудің негізі болады деп тұжырым жасады.

Америка университеттерінде, эдвайзердің кеңес беру үдерісі, студенттің қосымша білім алу бағдарламасы да болып та қарастырылады. Мысалы, Лоренс университетінің (Lawrence University) профессорлары Martha K. Hemwall, Kent C. Trachte [120], «Академиялық эдвайзер – білім алу үдерісі ретінде: ұйымдастырудың 10 қағидасы» (Academic Advising as Learning: 10 Organizing Principles) атты мақаласында академиялық эдвайзерлердің кеңес беруін, студенттерге қосымша білім беру, оларды қажетті ақпараттармен қаруландыру іс-әрекетіне теңестіріп, оны ұйымдастырудың 10 қағидасын ғылыми негіздеді:

1. академиялық эдвайзерлер, білім алушылардың университеттің миссиясы туралы ақпарат алуын жеңілдетуі тиіс;

2. ЖОО- мен студенттің жеке мақсаттарын байланыстыру қажет.

3. студенттің жеке мақсаттарына жетуде, дербес оқу-танымдық іс-әрекетін оңтайландыру қажет;

4. студенттің жауапты азамат, жан- жақты дамыған, ақыл- парасатты тұлға ретінде қалыптасуына өзіндік педагогикалық әсерін тигізуі қажет;

5. студенттің өзіндік оқу стилі туралы білімдерін толықтырып, анықтап отыру керек;

6. студенттің әлеуметтік тәжірибесінің, білім мазмұнын түсініп, қабылдауына әсерін анықтауы қажет;

7. студенттің университет қабырғасында жетістікке жетуіне, оның білім алу тәжірибесі мен көрсеткіштерінің әсерінің маңызы зор екенін түсінуі қажет;

8. кеңес беру уақыты, білім алушылардың жеке - дара мақсаттары мен идеяларын баяндауға негізделген, пікірлесуге мүмкіндік беретін диалог ретінде өтуі қажет;

9. академиялық эдвайзер кеңес беру барысында оқытуға жетекші, «бағдар беруші» позициясын ұстауы қажет;

10. студенттердің қателіктері, жөнсіз қылықтары мен қарама-қайшылықтарын мойындатып,тиісті қорытындылар жасауға әсер етуі қажет.

АҚШ-тың жоғары білім беру жүйесінде, академиялық эдвайзерлердің қызметін *«оқыту үдерісі»* ретінде қарастыру, оның функциясын кеңейтуге, факультеттің мүшесі ретінде, оқыту үрдісіне жауаптылығын арттыруға, әкімшілікпен бірлесе отырып, студенттерге кеңес берудің жаңа жолдары мен әдіс -тәсілдерін, техникаларын қолдануға мүмкіндік беретінін аңғарамыз.

АҚШ ғалымы, Richard Light атақты «Making the Most Out of College: Students speak their minds» [121] еңбегінде, эдвайзердің бірінші курс студентінің кәсіби, жекетұлғалық мақсатын анықтауға бағытталған, өмірлік оқиғаны баяндайды. Эдвайзер, студенттен алғашқы кездесу барысында, «Университетте білім алуыңның себебі неде?» деп сұрақ қояды. Студент терең ойланып, «жоғары деңгейдегі гуманитарлық білім алу» деп жауап береді. Ал оның, «жоғары деңгейдегі гуманитарлық білім» дегенді қалай түсінесің деген қарсы сұрағы, студенттің төрт жылғы білім алу үдерісінің көкейкесті мәселесіне айналып, оған жауап іздеу, білімін жетілдіруге, оқу іс-әрекетіне үнемі кері байланыс жасап отыруына әсер еткенін бейнелейді. Осы тәжірибеде болған мысалдан, эдвайзердің қызметінің АҚШ-тың жоғары білім беру жүйесінде, студент кәсіби дамуына ерекше әсер ететін мамандарға айналғанын аңғарамыз.

Соңғы онжылдықта, академиялық эдвайзер бағдарламасы жоғары білім беру жүйесінде қайта қарастырылып, ғалымдар жаңа педагогикалық көзқарастар қалыптастыруда. Мысалы, Оңтүстік Коралина (South Coralina) университетінің профессоры, Jennifer L. Bloom **«**Ықыласты эдвайзер революциясы» (Appreciative Advising Revolution) моделінің негізін қалады [122]. Оның анықтамасы бойынша, «*Ықыласты эдвайзер»* - студенттің білім алу тәжірибесін жетілдіру мен мақсатына, арманына, әлеуетіне жетуге кешенді әсер ететін, алдын –ала қарастырылған жағымды, ашық сұрақтар қою арқылы кеңес беруші. Автор «Ықылысты эдвайзер» қызметінің алты функциясын айқындады: 1. *Қарусыздандырушы (disarm)* – студентпен кездесудегі, алғашқы әсер қалдырудың маңызды екенін ескере отырып, ашық, позитивті кездесулер жүргізу; 2.*Танушы (discover)* – студент тұлғасының қызығушылықтары мен құмарлықтарын, күшті және әлсіз жақтарын анықтау үшін ашық сұрақтарды қолдану, студенттердің жауаптарын ықыласпен, аса ұқыптылықпен тыңдау; 3. *Арманына жеткізуші* - студенттің кім болғысы келетінін анықтау арқылы, кәсіби және өмірлік мақсаттарына жетуге әсер ету; 4. *Жоспарлаушы (*design*) –* студентке нақты, қадамды (пошаговый), қолжетімді мақсатқа жетуге көмектесу; 5.*Жеткізуші (deliver) –* студент өз жоспарын орындау барысында қиындықтарға, кедергілерге кезіккенде, мақсатын қайта қарауға, жаңартуға, оған деген сенімін арттыруға әсер ету; 6. *Келіспеуші (*don’t settle*)-* эдвайзердің студенттің өзіндік мақсаттарына жету жолындағы ішкі кедергілерін жеңуге бастайтын қарсы қадамдар жасауы.

Сонымен АҚШ-тың академиялық эдвайзер ұғымын, оның қызметін, университеттегі алатын орнын жан-жақты теориялық зерделеу, *академиялық эдвайзер-студенттің оқу-танымдық, жекетұлғалық, кәсіби дамуына байланысты сұрақтарды шешуге мақсатты бағытталған, студенттерге академиялық қолдау көрсетудің маңызды компоненті» деп нақтылаймыз.*

Қорыта келе, АҚШ-тың педагог-ғалымдарының анықтамаларына, Ұлттық Академиялық Эдвайзерлер Ассоциациясының (Nacada) ережелерін талдау жасау барысында эдвайзерлер академиялық қолдау көрсету іс – әрекетінде келесі мәселелерге жауапты болады деп тұжырымдама жасадық:

- академиялық кеңес беру арқылы, білім алушылардың жетістігіне;

- кеңес беру үрдісіне университет мүшелерін (профессор-оқытушы құрамы, инструктор, әкімшілік),университеттің академиялық қолдау көрсету ресурстарын (жазу, оқыту - кеңес беру орталықтары) қатыстыруына;

- жоғары оқу орнының саясаты мен ерекшеліктері туралы ақпарат беруге;

- жалпы жоғары білім беру жүйесінің қызметіне;

- кәсіби эдвайзерлер қауымдастығының бет - бейнесіне (имидж);

- өзінің кәсіби өсуі мен тәжірибесіне.

*1.2**АҚШ университеттерінде эдвайзердің оқу-әдістемелік құралдармен қамтамасыз етілуі.*АҚШ университеттерінде, академиялық эдвайзердің оқу-әдістемелік құралдармен, ғылыми негізделген әдебиеттермен факультеттің әкімшілігі, университеттің АҚК орталықтары тарапынан қамтамасыз етілуі ерекше назарымызды аудартты. Әрбір университет, өзіндік институционалдық мақсатының негізінде, эдвайзерлерге арналған әдістемелік құралдар жасайды. Онда академиялық кеңесші қызметінің мақсаты, міндеті, жұмысының ерекшеліктері, студентпен қарым-қатынас жасау философиясы сияқты талаптарымен қоса, студенттің академиялық тәжірибесін қанағаттандыру жолдары бойынша әдістемелік ұсыныстар, дидактикалық материалдар беріледі.

Мысалы, Шығыс Мичиган университетінің Білім беру колледжінде (Eastern Michigan University, College of Education) оқу жылының басында эдвайзерлер, студенттермен жүргізілетін психологиялық тесттер, сұрақтар, анкеталар, студентпен қарым - қатынас жасау ережелері, жас және дербес ерекшеліктері және т.б. тұратын *«Эдвайзер пакетімен»* қамтамасыз етіледі. Студенттердің эдвайзермен кездесуі белгіленген кесте, жеке кездесулер, электрондық пошта, академиялық қолдау көрсету орталығында, немесе студент пен эдвайзердің шешімі бойынша кез келген кампустың территориясында өткізілуі мүмкін. Әкімшілік бекітілген кездесулер кестесін орнатып, қадағаламайды, бірақ эдвайзерлердің жұмысының нәтижелілігі, студенттің жетістіктері мен қанағаттануында көрініс тауып, арнайы сауалнама жүргізу арқылы анықталып, бағаланып отырады. Эдвайзерлермен барлық студенттер, магистранттар, докторанттар, коммюнити колледжінен (community college) келген студенттер қамтамасыз етіледі. Сонымен қатар, білім алушы эдвайзермен әрекеттестігінде, кездесулерге уақытында келу, өзінің академиялық сұрақтары, мақсаттары туралы пікірталасуға дайындығы, тиісті оқу материалдарын беру (емтихан нәтижелері, бағалау формалары т.б.), кеңес алу уақытын саналы өткізу, университеттің саясаты мен талаптарына қатысты пәндер каталогы, арнайы факультеттің материалдары, академиялық дәрежелерді иелену талаптары, қазіргі, болашақтағы білім алу және кәсіби мүмкіндіктері туралы ақпараттар алу, эдвайзердің жеке басын сыйлауға, талаптары мен нұсқаулықтарын орындауға, арнайы оқу кестесінің тиімділігі, өмір құндылықтары, белгілі бір академиялық емес шешім қабылдауда эдвайзердің сараптама жүргізуін бағалауға, оған курс бойынша жетістіктерін хабарлап тұруға жауапты болады.

Франклин & Маршал (Franklin & Marshall College) колледжінде эдвайзерлер, оқу-тәрбие үдерісінің бір бөлігі ретінде саналып, оқытушылар санатына теңестірілген. Эдвайзерлер электронды әдістемелік нұсқаулармен қамтамасыз етіліп, онда кеңес беру үдерісінің мақсаты, міндеттері, студенттердің жеке оқу траекториясын саналы қалыптастыруға жағымды әсер ету, оны жүзеге асырудың әдіс-тәсілдері қарастырылған. Ал, әдістемелік құрал академиялық кеңес беру сессияларын, топтарын ұйымдастырудің технологияларымен қорытындыланады. Сонымен қатар, эдвайзерлер білім алушыларға арналған, жеке оқу траекториясын құрастыруға басшылық болатын оқыту-әдістемелік пакетін әзірлеп, онда колледждің саясаты, оқу пәндерін таңдаудың ерекшеліктері, сонымен қатар бірнеше бөлімдер студенттің сыни тұрғыдан ойлауын дамытуға және т.б. арнаған дәріс, практикалық сабақтар кешенімен қамтамасыз етеді. Бұдан, АҚШ университеттерінде, студент пен эдвайзердің әрекеттестігін екі жақты пайдалы үдеріс етуге, кәсібилендіруге бағытталған оқу-әдістемелік құралдардың жоғары деңгейде ұйымдастырылғанын айқындаймыз.

Шетелдік ғалым-педагогтардың еңбектерін, қазіргі АҚШ университеттеріндегі академиялық эдвайзер маманына қатысты теориялық, практикалық тәжірибені саралау, сонымен қатар халықаралық эдвайзерлер Ассоциациясы ұйымының (NACADA) тұжырымдамалары мен қорытынды есептерін, ЮНЕСКО ұйымының «Жоғары білім беру жүйесіндегі студенттерге академиялық қолдау көрсетудің рөлі» баяндамасын (2008) жан- жақты талдау, сызықты емес оқыту жүйесінде студентке эдвайзерлер арқылы академиялық кеңес беру, АҚШ университеттерінің оқыту-тәрбие үдерісінде, студенттің жеке оқу траекториясын саналы қалыптастыруға әсер ететін міндетті құрылымы, студентке бағытталған оқыту үдерісін ұйымдастырудағы маңызды академиялық қолдау көрсету компоненті деп қорытындылауға мүмкіндік береді.

1. *Тьютор бағдарламасы (Tutoring program)*

*2.1 АҚШ- тың білім беру жүйесіндегі тьютор ұғымының мәні .*Әлемдік білім беру жүйесінде «тьютор» кең таралған ұғым. Тьютор жүйесі- студенттерді пән бойынша оқытушы-профессор құрамынан басқа, белгілі бір академиялық кеңесшілерге бекітудің университеттік жүйесі; шағын топта кеңесші- оқытушымен жүргізілетін интенсивті жеке-дара сабақтар, ал орта білім беруде белгілі пән бойынша «репититор» деген мағынаны білдіреді.

Тьютор сабақтары - оқыту формасының ең көне түрі. Ежелгі Грецияда Сократ (б.э.д. 470-399 ) ақсүйек, жоғары тап балаларын осы әдіс арқылы тәрбиелеген. Сократ кейде оқушыны шатастыруға дейін алып баратын логикалық сұрақтар қою арқылы, оның дербес ойлау қабілетін арттырған, мәселені түсінуіне бағыттаған. Тьютор сабақтары бастауында, тек қана элита тап өкілдерінің басымшылығында болса да, қазір Европа, Американың мектеп, коммунити колледждері мен университеттерінде білім алушыларға қол жетімді қосымша сабақтың бір түрі. Сократтың еңбектерінде негізделген оқыту әдістері Американың колледж деңгейіндегі тьютор бағдарламаларында кеңінен қолданылады.

Бұл ұғымның АҚШ-тың білім беру жүйесінде жеткілікті таралғанына қарамастан, біржақты анықтамалар берілмеген. Мысалы, R. Ali Khuwaja «Тьютор моделі: әр саладағы модельдерді интеграциялау, білімді жетілдіру негізі» атты докторлық диссертациясында, «тьютор бағдарламасы пән оқытушысы, академиялық профессорлардан, факультет мүшелерінен басқа, студенттің нақты пәнді игеруі бойынша академиялық кеңесші рөлін атқаратын колледж студенттері, инструкторлар, университет түлектері (graduate), магистранттар немесе докторанттар арқылы жүргізілетін, студенттің белгілі бір пән бойынша өздік жұмыс тапсырмаларын, тақырыптарды, жазба жұмыстарын орындауға көмектесетін, білімін жетілдіруге бағытталған ақылы немесе ақысыз жүргізілетін *қосымша сабақтар жүйесі*»-деп анықталған [123].

АҚШ-тың «Дамыта оқыту және алдын алу зерттеулері орталығының» (Center for Prevention Research and Development (CRD, 2009) мәліметтеріне сай, тьютор сабақтары, формалды және формалды емес, шағын топта немесе жеке- дара жүргізіліп, көбіне университеттерде белгілі бір пәндер бойынша «артта қалушы» студенттерімен жүргізіледі [124].

Тьютор бағдарламасының, жоғары білім беру жүйесіндегі тиімділігі жөнінде педагогикалық ортада әртүрлі пікірлер қалыптасқан. Мысалы, АҚШ ғалымы, K. Topping [125] өзінің мақаласында пэр–тьютор бағдарламасы, студенттің университетте әлеуметтенуін мақсат ететін қосымша білім беру жүйесінің көрінісі деп қорытындылады.

T. Jenephrt және L. Dominique [126] бірлескен авторлықта жазған мақаласында, тьютор бағдарламасын студентті, университетте сақтап қалу (retention) мен оқу үлгерімін арттыруға әсер ететін дамыту оқытудың негізгі компоненті деген оң тұжырымдар берілген.

Көптеген педагогикалық зерттеулерде тьютор сабақтары білім алушының академиялық дағдысын, оның білім алуға деген оң қарым-қатынасын арттырады деп ой тұжырымдаған [127]. Бұдан АҚШ-тың жоғары білім беру жүйесінде тьютор болу тек қана белгілі бір пәнді теориялық тұрғыдан білуді ғана емес, пән бойынша оқыту әдістерінің негізін меңгеруді, арнайы кәсіби сынақтан өтуді қажет ететін академиялық қолдау көрсету кешенінің маңызды компоненті екенін анықтаймыз.

*2.2 Жоғары білім беру жүйесіндегі пэр-тьютор бағдарламасының рөлі.* Пэр*-*тьютор (peer-tutoring) бағдарламасы, АҚШ университеттерінде АҚК орталықтарымен ұйымдастырылып, жоғары курс студенттері, магистранттар мен докторанттарының төменгі курс студенттеріне пән бойынша қосымша сабақтар жүргізуімен ерекшеленеді. Яғни білім алушылар институционалдық тұрғыда ұйымдасқан академиялық қолдау кешені арқылы, студент–студент арасында коллегиалдық оқыту қарым-қатынастарын орнатады. Ағылшын тілінен «*peer»* сөзі, «*тең» деп* аударылса, ғылыми мақалаларда «peer tutoring» (пэр-тьютор) – «тең дәрежеде оқыту», ал «peer tutor» - «тең дәрежеде үйретуші» деген мағынаны білдіреді. Пэр-тьютор сабақтары, белсенді оқыту формасы ретінде, АҚШ университеттеріндегі *«оқыту арқылы оқу»* (learning by teaching) парадигмасы аясында да дамып келеді. Мысалы, Noel-Levitz «*Математикада студенттің жетістігі: бастапқы кедергілерді жою стратегиясы»* мақаласында, «АҚШ университеттері академиялық көрсеткіштері бойынша «қауіп-қатер» тобындағы студенттердің университетте сақтап қалу, бейімдеу мақсатында тьютор бағдарламасын кеңінен қолданады, жеке-дара пэр-тьютормен дайындалу, білім алушылардың математикалық білімдерді меңгеру қабілетін, өз-өзіне деген сенімділігін, оқудағы жетістігін арттырады»- деп жазды [128].

Сонымен қатар, АҚШ ғалымдары, S.Turkel және T. Abramson [129] еңбегінде, «тьютор мен білім алушының шағын топта әрекеттесуі, олардың арасындағы серіктестік, жолдастық қарым - қатынасын орнатады, белгілі бір ғылым бойынша академиялық дағдылары мен жетістіктері, дербес оқу іс- әрекетін дамытып, білім алушылардың жеке оқу траекториясын саналы қалыптастыруға әсер етеді»- деген қорытындыға келді.

Ғалым N.Falchikov [130] болса, пэр-тьютор семинарлары, шағын топта аудиториялық дәріс, практикалық сабақтардың жалғасы болып, студенттің оқу дағдысынын арттыру, өздік жұмысына баға беру, белгілі бір оқу проблемасын шешу, дербес оқуды жетілдірудің, оқыту сапасын арттырудың үздік тәжірибесі деген жоғары баға берсе, Janet W. Colvin [131] мақаласында, пэр-тьютор сабақтары, білім алушылардың тек қана өзінің ғана емес, басқалардың білім алуына жауаптылық сезімін арттырып, оқыту үдерісін жекеден қоғамдық іс- әрекетке айналдырады деп жазды.

Ғалымдардың еңбектеріне теориялық талдау жүргізуден, АҚШ-тың жоғары білім беру жүйесінде, пэр-тьютор бағдарламасы, АҚК орталықтарында орын алған, білім алушылардың белгілі бір пән бойынша артта қалу мәселелерін шешу мақсатымен ұйымдастырылатын, колледж студенттері, инструкторлар, университет түлектері (graduate) және т.б. жүзеге асатын АҚК компоненті деп қорытындылаймыз [132].

Дегенмен, пэр-тьютор жүйесінің Америка университеттерінде кең таралуы бірнеше себептермен түсіндіріледі. Соңғы 20 жылдың ішінде, АҚШ-тың білім беру саясатында, студенттің дербес білім алу үдерісі мен дәстүрлі жоғары білім беру жүйесін арттырудың альтернативті стратегияларын іздестіруде. Пэр-тьютор бағдарламасын енгізудің тағы бір себебі, студент пен университеттің қаржысын үнемдеу деп те тұжырымдауға болады. Себебі, Американың жоғары білім беру жүйесінде, әрбір университеттен шығып кеткен студент, тек қана өзінің ғана емес, сонымен қатар университеттің де қаржылық-экономикалық жағдайын төмендетеді деген ұстаным бар. Ал, оқыту сапасын төмендетпей, студенттерді университетте «сақтап қалу» академиялық қолдау кешені арқылы жүзеге асырылады. Екінші себеп, пэр-тьютор ретінде артта қалған білім алушылармен қосымша сабақтар жүргізген студенттің әрбір сағатына профессорға төлегеннен әлдеқайда төмен төлемақы төленеді.

Бірқатар зерттеушілер, пэр-тьютор бағдарламасының студенттердің оқудағы жетістігіне, көрсеткіштеріне жағымды әсер еткенін анықтады. Мысалы, пэр-тьюторлардың іс-әрекетін зерттеумен айналысатын американдық ғалымдар, S.Goodlad және B.Hirst [129, 181-184 б.] «Пэр – тьютор: оқыту арқылы оқуға жетекшілік» (Peer Tutoring: A Guide to Learning by Teaching) атты еңбегінде, пэр-тьютор бағдарламасының төрт жағымды көрсеткіштерін айқындады:

1. пэр-тьютор, студенттің оқу іс-әрекеті мен дағдыларын, оқу үдерісіне толықққанды қатысу белсенділігін жоғарылатады;

2. оқыту екі жаққа пайдалы үдеріс: пэр-тьютор – оқытушы- білім алушы ;

3. пэр-тьютор, білім көрсеткіштері мен қабілеттері аралас студенттермен, оқытушының жеке- дара жұмыс жасау жүктемесін жеңілдетеді.

4. пэр-тьютор сабақтары, көп мөлшерде қаржыны талап етпейтін, жалпы университетттік білім беру үдерісінің кемшіліктерінің алдын алатын академиялық қолдау көрсету түрі.

D.Saunders [133] өз еңбегінде жоғары деңгейде ұйымдасқан университеттік пэр-тьютор бағдарламасының төмендегідей негізгі сипаттамасын берді:

- қауіпті зонадағы студенттерді пэр-тьютор сабақтарына тарту, оқыту іс -әрекетін ментор ретінде өткізу, студентке көмек қажеттілігі психологиялық стигмасын (жапсырма), кедергілерін төмендетуі;

- пэр-тьюторлардың жұмысын ынталандыру, белсендіру, олардың маңызды жұмыс атқарып жатқанын сезіндіруі;

- пэр-тьютор сабақтары тиімді болу үшін, қосымша оқыту әдістері, жас, жеке тұлға ерекшеліктері және т.б. мәселелер бойынша семинарлардың жүргізілуі;

- қауіпті зонадағы студенттерге тұлғааралық қарым - қатынасқа негізделген жеке дара пэр-тьютор сабақтарының тиімділігі;

- жергілікті колледждер, университеттер мен кәсіби мекемелермен жақын қарым- қатынас орнату, пэр-тьютор бағдарламасына қатысты жаңа идеялар, зерттеу жұмыстары жасауға мүмкіндік беруі.

АҚШ студенттерінің университетте пэр-тьютор cабақтарын жүргізуінің басты себептеріне, материалдық-қаржылық жағдайын көтеру, оқу пәні бойынша кредиттер жинау, университетті аяқтау (graduation) талабын орындау жатады. Кейбір американдық студенттер университеттің талабынсыз ерікті түрде (волонтер) тьютор болып, артта қалушы студенттердің оқу үлгерімін арттыруға өз үлесін қосады.

*2.3**АҚШ-тың ЖОО-да тьютор бағдарламасының ұйымдастырылу тәжірибесінен.* *Кентукки университетінде* бакалавр студенттерінің оқу үлгерімін арттыруға арналған пэр-тьютор бағдарламасы «*Академиялық жетілдіру» (Academic Enhancement Center)* орталығының бір бөлігі. Басты мақсаты - белгілі бір пән бойынша студентің оқу үлгерімін арттыру, академиялық артта қалушылықты жою, студентті университет қабырғасында «сақтап қалуға» мүмкін болатын дамыта оқыту аймағын қалыптастыру.Тьютор сабақтары, белгілі бір оқу кестесі бойынша, шағын топта (4 студенттен арттық емес), немесе жеке–дара ұйымдастырылып, көбіне, статистика, химия, биология, математика, физика, физиология, экономика, психология және т.б. пәндердің силлабусы негізінде жүргізіледі. Пэр-тьютор болуға үміткер студент, арнайы сауалнамаларға жауап беріп, қосымша сабақтар жүргізетін пән бойынша жоғары оқу үлгерімін көрсетіп, пән профессорынан ұсыныс хат әкелуі қажет. Кентукки университетінде, тьютор бағдарламасы, Л.С. Выготскийдің «оқыту арқылы дамыту», Сократтың сұрақ қою әдістеріне сүйенеді. Тьютор студенттер, оқытудың педагогикалық, психологиялық әдістері бойынша арнайы семинарлардан өтіп, оқу-әдістемелік құралдармен қамтамасыз етіледі.

Кентукки университетінде (University of Kentucky) 2012 жылы өткен ғылыми тағылымдама барысында тьютор бағдарламасының тиімділігі мен студенттің оқу үлгеріміне әсерін анықтау бойынша АҚК орталығының қызметкерлерінің жылдық қорытынды есептерін талдау, олармен сұхбаттасу, сауалнама жүргізуден тьютор бағдарламасына қатысқан студенттердің санының 2004-2012 академиялық жылдарда 271-ден 17590-ға артқанын (сурет 9), студенттердің оқу үлгерімінің орташа балына (сурет 10) әсері бар екенін анықтадық.

Сурет 9 - Студенттердің тьютор бағдарламасына қатысуы

Сурет 10 - Студенттердің оқу үлгерімінің орташа балына (GPA) әсері

Оған қоса, білім алушылармен жүргізілген сауалнама нәтижелерін қорытындылау, 91% респонденттердің пэр-тьютормен қосымша дайындалу нәтижесінде пән бойынша оқу үлгерімінің, 85,3% - оқу мотивациясының артқанын көрсетсе, ал 92.3% білім алушылар, басқаларға жарнамалайтынын мәлімдеді. Қорыта келе, Кентукки университетінде пэр-тьютор бағдарламасына сұраныстың ұлғаюы, оның педагогикалық, психологиялық, әдістемелік, жарнамалық, техникалық жағынан, жоғары деңгейде ұйымдасқанын, осы мәселеде, «студент – оқытушы - әкімшілік» қарым-қатынасының ынтымақтастығы, бағдарламаның студенттердің академиялық жетістігіне, мотивациясына, сенімділігіне әсері, тиімді *«оқыту арқылы оқу»* айналасының құрылуына жағымды әсер еткенін көре аламыз.

*Огайо штатының Синнсинати университетінде* оқыту ассистенті, колледж деңгейіндегі пэр-тьютор және пэр-ментор міндеттерін атқаратын студенттер, «Колледжде Оқыту ассоциациясы» ұйымы арқылы, халықаралық пэр-тьютор сертификатының иегері болады. Бұл сертификат, студенттерге шетелде пэр-тьютор тәжірибесінен өтуге мүмкіндік береді. Білім алушыларға пэр-тьютор бағдарламасының аясында, *«Оқытуға көмек көрсету»* орталығы арқылы 400-ден астам пән бағдарламалары ұсынылады. Сонымен қатар, қашықтан оқыту түрін таңдаған студенттер үшін де , пэр-тьюторлықтың онлайн түрі де қарастырылған.

*АҚШ-тың жоғары білім беру жүйесіндегі пэр-тьютор ұғымының мәні мен, университеттегі рөлін анықтау, әртүрлі университеттердегі тәжірибесін жан-жақты талдау төмендегідей қорытынды жасауға мүмкіндік берді:*

1. тьюторлық жүйе-студенттерді пән білімін жетілдіруге бағытталған оқытушылардан басқа белгілі бір кеңесшілерге бекітудің университеттік жүйесі;
2. пэр-тьютор бағдарламасы аясында, студентердің мотивациясын, жауапкершілігін арттыру үшін «оқыту арқылы оқу» (learning by teaching), «оқыту арқылы екі рет оқу, қайталау» - (to teach is to learn twice) сияқты идеялары қолданылады.
3. пэр-тьютор қосымша сабақтары, белсенді оқыту формасы ретінде «оқыту арқылы оқу» парадигмасы аясында дамиды.
4. пэр-тьютор бағдарламасы университеттік білім сапасын арттырады, студенттердің оқу үлгеріміне жағымды әсер етеді, оның жеке оқу траекториясын саналы түрде жүзеге асыруына, өзіндік ықпалын тигізеді.
5. *Ментор (тәлімгер) бағдарламасы (Mentoring program)*
   1. *Ментор бағдарламасының оқу-тәрбие үдерісіндегі рөлі.*«Ментор» сөзінің этимологиясы, ежелгі грек тілінен «тәлімгер» немесе «тәрбие беруші» деген ұғымды білдіреді. Қазіргі кезде, АҚШ-тың жоғары білім беру жүйесінде ментор бағдарламасы университеттің білі алушыларына қол жетімді болып саналатын академиялық қолдау көрсетудің кешенінің бір бағыты. АҚШ –та ментор бағдарламасын қолдану, 18 ғасырдан бастау алады. Университет және колледж кампустерінің бакалавриат студенттері бір - бірінің аудиториялық оқу үлгерімін арттырудың шешімін табудың альтернативті жолдарын іздестіріп, өз тәжірибелерімен бөліскен. Ал оның жаппай АҚШ университеттерінде қолданылуы, 20 ғасырдың 60-70 жылдарында басталды.

Алғашында, АҚШ-та жас оқытушыларға тәлімгер ретіндегі аға буын өкілдерінен менторларды тағайындаудың классикалық моделі қолданды. Оған қатысты, ғалым M. Gardiner [134] өз еңбегінде, ментор үшін жаңа идеялар, көзқарастар алу, үлгі болу мүмкіндігі болса, жас буын үшін кәсіби байланыс жасау, кәсіби мақсатын қайта қарау және жетілдіру болып табылады деп қарастырса, S.C.Payne және A.H. Huffman [135] еңбегінде, ментор бағдарламасы дұрыс ұйымдасқан болса, онда білім беру институттарының ғылым саласы бойынша көрсеткіші, ғылыми мақалалар саны арта түседі деп ой түйіндейді.

АҚШ-тың педагогика ғылымы cаласында, пэр-ментор ұғымына, оның негізгі міндеттеріне әртүрлі анықтамалар, теориялық тұжырымдамалар берілген. Жалпы ағылшын тілінен «*peer»* сөзі, «*тең» деп* аударылса, ғылыми мақалаларда «peer mentoring» (пэр-менторлық) – «тең дәрежеде тәлімгерлік», ал «peer mentor» - «тең дәрежеде тәлімгер» деген мағынаны білдіреді.

Студент-студент қарым-қатынасындағы, пэр-ментор бағдарламасының коллегиалдық жүйесінің нәтижелілігін зерттеген, бір топ ғалымдардың пікірлерін қарастырдық. Мысалы, E.S. Reid [136] өзінің зерттеулерінде студенттік ментор қызметі - оқу үлгерімі бойынша «қауіп-қатер» тобындағы студенттердің ортақ балы (GPA) мен оқу мотивациясын арттырады деп қорытындыға келсе, L.A. Daloz [137] өзінің «Тиімді сабақ беру және тәлімгерлік» (Effective teaching and mentoring) еңбегінде cтуденттің тәлімгер болуы, білім алушылардың интеллектуалдық дамуына әсер етуші үдеріс деген қорытындыға келеді.

Ғалым David W. King [138] өз еңбегінде, «пэр- ментор үдерісі - студенттің академиялық және тұлғалық дамуына тиімді әсер етуге арналған қарым - қатынас формасы, студенттің дербес жауапкершілігі мен кәсіби, жекетұлғалық бағыттылығын, мақсаттарына жетуіне итермелейтін күш» - деген анықтама береді.

K.E. Kram [139] зерттеулерінде, пэр-ментор ұғымын жасы, өмірлік, академиялық тәжірибесі шамалас студенттердің формалды немесе формалды емес сызба негізінде, болашақ кәсіби мақсаттарына қатысты (ақпарат алмасу, кәсіби өзін-өзі айқындау стратегиясы), психологиялық мәселелерге қатысты (эмоционалдық қолдау, жеке тұлғалық кері байланыс жасау,достық) тәжірибе алмасу формасы деп анықталған.

Студент-студент қарым-қатынасындағы пэр-ментор модельдері, бағдарламалары тек қана АҚШ–та ғана емес, Англия, Австралия университеттерінде кеңінен қолданылуда. Мысалы Австралияның Виктория университеті АҚШ – тың «пэр- ментор» моделін тәжірибесіне енгізген. АҚШ-та ментор-студенттер төлемақы, мадақтамалар, сыйлықтар, сертификаттар арқылы ынталандырса, Англия университеттерінде бағдарламаға қатысқан білім алушыларға академиялық кредит жинау мүмкіндігі бар. Америка университеттерінде, соңғы 20 жылда студенттер санының артуына, білім беруге жұмсалатын қаржылардың федералдық штаттың тарапынан қысқаруына байланысты институттар, дәстүрлі аудиториядағы сабақтарды толықтыру, студенттердің пайдалы еңбекпен шұғылданудың әртүрлі жолдарын іздестіруі мақсатында, пэр-ментор бағдарламасын кеңінен қолдануда [140].

АҚШ педагог-ғалымдарының анықтамаларынан, *«пэр-ментор»*- *жаңадан қабылданған білім алушылардың академиялық және әлеуметтік бейімделуі мен жетістігіне бағыт-бағдар беретін, академиялық қолдау көрсету орталықтарымен ұйымдастырылатын, студент-студент қатынасындағы тәлімгерлік түрі деп нақтылаймыз.*

Студенттерге арналған пэр-ментор бағдарламасының үш негізгі мақсатына, *университетке жаңа түскен студенттердің жатсыну сезімдерін азайту, студенттерге оқытушы - профессор құрамымен формалды емес әлеуметтік байланыс құруға мүмкіндік беру, студенттердің академиялық жетістігі мен университеттерді бітірушілердің санын арттыру* жатады. АҚШ-та, бұл АҚК элементін, бірінші курс студенттері, магистранттары, докторанттары, шетелден келген білім алушылар, мүгедек студенттер аса қажет етеді. Пэр – ментор, тәжірибесі аз студенттердің жалпы білім алу өнімділігі, жекетұлғалық өсуіне баса назар аударады. Кейбір жағдайда, Қазақстандық университеттердегі кураторлардың функцияларын орындайды. Мысалы, студент белгілі бір себептермен аудиториялық сабаққа келе алмаса, өзінің пэр- менторына айтып, дәріс оқытушысына хабарлауын сұрайды.

J. W. Colvin and M. Ashman өзінің «Жоғары білім беру жүйесіндегі пэр- менторлықтың рөлі, зияны, пайдасы» атты мақаласында, студент-менторлар басқа студенттерге қатысты, университеттің өзіндік ерекшеліктеріне жетелеуші, көшбасшы жолдас, оқудағы жаттықтырушысы, студенттердің қорғаушысы, сенімді дос сияқты рөлдерін атқаратынын, студент-менторлар, басқаларға көмек көрсету арқылы академиялық тәжірибесін қайта қарастырып, көшбасшылық қасиеттерін дамытуға мүмкіндік алатынын айқындады [141].

Мәселеге қатысты, АҚШ ғалымдарының еңбектерін жан - жақты талдау, пэр-ментор бағдарламасын жүзеге асыру университет, тәлімгер, қамқорлықтағы студенттерге де жалпы пайдалы үдеріс екенін байқаймыз.

*Қамқорлықтағы студент үшін артықшылығы:*

* жоғары білім беру жүйесіне өту, бейімделу іс- әрекетін жеңілдету; студенттермен байланыс жасауды жеңілдету;
* академиялық қауымның бір мүшесі сезімін қалыптастыру;
* достық қолдау және көтермелеу;
* оқу мәселелері бойынша кеңестер алу;
* өз-өзіне деген сенімділігін арттыру болса,

*Пэр-ментор (тәлімгер) міндетін атқарушы студент үшін артықшылығы:*

* көшбасшылық, қолдау көрсету, басқару дағдыларын арттыру;

кәсіби түйіндемесіне (резюме) жағымды әсер ету;

* жекетұлғалық қанағаттану;
* академиялық қауымдастықпен тығыз байланыс орнату;
* оқыту және оқу тәжірибесі;
* жекетұлғалық білімдері мен дағдыларымен бөлісі мүмкіндігі екенін анықтаймыз.

Алайда, пэр-ментор бағдарламасының қатысушыларының арасында болатын қарама-қайшылық жағдайлары да кездеседі. Оларға, студенттердің менторлардың берген тапсырмаларын орындамауы, коммуникативті, жекетұлғалық, ұлтаралық барьерлер, дау-жанжалдар, студенттердің көмекті қажет етпеуі, ментор студенттердің ақпаратты жеткізуінің дұрыс ұйымдастырылмауы жатады [142]. Бұдан студент-студент қарым-қатынасындағы ментор бағдарламасының психологиялық, педагогикалық, адамгершілік тұрғысынан аса жауапкершілікпен, дайындықпен, ұйымдастырылу қажеттігін байқаймыз.

Қорыта келе, АҚШ университеттеріндегі ментор бағдарламасына қатысты негізгі ой қорытындыларды келесі түрде нақтылауға болады:

- білім алушыларды университеттік кезеңге бейімделуіне әсер етеді;

- студенттің академиялық, әлеуметтік жетістігінің қозғаушы күші;

- студенттер арасында, бір-біріне жәрдемдесуге негізделген адамгершілік, толеранттылық қарым-қатынасты қалыптастырады;

- пэр-ментор бағдарламасының мақсаттары айқындалып, оның құрылымы кампус және студенттер үшін белгіленеді, жарнамаланады

- пэр-ментор бағдарламасының нәтижелілігін бағалау жүйелі жүзеге асады.

*3.2 АҚШ университеттерінің пэр - ментор бағдарламасының жүзеге асыру тәжірибесінен.*Пэр–ментор бағдарламасының, АҚШ-тың беделді университеттерінде жүзеге асыру ерекшеліктерін сараптау, мәселенің мән-жайын толықтай түсінуге мүмкіндік береді. 2012 жылы зерттеу тақырыбы бойынша Кентукки университетіндегі (University of Kentucky) ғылыми тағылымдама барысында пэр-ментор бағдарламасы, барлық бірінші курс студенттерін үшін институционалды түрде ұйымдастырылғанын анықталды. Пэр-менторлардың іс-әрекеті, «Академиялық қолдау көрсету» орталығымен басқарылып, әрбір департамент (факультет) бұл мәселеге өз үлесін қосады. Кентукки университеттегі пэр-ментор бағдарламасының жүзеге асу құрылымын келесі суреттен көруге болады:

***Құрылымы***

***Атқаратын рөлдері***

*Академиялық тіркелу*

*Әкімшілік қадағалау*

*Орталықтандырылған оқыту, дайындау, бағалау*

*АҚК орталығы*

*Орталықтың пэр- ментор координаторы*

*Департамент (факультет) бойынша пэр- ментор координаторы*

*Жергілікті оқыту-профессор оқытушы құрамының қолдауы*

*Оқытушылар қатарынан менторлар*

*Студенттер қатарынан менторлар*

Сурет 11 - Пэр - ментор бағдарламасының орталықтандырылған құрылымы

Академиялық оқу жылында саны 350-400-ге жететін пэр-менторлар арнайы дайындықтан, семинар, тренингтерден өтіп, оқу-әдістемелік құралдармен қамтамасыз етіледі. Әрбір пэр-менторға, бірінші курстың 4-5 студенттімен жұмыс атқару жүктеледі. Жаңа тәлімгер міндетін атқарып жатқан студентке, тәжірибесі бар оқытушы немесе студент жетекшілік жүргізеді. Кентукки Университетінде пэр- ментор бағдарламасын жүзеге асыру жыл бойы бірнеше кезеңнен тұратын жоспарлы күнтізбе негізінде жүргізіледі (кесте 7).

Кесте 7 -Пэр- ментор бағдарламасының ұйымдастырылу жоспары

|  |  |  |
| --- | --- | --- |
| Кезең-дері | Орын-далу  мерзімі | Іс-әрекет мазмұны |
| 1 | 2 | 3 |
| 1 кезең | Қаңтар | Ерікті ниет білдірген (волонтер) студенттерден өтініш жинақтау, іріктеу. |
| 2 кезең | Ақпан-Наурыз | Пэр-менторларға міндетті дайындық курстары жүргізіледі. Жұмыстың мақсаты мен міндеттері, жекетұлғалық қауіпсіздігін сақтау, академиялық және кәсіби кеңестер жүргізудің негіздері айқындалады |
| 3 кезең | Мамыр-Маусым | Пэр-менторлар департамент (факультет) координаторларына «Студенттікке көпір» аптасының жоспарын құруға көмектеседі |
| 4 кезең | Қыркүйек | Әдістемелік құралдармен қамтамасыз етеді, менторларды топ ішінен ажырататын арнайы киімдер (футболка) беріледі. |

7- кестенің жалғасы

|  |  |  |
| --- | --- | --- |
| 1 | 2 | 3 |
| 5 кезең | «Студенттікке көпір» аптасы (Student bridge) | Менторлар осы аптада факультетте, әртүрлі әлеуметтік іс - шараларда 15 сағаттан артық уақыт өткізеді. |
| 6 кезең | Оқу жылы аралығында | «Студенттікке көпір» аптасынан кейін пэр - менторлар жыл бойы бірінші оқу жылындағы студенттерге бетпе бет, немесе электронды пошта арқылы академиялық кеңестер өткізеді. Карьера және мүмкіндіктер орталығы, факультеттегі координаторларымен бірлесіп, қоғамдық іс - шаралар ұйымдастыруға атсалысады. Ментор қызметі күшпен міндеттелмейді, ерікті негізде жүзеге асады. |
| 7 кезең | Қаңтар-ақпан  Марапат-тау | Пэр-менторлардың жыл бойғы қызметін марапаттау рәсімі өткізіліп, оларға болашақ кәсіби порфолиосына қажетті сертификаттар беріледі. |

Кестеден, пэр-менторлардың жұмысының «Студентікке көпір» (Summer Bridge) деп аталатын бірінші курс студенттеріне арналған бағыт -бағдар беру аптасында өткізілетін іс-шаралардың жоспарын жасаудан басталатынын аңғарамыз. «Студентікке көпір» аптасының мерзімі оқу басталмастан бұрын университет әкімшілігімен анықталып, әрбір факультеттің жаңа түскен студенттерінің бейімделуі бойынша интенсивті жұмыс жасауға бағытталған. Ондағы пэр-менторлардың басты міндеттеріне, қамқорлықтағы студенттерімен жеке-дара кездесулер ұйымдастыру, барлық студенттердің қатысуымен жүргізілетін әлеуметтік кештер, университет ресурстарымен, корпустарымен, таныстыру, семинарлар өткізу болып табылады. Сонымен қатар, өздеріне бекітілген студенттердің академиялық және әлеуметтік қажеттіліктерін анықтау, олармен бетпе - бет, электрондық пошта арқылы байланыстар орнату. Осындай іс - шаралар арқылы жаңа түскен студенттердің академиялық қауыммен байланыс жүйесі дамиды, студенттің шығармашылық белсенділігі, білім алуға деген ынтасы оянады, университет туралы ақпараттық құралдармен қаруланады, оқу үдерісіне дейін алдын - ала бейімделеді. Білім алушылар *«Студенттікке көпір»* аптасында университет,студенттің міндеті мен құқығы, оқу тәртібі, плагиат, жастар және оқу орнындағы спорттық, мәдени шаралар туралы ақпарат алады.

2011-2012 оқу жылында аталған оқу орнында «Академиялық қолдау көрсету» орталығымен жүргізілген сауалнаманың қорытындысында 75% студенттер пэр-менторлардың жұмысын «өте жақсы» деп бағаласа, 56% респонденттер олардың тұрмыстық, әлеуметтік, академиялық мәселелер бойынша маңызды ақпараттармен қамтамасыз етіп, шешім табуға жол көрсеткендерін мәлімдеген. Респонденттер менторлардың әдептілігі, энтузиазм, сенімділігі, тыңдау білу, қолдай білу, достық, қол жетімділік, тұлғаның жеке қасиеттерін сыйлай білу, білікті, тапқырлық, қиын жағдайлардан шыға білу, жетекшілік, болжамдық, қайраттылық (энергичный) қасиеттеріне де аса назар аударған.

*АҚШ тың жоғары білім беру жүйесінде пэр - ментор бағдарламасының тарихын, сұрыпталуын, дамуын, университеттердегі тәжирибесін жан - жақты талдау келесі қорытындыларды жасауға мүмкіндік берді:*

- жоғары білім беру контексінде пэр - ментор бағдарламасы, университеттің академиялық мүмкіндіктері мен ерекшеліктері туралы тәжірибесі бар студенттердің, жаңа келген білім алушыларға ЖОО-ның әртүрлі аспектілері бойынша ұсыныстар, кеңестер, тәжірибе алмасу іс – әрекеті;

- студенттерге арналған пэр-ментор бағдарламасының университеттің, факультеттің шешімі бойынша әртүрлі моделдері қолданылады;

- студенттердің университет қабырғасына дер кезінде бейімделуіне, академиялық жетістігі мен университеттерді бітірушілердің санын арттыруына жағымды әсер етеді.

*IV. Бірінші курс студенттеріне арналған бағыт-бағдар беруші курстар кешені.*АҚШ–тың 70% университеттері мен колледжері, академиялық эдвайзер, пэр-тьютор, пэр-ментор бағдарламаларымен қоса, студенттің жеке оқу траекториясын саналы қалыптастыру механизмі ретінде, бағыт-бағдар беруші курстар кешенінде қолданады. «Бірінші курс студенттеріне арналған бағыт–бағдар беруші (First Year Orientation Course) курстары, Америка университеттерінде институционалдық дәрежеде студенттің тұрақтылығы мен академиялық жетістігіне жауапты болып, бакалавриаттың оқу жоспарындағы міндетті пәндер (obligatory disciplines) ретінде қарастырылады. Оның әр университетте алуан түрлі атаулары бар: «Университет 101» (University 101), «Сақтап қалу курстары» (Retention Courses), «Бірінші курс семинары» (First- Year Seminars), «Бірінші курс тәжірибесі» (First Year Experience).

Алғаш рет, американың жоғары білім беру жүйесінде осындай курстардың тиімділігін ғылыми дәлелдеп, нақты жобасын енгізген оқытушы Джон Гарднер (John Gardner,1986) болатын. E.Pascarella және P. Terenzini [62, 139 б.] зерттеулерінде, Джон Гарднер 1972 жылы «Университет 101» атты бірінші курс студенттеріне жүргізілетін бейімдеуші курстың бағдарламасын педагог қауымына ұсынды, қазіргі таңда олар, Американың 95% төрт жылдық университеттері мен колледждері оқу жоспарларында орын алған деп жазады.

АҚШ-тың педагогика ғылымы cаласында, бірінші курс студенттеріне арналған бағыт-бағдар беруші курстар кешенінің тиімділігі туралы әртүрлі ғылыми-теориялық ой-пікірлер орын алған. Мысалы, R. B. Nelson және т.б. [143] зерттеулерінде «Бағыт-бағдар беруші» курстарын жүргізу, жаңадан келген студенттерді университет қабырғасында бейімдеу, сақтап қалу, академиялық жетістіктерін нығайту үшін қолданатын әдістің бірі болып анықталса, ал G. D. Kuh [144] университеттер бағыт-бағдар беруші курстар кешенін, студенттердің бейімделуіне әсер ететін, негізгі механизм ретінде қолданады деп қорытындылады.

Студенттік кезеңнің акдемиялық, әлеуметтік мәселелерін зерттеуші, американдық белгілі ғалым V.Tinto [145], өз мақаласында бағыт-бағдар беруші курстардың, студенттің мектептен, университетке өтпелі кезеңіндегі қолдау көрсетудің көшбасшысы деп жазды.

АҚШ –тың педагог- ғалымдары Stephen R. Porter және Randy L. Swing 45 университеттен іріктеп алған, 20 мың бірінші курс студенттерімен жүргізілген сауалнаманың қорытындысында, оның әртүрлі мәселелерге қатысты нәтижелілігін анықтады. Респонденттердің жауаптарының нәтижесі *оқу дағдысының элементтеріне* қатысты: аудиториялық дискуссияларға қатысу, өздік жұмыстарды уақытында орындау, басқа студенттермен бірігіп дайындалу, тиімді оқу кестесін жасау, сабақ соңында дербес кері байланыс жасау, маңызды академиялық тапсырмаларды анықтау; оқу үрейлілігінен, кедергілерінен арылу мәселелерін жетілдіруге; *кампус саясатына* қатысты академиялық әділдік (academic honesty), плагиат ережелері, баға қою жүйесі, академиялық сынаушы мерзім, курстарға тіркелу, жеке байланыстарды орнату маңыздылығы, қаржылық көмек процедуралары, дәрігерлік қызметтер, оқытушылардың студентке үміт арту мәселелері, академиялық эдвайзердің рөлі, негізгі мамандануды таңдай процесі, жеке оқу мақсатын қоюдың маңыздылығы, академиялық көмек алу (ментор, тьютор және т.б.), туралы түсініктерін арттыруға, *кампус өміріне, қоғамдық іс шараларға қатысты* волонтер болу, кампустың мәдени іс -шараларына қатысу іс - әрекеттерінің жақсарғаны, *басқа студенттермен байланыс жасауға қатысты* аудиториядағы студенттерді танып-білуге, жаңа адамдармен танысу, жақын достық қарым - қатынас жасау, тұлғааралық коммуникация жасау мүмкіндіктерінің дамығаны, *салауатты өмір салтын ұстануға қатысты* университетте дұрыс тамақтану, спорт секцияларына қатысу, алкоголь, шылым шегу, есірткі зияны туралы жаңаша ойлардың қалыптасқанын анықтады [146].

A.К. Corella, АҚШ-тың Аризона университетінің базасында эмпирикалық нәтижелер жинаған , «Колледж студенттерінің жетістігін анықтау: Бірінші курс студенттерін бейімдеу курстары мен пэр-менторлықтың рөлі» атты докторлық диссертациясында, респонденттермен жүргізілген сандық және сапалық әдістердің нәтижесінде, бағыт-бағдар беруші курстардың білім алушылардың келесі мәселелеріне жағымды әсер еткенін анықтаған: «университетке бейімдеу», «GPA балын арттыру», «дос табуға әсер ету», «қажетті кампус ресурстары бойынша білімін арттыру», «университеттік өмір туралы пікірталасқа түсу мүмкіндігі» , «тьютор табуға әсер ету» [147] .

Бағыт-бағдар беруші курстарының, силлабустары оқу дағдысы, сыни тұрғыдан ойлау, уақытты басқару модульдерін қамтып, студенттің оқу іс -әрекеттін элементтері, оқу стилі, мақсат қоя білу мен оған жету жолдары, қиыншылықтан шыға білу, жұмысқа қабілеттілігін, өзін-өзі реттеу, басқару дағдыларын дамытуға бағытталған. Мысалы, Калифорния университетінде бағыт - бағдар беру курсы «Бірінші курс студентінің жетістікке жету кешені» (First Year Success Series) деп аталып, академиялық жетістік, мамандық бойынша кеңес алу, көшбасшылық, жекетұлғалық және қаржылық жауапкершілік және т.б. тақырыптар бойынша жүзден астам семинарларға бөлінген [148].

Кентукки университетінде (University of Kentucky) 1 курс студенттеріне арналған екі бағыттағы оқу пәні ұйымдастырылған, біріншісі «UK-101», университет студенттерін қажетті оқу дағдыларын дамытуға, бейімдеуге арналған міндетті курс, екіншісі, «Колледж студентінің жетістікке жету теориясы» (EPE 174 Theories of College Student Success) 3 кредиттен тұратын, Американың жоғары білім беру жүйесінің миссиясы, ондағы университеттер мен колледждердің рөлі, тарихы, студент сәттілігінің теориялары, оқу стильдері, студент сәттілігін концептуальдық тұрғыдан қарастыратын күрделі, бірақ тәжірибеге бағытталған элективті оқу пәні. Кентукки университетінде зерттеу тақырыбы бойынша ғылыми тағылымдамадан өту барысында «EPE 174 Колледж студентінің жетістікке жету теориясы» пәніне бақылаушы-зерттеуші есебінде қатысып, пәнді оқытудың ерекшеліктерін, саясатын, студенттердің қабылдауын, өздік жұмыс тапсырмаларының, оқу - әдістемелік кешенінің ұйымдастырылуын қарастырдық. 2011-2012 жылдың көктемгі семестрінде пәнге, жазылған студенттердің саны 125-ке жетіп, пән 6 топта жүргізілді. Курс аптасына 3 рет практикалық сабақтар ретінде өткізіліп, өздік жұмыс тақырыптары бойынша оқуға қажетті мақалалар мен кітаптар берілді. Сонымен қатар, курс барысында студенттерге, университет студенттеріне қатысты, екі шағын зерттеу жұмыстарын жазу міндеттелді. Оқу пәнінің силабусы *«Қазіргі колледж студенттерінің бет-бейнесі», «Жоғары білім беру жүйесінің құрылымы», «Жоғары білім беру жүйесінде зерттеу жүргізу», «Университеттің академиялық қолдау көрсету орталықтары», «Студент сәттілігінің теориялары: А. Остин», «Университеттегі бюрократизм», «Студент сәттілігінің факторлары», «Академиялық жетістік: Әлеуметтік-эмоционалдық факторлар», «Кампус мәселелері: адалдық, достық, қоғамдастық , «Когнитивті даму: Пэрристің интеллектуалды даму сызбасы», «Когнитивті даму: әйел және ер адамдардың қабылдау ерекшеліктері», «Кампус мәселелері: Кампустың нәсілдік* *климаты»* және т.б. соны, әрі студенттерге қажетті де қызықты тақырыптарға бөлініп, онда жоғары білім беру мен қоғамның жоғары білікті мамандарға деген сұранысы, Америка экономикасына университеттердің әсері, оқу үлгерімін арттырудың әртүрлі маңызды мәселелері, әртүрлі жыныстағы адамдардың таным процестерінің ерекшеліктері, когнитивті дамудың психологиялық жақтары қарастырылған. Көбіне сабақтар пікірталас, семинар-тренингтер, іскерлік ойындар, топтық зерттеу жобалары түрінде өткізілді. Пән бойынша оқу үдерісінде студенттің ынталылығын, белсенділігін арттыруға байланысты дидактикалық құралдар, жаңа ақпараттық технологиялар, видео, Интернет сайттары кеңінен қолданылды. Әрбір сабақтың мақсаты айқын, түсінікті, оның көлемі мен мазмұны пәннің оқу мақсатына сай, студентті орындауға ынталандыратындай, орындауға деген студенттің жағдайы мен мүмкіндігі ескеріліп жүргізілді. Әдістемелік тұрғыдан студенттің танымдық іс - әрекетін қалыптастыру үшін аудиториядағы және одан тыс өздік жұмыс түрлері: пән бойынша білім алушының өзіндік жұмыс орындауға қажетті оқу - әдістемелік кешені, оқулықтар, белсенді үлестірме материалдары (hand-outs) дұрыс ұйымдастырылды.

*Зерттеу мәселесіне қатысты ғылыми еңбектерді талдау, университеттер сайттарын интернет желісінің көмегімен тікелей онлайн режимде қарастыру, Америка жоғары білім беру жүйесінде бірінші курс студенттеріне арналған бағыт- бағдар беруші курстар академиялық қолдау жүйесінің маңызды элементі ретінде теориялық тұрғыдан негізделіп, оны ұйымдастырудағы келесі ерекшеліктері анықталды:*

- жоғары білім беру жүйесінің академиялық еркіндігі, орталықтандырылмаған қағидатына, әрбір жеке жоғары оқу орындарының білім беру саясатына сай курстардың атаулары, саны, кредит мөлшері, оқу бағдарламасы, бағынатын университеттік ұйымдары әртүрлі болғанымен, мақсаты мен міндеттері ортақ;

- университеттердің басым көпшілігінде бағыт- бағдар курстарына қатысу бірінші курс студенттері үшін міндетті компонент;

- курстарға жазылу академиялық эдвайзердің көмегімен жүзеге асады;

- курстардың оқу - әдістемелік кешендері жоғары деңгейде ұйымдасқан;

- университет сайттарында бағыт-бағдар курстарының жарнамалық жолақтарында студенттердің бейімделуіне әсері бойынша ақпарат ұсынылған;

- университеттің студенттерді бейімдеу саясатына байланысты бағдарламаларының тиімділігі бойынша зерттеу жұмыстарының үнемі жүргізілуі.

АҚШ университеттеріндегі оқыту үдерісінің сапасын арттыруға бағытталған академиялық қолдау көрсету бағдарламаларының мәні мен ұйымдастырылу ерекшеліктеріне жан-жақты талдау жүргізу, олардың белгілі бір орталық деңгейінде институционалдық деңгейде ұйымдастырылғанын, студенттің жеке оқу траекториясын қалыптастыруға, белсенді білім алу позициясын дамытуға орасан үлесі бар екенін анықтаймыз. Кешенді түрде жүргізілетін эдвайзер, тьютор, ментор, бағыт –бағдар беру курстары сияқты академиялық қолдау көрсету бағдарламалары арқылы АҚШ университеттері, студентің қажеттілігі мен жекетұлғалық, кәсіби дамуына бағытталған оқыту-тәрбие үдерісін қалыптастыруды мақсат етеді деп қорытынды жасаймыз.

Осыған орай, келесі бөлімде, ҚР жоғары білім беру жүйесінің жаңаруымен келген, студенттің жеке оқу траекториясын қалыптастыру, белсенді субъективтік оқу позициясын жетілдіру үшін университеттердің оқу-тәрбие үдерісіне енгізілген академиялық эдвайзер, тьютор бағдарламаларына салыстырмалы талдау жүргізуді қажет етеді.

**2.2 ҚР және АҚШ жоғары оқу орындарындағы академиялық қолдау көрсету бағдарламаларына салыстырмалы талдау**

Ұлттық жоғары білім беру жүйесін реформалауда, әлемдік жоғары білім беру кеңістігіне интеграциялану жағдайында шетелдік педагогика тәжірибелерін жете түсіну, ондағы басымдықтар мен кемшіліктерді анықтау маңызды мәселелердің бірі болып саналады. Қоғамның әртүрлі саласындағы халықаралық ынтымақтастық шет елдердің білім беру үрдісінің жағдайы мен заңдылықтарын зерттеу, оны еліміздегі өзгерістермен салыстыру ұлтаралық татуластықтың, әлеуметтік, мәдени-прогрестің негізгі құралы. Әлемдік білім беру үрдісіндегі көшбасшы елдердің оқу-тәрбие үдерісінің әртүрлі аспектілерін тереңдетіп зерттеу, оқыту жүйесін жетілдірумен қоса, отандық білім беру моделін болжауға, оқыту, тәрбие беру, мәдени кеңістіктікте адамгершілік идеяларының кең таралуына мүмкіндік береді. Жоғарыда айтылғандардың бәрі, АҚШ-тың жоғары білім беру жүйесінде студенттерге академиялық қолдау көрсету тәжірибесін Қазақстанның болашақ мамандарының жеке оқу траекториясын құруға жағдай жасау, өмір бойы білім алу дағдыларын қалыптастыру мақсатымен зерттеуге негіз болды. Біздің алдымызда тұрған негізгі әдіснамалық-салыстырмалы сұрақтардың бірі, белгіленген аспектіде бұл елдің жетістігін қандай формада, өлшеуіште аса пайдалылықпен қолдануға мүмкін болады? *Осы жағдайда, біз салыстырмалы- педагогика саласындағы ғалымдардың көзқарастарын ескеруді ұйғардық:*

А) шетелдік білім беру үрдісіндегі әлеуметтік, педагогикалық үдерістердің позитивті және тиімсіз жақтарын анықтау, ғылыми пікірталас туындатуға себеп болатын тәжірибелік пайдалы білімдерді меңгеруде, отандық педагогиканың теориясы мен тәжірибесін дамытуда ерекше орын алады [149].

Б) шетел тәжірибесінің басым бағыттарына сүйене отырып, жоғары білім беру жүйесінде студенттердің оқу үдерісін жетілдіру, әлемдік білім беру кеңістігіне тең құқылы енуіне мүмкіндік береді [65,49 б.].

В) зерттеу жұмысы ғылыми негізделген, ал оның нәтижелері жүзеге асуы жеткілікті деңгейде болу үшін, шетел мемлекеттерінің әр алуан педагогикалық тәжірибесін қарастыруда диалектикалық әдістің қағидаларына сүйеніп, салыстыра талдау жасауы қажет [66, 46 б.].

Г) шетелдік педагогикалық тәжірибені зерттеудегі жүйелі әдіс, оқыту үдерісінің инварианты-интегративті жақтарын қарастырумен қатар, мемлекеттердің білім беру жүйесінің ерекшеліктерін толық зерттеуді талап етеді [150].

Д) ҚР жоғары оқу орындарының оқыту – білім беру үдерісін жетілдіру үшін әлемдік жетістіктерді жүйелі талдау өзекті тақырыптардың бірі болуы қажет [151].

Әлемдік академиялық ортада, АҚШ-тың жоғары білім беру жүйесінің мол тәжірибесінің құндылығы мен жетістіктері туралы пікірлер жеткілікті. Мысалы, Б.Г. Кинелев өзінің «Шынайы қажеттілік» кітабында «Біз үшін, АҚШ-тың жоғары мектебінің ұзақ мерзімді дамуы, нарықтық экономиканың дамуы, технологиялардың жаңаруы, кең көлемді халықаралық ынтымақтастық, *студенттердің білім алуына жағдай жасауды жетілдіру* төңірегіндегі тәжірибесінің кейбір салалары қызығушылық танытады» деп атап көрсетті [152]. АҚШ-тың жоғары білім беру жүйесінің басымдықтары туралы Германияның ғалымдары да өз пікірлерін қосты. Мысалы, ФРГ-нің ғылыми кеңесі «Жоғары білім беру жүйесін бәсекелестігіне нұсқаулық беру» құжатында мемлекеттік сектордың үстемдігін сақтауды қалдыра отырып, американдық білім беру жүйесіндегі *студентке бағытталған оқыту бағдарламарының элементтерін тасымалдау қажет* деп жазды.

Дегенмен, әлемдік білім беру теориясы мен практикасында қалыптасқан жағымды тәжірибені жай ғана баяндап қана қоймай, оның ерекшеліктерін, оқыту үдерісіне деген негізгі идеяларын, меңгеріп, қолдануға болатын жақтарын айқындау болашақтағы білім беру саласындағы өзгерістерді болжауға мүмкіндік береді.

АҚШ тың жоғары білім беру жүйесінде студенттерге академиялық қолдау көрсету қызметтері, бағдарламалары оның келесі басты ерекшеліктерінің саласында дамыған: білім беру үдерісін елдің экономикасының дамуының қайнар көзі ретінде қарастыру, көпұлттылық жоғары білім беру; жылдан жылға шетел студенттерінің санының артуы; университеттер арасында ашық бәсекелестік орнату. АҚШ-тың жоғары білім беру жүйесінің көпұлттануы қазіргі қоғамның жаһандану, әлеуметтік, экономикалық өмірдің интеграциялануы, ұлттық оқшаулану үдерісінің бірте-бірте жойылуының көрінісі. Жаһандану үдерісі еңбек нарығында университеттердің қызметін бәсекеге қабілетті, интегративті жағдайға көшуін талап етеді. А.Н. Джуринский бойынша, жоғары білім берудің көпұлттануының факторы мен мақсаттарын 4 негізгі топқа бөлуге болады: экономикалық, саяси, мәдени және педагогикалық. Біріншісі, шетелден келген студенттердің оқу ақысына төлеген қаржылық төлемдерімен, екіншісі, жоғары мектепті бітірушілердің білімі мен кәсіби біліктілігінің сапасының артуы экономиканың дамуымен, саяси факторлар әрбір елдің геосаяси қызығушылықтарымен, мәдени фактор басқа мемлекеттердің ұлттық ерекшеліктерін, мәдениетін, тілін, ділін, ұстанымын зерттеу мүмкіндіктерімен, ал педагогикалық факторлар жоғары білім беру жүйесін үнемі жаңарту, шетелден келген студенттердің академиялық, әлеуметтік сұраныстарын қанағаттандыруымен тікелей байланысты [153]. АҚШ-тың жоғары білім беру жүйесінің көпұлттануының (интернационализация) басты бағыттары педагогикалық күш салу мен ресурстарды біріктіру, студенттің жеке басын сыйлау, оның оқу мотивациясы мен жетістігін арттыру идеяларын жария ету, шетел тәжірибесі негізінде білім беруді үнемі жетілдіру, халықаралық еңбек нарығын жоғары білімді мамандармен қамтамасыз ету, жоғары мектеп бітірушілерінде басқа елде еңбек етуге мүмкіндік беретін білімдер мен біліктерді қалыптастыруға бағытталған. АҚШ-тың жоғары білім беру жүйесі, көпұлттану (интернационализация) үдерісін басым бағыттардың бірі деп санайды.

АҚШ-тың сыртқы істер министрлігінің мәліметі бойынша, шетел студенттерінің оқу ақысы, басқа да әлеуметтік төлемдерді өтеу арқылы, жыл сайын Америка экономикасының қарқындауына 21миллиард доллар пайда әкеледі екен. АҚШ-тың мемлекеттік секретары Х. Клинтон «Халықаралық білім беру» күнінде жасаған баяндамасында 2011-2012 оқу жылында шетелден келген студенттердің саны әлем бойынша рекордтық деңгейге жеткенін, білім алушылар өздерінің жаңа идеялары, көзқарастары, мәдени ерекшеліктерімен елді мекендердің, мемлекеттің өркендеуіне, әлемді терең түсіну мүмкіндік беретінін баса көрсетті [154].

Қазіргі таңда АҚШ-та жаһандану, технологизация, көпұлттану (интернационализация) құбылыстарының, нарықтық қарым-қатынас әсерімен, сонымен қатар жоғары мектеп институттарының үнемі бәсекеге қабілетті болу стратегиясының әсері, жекеменшік, мемлекеттік университеттердің өндіріс пен ғылыммен тығыз байланыстылығы, оларды қаржылық жағдайы мен бәсекелестігіне жауапты болатын экономикалық корпорацияларға түрленуіне әкелді. Бұдан былай, АҚШ университеттерінің білім беру құрылымдары бәсекеге қабілеттілік және табыстылық деңгейі бойынша қайта құрылып, студентті университет қабырғасында сақтап қалу, студенттің қажеттілігі мен мүмкіндіктерін қанағаттандыру, студентке қойылатын талаптарды төмендетпей, студентке бағытталған оқыту қағидасына сай қажетті академиялық қолдау көрсету қызметтерінің рөлін арттыруда.

АҚШ педагогикасында, «академиялық қолдау көрсету» ұғымының мәнін ашу мақсатында, «институционалдық тұрғыдан студенттің білім алуын жеңілдету», «арнайы ұйымдастырылған кешен арқылы академиялық кедергілерді жою», «университетке бейімдеу», «академиялық ортаға бейімдеу» деген сияқты бірнеше синонимдас анықтамалар қолданылады.

Әрбір университет өзінің мүмкіндіктері мен студенттердің қажеттіліктерін анықтау арқылы, академиялық қолдау көрсету кешенін белгілеп, ұйымдастырады. Қалыптасқан академиялық қолдау көрсету кешеніне, академиялық эдвайзер, әрбір оқу курстары бойынша тьютормен қамтамасыз ету, ментор, инструктор қызметтерінен, сын тұрғыдан ойлау мен жазу, дамытушы, бағыт-бағдар беруші курстары жатады. Ал, *студентке академиялық қолдау көрсету қызметіне- студентке екі немесе одан да көп студенттің білім алуына жеңілдетуге бағытталған әртүрлі салалар бойынша бөлінген, университтік орталықтар кешені жатады* [155].

Әдетте АҚШ университеттерінде, академиялық қолдау көрсету кешені «студенттердің академиялық жетістігін арттыру» (Student Academic Enhancement Center) ұранымен (идеясымен) арнайы орталықтар арқылы ұйымдастырып, ал оның элементтерін бір-бірімен тығыз байланыста жұмыс атқаруын талап етеді.

Академиялық қолдау көрсету қызметтерінің қарқынды өсуі, АҚШ–тың жоғары білім беру жүйесінің дамуымен, университетте студенттермен жұмыс атқаратын арнайы кәсіби қызметтердің қалыптасуы, әрине елдің экономикасы мен саясатының өзгерістеріне тәуелді болғанын алдыңғы тарауларда анықтадық.

АҚШ педагогикасының нәтижелілік (прагматикалық) бағыты педагогикалық теориялары мен заңдарының қоғам ағымына сай дер кезінде өзгеріп, жаңарып отыруымен байланысты. Дегенмен білім берудің нәтижелілік бағыты абитуриент арасындағы қатал бәсекелестік, мүгедек, әлеуметтік аз қамтылған студенттердің шеттеп қалуы, немесе нақты, жаратылыстану ғылымдарының дәрежесін арттыруда байқалмайды. Керісінше, АҚШ–тың оқыту –тәрбие беру үдерісі, әрбір жекетұлғаға деген сыйластық, оны жан-жақты дамытуға жағдай жасау білім беру заңының негізі болып келеді.

АҚШ университеттерінде білім алушылардың жеке оқу траекториясын қалыптастыру, студентке бағытталған ыңғайлы оқыту ортасын жүзеге асыру мақсатымен институционалдық деңгейде ұйымдастырылған академиялық қолдау көрсету бағдарламаларына, қызметтеріне талдау жасау, еліміздің университеттеріне жаңашыл өзгерістермен келген, академиялық феномендердің іс-әрекетін жетілдіру қажеттігін көрсетті. Дегенмен, бөлімде қазақстандық академиялық қызметтерді, Американың моделімен сәйкестендіріп, өзгертуді мақсат етпейтінімізді айтып кеткен жөн.

ҚР-да 2011-2020 жылдарда білім беруді дамытудың мемлекеттік бағдарламасында, білім берудің қазақстандық жүйесі, жаһандық бәселекестіктен көріну үшін білім беру мазмұны және технологиясы саласында озық халықаралық тәжірибелерді қолдануды, жаңашыл біріктірілген ғылыми – білім беру құрылымдарды жасауды, білім беру қызметтерінде халықаралық ынтымақтастықты арттыруды мақсат етуіміз керек деп білімдегі басымдықтарды анықтады [156]. Халықаралық білім кеңістігіне бетбұрыс жасаудың басты мақсаты- әлемдік стандарттармен сәйкес болатын қазақстандық білім сапасын қалыптастыру, нарық қоғамында оның бәсекелестігі мен тартымдылығын арттыру.

ҚР «Білім беру Заңында» (2007), Кредиттік оқыту технологиясы заман талаптарына сәйкес болашақ маманның жеке оқу траекториясын, жекетұлғалық және кәсіби дамуының бағытын құруға, өздігінен білім алу, оқу іс-әрекетінің дағдыларын дамытуға жағдай жасайтын жаңа оқу технологиясы деп айқындалған [157].

Кредиттік оқыту технологиясын пайдалану арқылы оқу үдерісін ұйымдастырудың негізгі міндеттеріне: білім көлемін біріздендіру;оқытуды барынша дараландыру үшін жағдай туғызу;білім алушылардың өзіндік жұмыстарының рөлі мен тиімділігін күшейту;білім алушының оқудағы шынайы жетістіктерін оларды тиімді бақылау рәсімдері негізінде анықтау мәселелері жатады.

Маңызды басымдықтарды шешу үшін, білім алушыларды кредиттік оқыту технологиясының ерекшеліктеріне бейімдеу, олардың ақпараттық хабардарлығы мен академиялық сауаттылығын арттыру, жеке оқу траекториясын саналы түрде қалыптастыруды қажет етеді. Осы мәселелерді қанағаттандыру үшін, соңғы жылдары Қазақстанның жоғары оқу орындарына офис-регистратор,эдвайзер-оқытушы, тьютор-оқытушы деген жаңа академиялық қызметтер енгізілуде.

Әлемдік озық тәжірибелерді зерттеуден, студенттердің білім алу іс-әрекетін басқаруға, жетілдіруге арналған университетішілік қызметтерді, *«студенттерге академиялық қолдау көрсету саласы»* деп анықталатынын айқындадық. Ендігі кезекте, мәселеге қатысты Қазақстан және АҚШ университеттерінде тәжірибеде орын алған, эдвайзер, тьютор сияқты студенттерге академиялық қолдау көрсету бағдарламаларына салыстырмалы талдау жасауды мақсат етеміз.

Қазақстандық білім беру жүйесінде «академиялық эдвайзер (Аdvisor) - тиісті мамандық бойынша білім алушының академиялық тәлімгерінің қызметін атқаратын, оқу траекториясын таңдауына (жеке оқу жоспарының қалыптасуына) және оқу кезеңінде білім беру бағдарламаларын игеруіне ықпал ететін оқытушы» деп анықталады [158]. Эдвайзер, Қазақстанның жоғары білім беру жүйесінің реформалауымен келген «жаңа феномен» деп те айта аламыз. Ағылшын тілінен аударғанда, «adviser», «кеңесші», «референт», «белгілі бір сала бойынша кеңес беруші тұлға» деген мағынаны білдіреді.

Егер, ҚР контексінде, эдвайзер студенттің жеке оқу жоспарын қалыптасуына әсер ететін «оқытушы- тәлімгер» болса, онда ол «нені оқыту керек?», «оқыту мазмұны неден тұруы қажет?», «эдвайзердің негізгі және қосымша функциясына не жатады?» деген бірнеше өзекті сұрақтар туындайды. Бұл сұрақтарға жауапты әлемдік озық тәжірибеден іздестіріп, оны терең талдау негізіне, икемдеп қолдану немесе ғылыми негізделген ұсыныстар жасау, университет эдвайзерлерінің қызметінің сапасын арттыруға мүмкіндік берер еді деп болжам жасай отырып, АҚШ-тың тәжірибесін қарастырдық. АҚШ тәжірибесін таңдау, бірнеше себептермен түсіндіріледі: біріншіден, академиялық эдвайзерлер, 19 ғасырда әлемдік білім беру кеңістігінде алғашқы рет АҚШ-тың Гарвард университетінің президенті Чарльз Элиоттің (Charles Eliot) бастамашылығымен жүргізген элективті жүйе реформасының негізінде тәжірибеге жаппай ендірілген қызмет; екіншіден, эдвайзер, АҚШ–та студенттерге академиялық қолдау көрсетудің негізгі компоненті, оның басқа элементтерімен байланыстырушы құралы болып табылады; үшіншіден, Қазақстан университеттері кредиттік оқыту технологиясының американдық моделінің негізінде оқу- тәрбие үдерісін ұйымдастыруда.

Америка педагогикасының гуманистік, студенттің жекетұлғасына бағытталған қағида тұрғысынан оқыту үрдісін құруы, әрбір студент оқуға қабілетті, тек оның қажеттіліктері мен тұлғалық ерекшеліктерін ескере отырып, жетілдірілген академиялық қолдау технологияларын қолдану қажет деген ұстаныммен байланысты. Эдвайзер, ментор, тьютор, дамытушы курстар және т.б. сияқты академиялық қолдау көрсетудің компоненттері студентті жаңа жүйеге тез арада бейімдеп, барынша білім алуына, университеттің тәжірибесін жеңілдетуге ықпал ететінін анықтадық [159].

Сонымен қатар, ҚР университеттерінде, эдвайзерлердің мақсаты, міндеттері, іс-әрекет мазмұны, шын мәнінде, оның студенттің жеке оқу траекториясын құру іс-әрекеті қалай жүзеге асу керектігі бойынша арнайы тұжырымдамалық зерттеу жұмыстарының болмауы, эдвайзерлердің жұмысына бағыт-бағдар беретін оқу-әдістемелік құралдардың жетіспеуі, әлемнің озық университеттерінде ғасырдан астам тәжірибесі бар, бұл қызметтің басымды жақтарын еліміздің жоғары оқу орындарында толыққанды пайдалануға мүмкіндік бермей отыр. Соның нәтижесінде, кейбір қазақстандық университеттер эдвайзердің функциясын, сызықтық жүйедегі топ кураторымен шатасып, алмасып кетіп отыр. Оған, еліміздің жоғары оқу орында куратор-эдвайзер сияқты біріккен қызметтердің енгізілуі дәлел бола алады. Мысалы, ондай біріккен бағдарламалар, үздік университеттерінің бірі, Аль-Фараби атындағы Қазақ Ұлттық университетінде, Тұран-Астана т.б. сияқты жекеменшік университеттерде орын алған.

Сызықтық оқыту жүйесінде, куратор қызметі, жалпы кәсіби маманды қалыптастырудағы өзінің өміршеңдігін, өзектілігін көрсетті. Дегенмен, бұл қызметтердің түпкі көздеген мақсаттарының әртүрлі екенін айтып кеткен жөн. Кредиттік оқыту технологиясында академиялық эдвайзерлер, әрбір студенттің жеке қызығушылықтары мен қажеттіліктерін ескере отырып, жеке оқу траекториясын қалыптастыруды, білім беру үдерісін максималды жекедараландыруды мақсат етсе, кураторлар, белгілі бір топ студенттеріне ұжымдық әсер етуді көздейді. Кураторлар, көбіне студенттің оқу үлгерімін қадағалап, студент ұжымымен кураторлық сағаттарын, мәдени–көпшілік іс-шараларын жасауға атсалысады.

ҚР университеттерінде, эдвайзер тұлғасы ерекше статусқа ие. Қазақстандық бірнеше университеттеріндегі, эдвайзерлердің функционалдық міндеттерін талдаудан, оларға келесі мәселелер жататынын анықтадық:

- эдвайзер, білім алушылардың академиялық қызығушылықтарына жауап беріп, оқу үдерісін ұйымдастыруға қажетті барлық ақпараттық материалдарды дайындауға қатысады;

- білім алушыларды қажетті ақпараттарпен қамтамасыз етіп, олардың жеке оқу жоспарын құрастыруға, түзетуге әсер етеді.

- пәндерді тіркелу кезінде әдістемелік-кеңес беру жұмыстарын жүргізеді;

- каталогтағы оқу пәндерін, сонымен қатар оқытушыларды таңдауға көмектеседі;

- студенттің оқу үдерісін қадағалайды;

- студенттің бітіруші жобаларының тақырыбын, кәсіби іс-тәжірибелер базасын анықтауға кеңес береді;

- болашақ мамандығына қатысты карьералық кеңес беру жұмыстарын жүргізеді;

- алдына жасалған жұмыс жоспарына сай, студенттермен жеке дара, топтық кездесулер жүргізеді;

- факультеттің офис-регистраторларымен бірлесе жұмыс атқарып, студенттердің оқу үлгерімін қадағалайды;

- әрбір білім алушыға паспорт әзірлейді;

- элективті пәндер саласында ғылыми дүниетанымы болуы қажет;

- кәсіби этика ережелеріне сай профессор-оқытушы құрамымен, білім алушылармен қарым-қатынаста болуы қажет;

- білім алушының бекітілген жеке оқу жоспарының орындалуына жауапты болады;

- тәртіп, академиялық үлгерім, сабаққа қатысу, қоғамдық іс шараларға тарту жөнінде тәрбие жұмыстарын жүргізеді.

- жыл сайын кафедра отырысында қорытынды есеп береді;

Құжаттарға сай, эдвайзерлердің кеңес беру іс-әрекетіне келесі мәселелер жатады:

- білім алушыларды оқу үдерісінің ұйымдастыру ережелерімен таныстырады;

- студенттердің басым жақтарын, қабілеттерін, мүмкіндіктерін анықтайды;

- кредиттік оқыту технологиясының негізгі ұғымдары мен түсініктерін, ерекшеліктерімен таныстырады;

- типтік, жұмыс оқу жоспарымен, элективті пәндер каталогымен таныстырады.

Эдвайзерлердің функционалдық қызметтеріне талдау жасаудан, бұл академиялық қолдау көрсету бағдарламасының, сапалы білім алу үшін жағдай жасау мақсатымен, оқытушылар мен білім алушылар арасындағы қарым-қатынас орнату қажеттілігімен енгізілгенін айқындаймыз. Сонымен қатар, студент пен эдвайзердің әрекеттестігі, білім алушының жеке оқу траекториясын құрастыруда үздіксіз басшылық ету принциптеріне сай болуы қажет. Эдвайзерлер, кредиттік оқыту технологиясының басты міндеттерінің бірі, білім алушының білім бағдарламасын құрастыруға, студенттің максималды жеке даралануы жағдай жасау қажет екенін анықтаймыз.

Алдыңғы бөлімдерден, АҚШ –та эдвайзерлер, жоғары ұйымдастырылған, белгілі бір теориялық-тәжірибелерге сүйенетін, жоғары мамандандырылған студенттерге академиялық қолдау көрсету кешенінің маңызды компоненті болатынын анықтадық. Сонымен қатар, эдвайзерлік, яғни академиялық мәселелер бойынша кеңес беру, оқытушы-профессор құрамынан емес, дербес факультеттік немесе академиялық қолдау көрсету орталықтарының кәсіби мамандары қатарынан жүзеге асады. АҚШ университеттеріндегі эдвайзерлердің функционалдық міндеттеріне, әрбір студенттің қажеттіліктерін ескере отырып, студенттердің өмірлік, карьералық мақсаттарын анықтау арқылы, жеке оқу траекторисын студенттке ыңғайлы етіп құрастыру жатады. 1972 жылы АҚШ ғалымы, Т.O’Banion енгізген «дамытушы» эдвайзер моделіне сәйкес, АҚШ университеттерінің академиялық кеңесшілері, студенттердің жеке тұлғасын дамытушы, кәсіби мамандар қатарына жататынын анықтаймыз.

Кредиттік оқыту технологиясының ережелеріне сай, белгілі бір академиялық бағыты бойынша бірнеше жыл бойы, бір топта білім алатын студенттер тобы орын алмауы тиіс. Дегенмен, ҚР жоғары оқу орындарында, әсіресе бакалавриат деңгейінде, сызықтық жүйенің негізімен студенттер белгілі бір академиялық топта, ұжымдық оқу траекториясын қалыптастыруда. Соған байланысты, эдвайзерлер, студенттермен жеке-дара емес, ұжымдық қарым-қатынаста жұмыс атқаруда. Бұл мәселелер, эдвайзер қызметінің негізгі мақсатының орындауына кері әсерін тигізетіні белгілі.

Қазақстандық эдвайзерлердің, функционалдық міндеттерін талдаудан, сызықтық оқыту жүйесіндегі кураторлардың қызметімен ұқсастығының басым екенін айқын көреміз.

Егер АҚШ-та эдвайзер қызметі әрбір студентпен жеке–дара жұмыс жасауға, студент тұлғасын дамытуға бағытталса, еліміздің жоғары оқу орындарында орын алған авторитарлы-бюрократиялық басқару жүйесіне байланысты, университеттің әкімшілігіне қажетті әртүрлі ақпараттық материалдарды құрастырумен, формалды түрде студенттің жеке басы туралы анықтамаларды беруден тұрады.

ҚР кредиттік оқыту технологиясының талаптарына сай келесі мәселелер оқу үдерісінде орын алуы тиіс еді: пәндерді таңдау жүйесі; оқытушыларды таңдау жүйесі; мамандануды таңдау жүйесі; жазғы семестр жүйесі .

Дегенмен, жалпы жоғары білім беру жүйесінің кредиттік оқыту технологиясына толыққанды көшудегі әртүрлі ұйымдастырушылық, әдістемелік, басқару мәселелеріне байланысты, эдвайзерлердің осы міндеттерді түбегейлі орындауына кедергі келтіріп отыр.

ҚР эдвайзер-оқытушылардың функциясына: студенттің білім алуына өзіндік әсерін тигізу; жеке оқу жоспарын жобалаушы; жеке оқу траекториясын бағыттаушы; студенттің өзіндік білім алуына, рефлексия жасауына бағдар-беруші жатады.

Халықаралық тәжірибелерді зерттеуден студенттерге академиялық кеңес беру үдерісінің факультеттік (Faculty only Model), қосымша (Supplementary Model), бөлшектенуші (Split Model), дуалдық (Dual Model), барлық студенттерді қамту (Total Intake Model), қосымша элементтерді қажет етпеу (Self-Contained Model) моделдерінің бар екені анықтадық. АҚШ университеттері, автономдық принципке сай, студент контингенттерінің санына қарай, белгілі бір моделді таңдайды. Дегенмен, ҚР университеттерінде, тек қана кафедра оқытушыларынан ғана жүзеге асатын, өзіндік «кафедралық» моделінің орын алғанын байқаймыз. Әрине, осындай студенттің кәсіби қалыптасуына үлкен әсері бар академиялық қолдау көрсету қызметтерін, оқытушылар тарапына жүктеу, олардың академиялық кеңес беру іс-әрекетінің сапалы орындауына мүмкіндік бермейді.

Зерттеу мәселесіне байланысты, Л.Н. Гумилев атындағы Еуразия Ұлттық университетінің бакалавриат студенттерімен сұхбат (интервью) жүргізу барысында, бірнеше маңызды мәселелер анықталды. Білім алушылар, эдвайзерлердің кредиттік оқыту технологиясының ерекшеліктері, оқу үлгерімін бағалау, таңдаған пәндердің, тіпті мамандықтың мүмкіндіктері туралы концептуалды негізделген ақпараттар туралы кеңес бермейтінін, көбіне эдвайзерлер тәртіп, сабаққа қатысу, оқу үлгерімі, т.б. мәселелерді қадағалап, студенттерден «талап етуші» позициясын ұстанатынын айқындады. Көптеген студенттердің пікірінше, эдвайзерлер тек қана пәндерді таңдау бойынша ғана академиялық кеңес беретін оқытушылар ретінде қабылданады.

Ал, осы университеттің эдвайзер-оқытушыларымен жүргізген сұхбаттан, оқу жүктемесін, әртүрлі кафедраның қоғамдық жұмыстарын орындаудан, өзіне бекітілген студенттермен жеке-дара кеңес өткізу, ұжымдық кездесулер өткізуге уақыттың тапшылығын, соған байланысты академиялық топтардың старосталары арқылы әрекеттесетінін, эдвайзердің кеңес беру іс-әрекетін жете түсінуге мүмкіндік беретін тәжірибелік оқу-әдістемелік құралдардың жоқтығы сияқты мәселелер айқындалды. Кейбір оқытушылар үшін, эдвайзер қызметі, ерікті түрде қабылданған кафедрадағы қоғамдық іс-шара ретінде қабылданады. Ал басқалары үшін, шетел тілінен алған «эдвайзер» сөзін айтудың өзі қиындыққа соғады, соған байланысты бұл терминді қазақшалап «академиялық кеңесші» деп те қолдануға болады деп ұсыныс жасаймыз.

Сонымен қатар, студентердің элективті оқу пәндерін таңдауда, эдвайзерлер, пән оқытушысы, оқу пәні туралы қажетті кәсіби этика талаптарына сай ақпараттар бермейтіні белгілі жайт. Эдвайзерлер, кафедра оқытушылары құрамынан болғандықтан, студенттерді оқу пәндерін таңдауда мәжбүрлеу, кафедра саясатына ыңғайлы оқу пәндерін таңдау құбылыстары да кездеседі. Осы мәселелер, кредиттік оқыту технологиясының басты міндеті, студенттің жеке оқу траекториясын саналы құруға, оқу үдерісінің субъектісі позициясын ұстануға кері әсерін тигізеді.

Академиялық эдвайзерлер бағдарламаларын талдаудан, әлемдік тәжірибеде студенттерге академиялық кеңес берудің бұйрық беруші (prescriptive) және дамытушы (developmental) түрлері қалыптасқанын анықтадық. ҚР эдвайзерлердің студенттермен әрекеттестігі, әртүрлі академиялық кезеңдердің талаптары бойынша сұрақ –жауап формасында жүзеге асады. Көп жағдайларда, білім алушылар эдвайзердің талаптары мен нұсқауларын механикалық түрде орындаушы, пассивті тұлға ретінде қабылданады.

Болон декларациясының негізгі міндеттерінің біріне, білім алушылардың академиялық ұтқырлығын арттыру да жатады. Осыған байланысты, эдвайзерлер білім алушыларды белгілі бір академиялық кезеңге немесе оқу жылына өзге жоғары оқу орындарында (ел ішінде немесе шетелде) білім бағдарламаларын меңгеруіне әсер етуі тиіс. Осы себептен, эдвайзерлер, студенттердің академиялық мобильділік саласын жетілдіруге де өзіндік үлесін қосу қажет. Әрине, бұл мәселелер сапалы жүзеге асу үшін, үшін, ҚР университет эдвайзерлері білім беру бағдарламалары мен оның логикалық құрылымы, тұтынушылардың қажеттіліктері мен ғылым, еңбек нарығындағы өзгерістер, студенттің мансаптық өсуі, жұмыс оқу жоспары туралы білімдерін жаңартып, жетілдіріп отыруды қажет етеді.

Кентукки университетінің «Білім беру» колледжінің эдвайзерлерімен сұхбаттасу барысында, факультет бойынша эдвайзерлердің біліктілігін арттыру бойынша дәріс-семинарлардың жоспарлы өткізіліп тұратынын анықтадық. Эдвайзерлер, арнайы «Эдвайзер пакеті» атты оқу-әдістемелік құралдармен қамтамасыз етіліп, студенттердің жеке оқу траекториясын қалыптастыру іс –әрекетін шыңдауға, студенттің шешім қабылдауына жауапты болатынын басып айтты. Сонымен қатар, эдвайзерлер, электрондық пошта, форумдар, онлайн-конференциялар арқылы, студенттерге қажетті қосымша жұмыс табу орындары, бос уақытын ұйымдастыру, кампустағы спорт секциялары, әртүрлі өткізілетін семинарлар, дәрістер, студенттерге арналған жеңілдіктер, жарыстар т.б. ақпараттарды тарататыны айқындалды. Яғни, эдвайзерлер тек қана, студенттің кәсіби қалыптасуына ғана емес, жекетұлғалық дамуына, әлеуметтенуіне да өзіндік үлесін қосады. АҚШ студенттері, эдвайзерлерді, тек қана пәнді таңдауға ғана емес маман, тұлға ретінде қалыптасуына әсер ететін маңызды «дамытушы» маман ретінде қарайды.

Бұдан, АҚШ-тың жоғары білім беру жүйесінде, студенттің жеке тұлғасын «дамытушы» эдвайзерлердің қалыптасқанын, ал еліміздің университеттерінде «бұйрық беруші», «ақпарат жинаушы» эдвайзерлердің орын алғанын айқындаймыз. АҚШ эдвайзерлері, тәрбиеші, тәлімгер, психолог т.б. сияқты көпқырлы позицияларда болып, тек қана білім бағдарламасын меңгеруге ғана емес, жалпы студенттің дүниетанымын, өмірлік, карьералық мақсаттарын, адамгершілік құндылықтарын, сапалы фундаменталды білімдерді меңгеруіне атсалысады.

Қорыта келе, Қазақстан университеттерінде эдвайзер төмен мамандандырылған, көбіне кафедра оқытушыларынан тағайындалатын қызмет деп тұжырым жасауға болады. Дегенмен, университеттер эдвайзерлердің біліктілігін арттыру, студенттерге академиялық кеңес беру бойынша пікірталастар жүргізу, тәжірибемен бөлісу мақсатында, әртүрлі іс-шаралар өткізуде. Атап айтқанда, эдвайзерлерге арналған алғашқы форум 2012 жылдың қазан айында М.Әуезов атындағы Оңтүстік Қазақстан университетінің негізінде өткен болатын. Сонымен қатар, эдвайзер қызметін жүзеге асыруда жаңа бағыттарда қалыптаса бастаған. Мысалы, Әль-Фараби атындағы ҚазМУ-де эдвайзер, академиялық ақпараттарды жеткізу мақсатында, оқу үлгерімі жоғары білім алушылар қатарынанда болуы мүмкін. Әрине, бұл жағдайлар студент- студент арасындағы коллегиалдық ынтымақтастықты арттыратын жағымды жағдайлар.

Академиялық эдвайзер бағдарламасына қатысты, қазақстандық, американдық тәжірибелерге салыстырмалы талдау жасаудан, екі жүйенің басым ерекше тұстарымен мен ортақ белгілерін айқындадық (кесте 8).

Кесте 8 - Қазақстан, АҚШ университеттеріндегі академиялық кеңес беру үдерісінің ерекшеліктері

|  |  |
| --- | --- |
| Қазақстан университеттеріндегі академиялық кеңесшілердің (эдвайзер) ерекшеліктері | АҚШ университеттеріндегі академиялық кеңесшілердің (эдвайзер) ерекшеліктері |
| 1 | 2 |
| Кафедра оқытушылары тарапынан жүзеге асырылатын төмен мамандандырылған қызмет | Профессор-оқытушылар құрамынан тыс, кәсіби мамандармен жүргізілетін жоғары мамандандырылған қызмет |
| Студенттер ұжымына бағытталған | Жеке-дара студентке бағытталған |
| Академиялық кеңес берудің «бұйырушы» (perspective) моделі | Академиялық кеңес берудің «дамытушы» (developmental) моделі |
| Студенттер ұжымымен кездесу жүргізу жоспары | Әрбір жеке студентпен кездесу жоспары ( электронды пошта) |
| Іс-әрекет мазмұны: элективті пәндерді таңдау, студенттің жеке оқу жоспарын құру, оқу үлгерімін қадағалау. | Іс-әрекет мазмұны: студенттің өмірдегі, мамандықтағы мақсаттарын анықтау; негізгі және қосалқы мамандануын іріктеу; оқу пәндерін жоспарлау; сабақ кестесін құру |

1. – кестенің жалғасы

|  |  |
| --- | --- |
| 1 | 2 |
| Академиялық қолдау көрсету құралдары: студенттер ұжымымен жиналыс жүргізу, телефон | Академиялық қолдау көрсету құралдары: әрбір студентпен жеке кездесулер, электрондық пошта, форум, онлайн-конференциялар, телефон |
| Академиялық қолдау көрсету формалары: ұжымдық, шағын топта кеңес беру, тәртіп, оқу үлгерімі бойынша жиналыстар | Академиялық қолдау көрсету формалары: жеке-дара кеңес беру, модерация, студенттер тобымен тренинг, коучинг, дамытушы практикалық сабақтар, |
| Ортақ белгілері | |
| Элективті пәндерді таңдауға атсалысады | |
| Студенттің жеке оқу жоспарын құруға әсер етеді | |
| Студенттің оқу үлгерімін қадағалайды | |

Жоғары білім беру жүйесінің реформалауымен келген, студенттің маман ретінде қалыптасуына әсер ететін эдвайзерлердің академиялық кеңес беру үдерісін жандандыру, сапасын арттыру үшін, АҚШ тәжірибесімен салыстырмалы талдау жасаудан, келесі ұсыныстар жасауға болады:

- жоғары педагогикалық білімді, студенттің жеке оқу траекториясын қалыптастыруға әсер ететін «эдвайзер мамандарын» дайындау;

- эдвайзерлердің тек қана бекітілген студенттермен жұмыс жасауына жағдай жасау;

- эдвайзерлердің біліктілігін үнемі арттырып отыру;

- эдвайзердің іс-әрекетін кеңейту мақсатымен, сапалы, озық тәжірибелерге бағытталған оқу-әдістемелік құралдармен қамтамасыз ету;

- эдвайзерлердің бакалавриат, магистратура, докторантура деңгейіндегі білім алушылардың жеке оқу траекториясын қалыптастыруына академиялық қолдау көрсету әдістемесін жасау;

- қазақстандық эдвайзерлер ассоциациясын немесе белгілі бір кәсіби ұйымын құру.

Тьютор, оқушылар немесе студенттердің білім алу үдерісін жекедараландыруға бағытталған көптеген шетел мемлекеттерінің педагогика тәжірибесінде тарихи қалыптасқан, академиялық қолдау көрсету бағдарламасы.

ҚР Білім және ғылым министрлігінің 2011 жылғы № 152 бұйрығымен бекітілген «Кредиттік оқыту технологиясы бойынша оқу үдерісін ұйымдастырудың ережесінде», тьютор – студенттің нақты пәнді игеруі бойынша академиялық кеңесші рөлін атқаратын оқытушы, ретінде анықталады [158, 4 б.].

Тьюторлық қызмет, студенттердің өзіндік білім алу, білім алу маршрутын таңдау жауаптылығын арттырады, жекетұлғалық, кәсіби салада өзін-өзі анықтауына, тануына мүмкіндік береді. Жекедаралану принципі, тьюторлық қолдау көрсету іс-әрекетінің негізінде жатыр.

Қазіргі ҚР жоғары білім беру жүйесінде, тьютор - студенттің әртүрлі білім бағдарламаларын меңгеруге ықпал ететін, жекедараланған білім алу қағидасын жүзеге асыру мақсатымен енгізілген жаңа педагогикалық қызмет, кәсіби бағыт. Тьютор- жаңашыл, дәстүрлі емес, қазақстандық педагогика үшін әлі жете меңгерілмеген ұғым деп те айта аламыз. Соған байланысты, қазақстандық жоғары білім беру жүйесінде тьюторлық іс-әрекеттің тәжірибесі шектеулі қолдануда. Кредиттік оқыту технологиясында, білім алушылар жеке оқу траекториясын қалыптастыру мақсатында элективті пәндермен қоса, оқытушы-тьюторларды да таңдау құқығы бар. Соған байланысты да, профессор-оқытушылар құрамына, педагогтың имиджі, жекетұлғалық, кәсіби өсуіне, біліктілігін арттыру бойынша үнемі жұмыс істеуін талап етеді, заман талаптарына сай бәселекестіктен көрінуі де қажет. Қазіргі педагог-тьюторлардың бәсекелестіктен көріну белгілеріне, шет тілдерін білуі, шет тілінде дәрістер оқи білуі, мамандық бойынша өндірістік тәжірибесі болуы, ақпараттық технологияларды қолдана білуі, ғылыми-зерттеу жұмыстарымен айналысуы жатады. Сонымен қатар, тьюторлар, өзі жұмыс атқаратын ЖОО-ның саясатын ұстанып, оның қоғамдық өміріне де белсене атсалысады. Элективті курстардың қарқынды ендірілуі, еңбек нарығына сай, қажетті курстарды жасауды талап етеді. Кредиттік оқыту технологиясында оқыту үдерісі интерактивті оқыту әдістеріне, сапалы әдістемелік, дидактикалық материалдарға, пән тьюторының жекетұлғалық, кәсіби өсуіне, оқу курсы, академиялық этика саясатына негізделетінін айқындадық.

Соған байланысты, ҚР университеттеріндегі, тьюторлардың басты мақсаты, студенттердің білім алу, кәсіби, ғылыми қызығушылықтарын айқындауға көмектесу, жеке оқу траекториясын қалыптастыруға қолдау көрсету.

ҚР университеттерінде тьютор жүйесі, білім алу үдерісі жеке-дара құбылыс, сондықтан әрбір білім алушы өзіндік оқу іс әрекетіне жауапты болуы қажет деген жаңа кредиттік оқыту технологиясының позициясымен келді. Осы тұрғыдан қарастырудан, студентті, жеке оқу траекториясын «басқарушы» ретінде қабылдап, оны қалыптастыруға қажетті оқу дағдылары мен техникаларын меңгертуге бағытталған. Дегенмен, қазақстандық ғылыми әдебиеттерде «студенттің жеке оқу траекториясы» ұғымы толық анықталмаған, концептуалды –теориялық тұрғыдан қарастырылмаған.

Тьютор-оқытушылар, студенттің кәсіби біліктілік деңгейін, пәнаралық түсініктерді, мәселелерді шешудің әмбебап әдістерін, әртүрлі ақпарат көздерін қолдануға бағытталған, оқу жоспарын элективті оқу пәндерімен толықтыруда.

ҚР Білім беру министрлігінің отырыстарында, әртүрлі академиялық іс-шараларда, университеттерде, жеке-дара тьюторлар институтын құру туралы пікірталастар жүргізілуде. Бірнеше мамандар, университеттерде, тьюторлар институтын құруды қажет етпейді деген пікірді ұстанады. Бұған, кеңестік жоғары білім беру жүйесінде қалыптасқан стереотиптермен дәстүрлердің орын алуы, сонымен қатар, университеттерде тьютор қызметін, пән оқытушылары мен ғылыми жетекшілердің, кейбір жағдайларда топ кураторларының орындауы да әсер етеді. Шын мәнінде, тьютор, лектордың әзірлеген пән силлабусы негізінде, артта қалушы студенттермен де, жеке-дара жұмыс жасауы қажет. Дегенмен, оқу жүктемесінің көлеміне, әртүрлі кафедралық, университеттік қоғамдық жұмыстарды орындауына байланысты, ҚР тьютор-оқытушылары, әрбір жеке студентпен жұмыс жүргізуіне мүмкіндігі жоқ.

Тьюторлардың спецификалық функцияларын анықтау мақсатымен оқытушы мен тьютордың атқаратын міндеттерін талдауды қажет етеді.

Оқытушы: аудиториялық сабақтарда ғана қолжетімді, оқу пәнінің мазмұнын, оқу әдістемелік кешенін жасаушы, оқу пәнінің мазмұнын жеткізуші, білім алушылармен «білім алушы- білуді қажет етуші» иерархиясындағы қарым- қатынасты ұстанады, білімді бағалайды Тьютор: оқу пәнінің меңгерілуін әдістемелік басқарады, білім алушыларға әруақытта қолжетімді, артта қалған студенттермен жеке-дара, немесе шағын топта дамытушы сабақтар өткізеді, олармен серіктестік қарым-қатынас ұстанады, бірақ білімді бағаламайды.

ҚР университеттеріндегі тьюторлық жүйесіне талдау жасаудан, оқу курсының профессор-оқытушылары, кейбір жағдайда топ кураторларымен, эдвайзерлермен жүзеге асатын, қосымша кәсіби компетенция немесе студенттермен жүргізілетін жеке-дара іс-әрекетінен тұратынын анықтаймыз.

ҚР жоғары білім беру үдерісін жаңалауда тьюторлық қолдау көрсету бағдарламасын ендіруге бағытталған алғашқы қадамдардың жасалғанын анықтаймыз. Дегенмен, олардың студенттің жеке оқу траекториясын қалыптастыру, академиялық қолдау көрсету мақсаттарын жүзеге асыру үшін, кең көлемде осы маңызды позициядағы кәсіби маманның іс әрекетін концептуалды түсіну үшін, ағартушылық, оқу-әдістемелік жұмыстарын жүргізуді қажет етеді.

Егерде, ҚР университеттеріндегі тьютор бағдарламасының жүзеге асқанына ондаған ғана жылдар өтсе, АҚШ-тың жоғары білім беру жүйесінде, бірнеше ғасырлық тарихы бар. АҚШ университеттерінде, тьютор жүйесі- студенттерді пән бойынша оқытушы-профессор құрамынан басқа, белгілі бір кеңесшілерге бекітудің университеттік жүйесі; шағын топта кеңесші- оқытушымен жүргізілетін интенсивті жеке дара сабақтар, ал орта білім беруде белгілі пән бойынша репититор деген мағынаны білдіреді. Тьютор бағдарламасының мақсаты - белгілі бір пән бойынша студентің оқу тәжірибесін арттыру, академиялық кемшіліктерінің орнын толтыру, студентті университет қабырғасында «сақтап қалуға» мүмкін болатын барлық жағдайды жасау, жеке оқу траекториясын орындауға әсер ету. АҚШ университеттеріндегі білім алушылармен жүзеге асырылатын тьютор- бағдарламасын зерттеу, оның негізгі формаларын айқындауға мүмкіндік берді:

- дәріс, немесе семинар сабақтарының мазмұнын қайталауға немесе емтихандарға дайындалуға бағытталған репититор немесе тьютор сабақтары;

- студенттерді университеттік оқу дағдыларын меңгертуге бағытталған тьютор сабақтары;

- дәріс, семинар сабақтарымен байланысты емес «еркін» тьютор сабақтары.

Осындай формадағы институционалдық тұрғыда ұйымдасқан қосымша оқыту формалары арқылы, білім алушылар арасында серіктестік, жолдастық қарым - қатынасын орнайды, белгілі бір ғылым бойынша академиялық дағдылары мен жетістіктері, дербес оқу іс - әрекеті дамиды.

АҚШ-тың жоғары білім беру жүйесінде, тьютор бағдарламасына талдау жасаудан, академиялық қолдау көрсетудің дәстүрлі бағдарламаларымен бірігіп, студенттің академиялық жетістігіне жауапты әкімшілік, профессор, оқытушылардың жұмысының нәтижелілігін арттыруға, жеңілдетуге бағытталған деп тұжырым жасаймыз.

Отандық университеттерге жоғары білім беру жүйесінің реформалауымен келген, студенттің маман ретінде қалыптасуына әсер ететін тьюторлардың іс-әрекетін жетілдіру үшін, АҚШ тәжірибесін салыстырмалы талдау негізінде келесі ұсыныстар жасауға болады:

- кафедралар, тьютор қызметіне волонтерлық түрде, оқу үлгерімімен ерекшеленген, жоғары курс студенттерін, магистранттары мен докторанттарын тарту қажет;

- студент-студент қарым-қатынасында коллегиалдық «пэр-тьютор» бағдарламасын енгізу қажет;

- студент-студент қарым-қатынасында коллегиалдық «пэр-тьютор» бағдарламасын инстутиционалдық тұрғыда ұйымдастыру қажет.

- тьюторларды арнайы оқу-әдістемелік құралдарымен қамтамасыз ету қажет.

Студент-студент қарым-қатынасында коллегиалдық «пэр-тьютор» бағдарламасын енгізу, университеттік білім сапасын арттырады; студенттердің оқудағы жетістігіне жағымды әсер етеді; оның жеке оқу траекториясын жүзеге асыруға өзіндік ықпалын тигізеді; оқытушы- тьюторлардың жұмысын жеңілдетеді деп тұжырымдама жасаймыз.

Қорыта келе, ҚР университеттерінде студенттің нақты пәнді игеруіне, білім алушының жеке оқу траекториясын қалыптастыру бойынша студентке академиялық, педагогикалық қолдау көрсету, тек қана кафедраның профессор-оқытушыларының міндеттеріне жүктелгенін анықтаймыз. Әрине, бұл мәселер профессор-оқытушы құрамының оқу жүктемесін орындауы мен әртүрлі кафедралық қоғамдық іс-шараларға қатысу себептерінен, академиялық қолдау көрсету қызметтерінің түбегейлі мақсаттарын жүзеге асыруға мүмкіндік бермей отыр.

Кредиттік оқыту технологиясының, студентке, академиялық қолдау көрсету қызметкерлеріне қойған міндеттерін, талаптарын, сапалы жүзеге асыру үшін, бұл салада мол теориялық-педагогикалық дайындығы бар, АҚШ-тың тәжірибесін қолдану негізінде қазақстандық моделін теориялық тұрғыда негіздеу, отандық университеттерде студентке бағытталған оқыту ортасын қалыптастыруға мүмкіндік береді деген қорытындыға келеміз.

**2.3 Университет студенттеріне академиялық қолдау көрсету кешенін ұйымдастырудың құрылымдық-теориялық моделі**

Педагогикалық ғылымда соңғы жылдары В.Г. Афанасьев [160], В.А. Веников [161], Б.А. Глинский [162], Ю.А. Конержевский [163], Ф.Ф. Королев [164], Н.В. Кузьмина [166], И.Б. Новик [167] сияқты ғалымдардың еңбектеріне негізделген моделдеу әдісі кеңінен қолданылады. Моделдеу-зерттеу объектісінің мәнін толық айқындауға мүмкіндік береді. Модель сөзі грек тілінен *«modus, modulus»* өлшем, бейне, әдіс деген ұғымдарды білдіреді. Ал, ғылымда кең тұрғыда модель сөзі кейбір шартты жағдайларда зерттеу жұмысының түпнұсқасының қасиеттерін қайта жасайтын аналог, түпнұсқаның орнын басушы (ақиқаттың үзіндісі) деген мағынаны білдіреді. Мысалы, В.А.Штофф [168] «модель -бейнелеу, қайта жаңғырту арқылы теориялық немесе тәжірибелік түрде жүзеге асатын жүйе негізінде, зерттеу объектісі туралы жаңа ақпараттар, ғылыми ой тұжырымдар жасауға мүмкіндік береді»-деген анықтама береді.Бұл анықтамадан моделдің төрт белгісін айқындаймыз:

- ойша бейнеленетін немесе тәжірибеде жүзеге асатын жүйе;

- зерттеу объектісін қайта жасайды немесе бейнелейді;

- объектінің орнын басады;

- объект туралы жаңа ақпарат береді.

Сонымен, *«модель әдісі»* зерттеу объектісіне ұқсас болып келетін, оның құрылымын, қасиеттері мен байланыстарын кішірейтіп көрсетететін сызба, кесте және т.б. түріндегі жасанды бейне. Басқаша айтқанда, модель, таным үдерісі кезінде, негізгі зерттеу объектісі туралы жаңа ақпарат беретін қосымша құрал. Олай болса, *моделдеу* дегеніміз зерттеу үшін таңдалған, бір объектінің негізгі белгілерін екінші бір объектіде елестету. Моделдеу әдісі педагогикалық объектінің формалары, құрамы мен қызмет ету құрылымы немесе дамуын оның құрамдас бөліктері мен ішкі байланыстардың негізінде бейнелеу арқылы қамтамасыз етеді.

Осы зерттеу жұмысында АҚШ-тың жоғары білім беру жүйесіндегі академиялық қолдау көрсету үдерісінің ерекшеліктерін айқындап, оның тәжірибесін жүйелілік тұрғыдан қарастыру негізінде Қазақтанның университеттерінде қолдануға мүмкін болатын студенттерге академиялық қолдау көрсетудің құрылымдық-теориялық моделін жасауды жүйе тұрғысынан қарастырамыз. Осы жағдайда басты назар аудартатын категория «жүйе» ұғымы болғандықтан, онын мәнін анықтауды қажет етеді.

Жүйе – белгілі бір тұтастықты құрайтын өзара байланысқан және өзара әрекеттесетін элементтердің жиынтығы [ 169]. Т.Т. Ғалиев жүйені «қойылған мақсатқа жету үшін жобаланатын заңдылықпен байланысқан және өзара әрекеттесетін элементтердің жиынтығы» деп нақтылайды [170].

Сонымен, ғалымдардың «жүйе» ұғымына берілген анықтамаларына сүйене отырып, АҚШ тәжірибесін зерделеу негізінде жасалған, университет студенттеріне бағытталған академиялық қолдау көрсету компоненттерін бір-бірімен байланысқанда, тұрақты бірлік құрайтын элементтерден тұрады деп қорытынды жасай аламыз. Зерттеуіміздің міндеттеріне орай, АҚШ–тың жоғары білім беру жүйесіндегі студенттерге академиялық қолдау көрсету тәжірибесінің озық бағыттарын, бағдарламаларын, қазақстандық кредиттік оқыту технологиясында студенттердің жеке оқу траекториясын жүзеге асыруға ықпал ету мақсатымен енгізілген жаңа педагогикалық, академиялық қызметтердің іс-әрекетін ескере отырып, кредиттік оқыту технологиясында *университет студенттеріне академиялық қолдау көрсету кешенін ұйымдастырудың құрылымдық-теориялық моделін*құрдық (cурет 12).Құрылымдық**-**теориялық модель, университет студенттеріне академиялық қолдау көрсету іс -әрекетінің мақсаты мен мазмұны, академиялық қолдау көрсету қағидалары, компонентері, бағыттары, субъектілердің әрекеттесу формалары мен құралдары, академиялық қолдау көрсетудің нәтижесі мен рефлексия элементтерінен тұрады.

Университет *студенттеріне академиялық қолдау көрсету кешенін жүйе ретінде құруда мынандай негізгі дидактикалық талап қойылады.*

1. Академиялық қолдау көрсету жүйесі, негізгі дидактикалық міндеттерді шешуге, яғни студенттердің университет қабырғасына бейімделуіне, студенттердің оқу-танымдық қабілеттерін дамытуға, студенттің кәсіби таңдау жасауы, жеке оқу траекториясын саналы қалыптастыруға ықпал етуі қажет.
2. Жүйе теория мен практиканың байланысы, түсініліктілік пен жүйелілік, саналылық пен шығармашылық белсенділік, жоғары ғылыми деңгейде білім беру қағидаларының талаптарына сай болу керек.

АҚШ-тың жоғары білім беру жүйесіндегі, оның ішінде студенттерге академиялық қолдау көрсету бағдарламаларына теориялық, тәжірибелік талдау жүргізу, олардың жеке бір ұйымдасқан студенттерге қолдау көрсету орталығы ретінде жұмыс атқаратынан аңғартады. Демек, білім алушылардың субъектік позициясын белсендіру, жекедараландыру, оқу-танымдық дағдыларын, дербестігін, студентке өмір бойы білім алу дағдыларын қалыптастыруды көздейтін кредиттік оқыту технологиясында студентттерге академиялық қолдау көрсетуді кешенді түрде жүргізуіміз қажет. Сонда ғана, бұл жаңа бағыт оң нәтиже береді. Себебі, академиялық қолдау көрсету , студенттің жеке оқу траекториясын саналы қалыптастыру арқылы, оны жүзеге асыру үдерісін жеңілдетіп, білім алушының жекетұлғалық, кәсіби дамуына оң ықпалын тигізеді. Білім алушыларға академиялық қолдау көрсету кешенін ұйымдастыру барысында институттың мақсаты мен міндеттері, студенттердің академиялық, әлеуметтік қажеттіліктері, факультеттің мүмкіндіктері, оқу бағдарламалары мен курстарының күрделілігі, университеттің қаржылық жағдайы, құрылымы сияқты маңызды мәселелерді ескерген жөн.

Соған сәйкес, зерттеуде біз академиялық қолдау көрсетуді ұйымдастырудың *қосымша* **(Supplementary Model)** моделін ұстанамыз. Факультеттің кеңесшілері, эдвайзерлері, тьюторлары студенттің оқу барысындағы қиындықтары мен кемшіліктерін шешуге атсалысады, сонымен қатар, әрекеттесу субъектілері (студент немесе кеңесші) қосымша ақпарат немесе кеңес алу үшін университетке ортақ, арнайы студентке қолдау көрсету орталығына жүгіне алады.

**Университет студенттеріне академиялық қолдау көрсетудің құрылымдық- теориялық моделі**

***Студенттерге академиялық қолдау көрсетудің мақсаты:*** *кредиттік оқыту технологиясында білім алушылардың академиялық кедергілерінің алдын –алу, жеке оқу траекториясын саналы қалыптастыруға әсер ету*

*жағымды әсер ету,*

***Академиялық қолдау көрсету қағидалары:*** адамгершілік құндылықтардың басымдылығы, еріктілік, икемділік, бірлесіп жұмыс атқару (кооперация), жекедараландыру, студенттің субъектік позициясын белсендіру, тең құқықтық

***Студент***

***Академиялық қолдау көрсету компоненттері***

***Академиялық қолдау көрсету компоненттерінің функциялары:*** cтуденттің кәсіби дамуына әсер ету; жобалау; басқару; рефлексия, білімін жетілдіру.

Білім алушының жеке оқу траекториясын саналы қалыптастыру, жүзеге асыру барысында кезіктіретін академиялық қиыншылықтарын шешу мақсатында академиялық қолдау көрсету мамандарымен бірлескен белсенді субъективтік позициясындағы іс- әрекеті

*Дамытушы академиялық эдвайзер*

***Академиялық қолдау көрсету компоненттерінің бағыттары***

1. студенттің университет қабырғасына бейімделуі;
2. студенттің оқу үдерісінде өзін - өзі ұйымдастыруы;
3. университеттің оқу үдерісіндегі студенттің өздік жұмысы;
4. студенттің кәсіби таңдау жасауы
5. студенттің оқу- танымдық дағдыларын дамыту

*Тьютор*

*Ментор*

*Бағыт-бағдар курстары*

***Академиялық қолдау көрсету формалары:***академиялық кеңес беру, модерация, тренинг, коучинг, практикалық сабақтар, дамытушы оқу пәндері

***Академиялық қолдау көрсету құралдары:*** жеке-дара кездесулер,шағын топта кездесулер, электрондық пошта, форум, телефон

***Академиялық қолдау көрсетудің нәтижелері:***

- білім алушылардың іс –әрекетіндегі субъектілік қарым-қатынасы, дербес білім алу, жеке оқу траекториясы мен кәсіби өзін-өзі анықтауында белсенділік, жауапкершілік, бастамашылық (инициатива) сияқты қабілеттердің көрінуі;

- академиялық қиындықтарды шешу және жеке оқу траекториясын жобалау мен жүзеге асыруда жағымды оқу-танымдық мотивациясының қалыптасуы;

- академиялық проблемаларды шешуді саналы түрде ұғынуы;

- оқу үлгерімінің артуы;

- меңгерілген тәжірибені дербес анализдеу және рефлексия жасауға үйренуі.

Сурет 12 - Университет студенттеріне академиялық қолдау көрсетудің құрылымдық- теориялық моделі

Орталық қызметкерлері академиялық қолдау көрсету мамандарын, қажетті оқу әдістемелік кешенмен қамтамасыз етіп, кәсіби біліктілігін арттыру семинарлары мен дәрістерін жүргізеді, олардың жұмысының нәтижелілігін бағалайды. Теориялық зерттеулерге сүйене отырып, студенттің кәсіби дамуына, кредиттік оқыту технологиясының студентке қоятын басты талаптарының бірі - өзіндік білім алу дағдыларына, жеке оқу траекториясын саналы қалыптастыруға жағымды жағдай жасайтын академиялық қолдау көрсетудің қосымша моделінің (Supplementary Model) таңдалғанын нақтылаймыз. Дегенмен, кафедра оқытушыларының студенттерге академиялық қолдау көрсету іс- әрекетіндегі басымдықтарына қарамастан, оның кемшіліктеріде бар. Көбіне, олар кафедраға, факультетке қатысты ақпараттарды жете біліп, жүйелесе де, жалпы университеттік ақпараттарды жеткілікті біле бермейді. Себебі, академиялық қолдау көрсету, профессор-оқытушылар құрамының міндеттерінің бір бөлігі, қосымша қоғамдық жұмысы ретінде жүзеге асады. Сонымен қатар, оқытушылардың оқу жүктемесіне байланысты жұмысбастылығынан, студентке қосымша кездесулер ұйымдастыру қиынға соғады, студентке кеңес беру әдістері мен техникаларына ие бола бермейді. Осыған байланысты, жеке академиялық қолдау көрсету орталығы кафедра, факультет кеңесшілеріне әдістемелік, ақпараттық ресурстармен қамтамасыз етуі тиіс.

Қазақстан университеттінің үшсатылы білім беру бағдарламасына көшу жағдайында бакалавриат студенттеріне академиялық қолдау көрсетудің ұсынылып отырған моделі тиімді болады деп қорытындылаймыз, себебі кафедраның профессор-оқытушылар құрамы, арнайы ұйымдастырылған орталықтан, ақпараттық, әдістемелік материалдармен қамтамасыз етіледі, соған сәйкес олардың білім алушылардың жеке оқу траекториясын саналы қалыптастырудағы әрекеттесу үдерісінің сапасы артады. Ендігі кезекте, университет студенттеріне академиялық қолдау көрсету кешенінің құрылымдық моделінде көрсетілген әрбір элементтерін жекелеп қарастырып, түсініктеме беруді қажет етеді.

*Студенттерге академиялық қолдау көрсетудің мақсаты:* кредиттік оқыту технологиясында білім алушылардың академиялық кедергілерінің алдын –алу, жеке оқу траекториясын саналы қалыптастыруға әсер ету. Осы орайда, академиялық қолдау көрсету субъектілерінің әрекеттесуінің басты мақсаты, студенттің дербес жеке оқу траекториясын құруда, кәсіби қалыптасуында кездескен қиындықтарды студенттің пайдасына шешуге жағдай жасау.

Ғылыми әдебиеттерге теориялық анализ жасаудың негізінде, сонымен қатар студенттік жас кезеңінің ерекшеліктерін (ересектік жасқа өту, дербестікке қажеттілік, өзін-өзі басқару, өзін-өзі жетілдіру, осы жас кезеңіне тән мінез бітістері мақсаттылық, батылдық, белсенділік,оқу іс әрекетінің көмегімен өмірлік мәселелерін жетуге дайындығы, әлеуметтік тәжірибе жинау) ескере отырып, білім алушылардың жеке оқу траекториясы мен білім алу дағдыларын қалыптастыруға жағдай жасайтын төмендегідей студентпен академиялық қолдау көрсету қызметкерлерінің әрекеттесу қағидаларын айқындадық:

1. *Адамгершілік құндылықтарының басымдылығы қағидасы -* жекетұлға үнемі даму жағдайында болып, білім берудің ең құнды субъектісі ретінде қабылданады, олай болса, академиялық қолдау көрсету барысында студенттің қажеттіліктері мен мүмкіндіктері басты орында болады.
2. *Еріктілік қағидасына сәйкес,* студент академиялық қолдау көрсету қызметкерлеріне күрделі мәселелерді шешу, жеке оқу траекторияны құруда бірігіп шешім қабылдауда, кеңес алуға жүгіну мәселелерінде өзіндік дербес шешімдерді қабылдайды.
3. *Субъектік ұстанымын белсендіру қағидасы* **-** академиялық кеңесші студенттің үздіксіз білім алуына жауаптылығын арттыруға, оқу іс-әрекетін, оқу траекториясын аса ұқыптылықпен жоспарлауға, таңдау жасауға, дербес шешім қабылдауға, өзінің жетістіктерін бағалауға жағдай жасауы қажет. Бұл жағдайда, студенттің кеңесшімен бірігіп жұмыс атқаруға ұмтылысы, маңызды болады.
4. *Теңқұқықтық қағидасы (субъект-субъектік қарым-қатынас)-*академиялық кеңес беру үдерісінде әрбір қатысушы белсенді субъект ретінде қабылданады. Академиялық кеңес беру, студент пен кеңесші іс-әрекеттің нәтижесіне бірдей жауапты. Кеңесшінің басты міндеті, студентке өзін-өзі тануға, түсінуге, қабілеттерін, қызығушылықтары мен бейімділігін айқындауға, саналы дербес таңдау жасауға, мәселелерді шешу, және оларды жүзеге асыруда өзінің мүмкіндіктерін бағалауға көмектесу.
5. *Икемділік қағидасы*– оған сәйкес, академиялық қолдау көрсету үдерісі ситуативті,себебі, әрбір студент өзіндік ерекшеліктері бар жеке тұлға, соған сәйкес, оларда бірдей академиялық жағдай немесе қиыншылықтар туындамайды, және әртүрлі жағдайда оларды шешуге бағытталған,студенттің кәсіби дамуына, жауаптылығын арттыруға әсер ететін әмбебап әдістер де жоқ. Осыған байланысты, студентке университет жағдайында қолдау көрсету үдерісі дайын шешімдер мен әдістерді пайдалану мүмкін емес; ол академиялық қолдау көрсету субъектілерін дербес анализ және үнемі рефлексивті іс-әрекет жасауға мәжбүрлейді.
6. *Бірлесіп жұмыс атқару (кооперация) қағидасы* **-** академиялық қолдау көрсету студенттің толыққанды кәсіби қалыптасуымен, жеке оқу траекториясын құруға қамтамасыз ететін үдеріс. Дегенмен, академиялық қолдау көрсету қызметкерлері, студенттің кәсіби қалыптасуына әсер ететін жеке буын емес екенін ұмытпай, өзіндік біліктілігінің мүмкіндігін адекватты бағалап, қажетті жағдайда студентті басқа ұйымдарға, университет қызметтеріне бағыттауы керек.
7. *Жекедаралану қағидасы* **–** білім алушылардың академиялық қиыншылықтарын шешуде жағымды жағдай жасау үшін, олардың жеке-дара қызығушылықтарын, білім алу қажеттіліктерін, мүмкіндіктерін ескеру қажет.

АҚШ университеттеріндегі озық академиялық қолдау көрсету бағдарламаларына талдау жасау барысында, іріктеліп алынған академиялық эдвайзер, тьютор, ментор бағдарламалары мен бірінші курс студенттеріне арналған бағыт-бағдар беруші курстары, университет студенттеріне академиялық қолдау көрсету кешенінің құрылымдық моделінің компоненттерін құрады.

*Дамытушы академиялық эдвайзер (Develepmental Academic advising)* - қолдау көрсетудің негізгі компоненті ретінде, білім алушылардың жеке - дара сенімі мен көзқарастарына сыйластықпен қарау негізінде, студенттің қажеттілігі мен университет талабы арасындағы қарама - қайшылықтарды екі жақтың пайдасына шешуге, студенттің әлеуметтік, әлеуеттік, отбасылық, жас және жеке дара, ұлттық, гендерлік ерекшеліктеріне назар аударуға, студенттің академиялық мүмкіндіктерін біртіндеп айқындау арқылы , жеке оқу траекториясын саналы қалыптастыруға, жүзеге асыруға университет ресурстарын жүйелілікпен пайдалануына, кредиттік оқыту технологиясының студентке қажетті тұстарын, басымдықтарын, студенттің кәсіби маман ретінде қалыптасуына әсер ететін күнделікті университетішілік іс-шараларды телефон, электронды пошта, жеке-дара кездесулер арқылы жеткізуге жауапты болады. Сонымен қатар, университет студенттеріне академиялық қолдау көрсетудің маңызды компоненттері бірі, академиялық эдвайзерлердің кеңес беру іс- әрекетінде J.D.Bransford and B.S.Stein [162] ұсынған академиялық кедергілерді шешу технологиясының (IDEAL) бес кезеңін қолданылады: диагностикалық *(I- Identify)* (академиялық мәселелерді айқындау, белгілеу); ізденістік *(D-Define)* (себептерін іздестіру); келісімдік *(E- Explore)* (академиялық кедергілердің шешу стратегиясын қарастыру, жауапкершілікті бөлу, қадамдық жоспарын әзірлеу); іс-әрекеттік *(A-Anticipate and Act)* (айқындалған жоспардың мүмкін болатын салдарын алдын-ала болжау), рефлексивтік *(L- Look back and learn)*(іс-әрекетке кері байланыс жасау).

*Тьютор*қызметін, оқытушылар, немесе ерікті түрде (волонтер) оқу үлгерімі бойынша жоғары көрсеткіштер көрсеткен жоғары курс студенттері, немесе магистратура, докторантура білім алушылары атқарады. Тьютор қызметі, пәндердің силлабусы негізінде, оқу курсының күрделі тақырыптарын, немесе студенттің өздік жұмыстарын жеке-дара, немесе шағын топта, білім алушылармен бірлесіп талдаудан, пікірталас жүргізуден тұрады. Тьютор бағдарламасының мақсаты - белгілі бір пән бойынша студентің оқу тәжірибесін арттыру, академиялық артта қалушылықтың алдын алу арқылы студенттің жеке оқу траекториясының саналы жүзеге асыруына әсер ету.

*Ментор* қызметін, кафедра оқытушылары, немесе ерікті түрде (волонтер) университеттік тәжірибесі мол жоғары курс студенттері, немесе магистратура, докторантура білім алушылары атқара алады. Тьютор бағдарламасының мақсаты – 1, 2 курс студенттерін, жоғары білім беру жүйесіне өтуін (transfer), бейімделуін оңайлату; студент- оқытушы байланыс жасауын жетілдіру; бірінші курс немесе ауысып келген студенттерді университеттің бір мүшесі ретінде сезіндіру; оқу мотивациясын арттыру; достық қолдау және көтермелеу көрсету; оқу мәселелері бойынша пайдалы кеңестер беру.

*Бірінші курс студенттеріне арналған бағыт-бағдар курсының* мақсаты, білім алушылардың кәсіби дамуы мен жеке оқу траекториясын құруға кедергі келтіретін академиялық мәселелер мен кедергілердің алдын алу, университет ортасына бейімделуге әсер ету; студенттің өзбетімен білім алуда субъектік позициясын белсендіру. Курстың соңында *студенттер,*университет саясаты; студенттер ісімен айналысатын университет қызметтері мен функциялары, академиялық қолдау көрсету қызметкерлері эдвайзер, тьютор т.б. университеттің оқыту үдерісі; ЖОО-да өздік жұмысты ұйымдастырудың мақсаты, міндеттері; оқу-танымдық дербес іс-әрекетті ұйымдастыруды жоспарлау; оқу- танымдық іс- әрекетті басқару және бағалау; ақыл–ой еңбегінің мәдениетін қалыптастыру; жеке оқу жоспарын саналы құру туралы түсініктер қалыптасуы қажет. Бағыт-бағдар берукурстарын, арнайы дайындықтан өткен академиялық эдвайзерлердің жүргізілуі міндетті.

Жеке-дара оқу траекториясын жүзеге асыру, оқуға арналған уақытты рационалды пайдалануда, әртүрлі бағыттағы өздік жұмыстарды орындау үшін жоғары білім беру жүйесі білім алушылардан белсенділік, бастамашылық, жауапкершілік, дербестік сияқты жекетұлғалық қасиеттерін көрінуін талап етеді. Аталған міндеттер мен жүктемелер әсіресе бірінші курс студенттері үшін қиындықтар туындатады. Л.Н.Гумилев атындағы Еуразия Ұлттық университетінің студенттерімен жүргізілген сауалнама қорытындысының эмпирикалық мәліметтерін анализдеу, сонымен қатар студенттер мен оқытушылармен жүргізілген сұхбаттасуларға сүйене отырып, студенттердің академиялық қиыншылықтарын шартты түрде төртке бөлуге болады:

1. *университетке бейімделу*  – (университет құрылымының, оқу үдерісінің ерекшеліктері, саясаты, студенттің құқықтары мен міндеттері туралы білімдерінің жоқтығы);
2. *оқу үдерісінде өзін-өзі ұйымдастыру*– (уақытын ұйымдастыруға, жекебастық немесе оқумен байланысты қиындықтарды шешуге дайынсыздығы);
3. *студенттің өздік жұмысы* – (әртүрлі формадағы өздік жұмыстарды орындауда оқу дағдысының жеткіліксіздігі);
4. *университеттің білім беру үдерісінде таңдау жасау* – (жеке оқу траекториясын, элективті оқу пәндерін таңдаудағы сенімсіздік немесе еліктеу, өмірлік және кәсіби жоспарларын нақты айқындай алмау, мақсат қоюды қажетсінбеу).

Бұл бағыттар студенттің кәсіби дамуының негізі болатын жеке оқу траекториясын жоспарлау мен жүзеге асырудағы негізгі кедергілер, сондықтан академиялық қолдау көрсету қызметтері мен студенттің әрекеттесуі осы мәселелерді шешуге бағытталуы тиіс.

Зерттеу аясында *бейімделу үдерісін,* жай ғана тұлғаның жаңа ортаға тез арада үйренуі емес, керісінше, *кредиттік оқыту технологиясында жеке оқу траекториясын саналы қалыптастыруға мүмкіндік беретін, университетте білім алуға қажетті білімдер мен біліктіліктер жүйесін меңгеру, бейімделуші іс-әрекетке қажетті маңызды сапаларды қалыптастыратын белсенді саналы іс-әрекет ретінде қарастырамыз.*

Жоғарыда айтылғандай, жоғары білім беру жүйесінің үрдісін талдау, кредиттік оқыту технологиясын пайдалану арқылы оқу үдерісін ұйымдастырудың негізгі міндеттері: білім көлемін біріздендіру, оқытуды барынша дараландыру үшін білім алушыларға жағдай туғызу, білім алушылардың өзіндік жұмыстарының рөлі мен тиімділігін күшейту және т.б. талаптары мен басымдықтарын, сонымен қатар, ақпараттық технологиялар даму жағдайында студенттердің талаптарын ескере отырып, академиялық қолдау көрсету қызметінің келесі функцияларын айқындадық: cтуденттің кәсіби дамуына әсер ету; жобалау; басқару; рефлексия және өз білімін жетілдіру.

Студенттің кәсіби дамуына әсер ету функциясы студенттің жеке оқу траекториясын жобалауда және жүзеге асыруда болатын кедергілер мен күрделі мәселелерді шешу; студенттің дербестік, жауапкершілік пен шығармашылық қасиеттерінің көрінуіне жағдай жасау; үздіксіз өзбетімен білім алуға, өзін-өзі кәсіби дамытуға ынталандыру; оқыту үрдісінде студенттің қажеттіліктері мен мүмкіндіктерін айқындау; студенттің субъектік тәжірибесіне сүйену; оқыту үдерісінде қиындық немесе түсініксіздік танытатын жағдайларда көмек көрсету; шешімін табуға әсер етуден тұрады. Дегенмен студентің кәсіби дамуына әсер ету, жобалау студенттің жеке-дара оқу траекториясын құрастыруда тығыз байланыстылықта болады. Әсер ету және жобалау функциясы студенттің жеке оқу траекториясын бірігіп жобалауда тығыз байланысты.

*Басқару функциясы* университетішілік әріптестерімен, басқа да академиялық қолдау көрсету компоненттерімен (тьютор, ментор), оқытушы-профессор құрамымен, сонымен қатар басқа жоғары оқу орындары мен ұйымдармен, кәсіби мекемелермен тығыз байланыста болуды қажет етеді. Себебі, университеттің студенттер ісімен айналысатын қызметтерінің ынтымақтаста бірлесіп жұмыс істеуінсіз, студенттерге толыққанды академиялық қолдау қызметімен қамтамасыз ету мүмкін емес. *Білімін жетілдіру және рефлексия функциясына* өзіндік іс-әрекетін талдау, академиялық қолдау көрсету компоненттерінің (эдвайзер, ментор, тьютор) кәсіби іс-әрекетінде мақсатты және дербес түрде жаңа кәсіби білімдер мен дағдыларды үйренуге, біліктілігін арттыруға дайындығы жатады.

*Академиялық қолдау көрсету үдерісінің формалары мен құралдары*, олардың компоненттері мен студенттің әрекеттесу мақсатымен, сонымен қатар кеңес беру мазмұнына сай іріктеліп, жүргізіледі.

Студенттік жас кезеңінде жоғары білім алу, студенттің қоғамдық байланыс пен міндеттерді ескере отырып, өмірлік мақсаттарды жүзеге асыру құралы болуымен ерекшеленеді. Соған байланысты, академиялық қолдау көрсету формаларына кеңес беру, модерация, трениг, коучинг, практикалық сабақтарды жатқыза аламыз. Әрине, әрбір әсер ету формасы академиялық қолдау көрсету мамандары мен студенттің әрекеттесуінің мақсаты мен мазмұнына сай таңдалады.

*Кеңес беру* - студент пен эдвайзердің, ментордың, немесе тюьтордың оқыту үдерісіне немесе жекетұлғалық мәселелерге қатысты әртүрлі жағдаяттарды анықтау, олардың мүмкін болатын шешімдерін табуда екіжақты сыйластық пен бірлесіп жұмыс атқаруға негізделген әрекеттестігі болып табылады. Академиялық кеңес берудің мақсаты - университеттің білім беру ортасы мен мүмкіндіктері туралы қолжетімді ақпаратты жеткізу, студентке проблемалық жағдаяттардың мәнін ұғынуға көмектесу, тиімді шешімдерін көрсету, бірақ білім алушы үшін ұйғарым жасамау. Академиялық қолдау көрсету компоненттерінің мақсаты, берілген ақпарат көздері, кеңес беру және шешімдер нұсқау арқылы білім алушылардың өзін-өзі тану, академиялық қиындықтардан альтернативті шешімдер іздестіру, жағдаяттарды зерттеу, анықтау жолдарын үйрету, меңгерту.

*Модерация* арнайы техникалар, әдіс-тәсілдерді қолдану арқылы топтық жұмысты мақсатты және құрылымды етуге бағытталған форма. Модератормен жүргізілетін коммуникацияның мақсаты, студенттің ішкі мүмкіндіктері мен әлеуетін айқындау арқылы сауатты шешімдер жасауға әсер ету. Модерацияның мақсаты, пікірталас субъектілерінің белсенді өзін-өзі көрсетуіне әсер ету болғандықтан, топтық жұмысты модерациялау (жетілдіру) барысында қатысушылардың әрекеттесуі мен ынтымақтастығы, сыни пікір мен кемшіліктер айтусыз жүргізіледі. Модераторға топтық қарым-қатынастың ұйымдастырушысы ретінде келесі талаптар қойылады: модерациялаудың әдіс-тәсілдерін жете және дер кезінде қолдана білетін, топтағы рөлдерді тиімді бөлу, жекетұлғалық қарым-қатынасты басқаруда бағыт-бағдар беру, белгілі бір ережелерді сақтау, топтың эмоционалдық және интеллектуалдық ресурсын жаңалау, кейде қалпына келтіру үшін «ресурстық орталық» функциясын жүзеге асыру да әлеуметтік қарым- қатынас жасау дағдыларын меңгерген маман болуы қажет. Академиялық кеңес беруді топтық формада ұйымдастырудың көптеген басымдықтары бар. Студентаралық тәжірибемен бөлісу арқылы, әрбір топтың қатысушы, өздерін басқа қырдан көре алады, қатысушылардың шешу жолдары мен ұстанымдарын талдау арқылы өздерінің проблемаларын түсінуге, орындауға үйренеді.

*Тренинг* сөзі (ағылшын тілінен train – тәрбиелеу, оқыту, үйрету, машықтандыру) – бұл жұмыс нәтижесіне және қажетті машықты дамытуға қолжеткізуге бағытталған, машықтану және қандай да бір саладағы жүйелі тапсырмаларды, әрекеттерді немесе ойындарды орындай білу. Тренинг- белгілі бір арнайы ұйымдастырылған жағдайда қатысушылардың білімі мен біліктілігін, тәжірибесін дамытуға бағытталған студенттер пен тренердің әрекеттестігі. Студенттер, тренингтің белсенді техникалары арқылы өзінің қалыптасқан «Мен-концепциясын» қайта қарастырып, академиялық мәселелердің шешімін табудың жаңа әдіс-тәсілдерін дербес табуға үйренуі тиіс.

*Коучинг* – жеке жұмыс режимінде өткізіліп, әрбір білім алушының дербес кәсіби білім алу және дамуға әсер етеді. Коуч ретіндегі академиялық эдвайзер, тьютор немесе ментор өзінің клиентін (біздің жағдайымызда студент) сұрақтар қою арқылы, әртүрлі жағдаяттарда дұрыс шешімдер жасауға бағыттайды. Коучингтің нәтижесінде студенттердің қойылған міндеттерді орындауға деген мотивациясы, дербестігі, жауапкершілігі артады.

*Практикалық сабақтар* - белгілі бір ортақ мақсаттарымен біріктірілген студенттер тобымен жүргізіліп, университет саясаты; студенттер ісімен айналысатын университет қызметтері мен функциялары, академиялық қолдау көрсету қызметкерлері эдвайзер, тьютор және т.б. университеттің оқыту үдерісі; ЖОО-да өздік жұмысты ұйымдастырудың мақсаты, міндеттері; оқу-танымдық дербес іс-әрекеті ұйымдастыруды жоспарлау; оқу-танымдық іс-әрекетті басқару және бағалау; ақыл–ой еңбегінің мәдениетін қалыптастыру; жеке оқу жоспарын саналы құру туралы берілген жүйелі ақпараттарды бекіту, нақтылау үшін, студентің субъектілік позициясын белсендіру үшін жүргізіледі.

Ұсынылып отырған әрбір академиялық қолдау көрсету формаларының басымдықтары мен шектеулері бар. Олардың ұтымды пайдалануы проблемалық жағдайдың, білім алушыларға әсер ету ерекшеліктеріне байланысты жүргізіледі. Студент пен академиялық қолдау көрсету компоненттерінің әрекеттесуінде әртүрлі құралдарды қолдану, академиялық кеңес беру үдерісінің мазмұнынын сипаттайды. Технологиялық мәдениет дәуірінде ақпараттық коммуникация құралдары (интернет, электронды пошта, форум, чат, блок, телефон, факс және т.б.) студент пен академиялық қолдау көрсету персоналдарымен үнемі байланыста болуға мүмкіндік береді. Дегенмен, ақпараттық коммуникативтік технологиялар, бетпе-бет қарым-қатынас жасауды алмастыра алмайды, біздің моделімізде қосымша байланыс жасау құралы ретінде қарастырылады.

*Академиялық қолдау көрсетудің нәтижесі,* білім алушының жеке оқу траекториясын саналы қалыптастыруда, жүзеге асыруда кезіктіретін академиялық проблемаларын мақсатты орындауда біртіндеп шешімін тауып, келесі түрде беріледі:

- білім алу үрдісінде субъектік қарым-қатынас, дербес білім алу, жеке оқу траекториясы мен кәсіби келешегінде белсенділік, жауапкершілік, бастамашылық (инициатива) көрсетуі.

- академиялық қиындықтарды шешу және жеке оқу траекториясын жобалау мен жүзеге асыруда жағымды мотивацияның қалыптасуы;

- академиялық мәселелердің орнауы және оны шешуді саналы түрде ұғынуы;

- оқу үлгерімінің артуы;

- меңгерілген тәжірибені дербес анализдеу және рефлексия жасауға үйрену.

*Академиялық қолдау көрсету нәтижелеріне талдау жүргізу және рефлексия* (кері байланыс) орнату академиялық қолдау көрсету моделінің негізгі компоненті болып табылып, академиялық қолдау көрсету үлгісін тиімділеуге, субъектілердің өздерінің іс-әрекетін сырт көзбен бақылауға, кеңес берудің басымдықтары мен кемшіліктерін ескеру, студент пен эдвайзер немесе тьютордың болашақтағы біріккен іс- әрекетіне түзетулер енгізуге мүмкіндік береді.

Ендігі кезекте, диссертациялық жұмыстың міндеттерін біртіндеп логикалық шешу мақсатымен, Университет студенттеріне академиялық қолдау көрсетудің құрылымдық-теориялық моделінің негізгі компоненттерінің (дамытушы академиялық эдвайзер, бағыт-бағдар курстары) тиімділігін тәжірибелік эксперимент барысында тексеруді талап етеді.

**3 СТУДЕНТТЕРГЕ АКАДЕМИЯЛЫҚ ҚОЛДАУ КӨРСЕТУ БАҒЫТЫНДАҒЫ АҚШ ТӘЖІРИБЕСІН ЕНДІРУДІҢ ӘДІСТЕМЕСІ**

**3.1 Студенттерге академиялық қолдау көрсету моделін жүзеге асырудағы тәжірибелік-эксперименттік дайындық жұмыстары**

Диссертациялық жұмыстың 1, 2 тарауларында АҚШ-тың жоғары білім беру жүйесінде студенттерге академиялық қолдау көрсетудің теориялық маңызды жақтары, студенттерге қолдау көрсетудің тарихи тұрғыдан қалыптасуын, университеттерде студенттің жеке оқу траекториясын қалыптастыруды, жалпы білім беру үдерісін жекедаралануын мақсат ететін, академиялық қолдау көрсету орталықтарының маман даярлаудағы рөлі, ұйымдастырудың озық тәжірибелері, модельдері, бағдарламалары анықталды. ҚР және АҚШ жоғары оқу орындарында академиялық қолдау көрсету бағдарламаларына салыстырмалы талдау жасалынып, ҚР университеттерінде кредиттік оқыту технологиясында қолдануға мүмкін болатын студенттерге академиялық қолдау көрсетудің құрылымдық-теориялық моделі теориялық тұрғыдан негізделді.

Диссертациялық жұмыстың келесі логикалық міндетін шешу үшін, кредиттік оқыту технологиясында білім алушылардың академиялық кедергілерінің алдын-алу, жеке оқу траекториясын саналы қалыптастыруға, жүзеге асыруға әсер ететін 2.3 параграфта берілген, университет студенттеріне академиялық қолдау көрсетудің құрылымдық теориялық моделінің тиімділігін тәжірибелік-эксперимент жүзінде тексерілді. Соған сәйкес, бұл бөлімде, университет студенттеріне академиялық қолдау көрсетудің құрылымдық- теориялық моделін тәжірибеге ендірудің мазмұнды және процессуалды ерекшеліктері, алынған нәтижелерге талдау, зерттеу жұмысының қорытындылары мазмұндалады.

Педагогикалық эксперимент танымның эмпирикалық деңгейіндегі зерттеудің негізгі әдісі болып табылады, ол құбылыстардың өту барысының нақты белгіленген жағдайларын зерттеуге бағытталған. Экспериментте құбылыстың табиғи жағдайларда бақылап- зерттеуге болмайтын белгілерін ашуға болады. Эксперимент зерттеу құбылыстарын басқа шарттар мен жағдайлардан бөліп алып, құбылыстар мен деректерді «таза күйінде» зерттеуге мүмкіндік береді, ғылыми зерттеудің теориялық және эмпирикалық деңгейлері арасындағы байланыстырушы буын. Оның мақсаты ғылыми теория немесе болжамды растау немесе жоққа шығару, сондай-ақ эмприкалық заңдылықтарды шығару және нақты білімге жету.

Эксперимент пен практикалық іс-әрекеттің басқа формалары арасындағы шектеулер шамалы, сондықтанда эксперимент таным әдісі де, оқу-тәрбие үдерісін оңтайландыру жолы да бола алады. Осыған байланысты, біз эксперименттік жұмыстың жоспарын, мақсатын, мүмкін болатын нәтижелерін де ойластырдық. Сонымен қатар, т*әжірибелі –эксперимент жұмыстарын жүргізудің осы аталған қағидаларына сүйене отырып, университет студенттеріне академиялық қолдау көрсетудің құрылымдық-теориялық моделін тәжірибеге ендірудің төмендегідей міндеттері айқындалды:*

- университет студенттерінің академиялық кедергілерін айқындау, академиялық қолдау көрсетудің негізгі компоненттерінің мазмұнын белгілеу;

- студенттерге академиялық қолдау көрсету моделінің, академиялық эдвайзер, бағыт-бағдар курстары компоненттерін тәжірибеге енгізу;

- университет студенттеріне академиялық қолдау көрсетудің тиімділігін тәжірибеде тексеру.

*Жоғарыдағы міндеттерге сәйкес, келесі кезеңдерден тұратын тәжірибелік- эксперименттік жұмыстың бағдарламасы жасалды:*

- эксперименттің айқындаушы кезеңі

- эксперименттің қалыптастырушы кезеңі

- алынған нәтижелерді талдауға, зерттеу жұмысының келешегін айқындауға мүмкін беретін эксперименттің қорытынды – аналитикалық кезеңі.

Демек зерттеу жұмысымыздың мақсаты мен міндеттеріне байланысты тәжірибелік-эксперимент жұмыстарын ұйымдастыру мен жүргізуде осы мәселенің теориялық-әдіснамалық негіздерін құраушы педагогика ғылымында қалыптасқан төмендегідей мазмұндағы ұғымдарды басшылыққа алуды жөн көрдік. Тәжірибелік эксперимент жұмысының барлық кезеңдері зерттеу проблемасы бойынша теориялық талдау жасаудың нәтижелерін ескеру арқылы жүзеге асты.

1. *Айқындаушы эксперименттің негізгі мақсаты:*
2. білім алушылардың кредиттік оқыту технологиясында жеке оқу траекториясын, жеке білім алу маршрутын саналы қалыптастыруда, жүзеге асыруда кезіктіретін академиялық кедергілерін айқындау;
3. анықталған студенттердің академиялық кедергілерінің негізінде, академиялық қолдау көрсетуді қамтамасыз ететін негізгі компонент, академиялық эдвайзерлердің кәсіби іс-әрекетінің мазмұнын әзірлеу;

Сол себепті, студенттердің кредиттік оқыту технологиясында жеке оқу траекториясын саналы қалыптастыруда кезіктіретін академиялық кедергілерін, сонымен қатар академиялық эдвайзерлердің көмегімен шешуге мүмкін болатын мәселелерін анықтау мақсатымен *студенттермен, эдвайзер-оқытушылармен сауалнама* жүргізілді.

Тәжірибелік-эксперимент жұмысының анықтаушы кезеңі 2010-2011 жылдары өткізілді. Анықтаушы экспериментте Л.Н.Еуразия Ұлттық университетінің әлеуметтік ғылымдар, журналистика және саясаттану факультеттерінен 180 студент, осы факультеттерден 18 эдвайзер-оқытушылар қатысты. Анықтаушы эксперименттің мақсаттарын жүзеге асыру үшін сапа санатындағы ғылыми-зерттеу әдістері қолданылды. Себебі, сапа санатындағы зерттеу әдістері арқылы алынған мәліметтер белгілі бір шкалаға сәйкес сандық өлшемдерді қатаң сақтауын талап етпейді, пікірлердің субъективті мағынасын дәл ашуға мүмкіндік береді. Осы санаттағы зерттеу әдістері әртүрлі құбылыстар санатындағы жекетұлғаның іс-әрекетін зерттеуге де ыңғайлы. Егер, сандық зерттеу әдістерінде сұраққа жауап нақты сан, таңбалар ретінде болса, сапалық әдістерде белгілі бір объектінің, түсініктің индивидтің тәжірибесін ескер отырып, оның маңыздылығын, субъективті құндылығын бейнелейтін номиналды жауаптар алуға мүмкіндік береді.

Айқындаушы эксперименттің барысында алынған мәліметтер университет студенттерінің ауызша, жазбаша мәліметтері болғандықтан, талдау жүргізу бірлігі ретінде белгілі бір ақпарат беретін респонденттердің сыни ой-пікірлерін, жауаптарын қарастырдық.

Алдымен, кредиттік оқыту технологиясында студенттің жеке оқу траекториясын жобалауда кезіктіретін академиялық кедергілерін, қиыншылықтары туралы оқытушы-эдвайзерлердің ақпараттық хабардарлығын айқындау мақсатымен сауалнама жүргізілді (қосымша А). Сауалнама нәтижелеріне талдау жүргізілді, төмендегі кесте түрінде берілді:

Кесте 9 - Кредиттік оқыту технологиясында студенттердің академиялық кедергілері туралы оқытушы-эдвайзерлердің ақпараттық хабардарлығы

|  |  |  |  |
| --- | --- | --- | --- |
| № | Сұрақтардың мазмұны | Жауап нұсқалары | |
| Иә | Жоқ |
| 1 | Студенттер кредиттік оқыту технологиясында жеке оқу траекториясын жобалауда, жүзеге асыруда академиялық кедергілерді кезіктіреді ме? | 83% | 17% |
| 2 | Студенттің академиялық мәселелерін шешуге өз үлесіңізді қостыңыз ба? | 75% | 25% |
| 3 | Студенттің академиялық мәселелерін шешуге атсалысу үшін қажетті кәсіби біліміңіз жеткілікті ме? | 33% | 67% |
| 4 | Оқу барысында студенттің кезіктіретін академиялық кедергілерін шешу мақсатымен арнайы курстарды енгізу қажет пе? | 100% |  |
| 5 | Осы бағыттағы арнайы дайындықтан өткеннен кейін, студенттердің академиялық кедергілерін шешуге белсенді атсалысасыз ба? |  | 7% |

Сауалнама мәліметтеріне талдау жасаудан, оқытушы –эдвайзерлердің басым көпшілігі (83%) cтуденттердің кредиттік оқыту технологиясында жеке оқу траекториясын құрастыруда, жүзеге асыруда академиялық кедергілерді кезіктіретінін, 75% - оқытушы–эдвайзерлер студенттердің академиялық мәселелерін шешуге өз үлесіңізді қосқанын растайды. Дегенмен, 67% - респонденттер қалыптасқан академиялық сұрақтарды шешуге қажетті кәсіби білімдерінің жеткіліктіз екені туралы пікірді ұстанады. Сонымен қатар, 100% - жауап берушілер, білім алу барысында студенттің кезіктіретін академиялық кедергілерін шешу мақсатымен арнайы курстарды енгізу қажеттігімен келіседі, 93% оқытушы –эдвайзер арнайы дайындықтан өткеннен кейін, студенттердің академиялық кедергілерін шешуге белсенді қатысатынын растайды. Оқытушы –эдвайзерлермен жүргізілген сауалнама, студенттердің жеке оқу траекториясын саналы қалыптастыруға әсер ететін академиялық кедергілерін шешудің қажеттілігіне жағымды қарым-қатынасын анықтады.

Анықтаушы экспериментте кредиттік оқыту технологиясында академиялық мәселелерді шешуге деген студенттердің қарым-қатынасын анықтау мақсатымен де сауалнама жүргізілді (қосымша Б).Сауалнамаға Еуразия Ұлттық университетінен 230 студент қатысты. Респонденттердің жауаптары талданып, төмендегі кесте түрінде берілді.

Кесте 10 - Академиялық кедергілер туралы студенттердің ақпараттық хабардарлығы

|  |  |  |  |  |
| --- | --- | --- | --- | --- |
| № | Сұрақтардың мазмұны | Жауап нұсқалары | | |
| Иә | Жоқ | Біл-мей-мін |
| 1 | Білім алу барысында академиялық қиындықтарды кезіктіресіз бе? | 85% | 15% | - |
| 2 | Академиялық мәселелерді шешу үшін арнайы қолдау көрсету, немесе дербес шешу механизмдерін, әдістерін үйрену қажет пе? | 95% | 5% | - |
| 3 | Білім алуда көрініс табатын академиялық мәселелерді шешуге тырысасыз ба? |  |  | 5% |
|  | А) дербес | 10% |  |  |
| Б) әдебиеттер арқылы | 15% |  |  |
| В) Интернет желісінде | 30% |  |  |
| Г) басқа студенттер, туыстарымнан көмек сұрау | 25% |  |  |
| Д) академиялық эдвайзерлер арқылы | 15% |  |  |
| 4 | Академиялық қиындықтарды шешуге қажетті дағдыларыңыз жеткілікті ме? | 20% | 65% | 15% |

«Білім алу барысында академиялық қиындықтарды кезіктіресіз бе?» сұрағына 85% - респонденттер оң, 15% - теріс жауап берді. Бұдан, кредиттік оқыту технологиясында студенттердің басым көпшілігі академиялық қиындықтарды кезіктіретін анықтаймыз. 95% білім алушылар академиялық мәселелерді шешу үшін арнайы қолдау көрсету, немесе дербес шешу механизмдерін, әдістерін үйрету қажеттігін растайды. Кестеден көріп тұрғанымыздай, университеттік оқу барысында көрініс табатын академиялық мәселелерін 10% - респонденттер дербес, 15% - әдебиеттер арқылы, 30% - Интернет желісінде, 25% - басқа студенттер, туыстарынан көмек сұрау негізінде, 15% - академиялық эдвайзерлер арқылы шешеді. Бұдан, студенттердің барлық қолжетімді әдістерді қолдану арқылы академиялық мәселелерін шешуге тырысатынын айқындаймыз. Сонымен қатар, 65% жауап берушілер академиялық қиындықтарды шешуге қажетті дағдыларыңыз жеткіліксіз екенін растайды.

Оқытушы-эдвайзерлермен, студенттермен жүргізілген сауалнаманың қорытындылары, кредиттік оқыту технологиясының басты талаптарының бірі, оқу үдерісін барынша жекедараландыруды жүзеге асыру үшін, студенттерге академиялық қолдау көрсету механизмдерімен қамтамасыз ету қажеттігін, оған деген қалыптасқан жағымды қарым- қатынасын көрсетті.

Анықтаушы эксперименттің келесі кезеңінде, кредиттік оқыту технологиясында студенттердің кезіктіретін академиялық кедергілерін нақты айқындау мақсатымен «Университет студенттеріне арналған кешенді сауалнама» (қосымша В), «Портфолио» (қосымша Г) әдістерінің жиынтығы қолданылды. Берілген зерттеу әдістеріне шолу жасап өтсек, «Университет студенттеріне арналған кешенді сауалнамада» ашық, жабық, жартылай жабық, рангілеу сұрақтарды қолданылды.

Сауалнаманың кредиттік оқыту технологиясында студенттердің кезіктіретін академиялық кедергілерін айқындау, оны шешудің мүмкін болатын тәсілдерінің мазмұнын дәл табу мақсатымен әзірленгенін айтып кеткен жөн. Сонымен қатар, эксперимент аясында 30 білім алушылармен жүргізілген сұхбаттасудың нәтижелері (қосымша Д), сауалнаманың cұрақтарынын даярлауға негіз болғанын айтып кеткен жөн.

Университет студенттеріне арналған кешенді сауалнамаға Еуразия Ұлттық Университеттінің Әлеуметтік ғылымдар, саясаттану және журналистика факультеттерінен 130 студент қатысты. Сауалнама құпия (анонимный) түрінде өткізіліп, студенттердің зерттеу мәселелеріне қатысты пікірлерін еркін, ашық түрде білдіруіне, соның негізінде шынайы жауаптар алуға негіз болды. Сауалнама емін–еркін жағдайда өтіп, студенттердің толтыру барысындағы сұрақтарына толықтай жауаптар берілді. Сауалнама нәтижелеріне сандық талдау жүргізу үшін математикалық өңдеу әдістері қолданылды.

Студенттердің оқу үдерісінде кезіктіретін академиялық кедергілер бойынша ақпараттық хабардарлығы айқындау мақсатымен жүргізілген алғашқы сауалнаманың нәтижесінен 85% респонденттердің білім алу барысында қандайда бір, академиялық қиындықтарды кезіктіретінін анықтаған болатынбыз.

Ал, кредиттік оқыту технологиясында студенттердің кезіктіретін академиялық кедергілердің негізгі бағыттарын айқындау үшін жүргізілген екінші сауалнаманың нәтижелерін талдауға келетін болсақ, *«Оқу үдерісінде академиялық қиыншылықтар кездеседі ме?»* сұрағына 30% - респонденттер «оң» жауап берсе, 12% - академиялық қиындықтарды «жиі» кездестіретінін, 30% - «кейде», 18 - «сирек» кезіктіретінін, ал қалған 10% - мүлдем кездестірмейтінін мәлімдеді.

Бұл жағдайда, бірінші курс студенттерінің 2,3 курс студенттерімен салыстырғанда академиялық кедергілермен жиі кездесетінін айтып кеткен жөн. Біздің ойымызша, бұл мәселелер, кешегі оқушылардың, білім алушыларға жоғары талаптар мен міндеттер орнатқан, оларға мүлдем таныс емес, университтің білім беру ортасына көшуімен түсіндіріледі. Кредиттік оқыту технологиясы, студенттерден, білім алуына студенттерден жауаптылықты, белсенділікті, оқу іс-әрекетін дербес ұйымдастыруда талап ететін перспективалы, стратегиялық, тактикалық, оперативті міндеттерді шешуді талап етеді. Осы мәселелерге байланысты, білім алудың бірінші курс студенттері үшін сыни кезеңінде, университет ортасына бейімделуі үшін академиялық қолдау көрсетудің аса қажет екені анықталды.

Алынған мәліметтерге талдау жүргізу, респонденттер (әсіресе бірінші курс студенттері) кредиттік оқыту технологиясында оқу үдерісінің ұйымдастырылу ерекшеліктері мен түсініктері (білім алушының академиялық рейтингі, жеке оқу жоспары, кредит, межелік бақылау, оқу пәнiне жазылу, офис-регистратор, оқу үлгерімінің орташа балы - GРА т.б.) - 78%, оқу пәні бойынша - 59%, университеттің әртүрлі студенттер ісімен айналысатын қызметтері мен бөлімдері - 36%, элективті курстарды таңдау - 33% бойынша әртүрлі ақпараттардың жете түсіндірілмей себептерінен, қиындықтарға кездесетінін айқындады. Бұл жағдайлар, бірінші курс студенттерінің университет ортасының мүмкіндіктері туралы жеткіліксіз хабардарлығымен, осы бағытта қажетті академиялық қолдау көрсетуді талап етеді.

Алынған мәліметтерге сәйкес, әсіресе бірінші курс студенттері, жаңа ақпараттарды іздеуде (30%), университеттің әртүрлі қызметтерін табуда (36%), курс бойынша таңдау жасауда қиыншылықтар (34%) кезіктіретін мәлімдеді. Бұл жағдайлар, студенттердің университеттің әртүрлі білім беру мүмкіндіктері туралы хабардарлығының жеткіліксіз екенін аңғартады.

Сауалнаманың сұрағына сәйкес, студенттердің оқу барысында эссе, портфолио, жоба, реферат, курстық, дипломдық жұмыстар сияқты әртүрлі өздік жұмыстарды орындауда академиялық қиындықтарға кезігетінін айқындадық. 52% - студенттер әртүрлі бағыттағы өздік жұмыстарды орындау барысында қиындықтар «үнемі», 26% - «кейде», 16% - «сирек» кезіктіретінін растады.

«Өздік жұмысты орындаудың қандай қиыншылықтары бар?» сұрағына студенттер әртүрлі жауаптар берді: «неден бастауды білмеймін» - 30%, «белгілі бір өздік жұмыстың талаптарын түсінбеймін» - 10%, «ойымды дәл бейнелей алмаймын» - 26%, «берілген тапсырманың соңғы нәтижесін елестете алмаймын» - 30%, басқалары - 4 % («барлығы түсінікті», «кімнен көмек сұрауды білмейтін», «тапсырманы ұқыпсыз оқу») сияқты жауаптар берді.

Бұдан, кредиттік оқыту технологиясын пайдалану арқылы оқу үдерісін ұйымдастырудың негізгі міндеттерінің бірі, білім алушылардың өзіндік жұмыстарының рөлі мен тиімділігін күшейтуге қажетті, өздік жұмыс тапсырмаларының орындау әдістерін меңгертуді үйрету қажеттілігі айқындалады.

Сауалнаманың № 7, 8, 9, 10 сұрақтарына дәріс, семинар, кітап оқу, дербес оқу іс-әрекетін ұйымдастырудағы академиялық қиыншылықтар туралы студенттердің жауаптарын қорытындылап, төмендегі кесте ретінде ұйымдастырдық.

Кесте 11 - Университет студенттерімен жүргізілген сауалнаманың қорытындылары

|  |  |  |
| --- | --- | --- |
| Сауалнама сұрақтарының мазмұны | | Студент жауаптары |
|  | Жауап нұсқалары |
| *Дәрісте* | айтылған ақпараттың қай бөлігін жазу керек екенін білмеймін | 20% |
| конспект жазып үлгіре алмаймын | 26% |
| негізгі кезеңдерді ажырата алмаймын | 14% |
| айтылған мәліметтердің барлығын жазамын | 20% |
| кейіннен, дәрістің басы мен аяғын, негізгі тұстарын айқындай алмаймын | 16% |
| барлығына үлгіре аламын | 4% |
| Семинар сабақтарында | талданып жатқан мәселеге, тақырыпқа қосылу қиындық туындатады | 30% |
| қателесу себебінен, жауап беруге көбіне қорқып отырамын | 26% |
| оқытушының көзқарасымен, «әлсіз студент» қатарына жату қорқынышынан түсінбеген сұрақтарды түсіндіруден бас тартамын | 30% |
| басқалары семинар тақырыбын менен жақсы түсінген сияқты көрінеді | 4% |
| қиындық туындамайды | 10% |
| Кітап оқу барысында | негізгі идеяларын айқындай алмаймын | 30% |
| еске сақтай алмаймын, соған байланысты бірнеше рет қайталап оқу қажет | 40% |
| қандай тұстарын конспектілеуді ажырата алмаймын | 24% |
| Басқасы: «басқа нәрселерге жиі назар аударамын», «ұйықтап қаламын» | 6 |
| Оқу іс-әрекетін ұйымдастыруда | барлығын «ең соңғы күнге» қалдырамын  қандай жұмысты бірінші бастауды білмеймін | 46%  24% |
| әртүрлі тапсырмаларды орындауға қанша уақыт жұмсайтынымды басқалардан сұрауым қажет | 24% |
| Басқасы: «ештеңеге үлгере алмаймын», «белгілі бір жоспар жасап, сол бойынша жұмыс жасаймын» | 4% |

Алынған мәліметтерге талдау жүргізсек, студенттердің дәріс, семинар, практикалық сабақтарында, кітап оқу барысында, дербес оқу іс-әрекетін ұйымдастыруда әртүрлі қиыншылықтарға кездесетінін айқындаймыз. Мысалы, *дәріс сабақтарында* 20% - респонденттер айтылған ақпараттың қай бөлігін жазу керек екенін білмейді, 26% - конспект жазып үлгіре алмайды, 14% - негізгі кезеңдерді ажырата алмайды, 20% - айтылған мәліметтердің барлығын жазады, 16% - кейіннен, дәрістің басы мен аяғын, негізгі тұстарын айқындай алмайды; *семинар сабақтарында,* 30% - білім алушыларға талданып жатқан мәселеге, тақырыпқа қосылу қиындық туындатады, 26% - қателесу себебінен, жауап беруге көбіне қорқақтайды, 30% - оқытушының көзқарасымен, «әлсіз студент» қатарына жату қорқынышынан түсінбеген сұрақтарды түсіндіруден бас тартады, *кітап оқу барысында,* 30% - респонденттер

Тақырыптың негізгі идеяларын айқындай алмайды, 40% - ақпаратты еске сақтай алмайды, 24% - ақпараттың қандай тұстарын конспектілеуді ажырата алмайды, оқу іс-әрекетін ұйымдастыруда, 46% - жауап берушілер, барлық жұмысты «ең соңғы күнге» қалдырады, 24% - қандай міндетті бірінші орындауды білмейді, 24% - әртүрлі тапсырмаларды орындауға қанша уақыт жұмсайтыныны басқалардан сұрау қажеттігі туындайды.

Бұл мәселелер студенттің маман ретінде қалыптасуына, кредиттік оқыту технологиясында белсенді оқу танымдық іс- әрекеттің субъектісі болуына кері әсерін тигізетіні анық. Сондықтан да, студенттерге, дербес оқу іс-әрекетін өзіндік ұйымдастырудың әдістерін меңгертуге, арнайы курстарын енгізуді талап етеді.

Студенттердің кездескен қиындықтарын дербес шешу дағдыларын талдау жасаудан, 10% - респонденттердің мәселелерді шешімін дербес табуға, іздеуге тырысса, 40% - эдвайзерлердің, пән тьюторларының, достарының, топ студенттерінің көмек сұрайтынын, ал қалғандары (50%) - академиялық қиыншылықтар туғызатын жағдайлардан бас тартатынын мәлімдеді.

Академиялық кеңес, көмектер сұрау жиілігіне келетін болсақ, 50% респонденттер эдвайзер, пән тьюторлары, деканат қызметкерлері, достарының, топ студенттерінің көмегін «жиі» сұраса, 6% респонденттер күрделі жағдайларда ғана баратынын аңғартты.

Сонымен қатар, 76% студенттер, академиялық эдвайзерлердің кеңес беру үдерісінің жеке оқу жоспарын, траекториясын қалыптастыруға маңыздылығын түсінеді, олардан жиі академиялық қолдау көрсетуді талап етеді. Дегенмен, сұхбаттасу барысында,эдвайзер-оқытушылардың уақыт тапшылығынан, әрбір студентпен жеке-дара жұмыс жүргізуге мүмкіндігінің жоқтығын мойындайды. Студенттер, эдвайзерлердің кредиттік оқыту технологиясының ерекшеліктері, оқу үлгерімін бағалау, таңдаған пәндердің, тіпті мамандықтың мүмкіндіктері туралы концептуалды негізделген ақпараттар туралы кеңес бермейтінін, көбіне эдвайзерлер тәртіп, сабаққа қатысу, оқу үлгерімі, т.б. мәселелерді қадағалап, студенттерден «талап етуші» позициясын ұстанатынын айқындады. Көптеген студенттердің пікірінше, эдвайзерлер тек қана элективті пәндерді таңдау бойынша ғана академиялық кеңес беретін оқытушылар ретінде қабылданады. Бұл мәселелердің алдын алу үшін, АҚШ тәжірибесінің пайдалана отырып, эдвайзерлерге арналған арнайы біліктілігін арттыру курстарын тәжірибеге енгізуді талап етеді.

№ 2,16,17 (№ 2 - Оқу үдерісінде қандай академиялық қиыншылықтарды кездестіресіздер?, №16 – Университетте сапалы білім алудың әдістері мен нұсқаларын білемін, №17 - Студентке қатысты университеттік іс-шаралар, конкурстар, сайыстар, шәкіртақылар туралы ақпараттарды алып тұрамын) сұрақтар бір-бірімен тығыз байланысты, университеттік білім беру ортасының студенттердің кәсіби қалыптасуына жасаған мүмкіндіктерін анықтау үшін құрастырылды. Студенттердің басым көпшілігі (60%) университеттің ерекшеліктері, білім алудың әдістері мен әртүрлі нұсқалары туралы жалпы түсінік қалыптасқан, дегенмен, ақпарат алу көздерін біле бермейді. Респонденттердің 15% -і ғана академиялық сұрақтарды қалай, кімнің көмегімен шешу (эдвайзер, топ студенттері, пән оқытушылары, деканат қызметкерлері) керек екенін біледі, 35% респонденттердің әртүрлі академиялық сұрақтарды шешуде қажеттілік танытпайды, пассивті орындаушы позициясын ұстанады.

Сонымен қатар кредиттік оқыту технологиясында таңдау жасау барысы (элективті курстар, мамандану бағыты, дипломдық жұмыс тақырыптары, академиялық мобильділік т.б.) 30 % - респонденттер үшін қиындық туындатады, олар берілген тізімнен өзіне қажетті дұрыс бағытты таңдауда күмәнданады. Дегенмен, 45% респонденттер - таңдау жасаудың қажеттілігін көре алмайды. Алынған мәліметтер, эдвайзер- оқытушыларға студенттің жеке оқу траекториясын құру, саналы таңдау жасау, оқу процесінде субъективті позициясын ұстану дағдыларын қалыптастыруда қажетті біліктіліктен арттыруда қажет екенін көрсетеді.

62% респонденттер жеке оқу траекториясын саналы, белсенді түрде жүзеге асыру техникаларын, әдіс-тәсілдерін үйрену мүмкіндіктеріне жағымды қарым- қатынасын көрсетті. Студенттермен сұхбаттасу барысында олардың жеке оқу траекториясын жобалауда жекетұлғалық міндеттерін жүзеге асыру мақсаттымен берілген «мұндай жағдайда оқу үдерісі тиімді, жекетұлғаға бағытталып жүзеге асады», «менің тұлға ретіндегі қызығушылықтарым, қабілеттерім ескеріледі» сияқты жауаптарынан көре аламыз.Дегенмен, 34% респонденттер, жеке оқу траекториясын, жеке оқу жоспары саналы жобалауға теріс пікірлерін білдірді. Сұхбаттасуда, «міндеттерді орындаудың уақыты мен ерекшеліктерін анықтау қиындыққа соғады», «шиеленіс жағдайларға алып келеді», «орындаушы позициясымен келісемін» деген жауаптар алынды.

Сауалнаманың соңғы сұрағына жауап бере отырып, респонденттер университеттің құрылымы, кредиттік оқыту технологиясы, университет қызметтері туралы қосымша ақпараттар алып тұру қажеттілігін басып айтты.

Эмпирикалық мәліметтерді қорытындылай келе, кредиттік оқыту технологиясында студенттің жеке оқу траекториясын саналы қалыптастыруға кері әсерін тигізетін мәселелерді төртке бөле аламыз:

1. *Университетке бейімделу* (кредиттік оқыту технологиясының талаптары мен философиясы, университет құрылымы, қызметтері, олардың функциялары) студенттерге академиялық қолдау көрсету қызметкерлері және оның оқыту үрдісінде алатын орны мен функциясы туралы хабардарсыздығы);
2. *Университеттің оқыту үдерісінде өзін-өзі ұйымдастыру* (уақыт менеджменті. дәріске, практикалық сабақтарға дайындалу. Оқу барысындағы проблемалық жағдаяттар шешу техникалары мен әдістерін білмеуі);
3. *ЖОО-да студенттің өздік жұмысы (*өздік жұмысты ұйымдастырудың мақсаты, міндеттері. өздік жұмыстың формалары мен түрлері, орындау техникалары, өздік жұмысты бақылау әдіс-тәсілдері, плагиат мәселелері туралы білімдерінің жеткіліксіздігі );
4. *Университеттің білім беру үдерісінде таңдау жасау* (студенттің жеке оқу траекториясы, студенттің жеке оқу жоспары жобалаудағы қиыншылықтар, өмірлік және кәсіби мақсаттарын айқындай алмауы).

Кредиттік оқыту технологиясының талаптары, студенттен жоғары ұйымдасқан деңгейде дербестік, өз уақытын ұйымдастыру, дербес білім алу дағдыларының қажеттілігіне жоғары сұраныс туындатады. Осыған байланысты, 1,2 тарауларда теориялық талдау жүргізілген АҚШ -тың академиялық қолдау көрсету барысындағы озық тәжірибесі ретінде қарастырылған академиялық эдвайзерлердің іс-әрекетін отандық университеттерде белсендіруді қажет етеді.

Анықтаушы эксперименттің келесі кезеңінде, кредиттік оқыту технологиясында студенттердің кезіктіретін академиялық кедергілерін нақты айқындау мақсатымен «Портфолио» әдістемесі қолданылып, оның барысында студенттің кәсіби дамуы мен біліктілігінің деңгейін анықтауға мүмкіндік беретін ұйымтастырылған, мақсатты құжаттар жиынтығы жинақталды. Оған қоса, бұл әдістеме, қалыптасқан жағдайдың мәнін түсінуге, әрбір студенттің жекедара шығармашылық іс-әрекетінің нәтижелерін, студенттің оқу, зерттеуші, іс- тәжірибелік дағдыларының деңгейін анықтауға да мүмкіндік береді. Портфолио «Резюме» ( студенттің өмірбаяны, өмірлік, кәсіби жоспарлары туралы эссе), «Жұмыстар жинағы» (семестр барысында орындалған, студенттің пікірінше ең үздік, қиындық туындатқан өздік жұмыстардан құралады.Студент белгілі бір жұмысқа таңдау жасауын түсіндіреді), «Қорытынды» (студент семестр бойындағы академиялық жетістіктерін қорытындылап, өзінің жетістіктерін, кезіктірген қиындықтарын айқындайды) сияқты бөліктерден тұрды. Портфолио әдістемесі, студенттің жетістігінің бағалаудың жаңашыл формасы ретінде келесі педагогикалық міндеттерді де шешуге көмектеседі:

- оқу мотивациясын ынталандыру және қолдау;

- белсенділік, дербестік дағдыларын мадақтау, оқу және өзіндік оқу мүмкіндіктерін кеңейту;

- білім алушылардың рефлексивті (өзін-өзі бағалау) дағдыларын дамыту;

- өз іс-әрекетін жоспарлау, ұйымдастыру, мақсат қою, оны жүзеге асыру біліктіліктерін қалыптастыру;

- оқу үдерісін жекедараландыру;

- әлеуметтену үшін қосымша алғышарттар мен мүмкіндіктер туындатуы.

Студенттердің портфолиосына талдау жасау, контент-анализ арқылы жүзеге асты. Контент-анализ жасаудың ерекшелігі, оның нәтижелері студенттердің ұғыну деңгейін, олардың шынайы және жасырын іс-әрекетін, қызығушылықтары мен бағыттылықтарын айқындауға мүмкіндік береді.

Эссе жұмыстарына талдау жасау барысында, 80 % студенттердің алыс, жақын мақсаттарын айқындалмағаны анықталды. Сонымен қатар, студенттердің академиялық жетістіктеріне деген сенімділігінің жоқтығы, эмоционалдық тұрақтылығының, шешім қабылдау, өзіндік іс-әрекетін, кәсіби перспективасын жоспарлай алу, жауапкершілікті сезіну дағдыларының қалыптаспағаны айқындалды. Студенттердің жетістіктерін бағалауда қиындықтарда туындайды, себебі берілген мәліметтер тек қана, студенттердің қатысқан оқиғалары туралы ақпарат беріп қойып, жетістіктеріне рефлексивті, сыни тұрғыдан бағалау жасалынбаған. Сонымен қатар, 26% студенттер, орындалған жұмыстардың жағымды және жағымсыз жақтарына сапалы түрде қорытынды жасауда қиындықтарға кезіккен. Портфолио әдістемесіне талдау жасаудан, студенттерде айқындалған академиялық қиыншылықтарының сауалнама жұмыстарымен сәйкестігін дәлелдеп, келесі түрде ажыратуға болады:

- у*ниверситеттің оқыту үдерісінде өзін-өзі ұйымдастыруы*

*- өздік жұмыс тапсырмаларын орындаудағы қиыншылықтар*

- *өмірлік, кәсіби жоспарларды анықтау, алынған тәжірибеге рефлексия жасау қиыншылықтары.*

Студенттің кредиттік оқыту технологиясында кезіктіретін академиялық қиыншылықтары мен кедергілерінің айқындау мақсатымен жүргізілген сауалнаманың, портфолио жұмысының қорытындылары сәйкестенген мәселелерді (*Университетке бейімделу, Университеттің оқыту үдерісінде өзін-өзі ұйымдастыру, ЖОО-да студенттің өздік жұмысы, Университеттің білім беру үдерісінде таңдау жасау*) айқындауға мүмкіндік берді.

*Қорыта келе, тәжірибелік–эксперименттің анықтаушы кезеңінде жүргізген диагностикалау келесі маңызды мәселелерді анықтауға мүмкіндік берді:*

1. студенттердің жеке оқу траекториясын қалыптастыру мақсатымен академиялық эдвайзерлердің біліктілігін арттыру қажеттігі анықталды;
2. кредиттік оқыту технологиясында оқу барысында студенттердің кезіктіретін академиялық кедергілерінің бағыттары (*университетке бейімделу, университеттің оқыту үдерісінде өзін-өзі ұйымдастыру, ЖОО-да студенттің өздік жұмысы, университеттің білім беру үдерісінде таңдау жасау*) айқындалды;
3. анықталған студенттің қиыншылықтары, академиялық қолдау көрсету бағытының мазмұнын әзірлеуге негіз болады.
4. студенттердің жеке оқу траекториясын саналы жобалау мен жүзеге асыруға жағымды қарым-қатынасы анықталды;
5. студенттің жеке оқу траекториясын қалыптастыруда кезіктіретін академиялық қиыншылықтарының конструктивті шешу қажеттілігі айқындалды.

Тәжірибелік–эксперименттің анықтаушы кезеңінде жүргізілген диагностикалық дайындық жұмыстары, қалыптастырушы экспериментте «Университет студенттеріне академиялық қолдау көрсетудің құрылымдық-теориялық моделін» тәжірибеге ендіруге, студенттердің академиялық кедергілерін шешуге бағытталған академиялық қолдау көрсету жұмыстарының мазмұнын толыққанды, мақсатты жүзеге асыруға мүмкіндік берді деп қорытындылаймыз.

* 1. **Университет студенттеріне академиялық қолдау көрсетудің құрылымдық-теориялық моделін тәжірибеге ендірудің нәтижелері**

Университет студенттеріне академиялық қолдау көрсетудің құрылымдық-теориялық моделінің академиялық эдвайзер, бағыт-бағдар беруші курстары компоненттерін тәжірибеге ендіру Л.Н. Гумилев атындағы Еуразия Ұлттық Университетінің әлеуметтік ғылымдар, журналистика және саясаттану факультетінің базасында жүзеге асты. Эксперименттің қалыптастырушы кезеңіне 120 бакалавриат студенттері, 18 эдвайзер-оқытушылар қатысты. Бұл кезеңнің басты мақсаты, кредиттік оқыту технологиясында білім алушылардың академиялық кедергілерінің алдын алу, жеке оқу траекториясын саналы қалыптастыруға әсер ету мақсатымен АҚШ тәжірибесін талдау негізінде енгізілген университет студенттеріне академиялық қолдау көрсетудің құрылымдық-теориялық моделінің тиімділігін эксперимент жүзінде тексеру.

*Қалыптастырушы эксперименттің мақсаты, келесі міндеттерді шешуді талап етеді:*

1. университет студенттеріне академиялық қолдау көрсетудің құрылымдық-теориялық моделінің апробациядан өткізу
2. эдвайзер қызметіндегі оқытушылардың біліктілігін арттыру, университет студенттеріне сапалы академиялық кеңес беру бағдарламасын жасау.
3. Кредиттік оқыту технологогиясында академиялық кедергілердің алдын алу, жеке оқу траекториясын саналы қалыптастыру мақсатымен білім алушыларға академиялық қолдау көрсету, кеңес беру, бағыт-бағдар беруші курстар өткізу.

Қалыптастырушы эксперименттің бірінші кезеңінде 2.3 параграфта ұсынылған университет студенттеріне академиялық қолдау көрсетудің құрылымдық-теориялық моделі апробациядан өтті.

Қалыптастырушы эксперименттің екінші кезеңінде, академиялық эдвайзер қызметін алғаш рет тәжірибеде жүзеге асыратын әлеуметтік ғылымдар, журналистика саясаттану факультетінің 18 эдвайзер-оқытушыларының біліктілігін арттыру, оларды студенттерге академиялық кеңес беру іс-әрекетіне дайындау қажеттігі туындады.

Оқытушыларды теориялық-тәжірибелік дайындықтан өткізу үшін **«Университет эдвайзерлерінің кеңес беру қызметі»** (қосымша Е) атты оқытушы-профессор құрамының біліктілігін арттырудың модульдық бағдарламасы жасалынды.

Бағдарламаның стратегиялық мақсаты – университет қызметкерлерін академиялық эдвайзер қызметін сапалы орындауға бағыттау. Модуль университетте академиялық қолдау көрсетудің басты қызметі – «эдвайзер» ұғымының ерекшеліктерімен, негізгі түсініктерімен, кеңес беру қызметін жүзеге асыруда қолданатын тәсілдерді айқындайтын бес элементтен тұрады:

1. *«Академиялық эдвайзерлікке кіріспе. Университетте жекетұлғаға батығытталған оқыту үдерісін ұйымдастыру қажеттілігі»* элементі университет қызметкерлерін жекетұлғаға бағытталған оқыту үдерісінің ерекшеліктерімен, оқу үдерісінде студенттерге академиялық кеңес беру феноменімен, оның орны мен рөлін анықтауға мүмкіндік береді;
2. *«Университет студенттеріне академиялық қолдау көрсету жекетұлғаға бағытталған оқыту үдерісін жүзеге асыру шарты ретінде»* элементінде АҚШ ғалымдарының еңбектерінде «академиялық қолдау көрсету», «академиялық эдвайзер» ұғымдарына берген негізгі сипаттамаларына тоқталып, академиялық кеңес берудің мақсаты мен қағидаларын, модельдері қарастырылды;
3. *«Университет студенттеріне академиялық кеңес беру бағдарламасы»* элементі студенттің жеке оқу траекториясын жоспарлау мен жүзеге асыруда пайда болатын академиялық кедергілерін шешуге бағытталған академиялық кеңес беру үдерісімен, қолданатын техникаларымен, әдіс-тәсілдерімен жан-жақты таныстырды, Л.Н. Гумилев атындағы ЕҰУ-нің эдвайзердің академиялық қолдау көрсету үдерісінің мақсаты, мазмұны талқыланды;
4. *«Білім алушылардың жеке оқу траекториясын жоспарлау мен жүзеге асыруда пайда болатын кедергілерді, академиялық қиындықтарды шешу технологиясы»* элементінде «IDEAL» моделінің негізінде проблемалық ситуацияларды шешу қарастырылады. Жұмыс барысында қызметкерлер академиялық эдвайзерлер рөлінде болып, шынайы сұрақтарды шешіп, алынған білімдер мен практикалық тәжірибелерін тәжірибеде қолдануға мүмкіндік алды;
5. *«Рефлексия және анализ»* элементінде қатысушылармен алынған тәжірибелер қорытындыланды, жүйеленді, кері байланыс орнатылды.

Академиялық эдвайзердің іс-әрекетін орындау міндеттелген оқытушылар университеттің ұсынылып отырған мүмкіндіктері (университет құрылымы, қызметтері, кредиттік оқыту технологиясында жекетұлғаға бағытталған оқу үдерісінің ерекшеліктері), академиялық эдвайзердің қызметімен (академиялық кеңес берудің философиясы, тарихы, негізгі концептуалдық тұжырымдамалары, қағидалары студенттердің жеке оқу траекториясын жоспарлауға әсер ету, оқу үдерісінде студенттің жетістіктерін қадағалау) жан-жақты танысты.

*Бірінші модуль,* зерттеу проблемасымен оқытушыларды таныстыру болғандықтан, меңгеретін курстан алатын нәтижелері мен күтілімдерін, қауіптерін (күтілімдер: «осы бағдарламаның негізінде өз жұмысымды сапалы орындай аламын», «мен үшін мүлдем бейтаныс эдвайзер қызметін толыққанды танысамын», «эдвайзер іс-әрекетінде кезігетін мәселелерді кәсіби шешуге үйренемін» т.б.; қауіптер «теориялық материал басым болады», «курста эдвайзердің тек міндетін ғана теорилық негіздеп, тәжірибеге бағытталған нақты кеңестер аз болады» т.б. ), сонымен қатар бірлесіп атқаратын жұмыстың негізгі қағидаларын айқындау маңызды болды.

*Екінші модульмен* жұмыс істеу барысында эдвайзерлер, университет студенттеріне эдвайзердің академиялық қолдау көрсетуі, жекетұлғаға бағытталған оқыту үдерісін жүзеге асыру негізгі шарты екенін анықтап, олар үшін, бейтаныс феноменнің негізгі белгілерімен танысты*. Өз кезегінде,* университет студенттеріне академиялық қолдау көрсетудің құрылымдық-теориялық моделі (субъектілері, қағидалары, мазмұны, формасы, құралдары) эдвайзер-оқытушылар тарапынан қызығушылық танытты. Алынған ақпараттар негізінде, бірігіп жұмыс істеу барысында, академиялық эдвайзердің іс-әрекетіне қажетті бірнеше нұсқаулар мен ережелерді қалыптастырды:

Тиімді академиялық қолдау көрсетуді ұйымдастыруда эдвайзерге қажетті:

*1.студенттердің академиялық мәселелерін шешуде жағымды жағдай жасау;*

*2. ынтымақтастық, достық қарым-қатынас орнату;*

*3. университеттің инфраструктурасы, құрылымдық өзгерістері, оқу үдерісінің ерекшеліктері, еңбек нарығы туралы білімін үнемі жаңарту үстінде болып, студентке қажетті күнделікті ақпараттарды электронды пошта, телефон арқылы хабарлап отыру;*

*4. әрбір студенттің қызығушылықтары мен мүмкіндіктерін ескере отырып, жеке-дара жұмыс жүргізу;*

*5. академиялық кеңес үшін жауаптылығын арттыру;*

*6. студенттің субъектік позициясын белсендіру мақсатымен субъект-субъект қарым-қатынасын орнату;*

*7. студенттің субъективті тәжірибесіне сүйену;*

*8. студенттің оқу-танымдық дербестігін дамыту,*

*9. студенттің дербес шешім қабылдауына жағдай жасау, өзіндік ой-пікірін міндеттемеу;*

*10. қажетті жағдайда университеттің басқа қызметтерінен, бөлімдерінен көмек сұрау;*

*11. студентке кредиттік оқыту технологиясының беретін мүмкіндіктерін (академиялық ұтқырлық аясында бір семестрге отандық, шетелдік университетерде білім алу, академиялық еркінділік) жан жақты және де өз уақытында жеткізу;*

*12. студенттің жекетұлғалық проблемаларының оның академиялық жетістіктеріне әсер ететінін түсіну;*

*13. студенттің қиындықтарына түсінушіліктен қарау, академиялық кеңес мазмұнын құпияда сақтау.*

*Эдвайзерлердің біліктілігін арттырудың келесі элементі студенттердің жеке оқу траекториясын жобалау мен жүзеге асыруда кезіктіретін академиялық мәселелерін шешудің технологиялары байланысты болғандықтан,* АҚШ ғалымдары Дж. Брансфорд және Б.С. Стейн ұсынған академиялық кедергілерді шешу технологиясы (IDEAL) бойынша бірізділікпен ерекшеленетін бес кезеңнің жиынтығы: диагностикалық **(I- Identify)** (академиялық мәселелерді айқындау, белгілеу); ізденушілік **(D-Define)** (себептерін іздестіру); келісімдік **(E- Explore)** (академиялық кедергілердің шешу стратегиясын қарастыру, жауапкершілікті бөлу, қадамдық жоспарын әзірлеу); іс-әрекеттік **(A-Anticipate and Act)** (айқындалған жоспардың мүмкін болатын салдарын алдын-ала болжау), рефлексивтік **(L- Look back and learn)** (іс-әрекетке кері байланыс жасау) мәселелері қарастырылды. Эдвайзерлердің осы модудьдегі іс-әрекетіне талдау жасамас бұрын, академиялық мәселелерді шешудің технологиясын қарастырайық.

1. **Identify**- **(**академиялық мәселелерді айқындау**)** диагностикалық кезең.

Бұл кезең студентте орын алған академиялық кедергілерді айқындау, деректерді түртіп алуға арналады. Академиялық кедергілерді айқындау студенттің, немесе оқытушы тютор, лектордың, куратордың көмегімен жүзеге асуы тиім. Бұл кезеңде, эдвайзер, академиялық кедергілердің маңыздылығын, оның мазмұнын түсіндіріп, оны жою студенттің жетістікке жетудің қадамы ретінде қарастырылуы қажет.

**D-Define -** (себептерін іздестіру) ізденушілік кезең. Айқындалған студенттің қиыншылықтарының туындауының негізгі себептеріне талдау жасап, студентпен біріге отырып, оның шешімін табудың бірнеше альтернативті нұсқаларына пікірталас жүргізу қажет.

**E- Explore -** (академиялық кедергілердің шешу стратегиясын қарастыру, жауапкершілікті бөлу, қадамдық жоспарын әзірлеу) шарттық кезең. Мұнда, анықталған мәселені шешудегі академиялық эдвайзер мен студенттің жауапкершіліктері, функциялары айқындалып, бірігіп әсер ету жоспары құралады.

**A-Anticipate and Act** - (айқындалған жоспардың мүмкін болатын салдарын алдын-ала болжау) іс-әрекеттік кезең. Академиялық эдвайзер студенттің мәселені шешу үшін жасалған жоспарын дер кезінде шешуін қадағалап, теріс құбылыстар болған жағдайда, бірнеше шешімдер беруге дайын болуы қажет.

**L- Look back and learn -** (іс-әрекетке кері байланыс жасау) – рефлексивтік кезеңде, академиялық кедергінің шешімін табуға бағытталған іс-әрекетке кері байланыс жасау, болашақтағы кедергілердің алдын-алуға, болжауға мүмкіндік береді.

Осылайша, эдвайзерлер, академиялық кеңес беру үдерісінің белгілі бір студенттің мәселесін шешудің бірнеше кезеңдерінің бар екенін (диагностикалық, ізденушілік, шарттық, іс-әрекеттік, рефлексивтік) айқындады.

Оған қоса, бұл кезеңде бағдарламаға қатысушылар АҚШ университеттерінде жиі қолданылатын, эдвайзердің кеңес беру іс-әрекетінің тиімді әдістемелерімен, техникаларымен («Jigsaw», «Focusing Four», «Card Sorting», «Continuum», «Carousel Brainstorming», «Номиналдық топ», «Ми штурмы» т.б.) танысты, тәжірибеде қолданып үйренді.

Осы модульді аяқтау барысында оқытушылар екі топқа бөлініп, академиялық эдвайзер жұмысын атқаруда альтернативті шешімдерін табуға атсалысатын проблемалық жағдаяттарды талдау, өзіндік шешу жолдарын беру тапсырмалары берілді. Бірінші топ, академиялық эдвайзер функциясын атқарса, екінші топ, мәселенің шешімін табу мақсатымен берілген жауаптардың дұрыстығын, берілген теориямен байланыстылығын, эдвайзер мен студенттің қарым-қатынас жасау қағидаларын ұстануын қадағалайтын эксперт ретінде болды. Кейіннен қатысушылар рөлдерін алмастырып отырды

*Оқытушыларға ұсынылған жағдаяттардың үлгілерінен:*

*Бірінші курс студенті (Аркадий С.) таңдаған оқу бағыты бойынша білімін жалғастыруға сенімсіз, басқа мамандыққа ауысуды, тіпті оқудан шығуды жоспарлайды. Студенттік топта жалғыз ер бала болғандықтан, үнемі психологиялық дискомфорт (ыңғайсыздық) сезімінде болады. Өздік жұмыстарды орындауда қиындықтарға кезігеді, тапсырмаларды уақытында орындамайды*

*Бірінші кур студенті (Жанна Б.) университеттік білім беру ортасының ерекшеліктерін жете түсінбегендіктен, өзін ыңғайсыз сезінеді, керекті ақпараттарды табуда қиындықтарға кездеседі, семинар, практикалық сабақтарда жауап беруге қорқақтайды. Өз-өзіне сенімсіздігіне байланысты оқу мотивациясының төменділігі байқалады.*

Берілген жағдаяттардың мүмкін болатын шешімін табу арқылы, оқытушылар **«Университет эдвайзерлерінің кеңес беру қызметі»** атты оқытушы-профессор құрамының біліктілігін арттырудың модульдық бағдарламасында алған білімдерін тәжірибеде шыңдауға мүмкіндік алды. Бағдарлама аясында алған тәжірибесіне талдау жасай отырып, оқытушылар рефлексия бөлімінде, «шынайы жағдайлармен жұмыс жасадық», «академиялық эдвайзердің жұмыс мазмұнымен толыққанды таныстым», «академиялық эдвайзер студенттің жеке оқу траекториясын қалыптастырудағы жауапты тұлға екенін анықтадым», «бағдарлама мазмұны тәжірибеге бағытталған» т.с.с. пікірлер білдірді.

*Модульдік бағдарлама барысында, эдвайзер-оқытушылардың бірігіп жұмыс атқару арқылы, келесі жұмыстар өз шешімін тапты:* академиялық эдвайзердің университеттік білім ортасында мақсаты нақтылады; жеке оқу траекториясын қалыптастыруда білім алушылардың кезіктіретін мәселелерін шешудің сұрақтар жиынтығы анықталды; академиялық эдвайзер іс-әрекетінің ережелері айқындалды. Сонымен қатар, әрбір қатысушы студенттің жеке оқу траекториясын жобалау және жүзеге асыру үдерісінде кезіктіретін академиялық мәселелеріне негізделген тәжірибелік тапсырмаларды шешуге мүмкіндік алды.

Оқытушылардың біліктілігін арттыру бағдарламасының мазмұны мен жүзеге асыруына Еуразия Ұлттық Университетінің Даму және академиялық саясат жөніндегі департаментінің Болон үдерісі бөлімінің мамандары атсалысқанын айтып кеткен жөн. Академиялық қолдау көрсету бағытындағы идеясы біріктірген инициативті топ депте айтуға болады. Себебі, 2.3 параграфта мазмұндалып кеткен, АҚШ тәжірибесінде орын алған академиялық қолдау көрсетудің *қосымша* **(Supplementary Model)** моделін ұстанамыз. Оған сәйкес факультеттің кеңесшілері, эдвайзерлері, тьюторлары студенттің оқу барысындағы қиындықтары мен кемшіліктерін шешуге тікелей атсалысады, сонымен қатар, әрекеттесу субъектілері (студент немесе кеңесші) қосымша ақпарат немесе кеңес алу үшін университетке ортақ, арнайы студентке қолдау көрсету орталығына жүгіне алады.

Эксперимент жұмысының аясында, студенттерге тікелей академиялық қолдау көрсетуді кафедра эдвайзерлері жүзеге асырса, ал ақпараттық, кеңес беруші функциясын атқаратын арнайы орталықтың қызметін Еуразия Ұлттық Университетінің Даму және академиялық саясат жөніндегі департаментінің Болон үдерісі бөлімі атқарды. Бұл бөлімнің *ақпараттық функциясы,* кәсіби педагогикалық білімнің, кәсіби білім беруші бағдарламалардың, кредиттік оқыту технологиясының мазмұны мен талаптарын айқындау, оқытушы мен студент арасындағы ақпарат алмасудың тиімділігін қамтамасыз етуде көрінсе, *кеңес беруші функциясы,* университет студенттеріне академиялық қолдау көрсету бағытында эдвайзер, тьютор оқытушылардың біліктілігін арттыру бағытында үнемі семинарлар, тренингтер өткізу, сайыстар, конференциялар өткізуден, эдвайзер, тьюторларға арналған оқу әдістемелік құралдар, студенттерге арналған анықтамалық әдебиеттер жасаудан тұрады.

*Қалыптастырушы эксперименттің келесі кезеңінде, академиялық кеңес беру бағытында арнайы дайындықтан оқытушылар, Еуразия Ұлттық университеттінің әлеуметтік ғылымдар факультетінің 1-ші курс студенттеріне академиялық қолдау көрсету үдерісін жүзеге асырды.*

Осы уақытта, академиялық эдвайзер мен студенттің кездесулері арнайы дайындалған жоспар ретінде, немесе жағдайларға байланысты болуы мүмкін. Сонымен қатар, студент өзіндік бастамашылығымен эдвайзерімен кездесулерді орнатуы мүмкін. Керісінше, эдвайзер, студенттің оқу үлгерімі, жалпы оқу, әлеуметтік жағдайын, әртүрлі студенттің оқу үлгеріміне қатысты құжаттармен, оқытушылармен сұхбаттасу нәтижелерін есепке алып, кездесулерді белгілеуде инициативаны өз қолына алу да орын алады.

АҚШ университеттерінің веб-сайттарына тікелей талдау жүргізу арқылы, академиялық эдвайзер мен студенттің аптасына бетпе-бет кездесуіне екі сағаттық уақыт берілетінін анықтадық. Дегенмен, субъектілердің әрекеттесуі университеттің арнайы порталдары, өзге де ақпараттық коммуникациялық құралдарымен де (электронды пошта, чат, форум) жүзеге асады, соның себебінен, эдвайзер мен студент үнемі диалогтық қарым-қатынаста болады.

АҚШ ғалымдарының академиялық эдвайзердің кеңес беру іс-әрекетіне байланысты еңбектерінен, АҚШ-тың студенттерге академиялық қолдау көрсету орталықтарының веб-сайттарын қарастыра отырып, академиялық эдвайзер мен студенттің кеңес беру уақыты мен жиілігі, белгілі бір университеттің қабылдаған моделіне байланысты екенін анықтаймыз.

Кредиттік оқыту технологиясын пайдалану арқылы оқу үдерісін ұйымдастырудың негізгі міндеттеріне, оқытуды барынша жекедараландыру үшін жағдай туғызу; білім алушылардың өзіндік жұмыстарының рөлі мен тиімділігін күшейту; дербес білім алу арқылы студенттің «өмір бойы» білім алу дағдыларын қалыптастыру болып табылады. Осы міндеттерге төтеп беру үшін, студент, оқу- танымдық іс-әрекетін өзі ұйымдастырушы; өзбетімен ізденуші, шығармашылық әрекет жасаушы; білім көлемін өзіндік басқарушы, толықтырушы болуы қажет. Аталған міндеттер әсіресе бірінші курс студенттері үшін оқу жылының басында академиялық қиындықтар мен кедергілер туындатуы мүмкін.

Осыған байланысты, студенттің білім алу жетістігіне кеңейтілген академиялық кеңес беру мақсатымен дайындықтан өткен эдвайзер-оқытушылар, 1-ші курс студенттерімен «Университетте білім алу стратегиясы» атты модулдік арнайы курсын жүргізді (қосымша Ж). Бағдарламаның мақсаты:студенттің кәсіби дамуы мен жеке оқу траекториясын құруға кедергі келтіретін академиялық мәселелер мен кедергілердің алдын алу, университет ортасына бейімделуге әсер ету; студенттің өзбетімен білім алуда субъектік позициясын белсендіру болды. Сонымен қатар, арнайы курс эдвайзерлер мен студенттердің ынтымақтастығын, бірігіп жұмыс істеуін кеңейту мақсатында көздейді.

Эдвайзерлермен жүргізілген «Университетте білім алу стратегиясы» курсы 20-25 студенттерден тұратын бес білім беру қоғамдастығына бөлінді. Әрбір практикалық сабақ 50 академиялық сағаттан тұрып, аптасына бір рет бірінші семестр бойы жүргізілді. Барлығы 115 білім алушы қатысты. Әрбір топтың ішінде, 4-5 студенттен құралған шағын топтарға бөлініп, пікірталастар, академиялық кеңес беру жұмыстары орын алды. Аудиториялық сабақтардың бір ғимаратта жүргізілуі, эдвайзерлер бір-бірінің сабақтарына қатысуына, тәжірибе бөлісуіне, пікірталастар жүргізіуіне мүмкіндік берді.

Бағдарламаның мазмұны, тәжірибеге бағытталған қағидаға сүйене отырып, эксперименттің анықтаушы кезеңінде анықталған студенттердің академиялық қиыншылықтары мен кедергілерінің (*университетке бейімделу;* *университеттің оқыту үдерісінде өзін-өзі ұйымдастыру;* *ЖОО-да студенттің өздік жұмысы*; *университеттің білім беру үдерісінде таңдау жасау*) негізінде құрастырылды.

Студенттерге академиялық қолдау көрсету мақсатымен енгізілген арнайы курс бағдарламасының мазмұнын толығырақ қарастырайық:

**Университет модулінде** студенттің өзі туралы презентация жасауы,университет мақсаты, саясаты, іс-әрекет бағыттары, университет құрылымы (студенттің ісімен айналысатын университеттік қызметтер және олардың функциялары), кредиттік оқыту технологиясының студентке қоятын талаптары, академиялық қолдау көрсету, және оның оқыту үрдісінде алатын орны мен функциясы қарастырылды.

**Университеттің оқыту үдерісінде өзін-өзі ұйымдастыру модулінде** уақыт менеджменті. дәріске, практикалық сабақтарға дайындалу, оқу барысындағы проблемалық жағдаяттар, оларды шешудің алгоритмі тақырыптары талданды.

**ЖОО-да студенттің өздік жұмысы** модулінде өздік жұмысты ұйымдастырудың мақсаты, міндеттері. өздік жұмыстың формалары мен түрлері, өздік жұмысты бақылау әдіс-тәсілдері, плагиат мәселелері бойынша практикалық тапсырмалар берілді;

**Университеттің білім беру үдерісінде таңдау жасау модулінде** студенттің жеке оқу траекториясы, студенттің жеке оқу жоспары, студенттің өмірлік және кәсіби мақсаттары тақырыптары қарастырылды.

Берілген модульдер университет туралы, жоғары білім беру жүйесінің мүмкіндіктері, кредиттік оқыту жүйесінің талаптары мен басымдықтары, университеттің білім беру үдерісінде таңдау жасау,студенттің жеке оқу траекториясы, студенттің жеке оқу жоспары, студенттің өмірлік және кәсіби мақсаттары тақырыптарына арналған өз жұмыс тапсырмаларанын тұрды.

Эдвайзердің академиялық кеңес беру үдерісін кеңейту мақсатымен жүргізілген «**Университеттте білім алу стратегиясы**» арнайы курсының «Университет» модулінде берілген тапсырмалардың бірнешеуіне талдау жасап өтейік.

* *Университеттің жарғысымен, үлестірме белсенді материалдарында берілген ақпаратпен танысыңыз. «Jigsaw» әдістемесіне сай топта әрбір студент ақпараттың белгілі бір бөлігіне (Студент дегеніміз кім? Студенттің құқықтары, аттестация ерекшеліктері, жүктеме, университет функциялары, кредиттік оқыту технологиясының студенттерге қоятын талаптары, университет пен мектеп білім алушыларының дербес білім алу ерекшеліктері ) жауап беруі тиіс.*
* *Л.Н. Гумилев атындағы Еуразия Ұлттық университетінің (*[*www.enu.kz*](http://www.enu.kz)*) ресми веб-сайтына кіріп, университеттің құрылымымен танысыңыздар. Сызба түрінде беріңіз, түсініксіз мәселелерді айқындап алыңыз, кейіннен осы мәселеге қатысты эдвайзерге қоятын сұрақтарыңызды белгілеп қойыңыз.*
* *Университетте студенттердің оқу үдерісін тиімділеуге, жеңілдетуге бағытталған академиялық қолдау көрсетуді қамтамасыз ететін эдвайзерлер жұмыс атқарады. №2 үлестірме құралында берілген академиялық эдвайзерлер қызметінің ерекшеліктері, кеңес беру барысындағы академиялық эдвайзер мен студенттердің функциясы туралы мәтінмен танысып, шағын топтарға бөлініп, берілген ақпаратты талда. Мәтінмен жұмыс істеу нәтижесін келесі кластер түрінде жасаңыз.*

Осындай бағыттағы тапсырмаларды 1-ші курс студенттерінің орындауы, оларға бейтаныс болып көрінетін жаңа білім беру ортасында бағыт-бағдар жасау алуға, қажетті ақпаратты дербес тауып үйренуге, білім беру үдерісінің басқа да субъектілерімен тікелей қарым-қатынас жасай отырып, өздерінің жеке оқу траекториясын, жалпы дербес оқу іс-әрекетін ұйымдастыруға жауапкершілігін толықтай түсінетін оқу үдерісінің белсенді субъектісі ұстанымын оқу жылының басында қалыптастыруға мүмкіндік береді.

**Университеттің оқыту үдерісінде өзін-өзі ұйымдастыру модулінде студенттер у**ақыт менеджменті, дәріске, практикалық сабақтарға дайындалу, оқу барысындағы проблемалық жағдаяттарды шешудің алгоритмдері ұсынылды. Студенттер, бір апталық жоспар жасау, қысқа мерзімді, орта мерзімді, ұзақ мерзімді мақсаттарды айқындауға үйренді. Студенттер белгілі бір академиялық мәселелерді қарастырып, оны бес кезеңді IDEAL технологиясын қолдана отырып шешуге тырысты.

**ЖОО-да студенттің өздік жұмысы модулінде** өздік жұмыстың формалары мен түрлері, плагиат айқындады, соңында білім алушылар оларды орындаудың ерекшеліктерімен танысты.

**Университеттің білім беру үдерісінде таңдау жасау модулінде** студенттің жеке оқу траекториясы, студенттің жеке оқу жоспары ұғымдары талданып, студенттер өмірлік және кәсіби мақсаттары айқындауға тырысты. Студенттің оқу үдерісін құру мәселесінің анықталған ғылыми бағыттары: көлденең және тік жеке оқу траекториялары қарастырылды. Студенттің жеке оқу траекториясы тақырыбына арналған белсенді үлестірме материалдарды меңгеріп, кейіннен пікірталас ұйымдастырылды. Бұл модульдің соңында студенттер «мен неге оқып жүрмін?», «кім үшін оқып жүрмін?», «менің университетте білім алуым, өмірлік және кәсіби мақсаттарыма жетуге қалай әсер етеді?» сұрақтарына жауап іздестіре отырып студенттер рефлексивті эссе жазды.

Әрбір оқу элементінің мақсаты алдын-ала анықталып, нақтыланады. Кейін, студенттермен талқыланатын міндеттер жүйеленіп, берілген ақпараттар бағаланды, шешім қабылданды, рефлексия жүргізілді. **«Университетте білім алу стратегиясы» оқу курсының әрбір модулі** «не үйренгім келді?», «үйренуге қалай тырыстым?», «осы уақытта менде қандай сезімдер болды?», «сабақ барысында қандай кедергілер болды?», «Мен үшін не маңызды болды? (жаңалық, күтпеген жағдай)» сияқты рефлексия сұрақтарына жауап беруден тұрды. Студенттер өздерінің ойларын ортаға салып, пікірталас жүргізді. Мұндай сұрақтар, студенттерге де, оқу курсын жүргізіп отырған эдвайзерлерге де пайдалы болды. Студенттер, материалды тек қана пассивті түрде меңгеріп қоймай, өзіндік ой қортындыларын, тұжырымдарын жасап, топ алдында өз пікірлерін негіздеуге үйренсе, эдвайзерлер, модульдің қандай тұстары студенттер тарапынан аса қызығушылық танытқанын, студенттердің қалыптасқан көзқарастарын анықтауға, жалпы әрбір студенттің жеке тұлғалық ерекшеліктерін зерттеуге мүмкіндік берді. Әрине, мұндай жағдайлар, эдвайзердің білім алушының қажеттіліктері мен мүмкіндіктерін ескере отырып, жеке - дара жұмыс істеуге жол ашады.

Эдвайзер мен студенттердің әрекеттесуі академиялық қолдау көрсету субъектілерінің ынтымақтастығы негізінде жүзеге асты. Бұл жағдайда, объекті ретінде «Университетте білім алу стратегиясы» арнайы курсы болды. Субъективті әрекеттесу адамгершілік құндылықтардың басымдылығы, еріктілік, икемділік, бірлесіп жұмыс атқару (кооперация), жекедараландыру, студенттің субъектік позициясын белсендіру, тең құқықтық сияқты академиялық қолдау көрсетудің негізгі принциптеріне сүйенді. Академиялық эдвайзер студенттің субъективті, іс-әрекетті жасаушы позициясын (мақсат қою, оған жетудің техникалары мен әдіс- тәсілдерін айқындау, олардың ішінде ең тиімдісін таңдау) ұстануына жағдай жасады, соның нәтижесінде олар іс-әрекетін жоспарын дербес әзірледі, өзіндік оқу траекториясын ұйымдастыруда дербес іс-әрекетін білім беру процесінің басқа да қатысушыларымен әрекеттесе отырып (студенттер, эдвайзер, тьютор, лектор, деканат т.б.) құрастыруға, қажетті ақпараттарды табуға, өзіндік кәсіби білім беру қажеттіліктері мен мүмкіндіктерін айқындауға үйренді. Сонымен қатар, студенттер IDEAL технологиясының негізінде (академиялық қиыншылықтарын ажырата білу, шешімін табудың шарттары мен жағдайларын айқындау) академиялық қиыншылықтарын шешуге, университеттегі өзіндік іс-әрекетін басқаруға, жетістіктеріне сыни тұрғыдан баға беруге, рефлексия жүргізуге, оқу бағдарламасын орындау нәтижелерін жобалау, жүзеге асыру жолдарын меңгерді. Академиялық эдвайзер студенттердің оқу үдерісінде таңдау жасауға дайын жауаптар бермей, олардың өзіндік іс-әрекет жасауын ынталандырды.

Қорыта келе, «Университетте білім алу стратетегиясы» атты академиялық қолдау көрсету жұмыстарын қажет ететін ең әлсіз топ ретінде анықтаушы эксперимент кезінде анықталған бірінші курс студенттерімен жүргізілген модульдік білім беру бағдарламасының соңында, білім алушылар, университет саясаты, кредиттік оқу технологиясының ерекшеліктері, басым жақтары, студенттер үшін мүмкіндіктері, университеттік қызметтер, олардың функциялары, университетте академиялық қолдау көрсетуді жүзеге асыратын қызметтердің (эдвайзер, тьютор) міндеттері, университеттік оқу үдерісінің ерекшеліктері, өздік жұмыс түрлері, оларды орындаудың өзіндік ерекшеліктері, дәріс, семинар сабақтарына дайындалудың тиімді жолдары, сонымен қатар адресаттар, жеке оқу траекториясын саналы қалыптастырудың, оқу үдерісінде белсенділік позициясын ұстанудың маңыздылығы туралы түсініктер қалыптастырып, эдвайзердің көмегімен немесе дербес шешетін мәселелер жүйесін анықтады. Оған қоса, студенттер, университет студенттерінің құқықтары мен міндеттері, оларға бейтаныс студенттің жеке оқу траекториясы, таңдау жасау, академиялық еркінділік, мобильділік ұғымдарын жете түсінді. Өз уақытын жоспарлауды, үнемдеуді, өзіндік психологиялық және кәсіби жағдайын, талдауды, ұзақ, орта, қысқа мерзімді мақсаттарын айқындауға, алынған тәжірибелерге рефлексия жасауға үйренді.

Кейіннен, академиялық эдвайзер мен студенттің кездесуі, студенттің жеке оқу траекториясын жобалау, жүзеге асыру барысында кезіккен академиялық қиындықтарының орын алған жағдайларында, сонымен қатар белгілі бір оқу кезеңдерінің соңында кері байланысты орнату үшін өткізіледі. Мұндай жағдайда, академиялық эдвайзердің басты мақсаты, жеке оқу траекториясын жобалау және жүзеге асыру барысында орын алған академиялық қиындықтарын дер кезінде көре білуін, іс-әрекет жасауға үйрету.

Әрбір семестрдің басында эдвайзер студенттің кәсіби траекториясын жобалауға мақсатымен олардың қажеттіліктері мен мақсаттарын, мотивтерін ескере отырып қолдау көрсету жағдайын жасады.

Осыған байланысты, академиялық мәселелерді шешу мақсатымен студенттер эдвайзермен электронды пошта, телефон, форум арқылы хаттар жіберу, немесе жеке кездесулерде байланыс жасады. Бірнеше студенттерде ортақ қиындықтар кездескен жағдайында, IDEAL технологиясына сәйкес эдвайзерлер топтық кездесулер жүргізді. Бірігіп жұмыс жасауды аяқтауда, студенттің проблемалық мәселелерді шешу дағдыларына диагностика жүргізілді. Экперт ретінде, олар басқа студенттердің академиялық жағдайларын қарастырды, шешуге атсалысты.

Сонымен қатар, эдвайзердің *академиялық қолдау көрсету формаларын таңдауы (* кеңес беру, модерация, тренинг, коучинг, практикалық сабақтар) жеке оқу траекториясын жоспарлауда кезіккен студенттің проблемаларына, студенттің жекетұлғалық ерекшеліктеріне байланысты таңдалды. Эдвайзерлер, студенттің мақсатқа жетудегі әрбір жетістігін белгілеп, мадақтау, талдау жүргізіп отырды. Мұндай жағдайда жүргізілген академиялық қолдау көрсету студенттерден жеке оқу траекториясын саналы қалыптастыруға әсер ететін дербестік, белсенділік, бастамашылық, жауапкершілік қасиеттерін көрінуін талап етті. Академиялық эдвайзерлер, электронды пошталарды белсене қолдана отырып студентке қажетті күнделікті университет ортасындағы, қаладағы әртүрлі іс-шаралар, оқиғалар ақпараттық таратулар (рассылка) жіберіп отырды, кездесулер уақыты белгіленіп, нақтыланып отырды. Оған қоса, білім алушылар академиялық эдвайзерлермен әртүрлі ішкі қолданыс үшін мақсатымен құрылған форумдар, фейсбук (Facebook), майл-агент (m-agent) арқылы үнемі диалогта болды.

Осындай жан-жақты ақпараттық, оқу-әдістемелік кешенмен қамтамасыз етілген эдвайзердің академиялық қолдау көрсету үдерісі, адамгершілік құндылықтардың басымдылығы, еріктілік, икемділік, бірлесіп жұмыс атқару (кооперация), жекедараландыру, студенттің субъектік позициясын белсендіру, тең құқықтық қағидаларына сай жүргізілді деп тұжырым жасауға мүмкіндік берді.

Қорыта келе, тәжірибелік эксперименттің қалыптастырушы кезеңінде университет студенттеріне академиялық қолдау көрсетудің құрылымдық-теориялық моделі апробациядан өтті. АҚШ тәжірибесінен бейімделіп енгізілген академиялық қолдау көрсетудің қосымша моделі жүзеге асты. Л.Н.Гумилев атындағы Еуразия Ұлттық университетінің Даму және академиялық саясат жөніндегі департаментінің Болон процесі бөлімінің қызметкерлері әлеуметтік ғылымдар, журналистика және саясаттану факультетінің профессор-оқытушы құрамын эдвайзер қызметі ретінде дайындау үшін, АҚШ-тың Кентукки университетінің эдвайзерлердің біліктілігін арттыру тәжірибесіне талдау жасау арқылы енгізілген «Университет эдвайзерлерінің кеңес беру қызметі» модульдік бағдарламасын құрастыруға, жүзеге асыруға, ұйымдастыруға атсалысты.Біліктілікті арттыру бағдарламасының соңында эдвайзерлер, жеке оқу траекториясын қалыптастыруда білім алушылардың кезіктіретін мәселелері, оны шешу жолдарын, академиялық эдвайзер іс-әрекетінің негізгі ережелерін айқындалды. Сонымен қатар, әрбір қатысушы студенттің жеке оқу траекториясын жобалау және жүзеге асыру үдерісінде кезіктіретін академиялық мәселелеріне негізделген тәжірибелік тапсырмаларды шешуге мүмкіндік алды.

Ұсынылған модель негізінде студенттерге академиялық қолдау көрсету үдерісін шартты түрде үш бөлімшеге бөліп көрсетуге болады: 1) университет ортасына бейімдеу (Университетте білім алу стратегиясы бағдарламасы), 2) студенттің жеке оқу траекториясын жобалау мен жүзеге асыруда кезіктіретін академиялық қиыншылықтарын шешуде қолдау көрсету (Университетте білім алу стратегиясы бағдарламасы, эдвайзердің студентпен жеке-дара, топта кездесуі, электронды пошта, форумдар арқылы хабарлар жіберу, диалогта болу); 3) студенттің жеке оқу траекториясын жобалау мен жүзеге асыруда кезіктіретін мәселелерін шешу (Университетте білім алу стратегиясы бағдарламасы, электронды пошта, форумдар арқылы хабарлар жіберу, диалогта болу ). Академиялық эдвайзер мен студенттің әрекеттесуінің әр кезеңі IDEAL технологиясының бес қадамы (диагностикалық, ізденушілік, шарттық, іс әрекеттік, рефлексивтік) арқылы жүзеге асты.

Берілген модель негізінде жүзеге асқан академиялық қолдау көрсету студенттердің субъектік позициясын белсендіруге, жеке оқу траекториясын саналы жобалауға, кәсіби маңызды қасиеттерінің қалыптасуына, университет ортасына бейімделуіне, дербес оқу іс әрекетін ұйымдастыруға мүмкіндік берді.

*Тәжірибелік эксперименттің қорытынды - аналитикалық кезеңінде, студенттің* *кредиттік оқыту технологиясында академиялық кедергілерінің алдын – алу, жеке оқу траекториясын саналы жобалауға әсер ету мақсатымен енгізілген моделдің нәтижелілігін тексеру жұмыстары жүргізілді. Студенттер, академиялық қолдау көрсету үдерісінің қаншалықты тиімді, нәтижелі болғанын анықтайтын сауалнама сұрақтарына жауап беріп, жауаптардың сапалылығы сұхбаттасу әдісі арқылы бекітілді.*

Яғни біздің мақсатымыз, «Университетте білім алу» курсына қатысқан студенттерге, академиялық қолдау көрсету мақсатымен жүргізілген бағдарламалар кешенінің тиімділігін бақылаушы, эксперименталды топтар арқылы тексеру емес, курсты аяқтағаннан кейін белгінеліп алынған фокус топтармен пилоттық зерттеу жүргізу екенін басып айтып кеткен жөн.

«Университетте білім алу» бағдарламасының соңында академиялық эдвайзерлер, студенттермен *«Академиялық қолдау көрсету кешенінің әсері»* атты сауалнама жүргізілді (қосымша И), оған барлығы 115 респондент қатысты. №1, *«Университетте білім алу стратегиясы» курсының Л.Н. Гумилев атындағы Еуразия Ұлттық университеттің оқу ортасына дер кезінде бейімделуге әсер етті ме?»* сұрағына 95% білім алушылар - «иә», 3%- «жоқ», 2% - «білмеймін» деп жауап берді (сурет 13).

Студенттердің жағымды жауаптарының басымдығы, эксперимент ретінде эдвайзерлердің көмегімен анықтаушы бөлімде айқындалған, студенттердің жеке оқу траекториясын жобалауда кезіктіретін академиялық кедергілерінің алдын-алу мақсатымен жүргізген, академиялық қолдау көрсету іс-әрекетінің, білім алушылардың университетке дер кезінде бейімделуіне жағымды әсер еткенін дәлелдейді.

№ 2, «*Университетте білім алу стратегиясы» бағдарламасының қатысушы болғанына қанағаттанасыз ба?* сұрағына 100% студенттер «қанағаттанамын» деп жауап берді. Осы сұрақты бекіту мақсатымен жүргізілген сұхбаттасу барысында, студенттер, академиялық эдвайзерлердің көмегімен, университеттік білім алу үдерісін, дербес оқу іс-әрекетін аса жауапкершілікпен жоспарлай бастағанын мәлімдеді.

№ 3, «*Эдвайзердің академиялық кеңес беру үдерісінен, білім алушының жеке оқу траекториясын саналы жобалауға қажетті ақпарат алдыңыз ба?»* сұрағына 90%-респонденттер - «иә», 6% - «жоқ», 4% - «жауап беруге қиналамын» деп жауап берді. № 14 суретте, студенттердің «Университетте білім алу стратегиясы» курсынан алған жағымды тәжірибесі туралы мәліметтер берілді.

Сурет 13 - «Университетте білім алу стратегиясы» курсының Л.Н. Гумилев атындағы Еуразия Ұлттық университетіне дер кезінде бейімделуге жағымды әсері болды ма?

Сурет 14 - Эдвайзердің академиялық кеңес беру үдерісінен, білім алушының жеке оқу траекториясын саналы жобалауға қажетті ақпарат алуы

№ 4 «*Университетте білім алу стратегиясы» курсының қандай тақырыптары академиялық кедергілерді шешуде немесе олардың алдын-алуда маңызды болды?* сұрағына студенттер рангілеу бойынша өз пікірлерін білдірді. Бірінші курс студенттері, кредиттік оқыту технологиясының талаптары мен философиясы, университет құрылымы, қызметтері, олардың функциялары, **у**ақыт менеджменті. дәріске және т.б. атап көрсетті, осы тақырыптар бойынша білім деңгейлерінің артқанын растады. Бұдан, анықтаушы эксперимент барысында анықталған студенттердің академиялық қиыншылықтар тудыратын, тақырыптар мазмұнының дұрыс таңдалғанын айқындаймыз. № 15 суретте ең көп таралған студенттердің жауаптары саналып, ортақ пайыздары анықталып, диаграмма түрінде ресімделді.

***% студент жауаптары***

Сурет 15 - «Университетте білім алу стратегиясы» курсының қандай тақырыптары академиялық кедергілерді шешуде немесе олардың алдын-алуда маңызды болды?

Респонденттердің жауаптарына талдау жүргізуден, эдвайзерлердің көмегімен білім алушыларға жеке оқу траекториясын саналы жобалауға әсер ететін, академиялық қолдау бағытындағы сапалы университеттік білім беру ортасының жүзеге асқанын аңғарамыз.

*№ 5, «Эдвайзердің академиялық қолдау көрсету қызметіне қандай баға бересіз?»* сұрағының «таңдау жасау еркіндігіне қатысты» бөлімшесіне, респонденттердің 85%-ы «жоғары», 10 %-ы «орташа», 5% -ы «төмен»; «қиын жағдайда дер кезінде көмек беруіне қатысты», 90%-ы «жоғары», 10%-ы «орташа», 5%-ы «төмен»; «әрекеттесу ұстанымы қатысты» - 95%-ы «жоғары», 5%-ы «орташа» деп жауап берді. Сұрақтың әрбір бөлімшесіне қатысты білім алушылардың жауаптарының ортақ арифметикалық көрсеткіші анықталып: «жоғары»-90%, «орташа»- 7,3%, «төмен»- 3,7%, диаграмма түрінде ресімделді (сурет 16). Бұдан, эдвайзердің академиялық қолдау көрсету қызметіне кәсіби дайындық деңгейінің жоғары болғанын, олардың студенттің әртүрлі мәселелерін шешу міндеттерін аса жауапкершілікпен орындағанын айқындаймыз. Осы сұрақтың жауаптарының шынайылылығын арттыру мақсатында, білім алушылармен жүргізілген, сұхбаттасу нәтижелері, эдвайзерлердің студенттердің сенімділігін арттыруға, оқу-танымдық іс-әрекетін белсендіруге, академиялық қиындықтардың шешімін табудың әртүрлі жолдарын іздестіруге, білім беру үдерісінің басқа объектілерімен қарым-қатынас жасау дағдыларын қалыптастыруға өзіндік әсерін айқындады.

Сурет 16 - Эдвайзердің академиялық қолдау көрсету қызметіне білім алушылардың баға беруі

*«Университетте білім алу стратегиясы» бағдарламасының болашақ академиялық мақсаттарыңызға қажетті күшті және әлсіз қасиеттеріңізді бағалауға әсерін бейнелеңіз?»* сұрағына, респонденттердің басым көпшілігі, проблемаға негізделген тақырыптардың негізінде, орта, ұзақ мерзімді мақсаттар қою, «мен неге оқып жүрмін?», «кім үшін оқып жүрмін?», «менің университетте оқуым өмірлік және кәсіби мақсаттарыма жетуге қалай әсер етеді?» сұрақтарына жауап табу үшін, үнемі ізденісте болуға мүмкіндік берді, деп қорытындылады.

«*Дербес оқу іс-әрекетін ұйымдастыруда белсенділік ұстанымыңыз артты ма?»* сұрағына 100 % студенттер, білім алуға деген мотивациясының артқанын, семестр соңында жоғары ортақ бал алғанын (GPA), өз-өзіне деген сенімділігінің, академиялық қауымдастықта қарым-қатынас жасау дағдыларының дұрыс жолға қойғанын пайымдады.

*«Университетте білім алу стратегиясы» бағдарламасына қатысуға басқа студенттерге ұсыныс жасайсыз ба?* сұрағына 100 % респонденттер оң жауап берді.

Қорытынды сауалнама нәтижесі, былайша ой тұжырымдауға мүмкіндік берді:

- студенттердің жеке оқу траекториясын жобалауда кезіктіретін академиялық кедергілерінің алдын-алу мақсатымен жүргізген, академиялық қолдау көрсету іс-әрекетінің, білім алушылардың университетке дер кезінде бейімделуіне әсер етті;

- бірінші курс студенттері, кредиттік оқыту технологиясының талаптары мен философиясы, университет құрылымы, қызметтері, олардың функциялары, **у**ақыт менеджменті. дәріске, практикалық сабақтарға дайындалу, оқу барысындағы проблемалық жағдаяттар шешу техникалары мен әдістері, өздік жұмыстың формалары мен түрлері, студенттің жеке оқу траекториясы, студенттің жеке оқу жоспары жобалау өмірлік және кәсіби мақсаттарын айқындау тақырыптарының маңыздығын атап көрсетті, осы тақырыптар бойынша білім деңгейлерінің артқанын растады.

- студенттер, академиялық эдвайзерлердің көмегімен, университеттік білім алу үдерісін, дербес оқу іс-әрекетін аса жауапкершілікпен жоспарлай бастағанын мәлімдеді;

- эдвайзерлердің көмегімен білім алушылардың жеке оқу траекториясын саналы жобалауға әсер ететін, академиялық қолдау бағытындағы сапалы университеттік білім беру ортасының жүзеге асқанын аңғартады;

- эдвайзердің кеңейтілген академиялық қолдау көрсету іс-әрекетінен респонденттердің жеке оқу траекториясын саналы жобалауға қажетті білімдерінің артқаны расталды.

*Университет студенттеріне академиялық қолдау көрсетудің құрылымдық-теориялық моделін тәжірибеге ендірудің нәтижелері бөлімінде, келесі міндеттер өз шешімін тапты деп тұжырым жасаймыз:*

- университет студенттерінің академиялық кедергілерін айқындалды;

- соның негізінде, академиялық қолдау көрсетудің негізгі компоненттерінің мазмұны белгіленді;

- студенттерге академиялық қолдау көрсету моделінің, академиялық эдвайзер, бағыт-бағдар курстары компоненттері тәжірибеге ендірілді;

- АҚШ тәжірибесіне негізделген, университет студенттеріне академиялық қолдау көрсету моделінің дамытушы академиялық эдвайзер, бағыт-бағдар беруші курстары компоненттерінің тиімділігі тәжірибеде тексеріліп, оң нәтижелер алынды.

* 1. **АҚШ–тың жоғары оқу орындарындағы студенттерге академиялық қолдау көрсету тәжірибесін ҚР университеттеріне ендіруге басшылыққа алатын теориялық – әдістемелік нұсқаулар**

Қазақстанның жоғары білім беру жүйесінде студенттің қажеттіліктері мен мүмкіндіктеріне бағытталған академиялық қолдау көрсету бағдарламаларын енгізу (академиялық эдвайзер, тьютор, офис-регистратор), оларды тиімді қолдану, Болон үдерісінің міндеттері мен қағидаларын орындаудағы негізгі талаптардың бірі. Қазақстан Республикасы, Болон үдерісінің толыққанды қатысушысы болып 2010 жылдың наурызында «Болон декларациясына» қол қойды. Болон үдерісі - еуропалық жоғары кәсіби білімде біртұтас жалпы-еуропалық білім кеңістігін қалыптастыруға бағытталған жаһандану үрдісінің көрінісі. Қазақстанның Болон процесіне қатысуының негізгі мақсаты - европа біліміне қолжеткізуді кеңейту және оның сапасын көтеру. Болон процесіне қосылу Қазақстанның жоғары мектебінің дамуының негізгі бағыттары мен артықшылығын анықтады. Әлемдік білім кеңістігіне ену, ұлттың зияткерлік потенциалы мен бәсеке қабілеттілігі қарқынды түрде өсуіне себепкер болды.

Болон декларациясына қол қою арқылы, кредиттік оқыту технологиясына толықтай көшу үдерісінде, Қазақстанның жоғары оқу орындарының алдында бірнеше өзекті басымдықтар мен міндеттер орын алуда:

- қоғамның, әлеуметтің, ғылым мен білімнің дамуындағы өзіндік рөлін нақтылау;

- әлемдік қауымдастықтың талаптарын қанағаттандыратын сапалы білім беру;

- жетістіктері мен кемшіліктерін ашық бағалау, үнемі жетілдіру жұмысын жүргізу;

- даму моделін анықтау (мақсат, стратегия, саясат, тиімділік көрсеткіштері, нәтижелілік);

- нарық қоғамында бәсекелестіктен табылатын түлектерді дайындау;

- студенттің жеке оқу траекториясын құруға жағдай жасау.

Болон декларациясының 10 негізгі қағидаларына *студенттің өмір бойы білім алу дағдыларын қалыптастыру, студентке бағытталған оқыту әдістерін қолдану, студент қауымдастығының белсенділігінің рөлін* арттыру жатады. Олай болса, еліміздің жоғары оқу орындары студенттің университетте сапалы білім алуына мүмкіндік жасайтын, студенттің ішкі потенциалын дамыту үшін енгізілген арнайы академиялық қолдау қызметтерінің жұмысын (академиялық эдвайзер, тьютор, арнайы бағыт-бағдар беруші курстарды) белсендіруді қажет етеді.

Бұл жағдайда, АҚШ-тың жоғары білім беру жүйесі, Болон үдерісіне қатысушы мемлекеттердің назарын өзінің бәселекестігімен аудартады. Мысалы, АҚШ-тың жоғары білім беру жүйесін әлемдік деңгейге дейін жеткізуге әсер еткен АҚШ университеттерінде «студентке бағытталған оқытуды ұйымдастыру» (student- sentred- learning ), «өмір бойы білім алу дағдыларын қалыптастыру» (lifelong learning - LLL) идеялары алғаш рет 20 ғасырдың екінші жартысында жарияланып, қарқынды тәжірибеге қолдана бастады. Ал Болон декларациясына қол қойған мемлекеттердің, бұл мәселелерге ерекше назар аударуы 2009 жылы Левенде (Лувен-ла-Неве) жоғары білім беру жүйесіне жауапты шетел министрлерінің бас қосуымен өткен халықаралық конференцияда, 2020 жылға дейінгі жоғары білім беру жүйесінің дамуының басым бағыттарын анықтауда аңғарамыз:

- барлық азаматтарға жоғары білім алуға тең мүмкіндік беру;

- *өмір бойы білім алу дағдыларын қалыптастыру;*

- түлектерді жұмысқа орналастыру;

- *студентке бағытталған оқытуды ұйымдастыру;*

- жоғары білімнің ғылыми-зерттеу жұмыстарымен, инновациямен байланысы

- еуропалық жоғары білім берудің халықаралық ашықтығы;

- студенттер мен ғалымдардың академиялық ұтқырлығын кеңейту;

- мемлекеттік қаржыландыруды ұлғайту, қаржыландырудың басқа көздерін іздестіру;

- болон үдерісін басқарудың құрылымын жетілдіру [170].

Бұл мәселелер, «өмір бойы білім алу дағдыларын қалыптастыру», «студентке бағытталған оқытуды ұйымдастыру», сияқты педагогикалық қағидалардың, академиялық қолдау көрсетудің маңызды бағыттарының АҚШ тәжірибесінен енгенін аңғартады. Сонымен қатар, АҚШ-тың жоғары оқу орындарындағы академиялық қолдау көрсету мәселесін жан-жақты зерттеу, ҚР университеттерінің Болон үдерісінің тараптарын қанағаттандырудағы қажетті де құнды, ғылыми-практикалық тәжірибе екенін аңғартады. Қазіргі таңда, АҚШ университеттері мен колледждерінде, академиялық қолдау көрсету бағдарламалары білім сапасын арттыруға, жетілдіруге, студенттерді университетте сақтап қалуға өзіндік үлесін қосатын, оқыту-тәрбие үдерісінің маңызды компонентіне айналған. Бұл бағыттың жоғары білім беру үдерісінің интеграциялану, жаһандану, көпұлттану жағдайында рөлінің арттуы, жоғары мектеп мәселесіне арналған көптеген американдық ғылыми әдебиеттерде мазмұндалуда.

АҚШ университеттеріндегі студенттерге академиялық қолдау көрсету қызметтерінің даму тарихын, орталықтарының ұйымдастырылу ерекшеліктерін, ондағы студенттер тарапынан сұраныс туындататын озық бағдарламаларын жан-жақты зерделеу нәтижесі, еліміздің жоғары оқу орындарында студентке бағытталған оқытуды ұйымдастыруда американдық тәжірибеден басшылыққа алатын келесідей *ғылыми-теориялық тұжырымдар жасауға мүмкіндік береді:*

- АҚШ университеттері тек қана кәсіби білікті мамандарды ғана емес, азаматтық қоғамның талаптарына төтеп беретін, бәсекеге қабілетті, жан- жақты тұлғаны қалыптастыруды мақсат етеді;

- АҚШ университеттері, әрбір білім алушының - университеттік ортаның маңызды тұлғасы ретінде қарастырып, оның академиялық, әлеуметтік қажеттіліктері мен мүмкіндіктерін ескере отырып, академиялық қолдау көрсету бағдарламаларымен қамтамасыз етеді;

- университеттік ортада, студенттің қажеттіліктері мен мүмкіндіктерінің барынша ескерілуі, білім беру үдерісінің субъектісі позициясын ұстанатын, жеке оқу траекториясын саналы қалыптастыратын, өзінің болашақ кәсіби іс-әрекетіне жауапты маман тәрбиелеуге мүмкіндік береді;

- Америка университеттерінде, студенттер ісімен айналысатын кадрларға студенттің оқу үлгерімін арттыру, университеттік ортаға бейімдеу, студенттік өмірін мазмұнды ету сияқты маңызды міндеттердің жүктелуі, академиялық эдвайзер, ментор, тьютор, инструктор және т.б. сияқты мамандарды жоғары оқу орындарында дайындауға мүмкіндік беріп, олардың кәсіби іс-әрекетінің сапасын арттыруға жол ашты;

- университеттік студенттерге академиялық қолдау көрсету саласының білім алушының кәсіби қажеттіліктері мен мүмкіндіктерін айқындау, болашақ кәсіби қалыптасуына әсер ету, пән бойынша артта қалушылармен жеке-дара жұмыс жасау, білімдегі ақаулықтарды, кемшіліктерді түзету, оқу дағдыларын дамыту, білім алу мотивациясын арттыру, студент уақытын сауатты қолдануға үйрету, эссе және т.б. ғылыми іс-әрекеттің өнімдерін жасауды жетілдіретін кешенді бағдарламалардан тұруы, университеттік білім сапасын арттыруға өзіндік әсерін тигізеді.

- АҚШ университеттерінде, академиялық қолдау көрсету орталықтарының кәсіби педагог-мамандары арқылы ұйымдастырылуы, професор-оқытушылардың студенттермен жеке-дара жұмыс жасау уақытын үнемдеуге үлкен септігін тигізетін, студент-оқытушы қарым-қатынасынан дербес ұйымдастырылған жеке университеттің қосымша білім беру құрылымын қалыптастыруға ықпал етеді;

- академиялық қолдау көрсету бағдарламаларының (біздің жағдайымызда академиялық эдвайзер, тьютор, ментор, бағыт-бағдар курстары) белгілі бір факультетпен немесе университеттік АҚК орталықтары арқылы ұйымдастырылуы, студенттің оқу пәндері бойынша артта қалуын алдын алуға, студенттердің оқу үлгерімін жетілдіруге, семестрден семестрге көшкен студенттер санын арттыруға жағдай жасайды;

- студенттерге академиялық қолдау көрсету бағдарламаларының тиімді ұйымдастырылуы жоғары білім беру жүйесінің жекедаралануы (индивидуализация) қағидаларын сапалы жүзеге асыруға мүмкіндік береді;

- студенттерге сапалы академиялық қолдау көрсету, университеттерді бәсекеге қабілетті етудің, университет пен білім алушылардың қарым-қатынасын дамытудың маңызды инструменті болуға әсер етеді;

- пән оқытушысы мен академиялық қолдау орталықтары арасындағы ынтымақтастық (Collaboration Between Classroom Instructors and Academic Support Center) студенттің комбинаторлық, синергетикалық білімді меңгеру нәтижесіне әсер етіп, жеке оқу траекториясының сапалы ұйымдастыруға жағдай жасайды;

* оқытушылар мен академиялық қолдау көрсету орталықтарының кәсіби қызметкерлерінің байланыстылығы, студенттің нақты пән бойынша артта қалу жағдайларын, периферийлық, маргиналдық құбылыстан, барлық академиялық қауымдастыққа ортақ мәселеге айналдырады;

- студент-студент әрекеттестігіндегі коллегиалдық бағдарламалар (пэр-тьютор, пэр-ментор), студентті университетте сақтап қалу (retention) мен академиялық жетістігіне жетелейтін *дамыта оқыту ортасын* қалыптастыруға мүмкіндік береді;

ҚР жоғары білім беру жүйесінің Болон үрдісінің принциптерін жүзеге асыруда білім берудің әдістері мен мазмұнын түбегейлі қайта қарастырылуда. Академиялық еркіндік, білім көлемін біріздендіру, оқытуды барынша дараландыру үшін жағдай туғызу, білім алушылардың өзіндік жұмыстарының рөлі мен тиімділігін күшейту, білім алушылардың оқытушыларды таңдаудағы еркіндігі, білім беру бағдарламаларын меңгеруде білім алушылардың өзіндік жұмыстарын жандандыру сияқты мәселелер, студентке бағытталған гуманистік принциптерге негізделген оқыту ортасын қалыптастыруда ғана өзіндік шешімін табады деп тұжырымдаймыз Оған қоса, кредиттік оқыту технологиясының талаптары, студенттен жоғары ұйымдасқан деңгейде дербестік, өз уақытын ұйымдастыру, дербес білім алу дағдыларының қажеттілігіне жоғары сұраныс туындатады. Ол үшін, студенттің білім алудағы субъектік позициясын , жеке оқу траекториясын саналы қалыптастыруға әсер ететін жаңа педагогикалық технологияларды қолдануымыз қажет. Бұл жағдайда, АҚШ-тың академиялық қолдау көрсету бағытындағы тәжірибелері аса құнды тәжірибеге екенін теориялық талдау, педагогикалық эксперимент жұмыстарының нәтижелері аңғартады. Сонымен қатар, оның АҚШ университеттерінде орын алуын, диссертация міндеттері бойынша жан-жақты зерттеу, академиялық қолдау көрсету орталықтарының, студентке бағытталған ортаны қалыптастыруға әсер ететін, білім алушылардың білім алу мақсатын анықтау, оқу пәндерінің мазмұнын нақтылау, мәнін түсінуге көмектесу, студенттің өздік жұмыстары мен ғылыми-зерттеу жобаларын орындауға жетекшілік жасау; оқу шарттары мен келісімдерін орнату; арнайы оқу пәндері немесе тақырыптары бойынша қосымша жеке-дара сабақтар өткізу; студенттік өмірге бейімдеу, жеке оқу траекториясын жүзеге асыруда бағыт бағдар беру, студенттерді әлеуметтік біліктермен қаруландыру сияқты мәселелермен айналысатыны анықталды. Кешенді түрде жүргізілетін эдвайзер, тьютор, ментор, бағыт –бағдар беру курстары сияқты академиялық қолдау көрсету бағдарламалары арқылы АҚШ университеттері, студентің қажеттілігі мен жекетұлғалық, кәсіби дамуына бағытталған оқыту-тәрбие үдерісін қалыптастыруды мақсат етеді.

ҚР және АҚШ жоғары оқу орындарындағы академиялық қолдау көрсету бағдарламаларына салыстырмалы талдаудың, АҚШ ғалымдарының академиялық қолдау көрсету бағытындағы нұсқаулары мен тұжырымдамаларын ескере отырып, университет студенттеріне академиялық қолдау көрсету кешенін ұйымдастырудың құрылымдық-теориялық моделін негіздедік. Оның академиялық эдвайзер, бағыт-бағдар беруші курстары сияқты компоненттерін тәжірибеде апробациялау үшін, эдвайзер қызметіндегі оқытушылардың біліктілігін арттыру, университет студенттеріне сапалы академиялық кеңес беру бағдарламасын жасау жұмыстары жүргізіліп, академиялық кеңес беру мақсатымен дайындықтан өткен эдвайзер-оқытушылар, 1-ші курс студенттерімен «Университетте білім алу стратегиясы» атты модулдік арнайы курсын жүргізді. Педагогикалық эксперименттің қорытындысында, студенттердің жеке оқу траекториясын жобалауда кезіктіретін академиялық кедергілерінің алдын-алу мақсатымен жүргізілген, академиялық қолдау көрсету іс-әрекетінің, білім алушылардың университетке дер кезінде бейімделуіне жағымды әсер еткенін дәлелдеді. Бірінші курс студенттері, кредиттік оқыту технологиясының талаптары мен философиясы, университет құрылымы, қызметтері, олардың функциялары, **у**ақыт менеджменті. дәріске, практикалық сабақтарға дайындалу, оқу барысындағы проблемалық жағдаяттар шешу техникалары мен әдістері, өздік жұмыстың формалары мен түрлері, студенттің жеке оқу траекториясы, студенттің жеке оқу жоспары жобалау өмірлік және кәсіби мақсаттарын айқындау тақырыптарының өзектілігін атап көрсетті, осы тақырыптар бойынша білім деңгейлерінің артқанын растады, студенттер, академиялық эдвайзерлердің көмегімен, университеттік білім алу үдерісін, дербес оқу іс-әрекетін аса жауапкершілікпен жоспарлай бастағанын мәлімдеді. Бұдан, эдвайзерлердің бағыт бағдар беруші курс көмегімен білім алушылардың жеке оқу траекториясын саналы жобалауға әсер ететін, академиялық қолдау бағытындағы сапалы университеттік білім беру ортасының ұйымдастырылғанын аңғарамыз. Педагогикалық эксперимент жұмысының нәтижелері, академиялық қолдау көрсету бағдарламаларын қолдануда келесі басты талаптардың ескерілуі қажет екенін дәлелдеді:

* студентті оқыту үдерісінің басты тұлғасы ретінде қарастыру;
* студент пен АҚК кадрларымен белсенді әрекеттестік ұйымдастыру, онда адамгершілік құндылықтардың басымдылығы, еріктілік, икемділік, бірлесіп жұмыс атқару (кооперация), жекедараландыру, студенттің субъектік позициясын белсендіру, тең құқықтық қағидаларын ескеру;
* оқытудың индуктивті, оқу проблемасына негізделген әдістерін қолдану;
* әрбір білім алушының жекетұлғалық ерекшеліктері мен әлеуетін ескеру;
* студенттің жеке мақсаттарына жетуде дербес оқу іс-әрекетін оңтайландыру;
* студенттің университетте академиялық жетістікке жетуіне, оның білім алу тәжірибесі мен көрсеткіштерінің әсерінің маңызының зор екенін түсіну;
* студенттердің қателіктері, жөнсіз қылықтары мен қарама-қайшылықтарын мойындату, одан тиісті қорытындылар жасауға жетекші болу.

Диссертациялық жұмыстың теориялық талдау, педагогикалық экспериментінің қорытындыларынан, шетел тәжірибесінен бейімдеп енгізілген, отандық университеттердегі академиялық эдвайзер, тьютор сияқты студенттердің жеке оқу траекториясын жүзеге асыруға қолдау көрсету бағдарламаларын жетілдіру мақсатымен келесідей *ғылыми-әдістемелік тұжырымдар мен нұсқаулар береміз:*

*А) академиялық эдвайзер қызметі бойынша:*

* қазақстандық кредиттік оқыту технологиясында эдвайзерлерді академиялық қолдау көрсетудің бөлігі ретінде қарастырып, оның іс- әрекетін дамытуға әсер ететін ғылыми негізделген тұжырымдама жасау;
* қазақстандық эдвайзерлер ассоциациясын немесе белгілі бір кәсіби ұйымын құру, кеңес беру үрдісіне университет мүшелерін (профессор-оқытушы құрамы, инструктор, әкімшілік),университеттің академиялық қолдау көрсету ресурстарын қатыстыруға, кәсіби эдвайзерлер қауымдастығының бет - бейнесін (имидж) қалыптастыруға мүмкіндік береді.
* академиялық эдвайзерлердің біліктілігін арттыру жүйелі жүзеге түрде жүргізілсе, олардың кеңес беру іс-әрекетінің сапасы артады, соның нәтижесінде студенттің максималды жекедаралануына алғышарттар жасалады.
* академиялық эдвайзерлерді студенттің жеке оқу траекториясын қалыптастыруға әсер ететін кәсіби маман ретінде қарау, жоғары оқу орындарда студенттердің жеке оқу траекториясын жобалауға әсер ететін эдвайзер мамандарын даярлауға мүмкіндік береді.
* ғылыми-педагогикалық бағыттағы магистратура мамандықтарына академиялық эдвайзер, тьютор қызметі, аясындағы арнаулы курс бағдарламаларын енгізу, болашақ жоғары мектеп оқытушысының эдвайзер, тьютор ретіндегі іс-әрекетін кәсібилендіруге, жетілдіруге мүмкіндік береді.
* академиялық эдвайзердің әрбір студентпен жұмыс жасауына ұйымдастырушылық, қаржылық, әкімшіліу тұрғысынан жағдай жасау, оның әрбір студентке сапалы, жеке-дара кеңес беруіне мүмкіндік береді;
* эдвайзерлердің бакалавриат, магистратура, докторантура деңгейіндегі білім алушылардың жеке оқу траекториясын жүзеге асыруға әсер ететін, академиялық қолдау көрсету әдістемесін жасау;
* эдвайзерлерге арналған әдістемелік құралдарда, оқулықтарда, академиялық кеңесші қызметінің мақсаты мен басты міндеттері, жұмысының ерекшеліктері, бағыттары, студентпен қарым-қатынас жасау философиясы ғылыми-теориялық негізделіп, студенттің академиялық тәжірибесін қанағаттандыру жолдары бойынша нақты әдістемелік ұсыныстар, дидактикалық материалдар берілуі қажет.

Б) *тьютор қызметі бойынша:*

- университеттік ортада, немесе кафедраларда пэр-тьютор бағдарламасын енгізу, студенттердің оқу үлгерімін арттыруға мүмкіндік береді, жазғы семестрге қалған, немесе университеттен оқу үлгерімі бойынша шығарылған студенттердің санын қысқартады.

- университеттік ортада, кафедраларда оқу үлгерімі жоғары студенттер, магистранттар мен докторанттар қатарынан әртүрлі пәндерден пэр-тьютор курстарын ұйымдастыру, студент-студент қарым-қатынасындағы коллегиалдық әрекеттестікті дамытады;

- кафедраларда пэр-тьютор бағдарламасын ұйымдастыру, профессор-оқытушылардың әрбір студентпен жеке-дара жұмыс жасау уақытын үнемдейді;

- пэр-тьюторларды арнайы дайындықтан өткізуі, педагогикалық, психологиялық, әдістемелік, жарнамалық, техникалық жағынан тиімді ұйымдастырылуы, «студент-оқытушы-әкімшілік» қарым-қатынасының ынтымақтастығына, студенттердің академиялық жетістігіне, мотивациясына, сенімділігіне әсер етіп, жағымды «оқыту арқылы оқу» айналасының құруға жағдай жасайды.

Диссертациялық жұмыстың эмпирикалық мәліметтеріне талдау жасау, кредиттік оқыту технологиясында студенттің жеке оқу траекториясын саналы қалыптастыруға кері әсерін тигізетін академиялық кедергілердің 4 тобын анықтадық: 1) *Университетке бейімделу* *2) Университеттің оқыту үдерісінде өзін-өзі ұйымдастыру* 3) *ЖОО-да студенттің өздік жұмысы 4) Университеттің білім беру үдерісінде таңдау жасау*. Демек, бұл мәселелердің алдын алу үшін, 1,2 тарауларда теориялық талдау жүргізілген АҚШ-тың академиялық қолдау көрсету барысындағы озық тәжірибесі ретінде қарастырылған, академиялық эдвайзер, тьютор қызметтерінің іс-әрекетін отандық университеттерде белсендіруді, пэр – ментор, пэр- тьютор, бағыт–бағдар курстары және т.б. сияқты академиялық қолдау көрсету компоненттерін оқу үдерісіне ендіруді қажет етеді.

Соған сәйкес, АҚШ-тың студенттерге академиялық қолдау көрсету тәжірибесіндегі ғылыми-теориялық материалдарға сүйене отырып, отандық университеттерде білім алушыларды кредиттік оқыту технологиясына бейімдеу, *білім алушылардың* академиялық кедергілерінің алдын–алу, жеке оқу траекториясын саналы қалыптастыру мақсатымен академиялық қолдау көрсету кешенін ұйымдастыру үшін келесідей *ғылыми -теориялық нұсқаулар береміз:*

* студенттерді білім алудың өтпелі кезеңдерінде, жауапкершілікпен шешім қабылдауға көмектесетін қызметтермен, академиялық қолдау көрсету бағдарламаларымен қамтамасыз ету қажет.
* университетте студенттің академиялық кедергілерінің алдын алуға бағытталған АҚК орталықтарын ұйымдастыруда, жоғары оқу орнының студенттік контингентін зерттеуді қажет етеді;
* университет студенттерінің қажеттіліктері мен академиялық кедергілер тобын анықтау негізінде, академиялық қолдау көрсету бағдарламаларын ұйымдастыру қажет;
* академиялық қолдау көрсетуді ұйымдастыру - университеттің саясаты мен ерекшеліктерін, профессор-оқытушы құрамының, студенттердің ұсыныстары мен көзқарастарын ескеруді қажет етеді;
* академиялық қолдау көрсету кешенін ұйымдастыруда ақпараттық–коммуникациялық құралдарды, университеттік сайттарын қолданып, оның білім алушылардың оқу үлгеріміне үлесін жарнамалау қажет;
* академиялық қолдау көрсету кадрларының біліктілігін арттыру қажет.
* пэр-тьютор қосымша сабақтары белсенді оқыту формасы ретінде «оқыту арқылы оқу» парадигмасы аясында жүзеге асуы тиіс.
* тьютор, ментор студентердің мотивациясын, жауапкершілігін арттыру үшін «оқыту арқылы оқу» (learning by teaching), «оқыту арқылы екі рет оқу, қайталау» -(to teach is to learn twice) сияқты идеяларды қолдануға болады.
* студенттер арасында, бір-біріне жәрдемдесуге негізделген адамгершілік, толеранттылық қарым-қатынасын қалыптастыратын пэр- ментор бағдарламасын енгізу қажет;
* кредиттік оқыту технологиясына бейімделуге, жеке оқу траекториясын саналы қалыптастыруға әсер ететін бағыт-бағдар курстарын бірінші курс студенттеріне міндетті оқу компоненті ретінде оқу жоспарына енгізу қажет.

*Қазақстанның жоғары білім беру жүйесінде АҚК кешенін ұйымдастыруға, теориялық, тәжірибелік, әкімшілік, ұйымдастырушылық тұрғысынан алғышарттар жасалған, соған сәйкес жоғарыда берілген ғылыми-теориялық тұжырымдар мен нұсқауларды ескере отырып, отандық университеттерде академиялық қолдау көрсету кешенін жүзеге асыру қиындыққа соқпайтынын атап кету қажет* [171].

Американың моделінің негізінде, болашақ мамандарға академиялық қолдау көрсету кешенінің ұйымдастырылуы, *университеттің оқыту-тәрбие үдерісіне қатысты:* Қазақстанның жоғары оқу орындарының Болон үдерісінің талаптарын толыққанды орындауға, университеттің миссиясы мен құндылықтарына сай, тұтас студентке бағытталған оқыту ортасын ұйымдастыруға, білім сапасын арттыруға институционалдық саясат арқылы білім алушылардың аудиториялық және аудиториядан тыс өздігінен білім алу тәжірибесін жетілдіруге, басқаруға,инновация мен өзгерістерге, жаңашылдыққа дайын болатын АҚК мамандарын дайындауға, университеттегі оқу үдерісіне байланысты студенттер, ата-аналар арасында жағымды имидж қалыптастыруға, *профессор-оқытушылар құрамына қатысты:* профессор-оқытушылардың әрбір студентпен жеке-дара жұмыс жасау уақытын үнемдеуге, жағымды «оқыту арқылы оқу» айналасы ұйымдастыруға басшылық етуге, студенттерге академиялық қолдау көрсету саласы бойынша білімін толықтыруға, жаңа бағыттағы ғылыми-зерттеу жұмыстарын жүргізуге, *білім алушыларға қатысты:* академиялық немесе жекетұлғалық кедергілердің алдын-алуға, студенттің университеттік тәжірибесін мазмұнды етуге, студенттік өмірге бейімдеуге, студенттің білім алу мақсатын анықтауға, студенттерді әлеуметтік біліктермен қаруландыруға, білім алушылардың іс –әрекетінде субъектік қарым-қатынас, дербес білім алу, жеке оқу траекториясы мен кәсіби келешегінде белсенділік, жауапкершілік, бастамашылық (инициатива) сияқты қабілеттердің көрінуіне, оқу үлгерімінің артуына, студенттің оқу - танымдық дағдыларын дамытуға, сайып келгенде *кредиттік оқыту технологиясында білім алушылардың жеке оқу траекториясын саналы қалыптастыруға жағымды әсерін тигізеді деп қорытындылаймыз.*

**ҚОРЫТЫНДЫ**

Әлемдік жоғары білім беру кеңістігінде студенттерге академиялық қолдау көрсету кешенінің АҚШ-тың университеттерінде маман даярлаудың замануи талаптарымен сай жүргізілетін озық саласы ретінде анықталып, отандық университеттерде қолданудың басты мүмкіндіктері мен бағыттары теориялық жүйеленіп, зерттеу нәтижелері отандық білім беру жүйесінде болашақ мамандардың кредиттік оқыту технологиясының ерекшеліктеріне бейімдеу, олардың ақпараттық хабардарлығы мен академиялық сауаттылығын арттыру, жеке оқу траекториясын саналы түрде қалыптастыруға әсер ететін бағдарламалардың ұйымдастырылу деңгейінің төмендігін көрсетті. Студентке кредиттік оқыту технологиясында академиялық қолдау көрсетудің мазмұны, технологиялары, әсер ету құралдары, бағдарламалары, әдістері, формалары туралы шетел тәжірибесінен ғылыми негізделген ұсынылымдардың болмауы бұл жұмыстың практика жүзінде реподуктивті сипат алатынын және жоғары оқу орындарының міндеттерінен шет жүргізілетінін көрсетті.

Біздің зерттеуіміз жоғары білім беру теориясы мен практикасындағы осы кемшіліктердің орнын толтыруға арналды. Зерттеу барысындағы ғылыми қорытындылар мен нәтижелерді былай жинақтауға болады:

* ҚР жоғары білім беру жүйесін реформалау мен жетілдірудегі кездесетін мәселелерді шешу үшін, АҚШ университеттеріндегі білім алушылардың жекетұлғаға бағытталған оқыту ортасын қалыптастырудағы бірнеше ғасырлық тарихы бар озық тәжірибелерін, атап айтқанда университет студенттеріне академиялық қолдау көрсету бағытын (Student Academic Support Services) жан-жақты талдау, оны бейімдеп тәжірибеге ендірудің қажеттілігі расталды.
* АҚШ-тың жоғары білім беру жүйесінде студенттерге академиялық қолдау көрсету қызметтерінің тарихи тұрғыдан қалыптасуының төрт кезеңі (1. Ағылшын отаршылдық кезеңінде алғашқы университеттердің қалыптасуы (1636- 1840), 2. Диверсификация 1850- 1890 жж, 3. Жаңашыл даму бағыты. 1900-1950жж, 4. Жоғары білім беру жүйесінің жаһандануы. 1960- қазіргі кезеңге дейін) анықталып, бұл мәселелер оның қазіргі таңдағы университетте алатын рөлін жете түсінуге мүмкіндік берді.
* АҚШ-тың жоғары білім беру жүйесінде маман даярлау мақсаты бойынша тұжырымдамалары негізінде, американдық ғылыми әдебиеттердегі студенттерге академиялық қолдау көрсету ұғымына теориялық талдау жасалып, «білім алушыларға академиялық қолдау көрсету -университеттік оқу бағдарламасын меңгеру барысында студенттің оқу үлгеріміне институционалдық ұйымдасқан түрде әсер ету, олардың білімдегі қажеттіліктері мен мүмкіндіктерін ескере отырып, арнайы мамандар тарапынан кеңес беру кешені» деген авторлық анықтама берілді.
* АҚШ-тың педагогикалық ғылымында, «академиялық қолдау көрсету» орталықтарының негізгі мақсаттары, бағыттары, моделдері талданып, оның жоғары білім беру жүйесінде сұраныста болуының себептері (студент білімін бағалауға қойылатын жоғары талаптар, оқыту-тәрбие үдерісінің жекедаралануы) айқындалды.

- Студенттерге академиялық қолдау көрсетудің теориялық-концептуалдық тұжырымдамасымен, АҚШ университеттерінде қалыптасқан АҚК орталықтарының үздік тәжірибелерін қарастыру арқылы, студенттердің білім алу үдерісін ұйымдастыруғы ерекшеліктері анықталды.

- Академиялық қолдау көрсету орталықтарының бағдарламалары (академиялық эдвайзер, тьютор, ментор, бағыт-бағдар беруші курстары) оқыту-тәрбие үдерісінің сапасын арттырудың, оңтайландырудың, студенттің жеке оқу траекториясы мен білім алушы ретіндегі белсенділігін қалыптастырудың бірден бір механизмі ретінде теориялық тұрғыдан негізделді.

- Салыстырмалы- педагогика саласындағы әдіснамалық мәселелер мен жалпығылыми ережелерге сүйене отырып, Қазақстан және АҚШ университеттеріндегі академиялық эдвайзер, тьютор бағдарламаларының жүзеге асуына салыстырмалы талдау жасалып, АҚШ тәжірибесін негізге ала отырып, университет студенттеріне академиялық қолдау көрсету кешенін ұйымдастырудың құрылымдық-теориялық моделі әзірленді.

- Cтуденттерге академиялық қолдау көрсету моделінің, академиялық эдвайзер, бағыт-бағдар курстары компоненттері, университет студенттерінің академиялық кедергілерін айқындау негізінде тәжірибеге ендіріліп, оның тиімділігі тәжірибелі-эксперименттік жұмыс барысында тексерілді.

- АҚШ–тың жоғары оқу орындарындағы студенттерге академиялық қолдау көрсету тәжірибесін ҚР университеттеріне ендіруге басшылыққа алатын теориялық – әдістемелік нұсқаулар жүйесі берілді.

Зерттеу нәтижелерін нақты пайдалануға төмендегідей ұсыныстар жасауға болады:

- АҚШ–тың академиялық қолдау көрсету тәжірибесінен өңделіп, қазақстандық кредиттік оқыту жүйесіндегі студенттердің жеке оқу траекториясын қалыптастыруда кезіктіретін білім алушылардың академиялық кедергілерінің алдын-алу мақсатымен ұсынылған теориялық модель және оның негізінде жасалған модулдік, арнайы курс бағдарламалары университеттік ортада академиялық қолдау көрсету кешенін ұйымдастыруда бағыт-бағдар береді;

- зерттеу нәтижелері университтеттік оқыту үдерісін оңтайландыруға, жетілдіруге, осы бағыттағы жаңа зерттеулер жүргізуге негіз бола алады;

- шетелдік және салыстырмалы педагогика курстарының мазмұнын кеңейтуге, қайта даярлау институттарында пайдалануға болады;

Зерттеу проблемасы күрделі болғандықтан, оның барлық салаларын жеткілікті дәрежеде қамту мүмкін емес, сондықтан қарастырылып отырған проблема толығымен шешімін тапты деуге болмайды. Келешекте, АҚШ-тың білім беру жүйесіндегі АҚК кешенінің үздіксіз білім беру жүйесіндегі ерекшеліктері, АҚК бағдарламаларын нақты, жаратылыстану, гуманитарлық пәндер аясында қолдану, АҚК орталықтарын ұйымдастыруда ақпараттық-технологиялық құралдарды пайдалану және т.б. мәселелері арнайы зерттеуді талап етеді.

**ПАЙДАЛЫНЫЛҒАН ӘДЕБИЕТТЕР ТІЗІМІ**

1. ҚР-да 2011-2020 жылдарда білім беруді дамытудың мемлекеттік бағдарламасы // http: www.edu.gov.kz.
2. Кусаинов А.К. Система высшего образования в США. В кн.: Сравнительная педагогика: учебник для педагогических вузов. – Алматы, 2005. – С.103-117.
3. Асильбеков Д.А. Образование в США // Иностранный язык в школе. – 2006. – №1(19). – С.3-7.
4. Куспанов А.Б. Система высшего образования США // Вестник Национальной академии наук Республики Казахстан. – 2007. – С.74.
5. Досыбаева Г.К. Особенности системы высшего образования США: дис… к.п.н. 13.00.01- Алматы, 2009.- 135 с.
6. Рахимбек Х.М.,Токтыбаева К. Система образования США. В кн.: Национальные системы образования: общая характеристика, структура / под ред. А.К.Кусаинова. – Алматы: РОНД, 2004. – 160 с.
7. Керимкулова С. И. Вопросы образования и воспитания в рабочем движении США: дис… к.п.н.: 13.00.01. – М., 1987. – 150 с.
8. Кенесарина З. У. Теория и практика социализации школьников США: дисс... д.п.н.: 13.00.01. – Алматы, 2001. – 388с.
9. Искакова А. О. Становление и развитие частных школ Соединенных штатов Америки: автореферат.... к.п.н.: 13.00.01. – Алматы, 1998. – 27с.
10. Назарбаев Н. Лекция в Евразийском Национальном Университете имени Л.Н.Гумилева. 27.05.2006г. К экономике знаний через инновации и образование.
11. Назарбаев Н. Стратегия радикального обновления глобального

сообщества и партнерство цивилизаций. – Астана: ТОО Арко, 2009. – 264 с.

1. Назарбаев Н. Лекция в «Назарбаев-Университете». 07.12.2010г. Инновационная индустрия науки и знаний – стратегический ресурс Казахстана в XXI веке.
2. Асанов Н., Калдияров Д.А., Минажева Г.С. Организация образовательного процесса на основе кредитной технологии /под.ред.Кожамкулова Г.А., Мансурова З.Л., Дадабаева Ж.Д. и др. – Алматы:Қазақ университеті, 2004.- 59c.
3. Атыханов А. О многоуровневой структуре высшего и послевузовского профессионального образования Казахстана // Высшая школа Казахстана.- 2002.- № 4.- 25-30 б.
4. Основы кредитной системы обучения в Казахстане / С.Б. Абдыгаппарова, Г.К. Ахметова, С.Р. Ибатуллин, А.А. Кусаинов, Б.А. Мырзалиев, С.М. Омирбаев; под общ.ред. Ж.А. Кулекеева, Г.Н. Гамарника, Б.С. Абдрасилова.- Алматы: Қазақ университеті, 2004.- 198б.
5. Абдыманапов C. Кредитная система обучения в вузе // Еуразия университеті.- 2004.- № 4,5 (тамыз- қыркүйек) .- 2-3 б.
6. Формы контроля знаний обучающихся в магистратуре на основе кредитной технологии: методические указания для преподавателей / Дадабаев Ж.Д. и др.- Алматы: Қазақ университеті, 2003.-45с.
7. Кусаинов А.А. и др. Организация учебного процесса и оценки знаний обучающихся по кредитной системе обучения.- Алматы:КазГАСА, 2003.-28с.
8. Ерастов Ю.В. Сопоставительный анализ подходов к качеству педагогического образования в США и России : автореферат дис. ... к. п. н.: 13.00.01.- Новокузнецк, 2005.- 17с.
9. Белякин А. М. Управление институциональными преобразованиями в высшей школе США на рубеже XX и XXI веков : автореферат дис. ... д. п. н.: 13.00.01.- Казань, 2009.- 37 с.
10. Сунцова М. С. Современные тенденции развития профессионально-педагогической подготовки преподавателей вузов в США, Германии и России : организационно-педагогические аспекты: дисс.... к. п. н.: 13.00.08.Казань, 1999.- 172 с.
11. Каверина Э.Ю.  Высшие учебные заведения США: структура и классификация // США. Канада: экономика, политика, культура. – 2004. – № 7. – С. 20-72.
12. Рузанова О.В. Современные тенденции повышения качества высшего образования в США: дисс. ... к. п. н.: 13.00.01.- Казан, 2001.- 146с.
13. Ширикова А. В. Целеполагание высшего образования США в контексте американской философии образования: дисс...к. п. н.: 13.00.01.- Ростов-на-Дону, 2007.-170 с.
14. Широкова М. В. Ведущие тенденции управления качеством педагогического образования в США : автореферат дис. ... к. п. н. 13.00.01.-Белгород, 2010.- 25 с.
15. Серебрякова М. А. Система оценки качества высшего образования в России и США: сравнительный аспект : на примере дисциплины "Иностранный язык" : дисс ... к.п.н.: 13.00.01.- Йошкар-Ола, 2006.- 264 с.
16. Дюжакова М. В. Педагогическое образование в условиях развития миграционных процессов : на материале России и США : автореферат дис. ... д. п. н.: 13.00.08.- Санкт-Петербург, 2009.- 48с.
17. Кузнецова О. В.Научно-педагогические предпосылки перспектив эволюции непрерывного образования в России, Великобритании и США: Компаративистский анализ: автореферат дис. ... к. п. н.: 13.00.01.- Карачаевск, 2005.- 23 с.
18. Лизунова Н. М. Теория и практика отбора содержания обучения в высшей школе США : дис ... к. п. н.: 13.00.01.- Москва, 1990.- 225 с.
19. Шевцова Г.В. Сравнительная характеристика стандартов высшего языкового образования в России и США : На примере неязыковых вузов: автореферат дис. ... к. п. н.: 13.00.08 .- Ростов-на-Дону, 2004.- 24с.
20. Дохикян Л. С. Сравнительный анализ высшего образования в России и США : автореферат дис. ... к. п. н.: 13.00.01.- Рязань, 2006.- 20 с.
21. Лазарева И.Н. Теория и практика интеллектуально-развивающег обучения в современной высшей школе США: автореферат дис. ... к. п. н.: 13.00.01.-Хабаровск, 2012.- 24 с.
22. Кадиров А.М. Коммуникативное образование в современныхуниверситетах США: автореферат дис. ... к. п. н.: 13.00.01.-СПб, 2011.-22 с.
23. Малкова Н. В. Теоретико - методологические аспекты обоснования содержания педагогической подготовки будущих учителей в США : дисс. ... к. п. н.: 13.00.01.- Владимир, 2008.- 192 с.
24. Гольцова Н. В. Содержание педагогической подготовки будущего учителя в высшей школе США: дис ... к. п. н. : 13.00.01.- Москва, 1996.- 181 с.
25. Хатюшина А. А. Теория и практика повышения квалификации учителей США : автореферат дис. ... к. п. н.: 13.00.08 .- Москва, 2007.- 20 с.
26. Ракипова М. Ш. Проблема оценки результатов учебно-познавательной деятельности студентов в России и США:На примере обучения английскому языку на неязыковых факультетах вузов: дисс... к. п. н.: 13.00.01.- Киров, 2004.- 251 с.
27. Кузьминых Ж. О. Профессионально-педагогическая подготовка будущих учителей в школах профессионального развития США : автореферат дис. ... к. п. н.: 13.00.01.- Йошкар-Ола, 2007.- 22 с.
28. Сухиненко Д.Н. Подготовка менеджеров в высшей школе США: автореферат дис. ... к. п. н.: 13.00.01.- Волгоград, 2000.- 22 с.
29. Коренькова О. В. Пути повышения качества подготовки специалистов в высшей школе США: дисс. ... к. п. н.: 13.00.01.- Москва, 2009.- 174 с.
30. Роман Р. М. Формирование педагогического мастерства будущих учителей в высшей школе США : автореферат дис. ... к. п. н.: 13.00.01.- Москва, 2007.-24 с.
31. Костина Н.И. Профессионально-педагогическая подготовка преподавателя высшей школы США: дисс. ... к. п. н.: 13.00.08.- Белгород, 2000.- 1999 с.
32. Смалько Л. Е. Индивидуализированное обучение в системе подготовки будущего педагога в высшей школе США. автореферат дис. ... к. п. н.: 13.00.09.- Киев, 2000.- 22 с.
33. Rudolph F. The American college and university: A history. -New York: Knopf, 1965.- 334 p.
34. Thelin J.R. A history of American Higher education 2nd Edition.- The John Hopkins University Press, 2004.-315 p.
35. Thelin J.R. Historical overview of American higher education. In S.R. Komives. D.B. Woodard Jr., & Associates (Eds.), Student Services: A handbook for the profession. Forth Ed.- San Francisco: Jossey Bass, 2003.- P. 3-227.
36. Rentz A.L. Student affairs: A profession’s heritage (American College Personnel Association Media Publication № 40, 2nd ed.) Lanharn, MD: University press of America, 1994.- 421 p.
37. Tinto V. "Colleges as Communities: Taking Research on Student Persistence Seriously// Review of Higher Education.- 1998.- №20.- P. 167-177.
38. Hurst J. C, Jacobson J. K. Theories Underlying Students Needs for Programs In M. J. Barr and L. A. Keating (eds.), // Developing Effective Student Service Programs:Systematic Approaches for Practitioners.-San Francisco: Jossey-Bass, 1985.- P. 126-156
39. Creamer D. G., Creamer E. G. Practicing Developmental Advising: Theoretical Contexts and Functional Applications //*NACADA Journal.-* 1994.- №74 (2).- P. 17-24.
40. Hollowell D. Student Services: A Broad View. In M. Beede and D. Burnett (eds.), *Planning for Student Services: Best Practices for the 21st Century.* Ann Arbor.- Mich.: Society for College and University Planning, 1999.- 546 p.
41. Finn J. D., Rock D. A. Academic success among students at risk for school failure // Journal of Applied Psychology.- 1997.- № 82.- P. 221-234.
42. Astin, A. W. Achieving Educational Excellence: A Critical Assessment of Priorities and Practices in Higher Education.*-* San Francisco: Jossey-Bass, 1985.- 334 p.
43. Arnold K. , Kuh G. D. What Matters in Undergraduate Education? Mental Models, Student Learning, and Student Affairs." In E. J. Whin (ed.), *Student Learning as Student Affairs Work: Responding to Our Imperative. -*Washington, D.C.: National Association of Student Personnel Administrators, 1999.- 296 p.
44. Beede M., Burnett D. Planning for Student Services.- Mich.: Society for College and University Planning, 2000.- 328 p.
45. Crookston B.B. A developmental view of academic advising as teaching //Journal of College Student Personnel.- 1972.-№ 12.- P. 12-17
46. O’Banion T. An academic advising model // Junior college Journal.- 1972.- № 42 (6).- P. 62-69.
47. Frost S.H. Historical and philosophical Foundations for Academic Advising. In V.N. Gordon & W.R. Habley, (Eds.), Academic Advising: A Comprehensive Handbook. - San Francisco: Jossey Bass, 2000.- 380 p.
48. Habley W.R. The status of academic advising: Findings from the ACT sixth national survey.- Manhattan KS: National Academic Advising Association, 2004.- 413 p.
49. Goodlad S., Hirst B. Peer tutoring: A guide to learning by teaching.- London: Kogan, 1989.- 290 p.
50. Reid E.S. Mentoring peer mentors: Mentor education and support in the composition program // Composition Studies.-2008.- № 36 (2).- P. 51–79
51. Pascarella E., Terenzini P. How college affects students: a third decade of research.- Jossey Bass: San Francisco, 2005.- 437 p.
52. Light R. J. Making the most of college:Students speak their minds. Cambridge, MA:Harvard University Press, 2001.- 397 p.
53. Saunders D. Peer tutoring in higher education // Studies in Higher Educarion.- 1992.- №17.- P. 211-218
54. Кусаинов А.К., Есетова М.Т. Методология и методика сравнительной педагогики.- Алматы, 2008.- 96б.
55. Анарбек Н. Сравнительное образование в Казахстане: Вектор Развития //Вестник Казну, серия “Пед.науки».-2011.-№ 3(34).-C.43-49
56. Шривер Йюрген. Предметный дуализм сравнительной педагогики // Перспективы. Вопросы образования.–М.: ЮНЕСКО. – 1990. – № 3. – С. 85-104.
57. . Щербакова Н. Сравнительная педагогика: учебное пособие.-М., 2007. – 136 с.
58. Джуринский А. Н. Развитие образования в современном мире: учебное пособие. – М., 2004. – 240 с.
59. Вульфсон Б.Л. Предмет и задачи сравнительной педагогики // Методологические проблемы сравнительной педагогики. – М., 1991. – 93 с.
60. Малькова З.А. Особенности организации педагогических научных исследований в США // Педагогика. – 2002. – № 6. – С. 89-95.
61. Капранова В. А. Сравнительная педагогика. Школа и образование за рубежом. – М.: Новое знание, 2004. – 224 с.
62. Cowley W.H., Williams D. International and historical roots of American higher education.- New York: Garland, 1991.- 460 p.
63. Sheldon H.D. Student life and customs. In L.A. Cremin (Ed.), American education: It’s men, ideas, and institutions. New York: Adro Press, 1969.- 320 p.
64. American Council on Education. The student personnel point of view In A.L. Rentz (Ed.), Student Affairs: A profession’s heritage //American College Personnel Association Media Publication.- 1994a .- № 40.- P.66-77.
65. Williamson E.G. Student personnel services in colleges and universities.- New York: McGraw-Hall.-1961.- 430 p.
66. Brubacher J., Willis R., Higher Education in Transition.- New Brunswick: Transaction Publishers, 2002.- 436 p.
67. .National Council for Opportunity in Education (1999). TRIO programs. Retrieved June 4, 2013 from http://www.trioprograms.org/
68. Upward Bound. (1993). Biennial evaluation report. Retrieved June 4, 2013, from http://www.inpathways.net/upwardbound.htm
69. Marsden George M. The Soul of American University: From Protestant Establishment to Established Nonbelief.- San Francisco: Jossey Bass, 1994.- 462 p.
70. Carnegie Foundation for the Advancement of Teachin Campus life: In search of community. Princeton, NJ: Princeton University Press, 1990.- 190 p.
71. NACADA (2006) NACADA concept of academic advising. Retrieved June 4, 2012 – from the NACADA Clearinghouse of Academic Advising Resources web site: http:// www.nacada.ksu.edu/Clearinghouse/AdvisingIssues/Concept-advising-introduction.htm
72. National Survey of Student Engagement. The NSSE 2011 report: National benchmarks of effective educational practice.- Bloomington, Indiana: Indiana University Center for Postsecondary Research, 2011.- 259 p.
73. . Astin A. Student involvement: A developmental theory for higher education // Journal of College Student Personnel.- 1984.- № 25, P. 297-308
74. Tinto V. Dropout from higher education: A theoretical synthesis of recent research //Review of Educational Research.- 1975.- №45.- P. 89-125
75. Bowen H. R. Investment in Learning: The Individual and Social Value of American Higher Education*.-* San Francisco: Jossey-Bass, 1977.- 229 p.
76. Tinto, V. Learning better together: The impact of learning communities on student success. Retrieved July 6, 2012, from http://soeweb.syr.edu/academics/grad/higher\_education/Copy%20of%20Vtingo/Files
77. Magolda B., Defining and Redefining Student Learning. In E. J. Whitt (ed.), Student Learning as Student Affairs Work: Responding to Our Imperative.Washington, D.C.: National Association of Student Personnel Administrators, 1999b.- 349 p.
78. American Association for Higher Education, American College Personnel Association, and National Association of Student Personnel Administrators. Powerful Partnerships: A Shared Responsibility for Learning.1998. [http://www.aahe.org/teaching/tsk\_force.htm]. Feb. 25, 2012.
79. Winston R. В., Counseling and Helping Skills. Student Services: Handbook for the Profession. (4th ed.).-San Francisco: Jossey-Bass, 2003.- 564 p.
80. Filing T. W , Brown S. J. Advancing Technology and Student Affairs Practice. The Professional Student Affairs Administrator: Educator, Leader, and Manager.-New York: Brunner-Routledge, 2001.- 567 p.
81. Finn J. D., Rock D. A. Academic success among students at risk for school failure // Journal of Applied Psychology.- 1997.- № 82.- P. 221-234.
82. Astin A. W. What Matters in College? Pour Critical Years Revisited.-San Francisco: Jossey-Bass, 1993.- 370 p.
83. Gullat Y., W. Jan. How do pre-collegiate academic outreach programs impact college-going among underrepresented students? A white paper for the Pathways to College Network.- Boston: Pathways to College Network, 2002.- 457 p.
84. Habley W. R. Current practices in academic advising. //In: V. N. Gordon and Habley W. R. and Associates (Eds.).- Academic advising: A comprehensive handbook.- San Francisco: Jossey-Bass.- 2000.- P. 35-43
85. Cooper D., Healy M. A., Simpson J. Student development through involvement: Specific changes over time // Journal of College Student Development.- 1994.- № 35 (2).- P. 98-102.
86. Thorpe M. Rethinking learner support: The challenge of collaborative on-line learning // Open Learning.- 2002.- №17(2).- pp. 105 – 119.
87. Rasmussen F., E.Skinner. (2006). MCCCS integrated learning communities.Retrieved July 5, 2013, from http://www.mcli.dist.maricopa. edu/ilc/ momograph/index.html.
88. Bean J. P. Why students leave: Insights from research // In D. Hossler, J. P. Bean, & Associates (Eds.), The strategic management of college enrollments.- San Francisco: Jossey-Bass,1990.- P. 170–185
89. Boylan H., Bliss L. Program components and their relationship to student // Journal of Developmental Education.- 1997.- № 20(3).- P. 2–6.
90. McMurray A., Sorrells D. Student services and the college classroom: Some ideas for collaboration // College Student Journal.-2007.- №41(4).- P. 1218–1223.
91. Andrepont-Warren K. Advising perceptions in SSS. doctoral dissertation.- Louisiana State University, Baton Rouge, Louisiana, 2005.- 174 p.
92. International Standard Classification of Education - ISCED 2013 // UNESCO Institute for Statistics.- 2013.- http://www.uis.unesco.org
93. Сrockett D.S. Academic advising: Increasing student retention: Effective programs for practices for reducing the dropout rate.- San Francisco: Jossey-Bass, 1985.- 263 p.
94. Kuh G. D., N. Vesper Do computers enhance or detract from student learning? // Research in Higher Education.- 2001.- № 42.- P. 87-102.
95. Caren Kelley-Hall. The Role of student support services in encouraging student involvement and its impact on student perceptions and academic experiences. doctoral dissertation, Graduate School of Clemson University, 2010.- 160 p.
96. Vivian C. Advising the at-risk college student // The Educational Forum.- 2005.- № 69(4).- P. 336–351.
97. American Association of Colleges and Universities, Student success in state colleges and universities: A matter of culture and leadership // A report of the graduation rate outcome study.- Washington, DC, 2005.- 180 р.
98. Burnett D., Oblinger D. Innovation in Student Services:Planning Models and Blending High Touch / High Effect. Ann Arbor.- Mich.: Society for College and University Planning, 2002.- 325p.
99. Pellicciotti B., Agosto-Severa A., Bishel M. A., McGuinnes P. Integrated Service Delivery: In Person and on the Web. In D. Burnett an D. Oblinger (eds)., Innovation in SS: Planning for Models Blending High /Touch and High/ Tech . Ann Arbor.- Mich.: Society for College and University Planning, 2002.- 445 p.
100. Ramos M., Vallandingham D. Student Development Model as the Core to Student Success. In M.Beede and D. Burnett (eds)., Planning for Student Services: Best Practices for the 21st Century. Ann Arbor, Mich.: Society for College and University Planning, 1999.- 325 p.
101. American Association for higher Education, American College Personnel Association, National Association of Student Personnel Administrators. Powerful Partnerships: A Shared Responsibility for Learning. 1999. [http//:www.act.org/news/releases/1999/04-01b99.html]. Jan. 2002
102. Gardner J. N., Vander Veer G. The Senior Year Experience: Facilitating Integration, Reflection, Closure, and Transition.San Francisco: Jossey-Bass, 1998.-279p.
103. Абдыхалыкова Ж.Е. АҚШ-тың жоғары білім беру жүйесінде университет эдвайзерлері студенттерге академиялық қолдау көрсетудің негізгі компоненті ретінде // С. Торайғыров атындағы Павлодар мемлекеттік университетінің хабаршысы.-2013.-№1, 17-26 б.
104. Reinarz A.G. Delivering academic advising // In V.N. Gordon & W. R. Habley (Eds.), Academic Advising: A comprehensive handbook.- SanFancisco: Jossey-Bass, 2000.- P. 210-219
105. King M.C. Academic advising, retention, and transfer. In M.C King (Ed.) Academic advising: Organizing and delivering services for student success. New Directions for Community Colleges.- San Francisco: Jossey-Bass, 1993.- 82 p.
106. Chickering B.B. Education and Identity.- San Francisco:JB,1969- 326p.
107. Self C. Advising delivery: Professional advisors, counselors and other staff // In Gordon, V. Habley W, & Associates (Eds.).Academic advising. A comprehensive handbook. Second Edition.- San Francisco: Jossey- Bass, 2008.- P. 267-278
108. Appleby D. The teaching-advising connection, part II. The Mentor, 2001, 3(1). Retrieved from www.psu.edu/dus/mentor/
109. Martha K. Hemwall, Kent C. Trachte Academic Advising as Learning: 10 Organizing Principles // NACADA Journal Volume.- 2005.- №25 (2).- P. 74-83
110. Light R. J. Making the most of college:Students speak their minds.- Cambridge, MA:Harvard University Press, 2001.- 278 p.
111. Jennifer L. Bloom. Appreciative Advising Revolution, 2006.- 25p. http://www.appreciativeadvising.net
112. Ramzan Ali Khuwaja. Facilitating knowledge integration using multiple models of the domain. - doctoral dissertation. - Chicago, Illinois, 1994.- 135 p.
113. Center for Prevention Research and Development. (2009, January). Background research: Tutoring programs. Retrieved from http://www.cprd.illinois.edu/ files/ResearchBrief\_Tutoring\_2013.pdf
114. K.Topping. Effective peer tutoring in further and higher education: a typology and review of the literature // Higher Education.-1996.- № 32.- Р. 321–345
115. Terrion Jenephrt, L. Dominique. A taxonomy of the characteristics of student peer mentors in higher education: findings from a literature review // Mentoring and Tutoring.- 2007.- № 15.2.-149-164.
116. Абдыхалыкова Ж.Е. Tutoring as a component Student Support Services in American Higher Education // Развитие системы педагогического образования в контексте глобализационных процессов: материалы международной научно-педагогической конференции.- Астана.- 2012.- 145-148
117. Noel-Levitz. Inc. (2006). Student success in developmental math: Strategies to overcome a primary barrier to retention. Retrieved from https://www.noellevitz.com/NR/rdonlyres/B4148B72-C135-4AD4-A04C-2F66821C872C/0/ENABLEMATH\_ paper\_0706indd.pdf
118. Turkel S., T. Abramson. Peer Tutoring and Mentoring as a Drop-Out Prevention Strategy // Clearing House.- 1986.- № 60.- p. 68-71.
119. Falchikov N. An experiment in same-age peer tutoring in higher education: some observations concerning the repeatede experience of tutoring or being tutored, // in Goodlad, S. and Hirst, B. (eds.), Explorationsion Peer Tutoring.- Oxford: Blackwell, 1990.- P. 221-245
120. Janet W. Colvin. Peer tutoring and social dynamics in higher education // Mentoring & Tutoring.- 2007.-№. 2.- P. 165–181
121. Абдыхалыкова Ж.Е. The impact of student support services programs on academic success and retention for at- risk students in American higher education // Еуразия Ұлттық Университетінің хабаршысы.- Астана.- 2012.-№ 5.- 217-224 б.
122. Saunders D. Peer tutoring in higher education // Studies in Higher Educarion.- 1992.- №17.- P. 211-21
123. Gardiner M. Making a difference: Flinders University mentoring scheme for early career women researchers.- Australia: Staff Development and Training Unit, 2005.- 390 p.
124. Payne S.C., Huffman A.H. A longitudinal examination of the influence of mentoring on organizational commitment and turnover // Academy of Management Journal.-2005.- №48 (1).- P 158–168.
125. Reid E.S. Mentoring peer mentors: Mentor education and support in the composition program // Composition Studies.-2008.-№ 36 (2).-P. 51–79.
126. Daloz L.A. Effective teaching and mentoring: Realizing the transformational power of adult learning experiences.- San Francisco, CA: Jossey Bass, 1986.-230 p.
127. David W. King, Administering Advising Programs: Staffing, Budgeting, and Other Issues.- San Francisco, CA: Jossey Bass.-349 p.
128. Kram K.E. Mentoring at work.- Glenview, IL: Scott, Foresman, 1985.- 280 p.
129. Абдыхалыкова Ж.Е. АҚШ университеттеріндегі «пэр-ментор» бағдарламасының жүзеге асу тәжірибесінен // Қазақстан Білім және Педагогика ғылымының тарихы: трансформация және инновация атты халықаралық ғылыми практикалық конференция материалдары.- Астана.- 2013.- 143-148б.
130. Janet W. Colvin, M. Ashman. Roles, Risks, and Benefits of Peer Mentoring Relationships in Higher Education // Mentoring & Tutoring: Partnership in Learning.- 2010.- №18.- P. 121–134
131. Shalgynbaeva K.K., Abdykhalykova Zh.E. // Collection book. International Center for Education and Technology.- USA.-2012.- 144-146
132. Nelson R. B., Scott T. B., Bryan W. A. Precollege characteristics and early college experiences as predictors of freshman year persistence // Journal of College Student Personnel.- 1984.- № 25(1).- P. 50-54.
133. Kuh G. D. What student engagement data tell us about college readiness// Peer Review.- 2007.-№ 9 (1).- P. 4-8.
134. Tinto V. Taking retention seriously: Rethinking the first year of college // National Academic Advising Association Journal.-1999.-№ 19 (2).- Р.5–9.
135. Stephen R. P. , Randy L. Swing. Understanding how first year seminars affect persistence // Research in Higher Education.- 2006.-№ 47.- P. 212-235
136. Arezu Kazemi Corella.Identifying College Student Success: the role of first year success courses and peer mentoring .- doctoral dissertation. - University of Arizona, 2012.- 175 p.
137. Шалгынбаева К.К., Абдыхалыкова Ж.Е. Identifying college student success in American Higher Education: The role of first year success courses and peer mentoring // Бюллетень лаборатории математического, естественнонаучного образования и информатизаци (рецензируемый сборник научных трудов, том 2).-Москва.- 2012.- 260-264стр.
138. Международные проекты в области образования: сравнительные исследования в образовании: мировые тенденции // Высшее образование сегодня. – 2004. – №7. – С.32-36.
139. Капранова В. А. Сравнительная педагогика. Школа и образование за рубежом. – М.: Новое знание, 2004. – 224 с.
140. Ахметова Г.К., Мынбаева А.К. Коммюнике Болонского процесса: реализация реформ высшего образования в Казахстане // Совершенствование качества высшего образования в свете Болонского процесса.- Алматы: Қазақ университеті,2009.-C. 17-26
141. Кинелев В.Г.Объективная необходимость. – М., 1995. – 225с.
142. Джуринский А.Н. Интернационализация высшего образования в современном мире // Педагогика. – 2004. – № 3. – С.83-92.
143. U.S. Department of Education, National Center for Education Statistics. Digest of education statistics, 2011 (NCES 2011-005). Washington, DC
144. Shalgynbaeva K.K., Abdykhalykova Zh.E. American Student Support Services: problems, population, impact of student involvement on retention and achievement // Зерттеуші- Исследователь.- Астана .- 2012.-№5-6-7.- 3-12б.
145. ҚР білім беруді дамытудың 2011-2020 жылдарда арналған мемлекеттік бағдарламасы. 2010ж. // htpp: www.edu.gov.kz
146. ҚР Білім заңы. 2007ж. // htpp: www.edu.gov.kz
147. Кред. оқыту технол. бойынша оқу үдерісін ұйымдастыру ережесі. ҚР Білім және ғылым министрінің № 152 бұйрығы 2011ж. www.edu.gov.kz
148. Абдыхалыкова Ж.Е. Учебно-консультационные центры при университетах как важнейший компонент академической поддержки студентов в высшем образовании США // Achievement of high education: Материали за 8-а международна научна практична конференция, (том 15 ).- Болгария, г.София.- 2012.-16-20 стр.
149. Афанасьев В.Г.Общество: системность, познание и управление.-М:. Политиздат,1988.-335с.
150. Веников, В.А. Теория подобия и моделирования: (применительно к задачам электроэнергетики) .-М.: Высш. Школа, 1984.- 439с.
151. Глинский, Б.А. Моделирование и когнитивные репезентаии.-М.: Альтекс, 2000.-147с.
152. Конержевский Ю.А. Что должен знать директор школы о системах и системном подходе.-Челябинск,1987.- 234 с.
153. Королев, Ф.Ф. Системный подход и возможности его применения в педагогических исследованиях //Советская педагогика.1970.№9 .- с. 103-106
154. Кузьмина, Н.В. Стратегия развития системы акмеологических наук // Проблемы развития системы акамеологических наук.-СПб.,1996.-с.9
155. Новик, И.Б. Введение в информационный мир.-М.,1991
156. Штофф В.А. Моделирование и философия.-Л.: Наука, 1970
157. Реан А.А., Бордовская Н.В., Розум С.И. Психология и педагогика.- СПб: Питер, 2006.-432.: ил.- (серия «Учебное пособие»).
158. Галиев Т. Системный подход к интенсификации учебного процесса.- Алматы: Ғылым, 1998.-303с.
159. Коммюнике Конференции европейских министров,ответственных за высшее образование  Левен / Лувен ла Нев, 28–29 апреля 2009 года http://www.sgu.ru/node/39010
160. Abdykhalykova Zh.E. A progress Report of Implementation “Successful Student Learning” Course for First Year Students at the Eurasian National University // World Applied Sciences Journal №20 (Special Issue of Pedagogy and Psychology).- 2012.- 35-38 б.
161. Bransford J.D. The IDEAL Problem Solver.- New York: Freeman, 1993
162. Thompson –Grove G. Text-based guidelines. Bloomingon, IN: Harmony School Education Center. National School Reform Faculty.-2001.- 260 p.
163. Машкова, Т.В. Выбор студентами индивидуального образовательного маршрута в системе непрерывного многоуровнего образования.-дисс. к.п.н. Кемерова, 2006.-209 с.
164. Змеев С.И. Основы андрогогики.- М.: Флинта, 1999.- 123с.
165. Гогоберидзе А.Г. Теоретические основы развития субъектной позиции студента в условиях высшего профессионального образования. дисс. д.п.н..- СПб., 2002.- 310 c.

**ҚОСЫМША А**

*Кредиттік оқыту технологиясында студенттердің академиялық кедергілері туралы оқытушы -эдвайзерлердің ақпараттық хабардарлығын анықтау сауалнамасы*

Құрметті оқытушылар! Болашақта білім беру үдерісі мен сабақ мазмұнын жетілдіру үшін біздің бірқатар сұрақтар бойынша Сіздердің пікірлеріңіз білуіміз маңызды. Төменде берілген сұрақтарға нақты, әрі ашық жауап берулеріңізді сұраймыз.

1. Студенттер кредиттік оқыту технологиясында жеке оқу траекториясын жобалауда, жүзеге асыруда академиялық кедергілерді кезіктіреді ме?

А) иә

Б) жоқ

2. Педагогикалық іс-әрекетіңізде студенттің академиялық мәселелерін шешуге өз үлесіңізді қостыңыз ба?

А) иә

Б) жоқ

3. Студенттің академиялық мәселелерін шешуге атсалысу үшін қажетті кәсіби біліміңіз жеткілікті ме?

А) иә

Б) жоқ

4. Оқу барысында студенттің кезіктіретін академиялық кедергілерін шешу мақсатымен арнайы курстарды енгізу қажет пе?

А) иә

Б) жоқ

5. Осы бағыттағы арнайы дайындықтан өткеннен кейін, студенттердің академиялық кедергілерін шешуге белсенді атсалысасыз ба?

А) иә

Б) жоқ

**ҚОСЫМША Б**

*Кредиттік оқыту технологиясында* академиялық кедергілер туралы студенттердің ақпараттық хабардарлығы сауалнамасы

1. Білім алу барысында академиялық қиындықтарды кезіктіресіз бе?

А) Иә

Б) Жоқ

В) Білмеймін

2. Академиялық мәселелерді шешу үшін арнайы қолдау көрсету, немесе дербес шешу механизмдерін, әдістерін үйрену қажет пе?

А) Иә

Б) Жоқ

В) Білмеймін

3. Білім алуда көрініс табатын академиялық мәселелерді шешуге тырысасыз ба?

3.1 Дербес

А) Иә

Б) Жоқ

В) Білмеймін

3.2 әдебиеттер арқылы

А) Иә

Б) Жоқ

В) Білмеймін

3.3 Интернет желісінде

А) Иә

Б) Жоқ

В) Білмеймін

3.4 Басқа студенттер, туыстарымнан көмек сұрау

А) Иә

Б) Жоқ

В) Білмеймін

3.5 Академиялық эдвайзерлер арқылы

А) Иә

Б) Жоқ

В) Білмеймін

4. Академиялық қиындықтарды шешу үшін дағдыларыңыз жеткілікті ме?

А) Иә

Б) Жоқ

В) Білмеймін

**ҚОСЫМША В**

*Кредиттік оқыту технологиясында студенттердің академиялық кедергілерінің негізгі бағыттарын айқындау мақсатымен білім алушылармен жүргізілген сауалнама*

*Құрметті студент, біздің оқу орнында кредиттік оқыту технологиясында студенттердің академиялық кедергілерінің негізгі бағыттарын айқындау мақсатымен сауалнама жүргізілуде. Сіздің қатысуыңыз, университтте орын алған жағдайды анықтауға, оқу-тәрбие үдерісін жетілдіруге мүмкіндік береді. Сауалнаманың сұрақтарын мұқияттылықпен оқып, ұсынылған жауаптарынан сізге қатыстысын таңдаңыз.*

1. *Оқу үдерісінде академиялық қиыншылықтар кездеседі ме?*

|  |  |  |
| --- | --- | --- |
| 1 | Иә |  |
| 2 | Жиі |  |
| 3 | Кейде |  |
| 4 | Сирек |  |
| 5 | Ешқашан |  |

1. *Оқу барысында қандай қиыншылықтар кездестіресіз?*

|  |  |  |
| --- | --- | --- |
| 1 | оқытушының тұжырымдамаларын түсінуде |  |
| 2 | пән бойынша қажетті ақпарат табуда |  |
| 3 | универстеттің әртүрлі қызметтері мен бөлімдерін табуда |  |
| 4 | курс бойынша таңдау жасауда |  |
| 5 | Басқасы |  |

1. *Оқытушының тапсырмасын жеткілікті түсінесіз бе?*

|  |  |  |
| --- | --- | --- |
| 1 | Әрқашан |  |
| 2 | Кейде |  |
| 3 | кейде түсінбеймін |  |
| 4 | Сирек |  |

1. *Өздік жұмыстың қандай түрлерін орындайсыз ?*

|  |  |  |
| --- | --- | --- |
| 1 | эссе жазу |  |
| 2 | әдебиетпен жұмыс |  |
| 3 | портфолио құрастыру |  |
| 4 | жоба әзірлеу |  |
| 5 | реферат жазу |  |
| 6 | Басқасы |  |

1. *Оларды орындау барысында қиындықтар кезіктіресіз бе?*

|  |  |  |
| --- | --- | --- |
| 1 | Иә |  |
| 2 | Жиі |  |
| 3 | Кейде |  |
| 4 | Сирек |  |
| 5 | Ешқашан |  |

1. *Өздік жұмысты орындаудың қандай қиыншылықтары бар?*

|  |  |  |
| --- | --- | --- |
| 1 | неден бастауды білмеймін |  |
| 2 | белгілі бір өздік жұмыстың талаптарын түсінбеймін |  |
| 3 | берілген тапсырманың соңғы нәтижесін елестете алмаймын |  |
| 4 | ойымды дәл бейнелей алмаймын |  |
| 5 | Басқасы |  |

1. *Дәрісте*

|  |  |  |
| --- | --- | --- |
| 1 | айтылған ақпараттың қай бөлігін жазу керек екенін білмеймін |  |
| 2 | конспект жазып үлгіре алмаймын |  |
| 3 | негізгі кезеңдерді ажырата алмаймын |  |
| 4 | айтылған мәліметтердің барлығын жазамын |  |
| 5 | кейіннен, дәрістің басы мен аяғын, негізгі тұстарын айқындай алмаймын |  |
| 6 | барлығына үлгіре аламын |  |

1. *Семинар сабақтарында*

|  |  |  |
| --- | --- | --- |
| 1 | талданып жатқан мәселеге, тақырыпқа қосылу қиындық туындатады |  |
| 2 | қателесу себебінен, жауап беруге көбіне қорқып отырамын |  |
| 3 | оқытушының көзқарасымен, «әлсіз студент» қатарына жату қорқынышынан түсінбеген сұрақтарды түсіндіруден бас тартамын |  |
| 4 | басқалары семинар тақырыбын менен жақсы түсінген сияқты көрінеді |  |
| 5 | қиындық туындамайды |  |

1. *Кітап оқу барысында*

|  |  |  |
| --- | --- | --- |
| 1 | негізгі идеяларын айқындай алмаймын |  |
| 2 | еске сақтай алмаймын, соған байланысты бірнеше рет қайталап оқу қажет |  |
| 3 | қандай тұстарын конспектілеуді ажырата алмаймын |  |
| 4 | басқасы: «басқа нәрселерге жиі назар аударамын», «ұйықтап қаламын» |  |

1. *Оқу іс-әрекетін ұйымдастыруда*

|  |  |  |
| --- | --- | --- |
| 1 | барлығын «ең соңғы күнге» қалдырамын  қандай жұмысты бірінші бастауды білмеймін |  |
| 2 | әртүрлі тапсырмаларды орындауға қанша уақыт жұмсайтынымды басқалардан сұрауым қажет |  |
| 3 | басқасы: «ештеңеге үлгере алмаймын», «белгілі бір жоспар жасап, сол бойынша жұмыс жасаймын» |  |

1. *Оқу барысындағы проблемалық жағдаяттарды қалай шешесіз?*

|  |  |  |
| --- | --- | --- |
| 1 | Дербес |  |
| 2 | проблемалық жағдаяттың көлеміне байланысты басқалардан көмек сұраймын. |  |
| 3 | егер, дербес шешімін таба алмаған жағдайда, басқалардан көмек сұраймын. |  |
| 4 | әрқашан көмек сұраймын. |  |
| 5 | Басқасы |  |

1. *Проблемалық жағдаяттарды шешу үшін басқалардың көмегі қажет пе?*

|  |  |  |
| --- | --- | --- |
| 1 | Иә |  |
| 2 | Жоқ |  |
| 3 | Білмеймін |  |

1. *Проблемалық жағдаяттарды шешу үшін басқалардың көмегін қаншалықты жиі қажет етесіз?*

|  |  |  |
| --- | --- | --- |
| 1 | Үнемі |  |
| 2 | Кейде |  |
| 3 | Ешқашан |  |
| 4 | жағдайға байланысты |  |

1. *Академиялық жағдаяттарды шешу үшін кімнен көмек сұрайсыз?*

|  |  |  |
| --- | --- | --- |
| 1 | пән оқытушысы |  |
| 2 | Куратор |  |
| 3 | топ студенттері |  |
| 4 | Басқасы |  |

1. *Университетте академиялық қолдау көрсету орталығы жұмыс атқарса, академиялық қиыншылықтарыңызды шешу үшін оның қызметкерлерінің көмегіне жүгінер ме едіңіз?*

|  |  |  |
| --- | --- | --- |
| 1 | Иә |  |
| 2 | Жоқ |  |
| 3 | Білмеймін |  |

1. *Қазіргі таңда, университетте сапалы білім алудың мүмкін болатын барлық тәсілдері мен нұсқаларын білемін*

|  |  |  |
| --- | --- | --- |
| 1 | жеткілікті, қажет уақытта туындаған сұрақтарға жауап таба аламын |  |
| 2 | жалпы түсінігім бар, қажетті ақпаратты таба аламын |  |
| 3 | жалпы түсінігім бар, қажетті ақпаратты таба алмаймын |  |
| 4 | білуге ұмтылмаймын |  |
| 5 | Басқасы |  |

1. *Университетте сапалы білім алудың мүмкін болатын барлық тәсілдері мен нұсқалары туралы қажетті ақпаратты аламын*

|  |  |  |
| --- | --- | --- |
| 1 | Куратордан |  |
| 2 | Эдвайзерден |  |
| 3 | топ студенттеріне |  |
| 4 | пән оқытушыларынан |  |
| 5 | ондай ақпаратты қайдан алуды білмеймін |  |
| 6 | Деканаттан |  |
| 7 | Басқасы |  |

1. *Сізге қатысты нұсқаны таңдаңыз*

|  |  |  |  |  |
| --- | --- | --- | --- | --- |
|  | *Таңдау жасауда:* | | | |
| *Мен таңдау жасауда қорқақтаймын* | *Мен таңдау жасауға қиналамын* | *Мен жасаған таңдауымның дұрыс екеніне сенімдімін* | *Мен ол туралы ойланбаймын* |
| *1.Білім беру бағдарламасының*  *деңгейі бойынша*  *(бакалавриат,*  *магистратура,*  *докторантура)* |  |  |  |  |
| *2. бағыттары* |  |  |  |  |
| *3. мамандануы* |  |  |  |  |
| *4. дипломдық жұмыс* |  |  |  |  |
| *5. таңдау бойынша курстар* |  |  |  |  |

*19. Сіздің қабілеттеріңіз бен қажеттіліктеріңізді, қызығушылық-тарыңызды ескере отырып құрылған жеке оқу траекториясымен білім алуға келісесіз бе?*

*А) иә (неліктен?) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Б) жоқ (неліктен?) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

1. *Қалай ойлайсыз, оқуда академиялық қиыншылықтарды шешуде қандай мәселелер жетіспейді? (берілген нұсқаларды маңыздысы бойынша нөмірлеңіз)*

|  |  |  |
| --- | --- | --- |
| 1 | университеттің қызметтері, құрылымдары, студентке қажетті ресурстары туралы қосымша ақпараттар |  |
| 2 | академиялық қиыншылықтарды шешуге сапалы көмектесетін кеңес беруші |  |
| 3 | академиялық жетістігімді қадағалау |  |
| 4 | Проблемалық жағдаяттарды талқылау |  |
| 5 | Басқасы |  |

*Қатысқандарыңызға рахмет!*

**ҚОСЫМША Г**

**ПОРТФОЛИО**

*Портфолионың негізгі мақсаты,*

*«сенің белгілі бір саладағы*

*қабілеттілігіңді айқындау».*

*Портфолио білім алушының*

*оқу танымдық үдерісінде күш салуын,*

*қол жеткізуі мен алға басуын көрсетеді.*

*(Marzano R.J.)*

**Қымбатты студент!**

Университетке түсіп, өміріңізді жаңа бір кезеңіз бастадыңыз. Бұл маңызды қадамдардың бірі, сондықтан да осы портфолиода сіздің оқу іс- әрекетіңізде қол жеткізген мәселелерді дәлелдейтін жұмыстар топтамасын жинау қажет. Олар сіздің кәсіби өсуіңізге қажетті бағыт-бағдар, академиялық қолдау көрсету жұмыстарын көрсету үшін маңызды.

**Портфолионың мақсаты,** студенттің кәсіби, жекетұлғалық дамуын қадағалау, университетте оқу барысында маңызды шешімдер қабылдауда жекетұлғалық жауапкершілікті ұғыну.

**Портфолио құрылымы:**

1. Резюме (қысқаша өмірбаян, сіздің өмірлік және кәсіби жоспарларыңызды мазмұндайтын келесі сұрақтарға негізделген эссе: Мен болашақта нені армандаймын?, Оған қолжеткізу үшін қандай жоспар жасадым?, Не үшін кәсіби білім алудамын?, Алға қойған мақсаттарыма қол жеткізу барысында қандай кедергілер болуы мүмкін)
2. **Жұмыстар топтамасы.** Бұл бөлім семестр барысында орындаған жұмыстардан (оқытушылардың пікірлері, мадақтау қағаздары, дипломдар, өздік жұмыстар, ғылыми-зерттеу жұмыстар, мақалалар) тұрады. Әрбір жұмысқа сыни тұрғыдан талдау, неліктен таңдалғаны туралы ілеспе мазмұндамалар болуы қажет. Барлық портфолиодағы жұмыстарды талдап, келесі категорияларды атап көрсетіңіз:

* Берілген жұмыстың портфолиода орын алуының себебі неде?
* Оқу үдерісінде орындаған қиын (ең үздік, проблемалық, қызықты) жұмыстарының бірі
* Осы жұмыс оқу-танымдық, кәсіби мақсаттарға жету үшін қалай әсер етті?
* Қандай жұмыс, сіздің ең үздік шығармашылық жетістігіңіз деп ойлайсыз?
* Қандай жұмысты ең үздік орындалғандар қатарына жатқызасыз? Неліктен?

1. **Қорытынды жасау.** Орындалған жұмыстар бойынша қорытынды жасауға мүмкіндік беретін ең маңызды бөлімдердің бірі. Сіздің көрсеткіштеріңізді талдауға мүмкіндік беретін келесі сұрақтарды айқындадық:

* Неге қол жеткіздіңіз?
* Белгілі бір салада мақсатқа жетуге не әсер етті?
* Жұмысты орындау барысында қандай қиындықтар, мәселелер туындады?
* Қандай жұмыс орындауда қиын болды? Не себептен?
* Ең ұзақ орындалған жұмыс? Не себептен?
* Жұмысты орындаудағы қиындықтар легі қандай болды?
* Болашақта қиындықтардың алдын алу үшін қандай бағытта жұмыс атқару қажет?
* Қиындықтардың алдын алу үшін қандай тиімді әдістерді қолдануға болады?

**ҚОСЫМША Д**

**Студенттерге арналған сұхбаттасу (интервью) сұрақтары**

1. Университеттің оқу үдерісінде студенттің кәсіби қалыптасуына қандай академиялық мәселелер кедергі келтіреді?
2. Университеттің оқу үдерісінде студенттің жеке оқу траекториясын қалыптастыруға қандай мәселелер кедергі болады?
3. Академиялық кедергілерді шешу үшін студенттерге қандай жағдайлар жасалу қажет?

**ҚОСЫМША Е**

**«УНИВЕРСИТЕТ ЭДВАЙЗЕРЛЕРІНІҢ КЕҢЕС БЕРУ ҚЫЗМЕТІ»**

**атты оқытушы-профессорлар құрамының біліктілігін арттырудың модулдік бағдарламасы**

**Сағат саны: 30**

**Бағдарламаның мақсаты мен міндеттері:**

Жекетұлғаға бағытталған оқыту үрдісінде студенттердің жеке оқу траекториясын жоспарлау мен жүзеге асыруда пайда болатын академиялық мәселелерін шешуге бағытталған академиялық қолдау көрсетуді ұйымдастырудың өзектілігі, оқытушылардың, эдвайзер, тьютор сияқты жаңа рөлдерді меңгеруін қажет етеді.

**Біліктілікті арттыру бағдарламасының мақсаты:** профессор оқытушы құрамын университетте академиялық эдвайзер қызметін атқаруға дайындық.

**Оқытуды ұйымдастыру:** бағдарлама модулдік оқыту форматында жүзеге асады.

Бағдарламаның аяғында **оқытушының**

**А)**-академиялық кеңес берудің философиясы, тарихы, негізгі концептуалдық тұжырымдамалары;

- оқу үдерісінде, жеке оқу траекториясын жоспарлауда болатын университет студенттерінің академиялық қиындықтары туралы **түсінігі қалыптасады.**

**Б) -**студенттерге академиялық кеңес беру мақсаты;

- академялық кеңес беру қағидалары;

- университет эдвайзерлерінің тұлғасының сипаттамасы;

- университет инфроқұрылымы,қызметтері, оқыту үдерісін ұйымдастыру ерекшеліктері;

- академиялық эдвайзердің міндеттерітолық **ақпарат алады;**

**В)** - студенттердің жеке оқу траекториясын жоспарлауға әсер ету;

- оқу үдерісінде студенттің жетістіктерін қадағалау;

- жеке оқу траекториясын жоспарлауда, жүзеге асыруда кездесетін академиялық мәселелерді шешуге көместесу;

- студенттің жеке оқу жоспарын қалыптастыру, жүзеге асыруда студенттердің сұрақтары бойынша кеңес беру;

- академиялық эдвайзер қызметінен алған тәжірибеге кері байланыс жасауға **үйренеді**

**Тақырыптық жоспар**

|  |  |  |
| --- | --- | --- |
| № | Тақырып | Сағат саны |
| 1 | Академиялық эдвайзерлікке кіріспе. Университетте жекетұлғаға батығытталған оқыту үдерісін ұйымдастыру қажеттілігі. Оқу үдерісінде студенттерге академиялық кеңес беру. | 4 |
| 2 | Университет студенттеріне академиялық қолдау көрсету жекетұлғаға бағытталған оқыту үдерісін жүзеге асыру шарты ретінде  2.1 Академиялық қолдау көрсету ұғымы  2.2 Академиялық эдвайзер қызметінің мәні  2.3 Студенттерге академиялық қолдау көрсетудің моделі | 6 |
| 3 | Университет студенттеріне академиялық кеңес беру бағдарламасы | 7 |
| 4 | Білім алушылардың жеке оқу траекториясын жоспарлау мен жүзеге асыруда пайда болатын кедергілерді, академиялық қмындықтарды шешу технологиясы | 11 |
| 5 | Рефлексия және анализ | 2 |
|  |  | 30 |

**Бағдарламаның қысқаша мазмұны**

**«УНИВЕРСИТЕТ ЭДВАЙЗЕРЛЕРІНІҢ КЕҢЕС БЕРУ ҚЫЗМЕТІ» бағдарламасы** профессор оқытушылар құрамын университетте академиялық эдвайзер қызметін атқаруға дайындық жүргізуде қажетті шарт болып табылады. Бағдарламаның стратегиялық мақсаты – университет қызметкерлерін академиялық эдвайзер қызметін сапалы орындауға бағыттау. Модуль университетте академиялық қолдау көрсетудің басты қызметі – «эдвайзер» ұғымының ерекшеліктерімен, негізгі түсініктерімен, кеңес беру қызметін жүзеге асыруда қолданатын тәсілдерді айқындайтын бес элементтен тұрады. Әрбір элемент модульдің мақсатын нақтылайтын, сабақта қойылған мәселелерді шешуге бағыт-бағдар жасайтын ақпараттық кіріспеден (дәріс бөлімі) тұрады, пікірлер алмасу шағын топтарда орындалып, соңында анализ және рефлексия жүргізіледі.

*«Академиялық эдвайзерлікке кіріспе. Университетте жекетұлғаға батығытталған оқыту үдерісін ұйымдастыру қажеттілігі»* элементі университет қызметкерлерін жекетұлғаға бағытталған оқыту үдерісінің ерекшеліктерімен, оқу үдерісінде студенттерге академиялық кеңес беру феноменімен, оның орны мен рөлін анықтауға мүмкіндік береді.

*«Университет студенттеріне академиялық қолдау көрсету жекетұлғаға бағытталға оқыту үдерісін жүзеге асыру шарты ретінде»* элементінде АҚШ ғалымдарының еңбектерінде «академиялық қолдау көрсету», «академиялық эдвайзер» ұғымдарына берген негізгі сипаттамаларына тоқталып, академиялық кеңес берудің мақсаты мен қағидаларын қарастырады.

*«Университет студенттеріне академиялық кеңес беру бағдарламасы»* элементі студенттің жеке оқу траекториясын жоспарлау мен жүзеге асыруда пайда болатын академиялық кедергілерін шешуге бағытталған академиялық кеңес беру үдерісімен, қолданатын техникалары мен, әдіс-тәсілдерімен жан-жақты таныстырады.

*«Білім алушылардың жеке оқу траекториясын жоспарлау мен жүзеге асыруда пайда болатын кедергілерді, академиялық қиындықтарды шешу технологиясы»* элементінде «IDEAL» моделінің негізінде проблемалық ситуацияларды шешу қарастырылады. Жұмыс барысында қызметкерлер академиялық эдвайзерлер рөлінде болып, шынайы сұрақтарды шешіп, алынған білімдер мен практикалық тәжірибелерін тәжірибеде қолдана алады.

**Модулдік бағдарламаның оқу-әдістемелік материалдары:**

***Негізгі әдебиеттер тізімі:***

1. Основы кредитной системы обучения в Казахстане / С.Б. Абдыгаппарова, Г.К. Ахметова, С.Р. Ибатуллин, А.А. Кусаинов, Б.А. Мырзалиев, С.М. Омирбаев; под общ.ред. Ж.А. Кулекеева, Г.Н. Гамарника, Б.С. Абдрасилова.- Алматы: Қазақ университеті, 2004.- 198б.
2. Смалько Л. Е. Индивидуализированное обучение в системе подготовки будущего педагога в высшей школе США. автореферат дис. ... к. п. н.: 13.00.09.- Киев, 2000.- 22с.
3. Ахметова Г.К., Мынбаева А.К. Коммюнике Болонского процесса: реализация реформ высшего образования в Казахстане // Совершенствование качества высшего образования в свете Болонского процесса.- Алматы: Қазақ университеті,2009.-C. 17-26
4. Педагогическое консультирование: учебное пособие для студентов ВУЗа / под редакцией В.А. Сластенина, И.А. Колесниковой.-М.: Издательский центр «Академик», 2006.- 345 с.
5. Кочюнас Р. Основы психологического консультирования: пер. с лит.- М.: Академический проект, 1999
6. Рамендик Д.М. Тренинг личностного роста: .Учебное пособие.- М.: Форум: Инфра-М., 2002
7. Сопровождение личностно-профессионального развития сиудентов в педагогическом вузе: Научно-методическое пособие / отв. ред. Л.Н. Бережнова, В.И. Боголовский, В.В. Семикин.- Спб.: Изд-во РГПУ им. А. Герцена, 2002
8. Frost S.H. Historical and philosophical Foundations for Academic Advising. In V.N. Gordon & W.R. Habley, (Eds.), Academic Advising: A Comprehensive Handbook. - San Francisco: Jossey Bass, 2000.- 380p.

***Қосымша әдебиеттер тізімі:***

1. Crookston, B.B. A developmental view of academic advising as teaching //Journal of College Student Personnel.- 1972.-№ 12.- P. 12-17
2. O’Banion T. An academic advising model // Junior college Journal.- 1972.- №42 (6).- P62-69.
3. Роджерс К. Клиент-центрированная психотерапия: Теория, современная практика и применение: пер с англ.- М.: Психотерапия, 2007
4. Habley W.R. The status of academic advising: Findings from the ACT sixth national survey.- Manhattan KS: National Academic Advising Association, 2004.- 413p.

**МОДУЛЬ 1 Кіріспе. Жекетұлғаға бағытталған оқыту үдерісі.**

**Жоғары білім беру жүйесінде академиялық эдвайзерлердің қызметі**

*Дәріс*

*Жоспары:*

Университетте жекетұлғаға батығытталған оқыту үдерісі, оны ұйымдастыру.Кредиттік оқыту технологиясы. Студенттің өздік жұмысын ұйымдастыру. Рейтингтік жүйе. Студенттің жеке оқу жоспары. Оқу үдерісінде студенттерге академиялық кеңес беру.

*Мақсаты:*

* алда болатын жұмыстар туралы күтілімдер мен қауіптенулерді анықтау;
* бірігіп жұмыс істеудің негізгі қағидаларын айқындау;

**МОДУЛЬ 2**

*Дәріс*

*Жоспары:*

Академиялық қолдау көрсету ұғымы. Академиялық эдвайзер қызметінің мәні. Студенттерге академиялық қолдау көрсетудің моделі

*Мақсаты:*

Университет студенттеріне академиялық кеңес беру үдерісінің АҚШ тәжірибесінде қалыптасқан әртүрлі ұғымдарымен танысу.

Академиялық кеңес берудің ережелері мен нұсқаулықтарын жасау

**МОДУЛЬ 3**

*Университет студенттеріне академиялық кеңес беру бағдарламасы*

*Практикалық сабақ*

*Жоспары:*

Эдвайзер студенттерге академиялық қолдау көрсетудің негізгі бөлігі ретінде. Университете академиялық кеңес беруді ұйымдастыру ( АҚШ тәжірибесінің негізінде мүмкін болатын 7 модельді талдау). Студенттің жеке оқу траекториясын жоспарлау мен жүзеге асыруда болатын қиындықтары, кедергілері.

*Мақсаты:*

Академиялық кеңес беру бағдарламасын мақсатын анықтау;

Университетте академиялық кеңес беру үдерісін АҚШ университеттерінде ұйымдастыру және жүргізу ерекшеліктерін қарастыру;

Академиялық кеңес беру бағдарламасының мазмұнын айқындау.

**МОДУЛЬ 4**

*«Білім алушылардың жеке оқу траекториясын жоспарлау мен жүзеге асыруда пайда болатын кедергілерді, академиялық қиындықтарды шешу технологиясы»*

*Дәріс*

*Жоспары:*

Проблемалар классификациясы. Тұлғаның іс-әрекетінде проблемалардың рөлі. Қиындықтарды шешуге көмек көрсету қажеттілігі. Студенттің университеттегі қиындықтары мен кәсіб дамуы. Қиындықтармен жұмыс жасаудың «IDEAL» моделі. Университет студенттеріне академиялық кеңес беру кезеңдері, қиындықтарды шешу әдістері мен техникалары.

*Практикалық сабақ*

*Сабақтың мақсаты:*

студенттің жеке оқу траекториясын жоспарлау мен жүзеге асыруда болатын қиындықтарын шешу технологияларымен танысу;студенттерде оқу барысында туындайтын кедергілерін қарастыру, технологиялар көмегімен қиындықтарды шешу.

**МОДУЛЬ 5**

Берілген модуль «УНИВЕРСИТЕТ ЭДВАЙЗЕРЛЕРІНІҢ КЕҢЕС БЕРУ ҚЫЗМЕТІ» бағдарламасын меңгеруге кері байланыс,рефлексия жасауға арналған.

Анализ және рефлексия жасаудың сұрақтары:

* қандай тақырыптар өтті?
* Не үйренгім келді?
* Үйренуге қалай тырыстым?
* Қандай оқыту кезеңдерін бөліп көрсетуге болады?
* Мен қалай оқыдым?
* Мен үшін не маңызды болды? (қиындық, жаңалық, күтпеген жағдай)
* Оларды болашақта қалай жеңуге болады?

**ҚОСЫМША Ж**

1. **курс білім алушыларына арналған арнайы курс бағдарламасы**

**«Университеттте білім алу стратегиясы»**

**Сағат саны: 36**

|  |  |
| --- | --- |
| **Практикалық сабақтар** | **8** |
| **Студенттің өздік жұмысы** | **24** |
| **Аттестация /Қорытынды** | **4** |
| **Барлығы** | **36** |

**Бағдарламаның мақсаты мен міндеттері:**

Қазіргі кезеңде әлемдегі өркениетті мемлекеттердің қатарына қосылу қарсаңында білім беру үрдісі білім алушылардың шығармашылықпен өзіндік дамуы, оқу және дербес жұмыс істеуімен қатар жүретін әлемдік жаһандану жағдайында жүріп жатыр.Қазақстандағы білім беру жүйесінің дамуының қазіргі кезеңі, оқыту мен тәрбиелеудің мақсаты мен міндеттерінің жаңару кезеңі, мемлекеттің әлеуметтік тапсырысына сай білімді, дербес ой тұжырымдайтын, білімдерін жетілдіруге қабілетті тұлғаны қалыптастыруды қажет етеді. Қазақстанның білім беру жүйесінің Болон үрдісіне қосылуы жоғары мектептің кредиттік оқыту технологиясына көшуіне әкелді.

Кредиттік оқыту технологиясын пайдалану арқылы оқу үдерісін ұйымдастырудың негізгі міндеттеріне, оқытуды барынша жекедараландыру үшін жағдай туғызу; білім алушылардың өзіндік жұмыстарының рөлі мен тиімділігін күшейту; дербес білім алу арқылы студенттің «өмір бойы» білім алу дағдыларын қалыптастыру болып табылады. Осы міндеттерге төтеп беру үшін, студент, оқу- танымдық іс-әрекетін өзі ұйымдастырушы; өзбетімен ізденуші, шығармашылық әрекет жасаушы; білім көлемін өзіндік басқарушы, толықтырушы болуы қажет. Аталған міндеттер әсіресе бірінші курс студенттері үшін оқу жылының басында академиялық қиындықтар мен кедергілер туындатуы мүмкін. Осыған байланысты білім алушыларды университеттік ортаға бейімдеу, орта мектептен өзгеше, күрделі, жаңа талаптағы оқу үдерісінің басымдықтары мен мүмкіндіктерін жете түсінуге әсер ету көкейкесті мәселелердің бірі.

Осы мәселелерді шешу тұрғысында, бірінші курс студенттеріне арналған **«Университетте білім алу стратегиясы»** модулдік білім беру бағдарламасы ұсынылады. Бағдарламаны кредиттік оқыту технологиясында студентке академиялық қолдау көрсету үдерісінің компоненттері болып саналатын кафедра эдвайзерлері, тьюторлары, немесе ерікті түрде (волонтер) жоғары курс магистранттары немесе докторанттары жүргізе алады.

**Модулдің мақсаты:** студенттің кәсіби дамуы мен жеке оқу траекториясын құруға кедергі келтіретін академиялық мәселелер мен кедергілердің алдын алу, университет ортасына бейімделуге әсер ету; студенттің өзбетімен білім алуда субъектік позициясын белсендіру;

**Оқу мақсаттары:**

Модульдік бағдарламаның соңында **студентте**

* университет саясаты;
* студенттер ісімен айналысатын университет қызметтері мен функциялары, академиялық қолдау көрсету қызметкерлері эдвайзер, тьютор т.б.
* университеттің оқыту үдерісі;
* ЖОО-да өздік жұмысты ұйымдастырудың мақсаты, міндеттері
* оқу- танымдық дербес іс-әрекетті ұйымдастыруды жоспарлау
* оқу- танымдық іс- әрекетті басқару және бағалау
* ақыл–ой еңбегінің мәдениетін қалыптастыру
* жеке оқу жоспарын саналы құру туралы түсінік **қалыптасады.**

**Модулдің соңында студент**

* оқыту үдерісінде қалыптасқан кедергілер мен қиыншылықтарды шешу үшін эдвайзер, тьютордың көмегіне жүгіну;
* студенттің құқығы мен міндеттері
* студенттің жеке оқу жоспарының мәні
* элективті пәндерді таңдау мүмкіндіктері
* оқу үдерісінде қалыптасатын проблемалық ситуацияларды шешу алгоритмі
* студенттің өздік жұмысының мәні туралы **біледі:**

**Студент модуль соңында**

* Өзін өзі таныстыру
* Өз уақытын жоспарлау
* Университетке, оқу үдерісіне қатысты ақпаратты табу;
* Өзінің психологиялық және кәсіби жағдайын анализдеу
* Қысқа, орта, ұзақ мерзімді мақсаттарды анықтау
* Алған тәжірибесіне рефлексия жасай **алады**

|  |  |  |
| --- | --- | --- |
|  | Модульдің мазмұны | Сағат саны |
| 1 | Университет  Студенттің өзі туралы презентация жасауы.Университет мақсаты, саясаты, іс-әрекет бағыттары. Университет құрылымы (студенттің ісімен айналысатын университеттік қызметтер және олардың функциялары). Студенттерге академиялық қолдау көрсету, және оның оқыту үрдісінде алатын орны мен функциясы | 2 |
| 2 | Университеттің оқыту үдерісінде өзін өзі ұйымдастыру  Уақыт менеджменті. Дәріске, практикалық сабақтарға дайындалу. Оқу барысындағы проблемалық жағдаяттар. Оларды шешудің алгоритмі. | 2 |
| 4 | ЖОО-да студенттің өздік жұмысы  Өздік жұмысты ұйымдастырудың мақсаты, міндеттері. өздік жұмыстың формалары мен түрлері. Өздік жұмысты бақылау әдіс-тәсілдері. Плагиат. | 2 |
| 5 | Университеттің білім беру үдерісінде таңдау жасау.  Студенттің жеке оқу траекторияы. Студенттің жеке оқу жоспары. Студенттің өмірлік және кәсіби мақсаттары | 2 |

**Модуль мазмұны**

Қазіргі таңда «Университеттте білім алу стратегиясы» модулдік оқу бағдарламасы студенттің кәсіби дайындығының қажетті элементі болып табылады. Модулдің стратегиялық мақсаты- бірінші курс студенттерін білім беру үдерісіне бейімдеу, олардың университетте дербес оқу-танымдық іс-әрекетін ұйымдастыруға әсер ету. Модуль білім алушыларды тақырыптың маңызды бөліктерімен, ұғымдарымен таныстырады.

Әрбір оқу элементінің мақсаты анықталып, нақтыланады. Кейін, студенттермен талқыланатын міндеттер жүйеленіп, берілген ақпараттар бағаланады, шешім қабылданады, рефлексия жүргізіледі.

**Университет** оқу элементі студенттік кезеңінің ерекшеліктері, өзінің оқу- танымдық іс -әрекетінің белсенді субъектісіне айналуға, жеке оқу жоспарын құруға мүмкіндік беретін университетте жасалған мүмкіндіктермен таныстырады.

**Университеттің оқыту үдерісінде өзін -өзі ұйымдастыру** оқу элементі дәріске, практикалық сабақтарға дайындалудың негізгі әдіс-тәсілдері, уақыт менеджментінің техникалары, оқу барысындағы проблемалық жағдаяттар және оларды шешудің алгоритімінің мәнін ашады.

**ЖОО-да студенттің өздік жұмысы** оқу элементі студенттерді кредиттік оқыту технологиясында **ө**здік жұмысты ұйымдастырудың мақсаты, міндеттері. өздік жұмыстың формалары мен түрлері, өздік жұмысты бақылау әдіс-тәсілдері, плагиат сияқты мәселелерді терең түсінуге мүмкіндік береді.

**Университеттің білім беру үдерісінде таңдау жасау** оқу элементістуденттің жеке оқу траекториясы мен студенттің жеке оқу жоспары құру, студенттің өмірлік және кәсіби мақсаттарын, қысқа, орта, ұзақ мерзімді мақсаттарын қарастырады.

Әрбір элементтің соңында рефлексия жасау, студенттердің алған тәжірибесін бағалауға мүмкіндік береді.

**«Университетте білім алу стратегиясы» оқу модуліндегі рефлексия сұрақтары:**

* не үйренгім келді?
* үйренуге қалай тырыстым?
* осы уақытта менде қандай сезімдер болды?
* сабақ барысында қандай кедергілер болды?
* Мен үшін не маңызды болды? (жаңалық, күтпеген жағдай)

**ПРАКТИКАЛЫҚ САБАҚТАР**

**ЭЛЕМЕНТ 1. Университет**

Студенттің өзі туралы презентация жасауы.Университет мақсаты, саясаты, іс-әрекет бағыттары. Университет құрылымы (студенттің ісімен айналысатын университеттік қызметтер және олардың функциялары). Студенттерге академиялық қолдау көрсету, және оның оқыту үрдісінде алатын орны мен функциясы.

**Өздік жұмысқа берілетін тапсырмалар:**

**Тапсырма 1.** 1-2 минуттық ,өзіңіз туралы ауызша түрде презентация дайындаңыз. Кейін басқа қатысушылар сізге сұрақтар қоя алады.

**Тапсырма 2.** Университеттің жарғысымен, үлестірме материалдарда берілген ақпаратпен танысыңыз. «Jigsaw» әдістемесіне сай топта әрбір студент ақпараттың белгілі бір бөлігіне (Студент дегеніміз кім? Студенттің құқықтары, аттестация ерекшеліктері, жүктеме, университет функциялары ) жауапты болады.

**“Jigsaw” әдістемесі**

Әдістеме, Эллиот Аронсонмен ғылыми негізделген топтық (корпоравтивті) оқыту формасы. Әдістемеге сай студенттер белгілі бір қарастырылып отырылған сұрақтарға эксперт ретінде тағайындалып, осы мәселе туралы ақпаратты толық қарастырып, басқалармен бөліседі.

1. Қарастырылып отырған сұрақтарға сәйкес студенттерді 4-6 шағын топқа бөліңіз.
2. Әрбір топтың мүшелеріне мәтін бойынша тапсырма беріп, кейін өз тобында сол сұрақ бойынша эксперт ретінде жауап беруді тапсырыңыз.
3. Әрбір студентке мәтінмен танысып, меңгеруге мүмкіндік беріңіз
4. Эксперт тобы құралып, меңгерілген сұрақ бойынша пікірталас өткізіңіз.
5. Уақытты басқарып отыратын қатысушыны таңдаңыз
6. Барлық эксперттер өз тақырыбы бойынша баяндап, пікірталас өткізгеннен кейін, басқаларда сұрақтарды толық түсініп, меңгереді.

**Тапсырма 3.** Л.Н. Гумилев атындағы Еуразия Ұлттық университетінің ресми сайтына кіріп, университеттің құрылымымен танысыңыздар. Сызба түрінде беріңіз, түсініксіз мәселелерді айқындаңыз.

**Тапсырма 4.** Л.Н. Гумилев атындағы Еуразия Ұлттық университетінің ресми сайтына кіріп,университеттің студенттер ісімен айналысатын қызметтері туралы ақпарат жинап, келесі кестені толтырыңыз.

|  |  |  |
| --- | --- | --- |
| Университеттің студенттер ісімен айналысатын қызметтері | Немен айналысады? Қандай жағдайда мен бұл қызметке өтініш жасай аламын? Мен үшін немен пайдалы болады? | Байланыс ақпараттары (қай жерде орналасқан? Қалай байланыстуға болады? Кіммен байланысамын?) |
| Кафедра |  |  |
| Деканат  Студент, жастар ұйымдарымен жұмыс істеу бөлімі |  |  |
| Әлеуметтік-мәдени жұмыстар бөлімі |  |  |
| Жастар саясаты орталығы |  |  |
| Офис регистратор.Тіркеу және академиялық ұтқырлық бөлімі |  |  |
| Офис регистратор. Іс тәжірибе және жұмысқа орналасу бөлімі |  |  |

**Тапсырма 5.** Семестрдің соңында студенттер сессия тапсырады. Бірінші, екінші семестрде емтихан тапсыратын пәндердің тізімін жаса. Әрбір пән оқытушысынан практикалық және дәріс сабақтарына дайындалуға, аралық рейтинг қою талаптарын, бағалау саясаты, сабаққа келу тәртібі, қосымша әдебиеттер оқу және т.б. туралы ақпарат беруін сұра.

**Тапсырма 6.**

Университетте студенттердің оқу үдерісін тиімділеуге, жеңілдетуге бағытталған академиялық қолдау көрсетуді қамтамасыз ететін эдвайзерлер жұмыс атқарады. №2 үлестірме құралында берілген академиялық эдвайзерлер қызметінің ерекшеліктері, кеңес беру барысындағы академиялық эдвайзер мен студенттердің функциясы туралы мәтінмен танысып, шағын топтарға бөлініп, берілген ақпаратты талда. Мәтінмен жұмыс істеу нәтижесін келесі кластер түрінде жасаңыз.

**Мәтінмен жұмыс жасауға басшылық**

*Thompson –Grove, G. (2001) Text- based guidelines. Bloomingon, IN: Harmony School Education Center. National School Reform Faculty*

**Мақсаты:** мәтінді бірігіп жан жақты талдау

**Ресурс:** мәтін, қалам, маркерлер

Мәтінмен жұмыс жасау барысындағы негізгі ережелер:

1. Бір-бірін сыйлау.
2. Ұзақ уақыт сөйлемеу.
3. Пікірталасты бірізді құру
4. Барлығының ойын тыңдау
5. Егер сұрақтар туындаса, сөйлеушіден кейін сұрау.
6. Мәтіннің басты сұрақтарына мән беру
7. Уақытты үнемдеу

**Тапсырма 7**

**Студенттің жетістіктігін сыни тұрғыдан қарастыру техникасы**

**Мақсаты:** студенттің жетістігінің тиімділігін бағалау

**Нұсқау:** парақты үш бағанға бөліп, келесідей атаңыз: «Қандай жетістікке жеттім?», «Қандай жолмен? Неліктен?», «Келесі жолы қалай болады?». Дәл осындай жолмен келесі парақты бөліп, бағандарға атау беріңіз: «Қандай сәтсіздік немесе қиындық болды?», «Неліктен және қалай?», «Келесіде алдын алу жолдары қандай?». Білім алушылар оқу жетістігі болып саналатын жағдайларға кері байланыс, ми штурмын жасап, талдау жүргізуі қажет.

**Сабақтың практикалық материалдары**

**Белсенді үлестірме материал № 1**

**Қазіргі Қазақстандағы жоғары білім беру жүйесінің ерекшеліктері. Кредиттік оқыту технологиясы**

**А) Студентттер жоғары білім беру туралы қандай ақпаратмен қамтамасыз етілуі қажет?**

Қазақстан Республикасынының Білім беру заңына сәйкес, білім беру жүйесі білім беретін оқу бағдарламаларының үздіксіздігі және сабақтастығы принципі негізінде мынадай білім беру деңгейлерін:

1) мектепке дейінгі тәрбие мен оқытуды;

2) бастауыш білім беруді;

3) негізгі орта білім беруді;

4) орта білім беруді (жалпы орта білім беруді, техникалық және кәсіптік білім беруді);

5) орта білімнен кейінгі білім беруді;

6) жоғары білім беруді;

7) жоғары оқу орнынан кейінгі білім беруді қамтиды

*Жоғарғы білім* – [толық орта білім](http://kk.wikipedia.org/w/index.php?title=%D0%A2%D0%BE%D0%BB%D1%8B%D2%9B_%D0%BE%D1%80%D1%82%D0%B0_%D0%B1%D1%96%D0%BB%D1%96%D0%BC&action=edit&redlink=1) негізінде жоғары оқу орындарында берілетін және тиісті дипломмен куәландырылатын маманның [кәсіби](http://kk.wikipedia.org/w/index.php?title=%D0%9A%D3%99%D1%81%D1%96%D0%B1%D0%B8&action=edit&redlink=1) біліктілік дәрежесі.

*Бакалавр* - жоғары білім берудің тиісті білім беру бағдарламаларын меңгерген адамдарға берілетін академиялық дәреже;

*Институт* – жоғары білім берудің білім беретін оқу бағдарламаларын іске асыратын жоғары оқу орны;

*Университет* – мамандықтардың үш және одан да көп тобы бойынша жоғары білім берудің, магистратураның және докторантураның білім беретін оқу бағдарламаларын іске асыратын, іргелі және қолданбалы зерттеулерді жүзеге асыратын, ғылыми және әдістемелік орталық болып табылатын жоғары оқу орны;

*Қазіргі таңда университеттер қоғам алдында бірнеше функцияларды атқарады:*

1. Білім беру- үш сатылы дайындық жүйесі бойынша білім алу бағдарламаларын ұсынады. Бірінші саты» – бакалавриат (нормативті оқу мерзімі 4 жыл), екінші – магистратура (оқу мерзімі 1-2 жыл), үшінші PhD докторантура-3 жыл
2. Ғылыми зерттеушілік– ғылымды дамыту, студенттерді зерттеу жұмыстарына тарту;
3. Кәсіптік- белгілі бір мамандықты меңгеруге дайындау;
4. Сервистік (қызметтік)- белгілі бір тапсырыс берушілердің арнайы талаптарын орындау – жоба жасау, экспертиза, эксперимент жәе т.б.
5. Мәдениеттік – мәдениетті, білім беру нормалары мен ережелерін сақтау, дамыту
6. Гуманистік (адамгершілік)-адамгершілік идеалдарын пайымдау, қалыптастыру
7. Демократиялық–жастар арасында демократиялық қарым-қатынасты қалыптастыру.

**Ә) Л.Н. Гумилев атындағыЕуразия Ұлттық университетінің суденті ретінде осы оқу орны туралы не білуім керек?**

**ЕҰУ тарихы мен бүгіні**

Л.Н.Гумилев атындағы Еуразия ұлттық университеті Қазақстан Республикасының Президенті Н.Ә.Назарбаевтың 1996 жылғы 23 мамырдағы бастамасымен екі ЖОО – Целиноград инженерлік-құрылыс институты мен Целинаград педагогикалық инстиутының бірігуі негізінде құрылды.

2001 жылдың 29 маусымындағы N 892 «Жекелеген мемлекеттік жоғары оқу орындарын қайта атау туралы» Қазақстан Республикасы Үкіметінің қаулысына сәйкес университет Л.Н. Гумилев атындағы Еуразия ұлттық университеті атауы берілді.2001 жылдың 5 шілдесіндегі «Жеке мемлекеттік жоғары оқу орындарына ерекше статус беру туралы» Қазақстан Республикасы Президенті Жарлығына сәйкес университетке «Ұлттық және жалпыадамдық құндылық, ғылым мен техника жетістіктері негізінде тұлғаларды дамыту мен кәсіби қалыптастырудағы елеулі үлесі» ерекше мәртебесі берілді.Университетке атақты ойшыл, шынайы еуразияшыл және түрколог Лев Николаевич Гумилев есімі берілгені – зор мәртебе.

Л.Н. Гумилев атындағы Еуразия университетi жоғарғы мектеп ғылымдарының Халықаралық академиясына, Еуразия университеттер қауымдастығы және ТМД және Балтық елдерінің халықаралық зерттеулер қауымдастығына, Халықаралық университеттер қауымдастығы мен жоғары оқу орындарының Еуропалық қауымдастығына кiредi.

2000 жылдан бастап Л.Н. Гумилев атындағы ЕҰУ халықаралық деңгейдегі жоғары оқу орны болып саналады. 2001 жылы тамыз айында Мемлекеттік аккредитациядан өтті. 2003 және 2008 жылдың сәуір айында Мемлекеттік аккредитациядан өтті.

2005 жылы қыркүйекте Л.Н. Гумилев атындағы Еуразия ұлттық университеті еуропалық бiлiм беру қатынастарына белсендi кiрiгу үшiн жаңа мүмкiншiлiктiң көзiн табатын Болон хартиясына қол қойды.

Бүгінде Л.Н. Гумилев атындағы ЕҰУ республиканы дамытудағы басым бағыттары бойынша ғылыми зерттеулер, жаратылыстану және гуманитарлық ғылымдар, құрылыс, техника мен технологиялар, кәсiпкерлiк және құқық саласында бейімделген жоғары мамандандырылған кадрларды даярлау бойынша Қазақстанның бастаушы университетi болып табылады.

Қазіргі таңда ЕҰУ-де 12 бейінді факультет жұмыс істейді (механика-математика факультеті, ақпарттық технологиялар факультеті, сәулет-құрылыс факультеті, жаратылыстану ғылымдар факультеті, әлеуметтік ғылымдар факультеті, заң факультеті, филология факультеті, экономика факультеті, халықаралық қатынастар факультеті, физика-техника факультеті, журналистика және саясаттану факультеті және көлік-энергетика факультеті), 64 кафедра, 27 ғылыми бөлімшелер*.* Сонымен қатар университетте екі әскери-оқу мамандығы бойынша запастағы офицерлерді дайындайтын әскери кафедра жұмыс істеуде.

Еуразия ұлттық университетінде мамандарды даярлау жүйесі 3 білім беру баспалдағы бойынша: жоғары негізді білім (бакалавриат), магистратура және Ph.D докторантура. Л.Н. Гумилев атындағы ЕҰУ-ге қабылдау мемлекеттік білім гранты мен ақылы негізде жүзеге асырылады. Оқу орны құрамында бакалавриатта - 71 мамандық, магистратурада - 65 мамандық, Ph.D докторантураcында - 29 мамандық бойынша мамандар даярлануда. Еуразия ұлттық университетінде 2011-2012 оқу жылында студенттер саны – 12 093 құрады.

Л.Н. Гумилев атындағы ЕҰУ Қазақстанда алғаш рет ТМД Желілік университеті мен ШЫҰ университеті аясында қос дипломды білім беруді келесі мамандықтар бойынша іске асырды:халықаралық құқық, филология, география, экология, экономика, менеджмент, заңтану, наноматериалдар мен нанотехнологиялар.Л.Н. Гумилев атындағы ЕҰУ ТМД Желілік университеті аясында «Қос дипломды білім беру» бағдарламасы бойынша 16 ЖОО-мен ынтымақтастық етеді.

Қосымша білім беру және біліктілікті жетілдіру институты Қазақстанның және басқа да ТМД елдерінің жоғары оқу орындарының оқытушыларына, мемлекеттік қызметкерлер мен коммерциялық сала қызметкерлеріне мына салалар бойынша қосымша білім алуға және біліктілігін жетілдіруге ауқымды мүмкіндіктер береді: экономика, менеджмент, заңтану, халықаралық қатынастар, саясаттану, филология, тарих, ақпараттық технологиялар, техникалық ғылымдар мен шет тілдері. т.б. Қосымша білім беру және біліктілікті жетілдіру институтының мақсаты – мамандардың біліктілігін жетілдірудің және оларды қайта дайындаудың тиімді жүйесін қалыптастыру, жаңа кәсіби қызмет түрімен жұмыс істеуге қажетті техника мен технологияның пәндерін және т.б. жекелеген пәндерді қамтитын білім беру бағдарламалары бойынша қосымша білім, дағды, қабілет беру. Мұнымен қоса, институт орта оқу мекемелерінің түлектерін (талапкерлерді) ЖОО-ға түсу үшін ҰБТ-ға (Ұлттық бірыңғай тест) дайындайды,

Еуразия ұлттық университетi студент- жастардың ұлттық-мәдениетiне, рухани-адамгершiлiгәне, эстетикалық және отансүйгiштiк тәрбиесiне аса мән беріп келеді. Жыл сайын студенттерiміздiң қатысуымен өлкемізде және басқа қалаларда көптеген іс-шаралар,университет байқаулары ұйымдастырылады. Студенттер университетті басқару,білім ордамыздың түрлі мәселелерін шешуде белсенді атсалысып келеді. Университетте ЕҰУ жастар саясатының даму мәселелері,студенттердің әлеуметтік қорғалуы, "Қазақстан студенттерiнiң Альянсы", "Қазақстан жастарының Конгресi", "Жас Отан", Есірткісіз болашақ" және тағы да басқа ұлттық және аймақтық жастар ұйымдарына қатысу мәселелерімен айналысатын Жастар саясатының орталығы құрылған.

Сондай-ақ, ЕҰУ-де студенттiң шығармашылық қабілетін шыңдауда барлық жағдай жасалған. Студенттiк филармония келесi бағыттар бойынша жұмыс iстейдi: театр-студия, хореография, вокал, домбыра, КТК, имидж-топ.Телерадиостудия ашылған.

Студенттердiң, ОҚП мен қызметкердің салауатты өмiр салтына ерекше көңіл бөлінуде. Жыл сайын оқытушылар мен қызметкерлердің спартакиадасы өткізіліп келеді.Спорттық секцияларға қатысып, халықаралық деңгейдегі жарыстарда жеңіспен оралған көптеген білім алушыларымыз тек білім ордамыздың ғана емес, сонымен қатар мемлекетіміздің мақтанышы деп айтуға негіз бар.

**Б) Жоғары оқу орнында оқу-тәрбие үдерісінің студент үшін білуге қажетті қандай ерекшеліктері бар?**

**Кредиттік оқыту технологиясы және студент**

Қазақстанның ұлттық білім берудің оқу бағдарламасын халықаралық кеңістікте таныту үшін, білім беру мекемелеріндегі оқытушылар мен студенттердің мобильділігін қамтамасыз ету, сондай-ақ білім беру сапасын арттыру мен білімнің барлық деңгейінің сабақтастығын қамтамасыз ету үшін жоғары оқу орындарында (ЖОО) бірыңғай кредиттік оқыту технологиясы іске асырылып жатыр.

Кредиттік оқыту технологиясы - білім алушы мен оқытушының оқу жұмысы көлемінің біріздендірілген өлшем бірлігі ретінде кредитті қолдану арқылы, білім алушының пәндерді таңдауы және реттілікпен оқуын дербес жоспарлауы негізінде оқыту; Әрбір пән көлемі кредит бойынша анықталады. Кредиттік оқу жүйесі білімнің барлық деңгейі бойынша бұрыннан жиналған өсу есебін білдіретін жинақ болып табылады. Оқу үрдісі академиялық күнтізбе негізінде жүзеге асырылады.

**Кредиттік оқыту технологиясын бойынша оқу үдерісін ұйымдастырудың студент үшін қажетті негізгі ұғымдары мен анықтамалары**

*1) академиялық күнтізбе (Асаdеmіс Саlеndar)* - оқу жылы бойына демалыс күндерін (каникулдар мен мерекелерді) көрсете отырып, оқу және бақылау іс-шараларын, кәсіби практикаларды өткізу күнтізбесі;

*2) академиялық кезең (Теrm)* - үш нысанның біреуін таңдайтын өз білім беру ұйымының еркімен белгіленетін теоретикалық кезең: семестр, триместр, тоқсан;

*3) академиялық мобильдік* – білім алушыларды немесе оқытушы-зерттеушілерді белгілі бір академиялық кезеңге: семестр немесе оқу жылына өзге жоғары оқу орнына (ел ішінде немесе шетелде) игерген білім бағдарламаларын міндетті түрде кредит түрінде сынақ ретінде тапсыра отырып өз ЖОО-сында немесе өзге ЖОО-да білімін жалғастыру немесе зерттеулер жүргізу үшін ауыстыру;

*4) академиялық еркіндік* – білім беру үрдісінің субъектілеріне оларды таңдау бойынша жиынтық пәндерден, оқытудың қосымша түрлерінен білім мазмұнын дербес анықтау үшін және білім алушылардың, оқытушылардың шығармашылық дамуына және оқытудың инновациялық технологиялары мен әдістерін қолдануға жағдай жасау мақсатында білім беру қызметін ұйымдастыру үшін ұсынылатын білім беру процесі субъектілерінің өкілеттіктер жиынтығы;

*5) білім алушының академиялық рейтингі (Rating)* – аралық аттестаттау нәтижелері бойынша жасалатын білім алушының оқу бағдарлама пәнін игеру деңгейінің сандық көрсеткіші;

*6) жеке оқу жоспары (бұдан әрі - ЖОЖ)* - білім алушымен ҮОЖ және элективті пәндердің каталогы негізінде эдвайзердің көмегімен әрбір оқу жылына дербес жасалатын оқу жоспары;

*7) кредит (Credit, Credit-hour)* – білім алушының/оқытушының оқу жұмысы көлемін өлшейтін сәйкестендірілген бірлігі;

*8) оқу үлгерімінің орташа балы (Grade Point Average - GРА)* – (ағымдық оқу кезеңі бойынша кредиттердің жалпы санына қарай аралық аттестаттау пәндерінің балдық бағасының сандық эквиваленті мен кредиттер сомасының қатынасы) білім алушының таңдаған бағдарлама бойынша бір оқу жылындағы қол жеткізген оқу үлгерімінің таразыланған орташа бағасы;

*9) пәндер бағдарламасы (Syllаbus)* - оқитын пәннің сипаттамасын, мақсаттары мен міндеттерін, оның қысқаша мазмұнын, оның үйренуі тақырыбы мен ұзақтығын, өзіндік жұмыс тапсырмаларын, кеңес беру уақытын, білім алушылардың білімін тексеру кестесін, оқытушы талаптарын, бағалау өлшемдерін қамтитын оқу бағдарламасы және әдебиеттер тізімі;

*10) транскрипт (Тrаnsсrірt)* – білімді бағалаудың сандық және әріптік жүйесі бойынша кредиттері мен бағалары көрсетілген тиісті кезеңде өтілген пәндердің тізбесі бар құжат;

*11) тьютор* –студенттің нақты пәнді игеруі бойынша академиялық кеңесші рөлін атқаратын оқытушы;

*12) эдвайзер (Аdvisor)* - тиісті мамандық бойынша білім алушының академиялық тәлімгерінің қызметін атқаратын, оқу траекториясын таңдауына (жеке оқу жоспарының қалыптасуына) және оқу кезеңінде білім беру бағдарламаларын игеруіне ықпал ететін оқытушы;

*13) элективтік пәндер* – белгіленген кредит шеңберінде және білім беру ұйымы енгізетін таңдау бойынша, білім алушылардың жеке дайындығын көрсететін әлеуметтiк-экономикалық дамытудың ерекшеліктерін және нақты өңірдің, жоғары оқу орындарында ғылыми мектеп пайда болатын қажеттiліктерін есепке алатын компонентке кiретiн оқу пәндерi.

**Кредиттік оқыту технологиясы бойынша оқу үдерісін ұйымдастырудың негізгі басымдықтары**

А)Кредиттік оқыту технологиясын пайдалану арқылы оқу үдерісін ұйымдастырудың негізгі міндеттері:

1) білім көлемін біріздендіру;

2) оқытуды барынша дараландыру үшін жағдай туғызу;

3) білім алушылардың өзіндік жұмыстарының рөлі мен тиімділігін күшейту;

4) білім алушының оқудағы шынайы жетістіктерін оларды тиімді бақылау рәсімдері негізінде анықтау болып табылады.

Б). Кредиттік оқыту технологиясы мыналарды көздейді:

1) білім алушылардың жеке оқу жоспарын қалыптастыруға тікелей қатысуын қамтамасыз ететін элективтік пәндердің каталогына енгізілген таңдауы бойынша пәндерді олардың таңдау еркіндігі;

2) білім алушылардың оқытушыларды таңдаудағы еркіндігі;

3) білім алушылардың білім траекториясын таңдауына ықпал ететін эдвайзерлерді оқу үдерісіне тарту;

4) оқытудың интерактивті әдістерін пайдалану;

5) білім беру бағдарламаларын меңгеруде білім алушылардың өзіндік жұмыстарын жандандыру;

6) білім алушылардың оқудағы жетістіктерін бақылаудың тиімді әдістері;

7) Оқу жылы академиялық кезеңдерден, аралық аттестаттау кезеңдерінен, демалыстардан және практикалардан тұрады.

**Пікірлесуге арналған сұрақтар?**

1. Университет пен мектепте білім алудың қандай басты айырмашылықтары бар?
2. Университетте студенттің білім алу үдерісін жекедараландыру үшін қандай жағдай жасалу қажет?

**Белсенді үлестірме материал № 2**

**Академиялық эдвайзер студентке академиялық қолдау көрсетудің негізгі компоненті ретінде**

Эдвайзер, Қазақстанның жоғары білім беру жүйесінің реформалауымен келген «жаңа феномен» деп тұжырымдауға болады.

Білім алушыларды кредиттік оқыту технологиясының ерекшеліктеріне бейімдеу, ақпараттық хабардарлығы мен академиялық сауаттылығын арттыру, олардың жеке оқу траекториясын саналы түрде қалыптастыруға мүмкіндік береді. Осы мәселелерді қанағаттандыру үшін, соңғы жылдары Қазақстанның жоғары оқу орындарына эдвайзер-оқытушы, тьютор-оқытушы деген жаңа қызметтер енгізілуде.Қазақстандық білім беру жүйесінде «академиялық эдвайзер (Аdvisor) - тиісті мамандық бойынша білім алушының академиялық тәлімгерінің қызметін атқаратын, оқу траекториясын таңдауына (жеке оқу жоспарының қалыптасуына) және оқу кезеңінде білім беру бағдарламаларын игеруіне ықпал ететін оқытушы» деп анықталады.

Студенттерге академиялық кеңес беру ортағасыр университеттерінде кең дамыды. Осы уақытта академиялық «эдвайзер» термині қолданылмаса да, факультет мүшелері, оқытушылар аудиториялық, аудиториядан тыс іс - шараларды ұйымдастырып, білім алушылардың қосалқы ата - аналарын рөлін атқарған. Гарвард, Йель, Уильям және Мэри университеттерінің профессор - оқытушылар құрамы студенттердің интеллектуалдық, адамгершілік тәрбиесіне белсене атсалысып, академиялық кеңес беру үздіксіз жүргізіліп, студенттердің діни, ақыл - ой көзқарастарының қалыптасуына әсер еткен. Осы уақыт аралығында, элективті курстар жүйесінің қалыптасуы, тәжірибеге ендірілуіне бағыт бұрған, Гарвард және басқа да АҚШ-тың алғашқы жоғары оқу орындары, факультет мүшелерінің студенттерге кеңес беруін талап ретінде орнатты. Дегенмен, студенттерге оқу үрдісінде бағыт - бағдар беретін кәсіби тұлғалардың қажеттігін түсініп, 1841 жылы АҚШ - та бірінші болып Охайо Кенион колледжі (Kenyon College of Ohio) ресми түрде академиялық эдвайзерлерді оқу үрдісіне енгізген.

Эдвайзерлер, студенттің берілген пәндер каталогы тізімінен өзінің болашақ мамандануы (major), фундаменталды, қажетті пәндерді таңдауда қателіктер жібермеуін басқарады.

Академиялық эдвайзерлер,кеңес беру арқылы білім алушылардың жетістігіне; кеңес беру үрдісіне университет мүшелерін (профессор-оқытушы құрамы, инструктор, әкімшілік),университеттің академиялық қолдау көрсету ресурстарын (жазу, оқыту - кеңес беру орталықтары) қатыстыруына; жоғары оқу орнының саясаты мен ерекшеліктері туралы ақпарат беруге; жалпы жоғары білім беру жүйесінің қызметіне жауапты болады.

Кейбір АҚШ – ғалымдары, эдвайзерлерді оқытушылар қатарына жатқызады. Мысалы, ғалым Appleby академиялық эдвайзерлер мен оқыту үрдісінің арасындағы байланыстылықты орнатты. ЖОО-да оларды арнайы дайындау, біліктілігін үнемі арттыру, студенттің дамуының теориялары, бойынша білімдерін жетілдіріп отыру, сапалы академиялық кеңес берудің негізі болады деп тұжырым жасады.

Ал, ғалым Т. O’Банион (O’Banion,1972) «дамытушы» эдвайзердің моделін негіздеп, оның кәсіби іс-әрекетінің өлшемдерін ( the dimensions of the process of academic advising) ажыратты:

1. білім алушылардың өмірлік мақсаттарын зерттеу;

2) карьералық мақсаттарын анықтау;

3) негізгі және оқу бағдарламасын іріктеу;

4) оқу курстарын жоспарлау;

5) студенттің сабақ кестесін құру.

Академиялық кеңес беру үрдісінің формалары мен құралдары еңбастысы эдвайзердің және студенттің әрекеттесу мақсатымен, сонымен қатар іс-әрекет мазмұнына сай іріктеліп, жүргізіледі.

Сонымен қатар, академиялық қолдау көрсету үдерісі, Дж. Брансфорд және Б.С. Стейн ұсынған академиялық кедергілерді шешу технологиясы (IDEAL) бойынша бірізділікпен ерекшеленетін бес кезеңнің жиынтығы болып табылады: диагностикалық **(I- Identify)** (академиялық мәселелерді айқындау, белгілеу); ізденістік **(D-Define)** (себептерін іздестіру); келісімдік **(E- Explore)** (академиялық кедергілердің шешу стратегиясын қарастыру, жауапкершілікті бөлу, қадамдық жоспарын әзірлеу); іс-әрекеттік **(A-Anticipate and Act)** (айқындалған жоспардың мүмкін болатын салдарын алдын-ала болжау), рефлексивтік **(L- Look back and learn)** (іс-әрекетке кері байланыс жасау).

**Академиялық эдвайзер жауапты:**

Эдвайзер қызметі оқытудың формасы болып та қарастырылады. М.К. Хемуал (Martha K. Hemwall, Lawrence University) «Академиялық эдвайзер - оқытуформасы ретінде: ұйымдастырудың 10 қағидасы» (Academic Advising as Learning: 10 Organizing Principles) мақаласында академиялық эдвайзерлердің кеңес беруін студенттерді оқыту, біліммен қаруландыру үрдісіне жатқызып, оны ұйымдастырудың 10 қағидасын ғылыми негіздеді:

1. академиялық эдвайзерлер, студенттердің университеттің миссиясы туралы ақпарат алуын жеңілдетуі тиіс;

2. институттың және студенттің жеке мақсаттарын байланыстыра отырып, олардың ойлау дағдыларын дамытуы қажет;

3. студенттің жеке мақсаттарына жетудегі оқыту үрдісін оңтайландыру қажет;

4. студенттің жауапты азамат, жан- жақты дамыған, ақыл- парасатты тұлға ретінде қалыптасуына өзіндік педагогикалық әсерін тигізуі қажет;

5. әрбір студенттің оқыту стилі туралы білімдерін толықтырып, анықтап отыру керек;

6. студенттің әлеуметтік тәжірибесінің оның білім мазмұнын түсініп, қабылдауындағы әсерін анықтауы қажет;

7. студенттің университет қабырғасында жетістікке жетуіне, оның білім алу тәжірибесі мен көрсеткіштерінің әсерінің маңызы зор екенін түсінуі қажет;

8. кеңес беру уақыты, білім алушылардың жеке - дара мақсаттары мен идеяларын айтып, негіздеп, пікірлесуге мүмкіндік беретін диалог ретінде өтуі қажет;

9. академиялық эдвайзер кеңес беру барысында оқытуға жетекші, «жолбасшы» ретінде ұстауы қажет;

10. студенттердің қателіктері, жөнсіз қылықтары мен қарама қайшылықтарын мойындатып, одан тиісті қорытындылар жасауға жетекші болуы қажет.

**Академиялық эдвайзермен әрекеттесу барысында студент жауапты:**

- кездесулерге уақытында келу,

- академиялық сұрақтары, мақсаттары туралы пікірталасуға дайындығы;

- тиісті оқу материалдарын беру (емтихан нәтижелері, бағалау формалары т.б. );

- кеңес алу уақытын саналы өткізу, университеттің саясаты мен талаптарына қатысты пәндер каталогы, арнайы факультеттің материалдары, оқу дәрежесін иелену талаптары;

- қазіргі, болашақтағы білім алу және кәсіби мүмкіндіктері туралы ақпараттар алу;

- эдвайзердің жеке басын сайлауға, талаптары мен нұсқаулықтарын орындауға;

- арнайы оқу кестесінің тиімділігі, өмір құндылықтары, белгілі бір академиялық емес шешім қабылдауда эдвайзердің сараптама жүргізуін бағалауға;

- эдвайзерге курс бойынша жетістіктерін хабарлап тұруға жауапты болады.

**ЭЛЕМЕНТ 2**

**Университеттің оқыту үдерісінде өзін өзі ұйымдастыру**

Уақыт менеджменті. Дәріске, практикалық сабақтарға дайындалу. Оқу барысындағы проблемалық жағдаяттар. Оларды шешудің алгоритмі.

**Мақсаты:**

Студентке, дәріске, практикалық сабақтарға дайындалудың негізгі техникалары, оқу барысындағы проблемалық жағдаяттарды шешудің алгоритмі туралы түсінік **қалыптыру**

Студентке өзінің уақытын тиімді жоспарлау, алынған тәжірибесіне талдау, рефлексия жасауға **үйрету;**

**Тайм-менеджмент (уақытты басқару)**

**Мақсаты:** студенттің өз уақытын тиімді басқару қабілетін дамыту;

Берілген тізімнен уақытты тиімді пайдалануға кері әсер ететін жағдайларға талдау жасаңыздар. Өзіндік олардың алдын алу жоспарын жасаңыз.

**Өздік жұмыс тапсырмалары:**

**Тапсырма № 1 Уақытты тиімді пайдалануға кері әсері тигізетін жағдайлар.**

* Күн тәртібінде мақсаттың нақты айқындалмауы
* Істерде басымдықтардың болмауы;
* Бір уақытта бірнеше тапсырманы орындауға әрекет жасау;
* Алдағы тапсырмалар мен қиындықтар оларды шешу жолдары туралы түсініктерінің болмауы;
* Күн тәртібін жоспарлау алмау;
* Жеке тұлғалық ұйымдаспағандық, шашылып жатқан оқу үстелі;
* Материалды аса көп оқу;
* Мотивацияның жетіспеуі;
* Телефонмен сөйлесу;
* Әлеуметтік желілерде отыру (агент, контакт, Facebook);
* Жұмысты аяғына дейін жеткізбеу;
* сабаққа дайындыққа аз уақыт бөлу;
* жеке тақырыптарға басқалармен көп әңгімелесу;
* аса көпшілдік;
* «басқа күнге қалдыру» синдромы;
* асуғу; нәтиженің тез болуын күту; аса шыдамсыздық.

**Тапсырма № 2**

Күнделікті тапсырмаларды тиімді орындау үшін күн тәртібін аса ұқыптылықпен жоспарлау маңызды. Кешегі күніңізді талдап, қойылған мақсаттарға кедергі келтіретін кері жағдайларды анықтаңыз. Сіздің ойыңызша, университетте тиімді ұйымдастырылған күн тәртібі қалай болу қажет?

|  |  |  |
| --- | --- | --- |
| **Іс-әрекет түрлері** | **Жіберілген уақыт** | **Уақыт %** |
| 1. Университетте білім алу |  |  |
| 2.Жоспарлау (күн, айы, жылы) |  |  |
| 3.Кітап оқу |  |  |
| 4.Интернет |  |  |
| 5.Сыртқы бет-бейнесін қалыпқа келтіру (шаш, киім, т.с.с.) |  |  |
| 6.Тамақ ішу |  |  |
| 7.Ойлану |  |  |
| 8.Жолға кеткен уақыт |  |  |
| 9.Демалыс, ойын-сауық |  |  |

**Тапсырма № 3**

Белгілі бір жұмысты жоспарлау үшін оның мақсатын анықтау қажет. Үлестірме материалымен танысып, мақсат, оның критерийлері, қысқа, орта, ұзақ мерзімді мақсаттарды анықтауға тырысыңыз.

Ұзақ мерзімді мақсатты анықтау

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Орта мерзімді мақсатыңызды анықтау

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Алдыңғы 5 күнге шолу жасап, оған жоспар құрыңыз. Алдыңғы аптада орындайтын маңызды және қосалқы тапсырмаларыңыздың тізімін жасаңыз.

***Апталық жоспар***

|  |  |  |  |  |
| --- | --- | --- | --- | --- |
| Апта күні | Негізгі тапсырмалар | Мақсат жетуге әсер ететіндер | Мүмкін болатын кедергілер | Кедергілерді қалай жеңуге болады? |
| 1  2  3  4  5 |  |  |  |  |

**Дәріс, практикалық сабақтарға дайындалу. Оқуда кездесетін қиын жағдайлар. Оларды шешу алгоритмі.**

**Өздік жұмысқа арналған тапсырмалар.**

**Тапсырма № 1**

Дәріс, практикалық сабақтарына дайындалуды талдаңыз. Дайындалудың негізгі тиімді тәсілдерін анықтап, кластерге толтырыңыз.

Сізбен құралған сызбаны берілген ***үлестірме материал № 3 салыстырыңыз***. Сізге маңызды, тиімді тәсілдерді жазып алыңыз. Сабаққа дайындалуда осы әдістерді қолданып көріңіз.

**Тапсырма 2**

Сіздің ойыңызша, кедергі, қиындық, академиялық қиындық дегеніміз не? Практикалық, дәріс сабақтарына дайындалуда кездесетін қиындықтарды анықтаңыз, тізімін жасаңыз.

**Тапсырма 3**

Үлестірме материалында берілген мәселелерді шешу алгоритмімен танысыңыз. Әрбір кезеңнің ерекшеліктерін қарастырып, келесі сұрақтарға жауап беруге тырысыңыз.

|  |  |
| --- | --- |
| *Кезең* | *Сұрақтар* |
| *Диагностикалық кезең* | Сіздің психологиялық жағдайыңыз қандай?  Сізге көмек керек пе? Сіз көмекті кімнен сұрай аласын?  Сіздің жұмысыңыз туралы, оның мақсаты туралы нақты түсінік бар ма?  Қандай мәселе іске аспай жатыр? Неге байланысты сіз іс- әрекетіңізді жүзеге асыра алмай жатырсыз?  Мәселенің қандай белгілері бар?  Проблема бірінші рет қашан пайда болды?  Мәселені шешуге не әсер етеді? |
| *Ізденушілік кезең* | *Себебін анықтау:*  Мәселенің туындауына не әсер етті?  Неліктен мәселе туындады? Қайдан туындады?  Мәселе неліктен шешімін таппай жатыр?  ***Қосымша ақпаратты жинау, іздестіру***  ***Кім? Не?Қайда?Қашан? Керек ақпаратты қалай табуға болады?*** |
| *Келісім-шарт кезеңі* | *Шешім табудың мүмкін болатын жолдарын іздестіру*  Мәселенің шешімін табуға не әсер етеді?  Мәселенің түп тамырын шешуге қандай жол тиімді?  Қандай шешімдер ойластырып қойдыңыз?  Бұл мәселе қайталанбас үшін не істеуге болады?  Пайда болған мәселені шешуге не кедергі келтіреді?  *Мәселені шешу жолдарын таңдау, шектеуліктерді орнату*  Қандай шектеуліктер бар? (уақыттық, материалдық т.б.)  Қандай талаптар бар? |
| Іс әрекеттік кезең | Мақсатты жүзеге асыруға қандай жағдайлар кедергі келтіреді?  Керісінше, жағымды әсер етеді? |
| Рефлексивтік кезең | Не жүзеге асты?  Қалай және неліктен жүзеге асты?  Болашақта қандай мәселелер бойынша жұмыс жасау қажет? |

Берілген мәселені шешу алгоритмінен нәтиже шықпаса, бағыт бағдар беруге, немесе басқа студенттер ісімен айналысатын бөлімдерінің қызметін ұсынатын кафедраның академиялық эдвайзерінің көмегіне жүгініңіз.

**Белсенді үлестірме материал № 1**

**Мақсаттарды қалыптастыру критерийлері**

* Мақсат шынайы болу қажет (жекетұлғаның мүмкіндіктері мен қажеттіліктерін ескеру)
* Мақсат экологиялық болу қажет (жекетұлғаның өзіне, басқаларға зиян келтірмеуі)
* Нақтылық ( көздеген нәтижені анықтау)
* Мақсат тек қана осы шақта қалыптасуы қажет
* Мақсатты үш жүйеде елестету керек: нәтиже, нәтижені сезу, есту
* Мақсат позитивті формада қалыптасады;
* Нәтижеге жетуге сенім

**Мысалы:**

Мен, Рыстина Индира 31 мамырға дейін алдыма мақсат еткен іс-әрекет жоспарына сәйкес, өз- өзіме сенімділік, оқуға деген позитивті көңіл күйімді дамыту арқылы педагогика пәніне толықтай дайындаламын.

**Мақсаттарды үшке бөлеміз.**

1.Ұзақ мерзімді (стратегиялық)

2.Орта мерзімді (оперативті)

3. Қысқа мерзімді (тактикалық)

Ұзақ мерзімді мақсат бірнеше жылға (10-20 жылға), өмір кезеңдеріне жасалады. Мақсаттың басымдықтары екі өлшеммен ерекшеленеді:

- мақсаттың маңыздылығы;

- мақсаттың шұғылдығы.

Ортамерзімді мақсат бірнеше айларға жасалады. Тиімді оперативті мақсат келесі сұрақтарға жауап беруі керек: Кім? Қашан? Қалай? Неліктен?

**Белсенді үлестірме материал № 2**

**Дәріске дайындық**

Дәріс материалын толық меңгеру үшін оған студенттің дайындалуы қажет. Төменде берілген нұсқаулықтар дәріске тиімді дайындалуға мүмкіндік береді.

1. Алдыңғы дәрісті аса ұқыптылықпен қайталап шығыңыз. Жоспарын, негізгі сұрақтарын айқындаңыз.
2. Дәріс пен оқулықтағы материалдарды салыстырыңыз. Түсініксіз терминдер мен сөздерді жазып алыңыз, глосарий құрастырыңыз.
3. Қосымша қайталауды қажет ететін сұрақтарды белгілеңіз. Дәріс барысында осы сұрақтарға жауап алуға алдын ала дайындық бола алады.
4. Оқытушымен берілген әдебиеттерді қарап шығыңыз.
5. Алдыңғы дәрісте берілген тапсырмаларды қайталауды ұмытпаңыз. Дәріс сабағына үнемі қайталау жүргізу, дайындалу пән бойынша тұтас түсінік қалыптастыруға мүмкіндік береді.

**Дәріс бойынша конспект жазу**

Дәріс барысында конспектілеу пәнді меңгеру барысындағы маңызды ақпарат. Дегенмен, студенттер оған механикалық жазба ретінде қарайды, материалдын мәніне үңілмейді. Төменде берілген нұсқаулықтар конспекті сауатты түрде жүргізуге мүмкіндік береді:

1. Жай ғана көшірмемен шектелмеу. Материалды ұғынып, қысқаша сөйлемдермен немесе сөздермен , фразалармен түртіп алу.
2. Мәтінді орналастыруды түрлендіріңіз. Оңай есте сақтау және қайталау, толықтыру мәселелерін ұмытпау
3. Нені жазу керек екені туралы шешімді жеке қабылдаңыз. Есте сақтауға қажетті ақпаратты жазып алу
4. Дәрісте «осы материалды меңгеру барысында мен нені үйренуім керек?» деген сұрақ қойып отыру
5. Жазбадағы маңызды ақпараттарды белгілеп қою. Парақта негізгі идеялар мен терминден айқын көрініп тұратындай етіп орналастыру. Маңызды ақпаратты белгілеу үшін сурет, түрлі түсті маркерлер, белгілеулер қолдану.
6. Түсінбей қалған ақпаратты жазып алып отыру. Осыған қатысты өздеріңіздің көзқарастарыңыз мен ойларыңызды да қалдырмау. Осының барлығы дәріс соңында оқытушыға сұрақ қоюға мүмкіндік береді.
7. Конспектіге қайталау жүргізу. Оларға толықтыру, өзгерістер енгіп отыру.

**Семинар сабақтарына дайындалу**

Семинар дәрістен де маңызды сабақ түрі. Практикалық сабақтар, материал бойынша пікірталас, талдау жүргізуге өте ыңғайлы. Төменде берілген нұсқаулықтар семинар сабақтарына тиімді дайындалуға мүмкіндік береді:

1. Семинар сабақтарына аса жауапкершілікпен қарау. Емтиханда осы сабақтарда талданған материалдар бойынша жауап алуға болады.
2. Әрбір сабақққа дайындалып бару. Жоспарлы түрде дайындалу емтиханға қажетті материалдар жинауға мүмкіндік береді. Белсенділік оқытушымен, топ студенттермен ескеріледі.
3. Семинарға дайындықты сабақтың жоспарын, әдебиетін танысудан бастаған жөн. Дайындық үшін дәріс конспектілерін, оқулық, арнайы материалдарды қолданыңыз.
4. Сұрақтар дайындау. Күрделі, қарама қайшылықты сұрақтарды оқытушыға қою.
5. Топ студенттерімен бірігін жұмыс жасау, өзіңіздің біліміңізбен бөлісуге, толықтыруға мүмкіндік береді.
6. Кітап немесе дәріс мәтінімен баяндама жасамауға тырысу. Ең бастысы, ғылымның терминдік апппаратымен еркін қолданып, мысалдар келтіруге үйрену қажет.

**Белсенді үлестірме материал № 3**

**Мәселелерді шешу алгоритмі**

Академиялық мәселелерді шешу үшін, Дж.Брансфорд және Б.С.Стейн ұсынған академиялық кедергілерді шешу технологиясы (IDEAL) бойынша бірізділікпен ерекшеленетін бес кезеңнен тұратын кешенді қолдануға болады:

1. Диагностикалық **(I- Identify)** (академиялық мәселелерді айқындау, жетістікке жету белгілеу);
2. Ізденушілік **(D-Define)** (себептерін іздестіру);
3. Келісімдік **(E- Explore)** (академиялық кедергілердің шешу стратегиясын қарастыру, жауапкершілікті бөлу, қадамдық жоспарын әзірлеу);
4. Іс-әрекеттік **(A-Anticipate and Act)** (айқындалған жоспардың мүмкін болатын салдарын алдын-ала болжау),
5. Рефлексивтік **(L- Look back and learn)** (іс-әрекетке кері байланыс жасау).

**ЭЛЕМЕНТ № 3.** **ЖОО-да студенттің өздік жұмысы**

Өздік жұмысты ұйымдастырудың мақсаты, міндеттері. өздік жұмыстың формалары мен түрлері. Өздік жұмысты бақылау әдіс-тәсілдері. Плагиат.

**Өз бетімен білім алу парадигмасы және студенттің өздік жұмысы.** *Өз бетімен білім алу парадигмасы* оқытудың дәстүрлі дәрістік-семинарлық жүйесін қайта қарастыруға себепші болады. Қазіргі кезде, оқу уақытының көлемін қысқартусайыстарға бетбұрыс жасалып отыр. Негізінен студенттердің танымдық қабілеттерінің жетілуіне көңіл бөлінеді. Бұл жерде ғылыми ақпарат пен білім алудың әдіснамалық мәдениетін меңгеру бірінші орында тұр. Студенттерге көздеген білімге қол жеткізу үшін жаңалықты үзбей іздестіре отырып, ақпараттық процестерді (іздестіру, сақтау, қайта қарастыру, тарату) сауатты түрде іске асырудың маңызы зор екендігін жоғарыда атап өттік. Осыған байланысты, қазіргі білім беру процесінің артықшылығы білімді, іскерлікті және дағдыны механикалық түрде беру емес, керісінше ақпараттық-рухани қор көздерін өз бетімен іздестіріп, табылған ақпаратқа талдау жасап, оны қолдана білетін, сонымен қатар пікірін ой елегінен өткізіп, ары қарай жетілдіруге тырысатын және жылдам өзгеріп жатқан өмір жағдайында өзін іс жүзінде табысты түрде көрсете білетін тұлғаны қалыптастыру.

Сонымен, жаңа білім беру парадигмасының ең алдымен студенттердің креативті және рухани дамуына бағытталғандығы білім беру практикасының басты міндетіне табиғат пен қоғам заңдылықтарын үйрету ғана емес, сонымен қатар «адам–табиғат–қоғам» жүйесіндегі қатынастарды үйлестіруге қол ұшын беру әрекеттері жататындықтан, мақсаты тұлғаның креативтік потенциалын жетілдіру болып табылатын оқыту әрекетіне инновациялық білім беру мәселесін дамыту септігін тигізеді.

**Өздік жұмысты орындау студенттің келесі кезеңдерді орындауын талап етеді:**

*- өздік жұмыстың мақсатын анықтау;*

- танымдық мәселені нақтылау

- өздік жұмыстың қойылған міндеттерді шешуі

- өздік жұмысты сапалы орындалуына тиімді тәсілдерді қолдану;

Өздік жұмыстың орындалуын жоспарлау, жүзеге асыру.

**Оқу барысында студент өздік жұмыс түрлерін орындайды:**

1. Дәріске дайындалу;
2. Практикалық сабақтарға дайындалу
3. Семинар сабақтарына дайындалу
4. Эссе, реферат, аннотация, рецензия жазу;
5. Порфолио құрастыру
6. Емтиханға дайындалу;
7. Баяндама жасау, қорғау.

**Өздік жұмыс тапсырмалары**

**Тапсырма № 1**

***БББ*** (білеміз, білгіміз келеді, білдік) стратегиясын қолдана отырып соңғы кезде аудиториядан тыс өздік жұмыс туралы ақпаратты анықтаңыз.

БББ (білеміз, білгіміз келеді, білдік) Чикаго университетінің профессоры Д. Оглмен құрастырылған. Оның негізгі ерекшелігі сыни тұрғыдан ойлауды дамыту технологияларын пайдалана отырып оқыту үдерісін (күш түсіру, ұғыну, рефлексия) үш кезеңімен өткізу.

БББ стратегиясы келесі кестені пайдалану арқылы қолданылады:

|  |  |  |
| --- | --- | --- |
| *«Б» Білеміз* | *«Б» Білгіміз келеді* | *«Б» Білдік* |
| 1.  2.  3. |  |  |

**Тапсырма № 2**

1. «Insert» әдістемесіне сүйене отырып, өздік жұмыстың формаларын (Дәріске дайындалу;практикалық сабақтарға дайындалу; семинар сабақтарына дайындалу; эссе, реферат, аннотация, рецензия жазу; портфолио құрастыру; емтиханға дайындалу; баяндама жасау, қорғау).

|  |  |  |  |
| --- | --- | --- | --- |
| I | interactive | өзін- өзі белсендіру | «V»-білеміз |
| N | noting | Жүйелі түрде белгілеу | «+» - жаңа ақпарат |
| S | system for |  |  |
| E | effective | тиімді | «-» -басқаша ойладым |
| R | reading and | оқу және ойлау | «?»-сұрақтардың бар екенін білмедім |
| T | thinking |

Студенттермен «Insert» әдістемесін қолдануға қажетті бірнеше ережелерді белгілейік:

* Белгілеулер жасау («V»-білемін; «+» - жаңа ақпарат; «-» -басқаша ойладым; «?»-сұрақтардың бар екенін білмедім)
* Мәтінді оқу барысында белгілеулер жасаңыздар;

**Тапсырма № 3**

Алынған тәжірибеге рефлексия (кері байланыс) жүргізу үшін іс-әрекетке белгілі бір ұстаным беретін ПМҚ («плюс», «минус», «қызықты») кестесін толтыру қажет.

ПМҚ («плюс», «минус», «қызықты») кестесі

|  |  |  |
| --- | --- | --- |
| + | - | қызықты |
|  |  |  |

**Белсенді үлестірме материалдары № 1**

**Емтиханға дайындалу ерекшеліктері**

Кредиттік оқыту технологиясына сай белгілі бір оқу пәнін меңгерудің нәтижесі 100 баллмен өлшенеді.

Емтихан студенттер үшін өте күрделі сын, сондықтан оған жан-жақты дайындық қажет.

1. Жүйелі түрде дайындалу (семестрдегі әрбір семинар,дәріске дайындалу, оқудың басында қарастырылатын емтихан сұрақтарын алу).
2. Меңгерілген материалды үнемі қайталау;
3. Емтиханға дайындалу барысында білмейтін, дұрыс түсінбеген сұрақтарға аса назар аудару;
4. Жазбаша, тест сұрақтары бойынша дайындалу;
5. Өз өзіне сенімділігін көрсету.

**Эссе жазу**

Эссе жазу студенттердің шығармашылық қабілетін дамыту арқылы академиялық жазу мәдениетін де қалыптасады.

**Қолыңа не үшін қалам алғаныңды ең алдымен өзің түсініп ал.**

Мінсіз эссе жазудың дайын ережесі жоқ және болмайды да, дегенмен эссе жазу дағдыларын жүзеге асыруға көмектесетін ережелер мен нұсқаулар бар.

Ең алдымен өзіңнің хабарлайтын, жазатын, ой толғайтын, талқылайтын тақырып туралы жан- жақты зерттеу жүргізу керек. Сондай-ақ, эссе жазуға не себеп болды, эссені кім оқитынын түсіну өте маңызды. Оқырманның назарын өзіңе аудартатын, мүмкін болса қарсы жауап реакция-сын тудыратындай өз ойыңды, сезіміңді, көңіл-күйіңді жеткізу үшін мәнерлі, мазмұнды, әсерлі сөздерді дұрыс таңдай білу керек. Эссе жазатын адам үшін ең маңызды қасиет – тілді еркін меңгеруі, басқалардың сезіміне әсер ететіндей дәл, анық бейнелі етіп сабақтастыра жаза білу.

**Эссе жазуға қалай дайындалу керек?**

Эссе жазуға кіріспес бұрын ең алдымен мына сұрақтарға жауап беру керек сияқты: «Мен неге және не үшін жазып отырмын?», «Менің жұмысымды кім оқиды?», «Мен қандай идеяларды айтқым келеді?», «Маңызды ақпаратты мен қай жерден іздеп таба аламын?», «Мен оқырмандардан қандай пікірлер мен іс-әрекеттерді күтемін?»

**Эссе жазудың нақты мақсаты қандай?**

-Белгілі мәселе бойынша өз пікірін баяндау, дәлелдеу;

- -Оқырмандарды ақпараттандыру;

-Мәселені талқылау және шындықты табуға тырысу;

-Көңіл-күйіңді білдіру және оқырман көңілін аудару, эмоция туғызу;

-Іс-әрекетке түрткі болу.

**Аннотация және резенция жазу**

Белгілі бір жұмысқа аннотация жазуда келесі кезеңдерге назар аудару қажет:

1. Теориялық бөлім

* Жұмыстың мақсаты;
* Негіздемесі
* (зертеуді орындау барысында қандай сұраққа жауап беру керек)
* Зерттеуді жүргізу әдістері;
* Зерттеуді жүргізу жоспары;
* Алынған нәтижелер.

Рецензия латын тілінен «recensio- қарастыру»- белгілі бір басылым түріне (ғылыми, ғылыми-көпшілік, көркем әдебиет, газет, журнал мақалалары) талдау жасау, баға беру, пікір айту.

Рецензияның көлемі аз, жазылған пікірі қысқа болады. Рецензия жазудың үлгісі:

* Тақырыптың өзектілігі және мәнділігі;
* Тақырыптың ашылуы;
* Қолданылған әдебиеттерге сипаттама (әдебиеттер, өндіріс, статистикалық мәндер, көлемі, жаңалығы);
* Ғылыми баяндама жасаудың сапасы мен бірізділігі;
* Жұмысты безендіру сапасы (библиография, сурет , кестелердің орналасуы).

**Белсенді үлестірме материал № 2**

**Портфолио қалай құрастырылады**

Пән бойынша портфолио жасаудың негізгі мақсаты жинақталған материалдарды бірізділік қағидасында орналастыру арқылы тұтас түсінік қалыптастыру, студенттің меңгеру үдерісін жеңілдету. Портфолио студенттің белгілі бір сала бойынша кәсіби жетістіктерін көрсететін студенттің өздік жұмыстарынан, мақалалар мен ресурстар жиынтығы.

**Портфолионың мақсаты:**

- студенттің білім алу іс-әрекетін белсендіру; студенттің кәсіби міндеттерді шешу тәжірибесін жүйелеу және сақтау;

- студенттің алдыңғы және кейінгі білімдер арасында байланыстар орнатуына мүмкіндік беру;

- курсты меңгеру барысында студенттің жекетұлғалық, кәсіби өсуіне есеп жүргізу;

- өздік жұмыстар арқылы студенттің мүмкіндіктерін, білімді меңгерудегі жетістіктерін көрсету;

-студенттің өзін-өзі бағалауы, өзіндік рефлексия жасауына, оқытушының бағалауына негіздеме.

**Портфолио**-сіздің тақырыбыңыз бойынша арнайы өзіңіздің көзқарасыңызды білдіретін жинақталған материалдар құрамы. Ол сіздің тақырыбыңыздың қаншалықты терең зерттелгенін көрсетеді. Оған мынадай материалдар кіруі мүмкін:

* 1.Газет, журналдардың қиындылары
* 2.Интернет материалдары
* 3.Өзіңіздің пікіріңіз бен сараптамаларыңыз, жазба жұмыстарыңыз
* 4.Интервью материалдары мен сараптамалары
* 5.Мамандардың пікірлері
* 6.Аудио, бейне материалдар
* 7.Статистиканы немесе басқа мәліметтерді көрсететін кесте, сызбанұсқа, графиктер мен диаграммалар, суреттер

8.Сіздің қысқаша баяндама- ұсынысыңыз.

**Портфолионың үлгілік құрылымы**

**Бөлім 1 «Жалпы ақпарат»**

* 1. Резюме (берілген ресми сызба негізінде);
  2. Өмірбаян (еркін түрде). Өміріңіздің негізгі оқиғаларына сүйене отырып, қысқаша баяндама жазу.
  3. Өмірлік мақсаттар (2-3 жылға, немесе 5-7 жылға). «Мен болашақта қандай жетістікке жеткім келеді?» деген сұраққа жауап ретінде.
  4. Тест нәтижесі (ҰБТ).

**Бөлім 2 «Ресми құжаттар».**

Бұл бөлімде іс-әрекеттің белгілі бір саласы бойынша жеткен жетістіктеріңіз бойынша құжаттар жинақталады. Ресми құжаттардың тізімін келесідей орналастыруға болады:

* Орта білім куәлігі;
* Олимпиада дипломдары;
* Сайыстардың қатысушысы дипломы;
* Спорт жетістіктері және т.б.

**Бөлім 3 Шығармашылық жұмыс және әлеуметтік тәжірибе**

Бұл бөлімде Сіздің әлеуметтік және шығармашылық белсенділігіңіздің негізгі формаларынан, шығармашылық және жобалық жұмыстардың жиынтығынан тұрады: ғылыми конференцияларға қатысу; білім беру лагерлері, арнайы курстардан, іс тәжірибелерден өту, көркемдік,спорттық жетістіктер.

Ұсынылатын жұмыстардың үлгілік тізімі:

* Жобалық жұмыстар. Жобаның тақырыбы, орындалуы көрсетіледі. Фотосурет, слайд ретінде қосымшалар қосуға болады.
* Зерттеу жұмыстары және рефераттар.
* Техникалық шығармашылық жұмыстары: үлгілер, макет жасау. Нақты жасалған жұмыстар тізімі, көрмелерге қатысу беріледі.
* Іс тәжірибелерден өту: тілдік, еңбек.
* Қоғамдық қозғалыстарда, ұйымдарға қатысу. Ұйымның аты, мақсаты, міндеттері, ұйымға мүшелік ету аралығы көрсетіледі.
* Қосымша білім беру мекемелерінде білім алу. Ұйымның, курстың аты жазылады.
* Олимпиада, сайыстарға қатысу. Іс-шара түрлері, өткізілген орны, оқушының жетістігі көрсетіледі.
* Ғылыми конференцияларға, семинарларға қатысу. Тақырыбы, уақыты, ұйымдастырылған білім беру ұйымдары көрсетіледі.
* Спорттық нәтижелер. Спорт түрі, жарыстың формасы көрсетіледі.

**Бөлім IV. «Пікір»**

Бөлімде Сіз, сіздің әртүрлі іс-әрекет жетістіктеріңіз туралы жазған мамандардың, мұғалімдердің, ата-аналардың, достарыңның пікірінен тұрады. Пікірлер тізімі:

* Мұғалімдердің пікірі;
* Достарыңның пікірі. Достарыңыздан Сіздің жеке қасиеттеріңізді бейнелеп жазуыңызды сұрауға болады.
* Сіздің газет, журналдарға жазған мақалаларыңызға пікір;
* Әртүрлі ұйымдардан алғыс хаттар.

**Баяндама дайындау және қорғау.**

Университетте оқу барысында бірнеше баяндама жасау, оны қорғауға дайын болыңыз. Төмендегі кеңестер баяндама жасауға үйретеді:

1. Тақырып бойынша негізгі дерекөздерін таңдаудан бастаңыз. Сіздің негізгі идеяңызға сай 8-10 әдебиеттен кем болмау керек.
2. Сіздің жұмысыңыздың мазмұнын ашатын жоспар құрыңыз.
3. Жиналған материалды өңдеу, жалпылау, жүйелеу. Қорытынды жасау.
4. Жазу. Баяндама жазудың негізгі ерекшелігі ғылыми, академиялық стилді қолдану. Академиялық стиль – мақала, кітап, студенттердің өздік жұмыстарын жазуда қолданылатын мәтін стилі.

**Академиялық стиль келесі нормалармен айқындалады:**

- сөйлемдер күрделі, ұзын болуы мүмкін;

- әртүрлі терминдер, шетел сөздерінің кездесуі;

- «біздің ойымызша», «қорыта келгенде», «талдау нәтижесінде» т.с.с. құрылымдық айналымдар қолданылады.

5.Зерттеу нәтижесі бойынша топ алдында сөйлеу. Баяндамада зерттеушінің үш сапасы байланыста болады: зерттеу жұмысын жүргізе білуі, тыңдаушыларға нәтижесін жеткізе білуі, сұрақтарға білікті жауап беруі.

**Баяндама бойынша презентация жасауға дайындықта келесі мәселелерді қарастыру қажет:**

- жобаның презентациясынан аудитория қандай ақпарат алуы қажет?

- сөз сөйлеу (презентация) мазмұны;

- презентацияны иллюстрациялау;

- сөйлеушінің жеке имиджі.

Келесі сызбада берілген «Жаса- Жасама» ережелерін ұстану, Сіздің топ алдында ғылыми жұмысыңызды хабарлауда жетістіктікке жетелейді.

|  |  |
| --- | --- |
| «Жаса» | «Жасама» |
| Аудиторияны алдын ала тексеріңіз, дайындап қойыңыз | «Қосарланған» сөздерді қосудан аулақ болыңыз |
| Барлық тыңдармандарды шолу жасау, алдын ала аудиториядағы атмосфераны анықтау | Қаламмен, сызғышпен тұрмау, қолды еркін ұстау |
| Тыңдармандармен көз байланысын орнату | Қолды қалтаға салмау |
| Ашық, қысқа көрнекіліктерді қолдану | Еденге, экранға, белгілі бір адамға қарап баяндама жасамау |
| Сөйлеу темпі мен ырғағын өзгерту, акцент жасау | Көрнекілік материалдарды сөзбе сөз оқымау |
| Дене қозғалысының бандалған ақпаратқа сай болуы | Түсінікті, анық сөйлеу |
| Берілген уақытты үнемдеу, дер кезінде аяқтау | Шағым, наразылық туғызатындай киінбеу |
| Түсінікті тілді қолдану | Сұрақ интонациясын, көзқарасын қолданбау |
| Жағымды, сенімді нотада аяқтау | Толқымау: Сізден артық бұл баяндаманы ешкімде жасай алмайды. |

**Ғылыми өздік жұмыстарын безендіру.**

Ғылыми жұмыс композициясы.Титулдық бет. Теория+практика.

Аннотация және сын пікір жаза білу.

Кіріспе. Деректері мен әдебиеттерді анализдеу.

Зерттеудің негізгі бөлімін безендіру.

Тезистер құру. Теория + практика.

Қорғау, презентациялау.

* 1.Осы тақырыппен жұмыс істеу барысында сіз нені үйрендіңіз?
* 2.Өздік жұмыстарды орындау барысында туындаған мәселелердің шешудің альтернативті жолдары туралы не білдіңіз?

**Белсенді үлестірме материал № 3**

**Плагиат**

Плагиат басқа біреудің жұмысын, мақсаты мен қолданыс көлеміне қарамастан, дереккөзге сілтеме жасамай, өз жұмысы ретінде ұсыну дегенді білдіреді. Бұл академиялық адалдық нормаларын бұзуды көрсетеді.

**Плагиат үлгілері:**

* көшіріп алу (басқа адамның тілін немесе идеясын өз меншігі ретінде қолдану арқылы);
* дерекөзге сілтеме жасамай, басқа адамның жұмысын сөзбе- сөз үзінді алу;
* дерекөзге сілтеме жасамай, басқа адамның жұмысының жекелеген сөздерін немесе сөздердің орналасу тәтібін өзгерту арқылы басқаша тілмен жазу;
* құраушысына сілтеме жасамай, басқа құжаттан алынған идеяларды қолдану.
* онлайн- дерекөздерді стильдеу мақсатында Интернеттен ақпараттарды кесіп алу және қою; Мысалы, «эссе банкі», немесе «қағаз фабрикасы», сияқты кәсіби агенттіктер арқылы жұмысты сатыл алу немесе тапсырыс беру не бірлескен жобада басқа біреулер орындаған зерттеулерді мойындамау.

Плагиат барлық дереккөз түрлері мен бұқаралық ақпарат құралдарына қатысты туындауы мүмкін: мәтінде, суретте, музыкалық үзінділерде, математикалық туындыда, компьютер ережелерінде және т.б.; web-сайттардан алынған материалдарда немесе қолжазбаларда және басқа бұқаралық ақпарат құралдарында; дәріс және басқа оқушы жұмыстарының үлестіру материалдарын қоса алғанда, жарияланған және жарияланбаған материалдар.

Жоғарыда жазылғанның негізінде, Сіздің зерттеулеріңізде, өздік жұмыстарыңызда қолданатын сілтемелерден, құжаттардан, мәтіннен, және журналдардан, сондай-ақ, web-сайттардан үзінді келтірудің барлық нормаларын сақтау, сонымен қатар тапсырманы орындау кезінде Сізге ауызша немесе жазбаша түрде көрсетілген көмекті атап көрсету маңызды. Басқа біреудің жұмысынан алынған көлемді дәйеккөздерден аулақ болыңыз.

**ЭЛЕМЕНТ 4 Университеттің білім беру үдерісінде таңдау жасау.**

Студенттің жеке оқу траекторияы. Студенттің жеке оқу жоспары. Студенттің өмірлік және кәсіби мақсаттары

**Мақсаты:**

Студент студенттің жеке оқу траекториясының мүмкіндіктері туралы түсінік қалыптасады;

Студент жеке оқу жоспары, таңдау жасау, өмірлік және кәсіби мақсаттарын анықтай алады

Студент өзінің психологиялық, кәсіби жағдайын талдап, қысқа, орта, ұзақ мерзімді мақсаттарды қоя біледі.

**Тапсырма № 1**

**Сіздің ойыңызша, жеке оқу траекториясы дегеніміз не? Төмендегі мәтінмен танысып, бұл ұғымның мәнін анықтаңыз, оның студенттерге беретін мүмкіндіктерін талдаңыз.**

Әрбір білім алушы үшін оқу үдерісі жекедара, өзіндік ерекшеліктерімен сипатталады. Білім алуда таңдау жасау, қазіргі демократиялық қоғамның жекетұлғаға бағытталған оқыту үрдісін бейнелейді. Білім алуда таңдау жасау студенттің кәсіби білімді меңгеру барысында білім беру бағдарламасына сай университеттің ұсынып отырған пәнді меңгеру мазмұны, сабақты ұйымдастыру технологиялары мен формалары, білім жетістіктерін аутентивті бағалау әдістері бойынша студенттің өзін-өзі, кәсіби анықтауына негізделген жеке дара оқу траекториясын құруға мүмкіндік береді. Студенттің жеке оқу траекториясын құру мәселесіне, екі ғылыми бағыт анықталған: көлденең және тік жеке оқу траекториялары. (Машкова, Т.В. Выбор студентами индивидуального образовательного маршрута в системе непрерывного многоуровнего образования.-дисс. к.п.н. Кемерова, 2006, 209 с.)

Көлденең жеке оқу траекториясы оқу студенттің іс-әрекетінде оқу пәнін, мазмұнын, өздік жұмыс формалары мен түрлерін, оқу нәтижелерін бақылау түрлерін таңдау арқылы белгілі бір білім алу деңгейінде өзінің қызығушылықтарына сай тиімді қолдануға мүмкіндік береді.

Тік бағыты студенттің күрделі білім беру бағдарламасына ауысу, немесе белгілі бір деңгейде тәмамдауды (бакалавриат, магистратура) қарастырады.

Көлденең бағытқа ғалымдар келесі мәселелерді таңдау құқығын жатқызады:

- сабақтардың формасы (интерактивті технологиялар, диалогты дәрістер, пікірталас элементімен дәрістер, семинар, экскурсия, жобалау, ғылыми конференция т.б.)

- оқыту технологиясының әдістері (жоба, жеке дара, топтық, шығармашылық тапсырмалары, микротоптағы жұмыстар, Интернет құралдарын қолдану арқылы өздік жұмыстар, эссе, реферат жазу, компьютерді белсенді қолдану);

- аралық және қорытынды бақылау формалары (рейтинг, портфолио, емтихан, жоба қорғау).

Ал, тік бағытқа, студент білім беру бағдарламасын меңгеру үшін базалық пәндер ретінде бакалавриат немесе күрделі деңгей саналатын магистратураны; оқу бағдарламасының сатылы, алмаспайтын сызбасын таңдай құқығы жатады.

Қорыта келе, студенттің жеке оқу траекториясы оның өмірлік стратегиясының бір бөлігі. Осыған байланысты, студент университеттегі оқу үдерісін өмірлік жоспарын (project de vie (фран.), өзінің бағыттары мен мақсаттарын анықтаудан бастау керек. А.Г. Гогобиредзе бойынша, кредиттік оқыту технологиясы студенттің кәсіби дамуының пирамидасын құрастыруды талап етіп, оның шыңына кәсіби жетістігінің деңгейін орналастырып, кейін жоспарлы таңдау жасау арқылы (пән, модуль күрделілігі, мамандану жоспары) студент «пирамида» шыңына жетеді (Гогоберидзе А.Г. Теоретические основы развития субъектной позиции студента в условиях высшего профессионального образования. дисс. д.п.н..- СПб., 2002).

С.И. Змеевтің пікірінше, білім, жеке тұлғаның өмірлік тапсырмалар мен байланыстылықты ескере отырып, өмірлік мақсаттарға жету құралы, олай болса,білім берудің миссиясы білім алушылардың осы құралдарды меңгеруге жағдай жасауы (Змеев С.И. Основы андрогогики.- М.: Флинта, 1999.- 123с. ).

Оқытуды барынша дараландыру мен білім алушылардың өзіндік жұмыстарының рөлі мен тиімділігін күшейту жағдайында студенттің дербес оқу дағдыларын дамытуға, жеке оқу траекториясын жоспарлау мен жүзеге асыруға әсер ететін академиялық қолдау көрсету кешенімен (эдвайзер, тьютор, ментор, дамытушы курстар және т.б.) қамтамасыз етілуі керек. ЮНЕСКО-ның негізгі құжаттарында, білім берудің мақсаты «студенттің оқуға деген мотивациясын, дербес білім алу дағдыларын қалыптастыру». «Адам ең жоғарғы құндылық, оның дамуы, өркендеуі мен әл ауқаты маңызды, сондықтан білім берудің мақсаты осы мәселелердің орын алуына барынша әсер ету» деп анықталған.

Студенттің жеке оқу траекториясының шыңына шығу арнайы академиялық қолдау жағдайында ғана жүзеге асады. Себебі, студент өзінің қызығушылықтары, мүмкіндіктерін анықтап, мақсатқа жету маршрутын жоспарлап, оқу барысында кездесіп, кәсіби жетістікке жетуге кері әсерін тигізетін академиялық кедергілер мен қиындықтарды жоя білуге дайын болуы қажет.

**Тапсырма 2**

Студенттің жеке оқу траекториясы тақырыбына пікірталас ұйымтастыру. Студентке академиялық қолдау көрсету мәселесіне қарама қарсы пікір айту. Ол үшін келесі кестені толтыру қажет:

|  |  |
| --- | --- |
| «Қолдаймын» | «Қолдамаймын» |
|  |  |
| Көзқарастар қақтығысқан негізгі идеялар | |
|  |  |

Өзіңіздің жеке пікіріңізді келесі сызбаны қолдану арқылы негіздеңіз:

1. Менің жеке пікірім
2. Қысқаша негіздеме
3. Мүмкін болатын қарсылықтар
4. Менің пікірімнің дұрыстығын дәлелдеу
5. Қорытынды

**Тапсырма № 3**

Жеке оқу траекториясын жоспарлау өмірлік, кәсіби жоспарын, мақсаттарын айқындаудан басталады.

* Өмірлік жағдайды талдау:

- психологиялық күй;

- кәсіби жағдай

Сіздің психологиялық хал ахуалыңыз қандай?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Өзіңіздің психологиялық көңіл күйінізді жақсарту үшін қандай шаралар қолдана аласыз?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Өзіңіздің білім алу мақсатыңыз туралы нақты түсінік бар ма?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Білім алу, өмірлік мақсаттарыңызға қол жеткізуге әсер етеді ме?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Кәсіби мансабыңыздың (карьера) мақсаты қандай?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

10 жыл өткеннен қандай жұмысты орындағыңыз келеді?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Оқу іс әрекетін орындауға түрткілер (мотив) қандай?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Қазіргі кезде? 10 жылдан кейін?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Жақын болашақта кәсіби жоспарларыңызды жүзеге асыру үшін қандай қадамдар жасайсыз? (нақты)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* Өмірлік мақсаттарды орнату (алдымен жоғары да берілген үлестірме материалдарды қарап шығу. Мақсат дегеніміз не? Қандай критерийлерге сәйкес болуы қажет?)

|  |  |
| --- | --- |
| Менің өмірлік мақсаттарым | Мені үшін қаншалықты маңызды? Неліктен? |
|  |  |

* Уақыт критерийлеріне сай өмірлік мақсаттарды дифференциациалау

|  |  |
| --- | --- |
| Өмірлік мақсаттар | Мақсаттарға қысқаша сипаттама |
| Ұзақ мерзімді |  |
| Орта мерзімді (5 жыл) |  |
| Қысқа мерзімді (12 ай ) |  |
| Кәсіби мақсаттарым |  |
| Ұзақ мерзімді |  |
| Орта мерзімді (5 жыл) |  |
| Қысқа мерзімді (12 ай ) |  |

**Тапсырма № 3**

Өмірлік және кәсіби мақсаттарыңызды қарап шығып, мақсатқа жету тәсілдерін,күтілетін нәтиже, кездесетін кедергілерді анықтаңыз.

**Тапсырма № 4**

Қорытынды. Эссе жазу. Эсседе «мен неге оқып жүрмін?», «кім үшін оқып жүрмін?», «менің университетте оқуым өмірлік және кәсіби мақсаттарыма жетуге қалай әсер етеді?» сұрақтарына жауап іздестіріңіздер.

**ҚОСЫМША И**

«Академиялық қолдау көрсету кешенінің әсері» атты студенттерге арналған сауалнама

1. «*Университетте білім алу стратегиясы» курсының Л.Н. Гумилев атындағы Еуразия Ұлттық университетінінің оқу ортасына дер кезінде бейімделуге жағымды әсері болды ма?*

1. иә

2. жоқ

3. білмеймін

2*. «Университетте білім алу стратегиясы» курсының қандай тақырыптары академиялық кедергілерді шешуде немесе олардың алдын-алуда маңызды болды? (маңыздылығы бойынша нөмірлеңіз)*

1. Кредиттік оқыту технологиясының ерекшеліктері

2. Университет қызметтері

3. Дәріс,семинар сабақтарына дайындалу

4. IDEAL алгоритмі

5. Студенттің жеке оқу траекториясы

6. Өмірлік, кәсіби мақсаттарды айқындау

7. Плагиат

8. Уақыт менеджменті

9. Өзбетімен білім алу парадигмасы

10. Эссе жазу

3. *«Университетте білім алу стратегиясы» бағдарламасының қатысушы болғанына қанағаттанасыз ба?*

1. қанағаттамын

2. қанағаттанбаймын

3. білмеймін

4. Эдвайзердің академиялық кеңес беру үдерісінен, оқу-танымдық іс-әрекетіне қажетті қандай тәжірибе алдыңыз?

1.өте пайдалы тәжірибе

2. пайдалы тәжірибе

3. пайдасыз тәжірибе

4. жауап беруге қиналамын

5. Эдвайзердің академиялық қолдау көрсету іс- әрекетіне қанағаттандыңыз ба? (берілген жауаптарды жолаққа қойыңыз)

|  |  |  |
| --- | --- | --- |
| иә | жоқ | Білмеймін |

А). таңдау жасау еркіндігіне қатысты\_\_\_\_\_\_\_\_\_\_\_\_\_\_\_\_\_\_\_\_\_ \_\_

Б). қиын жағдайда дер кезінде көмек беруіне қатысты \_\_\_\_\_\_\_\_

В). әрекеттесу ұстанымы бойынша\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Университетте білім алу стратегиясы» бағдарламасының болашақ академиялық мақсаттарыңызға қажетті күшті және әлсіз қасиеттеріңізді бағалауға әсерін бейнелеңіз? (өз ойыңызды жазыңыз)

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

6. Дербес оқу іс-әрекетін ұйымдастыруда белсенділік ұстанымыңыз артты ма? (өз ойыңызды жазыңыз)

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

7. «Университетте білім алу стратегиясы» бағдарламасына қатысуға басқа студенттерге ұсыныс жасайсыз ба?

1. иә

2. жоқ